## למד: מגדל הפורח באויר0

במדרש אותיות דרבי עקיבא מבטאת כתיבתה המלאה של האות **למד**, קיצור של הביטוי: **ל**ב **מ**בין **ד**עת. ערכו המספרי של ביטוי זה (608) שווה **לב** (32) פעמים **חוה** (19), כלומר לבה של חוה.

ואכן, בסיפור גן העדן – האירוע הראשוני בתולדות האנושות – מקבילים אדם, חוה והנחש לסוד של המח, הלב והכבד, כמבואר בעומק בקבלה ובחסידות[[1]](#endnote-1).

אדם וחוה – זכר ונקבה – הם כחות האב-טיפוס הרוחניים של נתינה וקבלה. הזיווג וההשפעה של הזכר אל הנקבה מתקשרים לסוד הדעת, ככתוב: "והאדם ידע את חוה אשתו"[[2]](#endnote-2). מסיבה זו נחשבים אדם וחוה לעתים קרובות כמיצגים רב ותלמיד[[3]](#endnote-3). המורה מצמצם את שכלו לכדי נקודה (**י**), על מנת למסור את תורתו לתלמידו, בעוד התלמיד מבטל את מדרגות ההשגה הקודמות שלו, בכדי להפוך לכלי מתאים עבור תורותיו החדשות והמופלאות של רבו.

בפרטות, צורתה של האות **ל** מיצגת את שאיפתו של התלמיד המסור ללמוד מפי הרב. מובנה המילולי של האות למד הוא לימוד. זרע החכמה, המרומז באות **י**, יורד מן המח (אדם) לעַבֵּר את התודעה המלאה של הלב (חוה). הלב שואף (כלפי מעלה) לקבל נקודת הארה זו מן המח. זהו סוד צורתה של האות **ל**: הלב המתעלה בשאיפה 'להבין דעת' – לקלוט ולהשיג את נקודת החכמה, ה-**י** הניצבת בראש האות **ל**.

חז"ל מכנים את האות **ל** "מגדל הפורח באויר"[[4]](#endnote-4). שלש מאות (10 ∙ 30, **י** פעמים **ל**) הלכות מתקשרות לסוד "מגדל פורח" זה[[5]](#endnote-5). בעת לימוד התורה, 'המגדל הפורח' הוא הביטוי לאהבה ולהתמסרות להוראותיה, שאיפת האדם להשיג את אמיתתה הפנימית, המרוממת אותו מעל לכח הכבידה של הטרדות וההרהורים הארציים.

מסופר, שהבעל שם טוב היה מניח את כף ידו על לבו של ילד יהודי, ומברך אותו שיהיה 'יהודי חם'[[6]](#endnote-6). כף היד, הכח למימוש הפוטנציאל, מתגלה – במדרגה הרוחנית הפנימית – ברצון הלב ("רעותא דלבא") לקלוט ולהתאחד עם רצון ה', הוראות התורה. ה-**ל**, הלב, שואף כלפי מעלה ונקשר ל-**י** של ההארה האלוקית. הדבר משתקף בצורתה של האות **ל**: **כ** המושטת כלפי מעלה לקראת **י**. זהו גם סוד הרצף הרוחני הרמוז באותיות המילה **כלי**: הכח לממש פוטנציאל (כף ידו של הבעל שם טוב, **כ**) מתגלה בשאיפת הלב (**ל**) המושטת כלפי מעלה לקלוט את סוד החכמה האלוקית (**י**). במקומות רבים בתורה מסמל הלב את סוד הכלי, סודה של חוה.

## למד

|  |  |  |
| --- | --- | --- |
| צורה: ו – שראשה (י) משקיף כלפי מטה – על גבי כ; "מגדל הפורח באויר"; האות היחידה העולה מעל הקו | | |
| עולמות | נשמות | אלוקות |
| טיל תלת-שלבי הפורח אל החלל החיצון.  שאיפת האדם להבין את היקום. | לבו של חכם העולה להשיג את חכמת ה'.  ללמוד על מנת ללמד; ללמוד על מנת לעשות. | השראה אלוקית; "שכינתא עילאה".  הדמיון הנבואי הבוקע את מגבלות השכל הרציונלי. |
| שם: ללמוד; ללמד | | |
| עולמות | נשמות | אלוקות |
| הכח לכוון ולשלוט על האינסטינקט הבהמי.  לימוד מקצועות חול; ידע אמפירי. | געגועי הנשמה ללמוד תורה.  תיקון כח המדמה.  לימוד על מנת ללמד ובו-זמנית לימוד על מנת לעשות. | לימוד אודות עצמות ה'.  בריאת שמים חדשים וארץ חדשה. |
| מספר: שלושים | | |
| עולמות | נשמות | אלוקות |
| שלושים ימי החודש.  המלכות נקנית בשלושים מעלות.  'ערכה' של אשה מבוגרת שלושים שקל.  מחזור הוסת. | שלושים הצדיקים שבזכותם עומד העולם.  שלושים הדורות שמאברהם אבינו ועד לחורבן בית המקדש הראשון. | שלושים דרגות של מלוכה.  שלושים כתות של צדיקים בעולם הבא. |

### צורה

צורת ה-**ל** מתיחדת בכך שהיא האות היחידה באלף-בית העולה מעל לקו 'הגבול העליון' של כתיבת האותיות[[7]](#endnote-7). מסיבה זו מכנים אותה חז"ל "מגדל הפורח באויר"[[8]](#endnote-8). ה-**ל** מורכבת משלש אותיות: **י** המשקיפה כלפי מטה, ומהוה את ראשה של **ו** הניצבת זקופה על גבי **כ**.

#### עולמות1

עם מעט דמיון (**ל**, בכללות, היא סוד תיקונו של כח המדמה[[9]](#endnote-9)), ניתן לראות את צורת ה-**ל** – ה"מגדל הפורח" של התורה – כטיל תלת-שלבי הממריא לחלל. בתחילה מבצע הטיל הממריא מחצית היקף סביב כדור הארץ – סוד צורת ה-**כ** (של ה-**ל**), כפי שהוסבר לעיל. השלב הראשון מתנתק אז ונושר, בהותירו את ה-**ו** עם **י** בראשה. ה-**ו** וה-**י** בוקעות את מחסום הגרביטציה ועולות ישירות אל החלל החיצון, כאשר השלב השני של הטיל נושר ומותיר רק את התא עם הנשמות-האסטרונאוטים שבו – ה-**י** של ה-**ל**.

ה-**ל**, בדרגה זו, מאפיינת את רצונו ושאיפתו של האדם להבין את טבע העולם בו הוא חי. אינסטינקט 'אמהי' זה בלבו של האדם, מתאמץ להכיר את 'אמא טבע' – חוה, "אם כל חי"[[10]](#endnote-10). את המחקר המתעלה תמיד לגבהים של הבנת היקום, מסמל המגדל הפורח.

כשם שה-**י** היא הקטנה באותיות, כך נחשבת ה-**ל** כ'גדולה' שבהן[[11]](#endnote-11). 'מחשבה בגדול' עשויה להתיחס לכל ענייני העולם – ובמיוחד לשאיפה להבין – ולבסוף 'לכבוש' – את סודות הטבע.

#### נשמות2

לבו השפל והתמים של החכם, שואף תמיד לעלות מעלה מעלה בהשגתו את חכמת ה' ואת תורתו. הכח לבטל כל תפיסה מוקדמת, יחד עם הרצון העצום לידע ולאמת, הן שני התנאים המוקדמים הדרושים בכדי לבקוע את מגבלותיו הטבועות – גשמיות, רגשיות ושכליות – של האדם.

אחד ממורי הקבלה הגדולים שקדמו להתגלות הזוהר, רבי אברהם אבולעפיא, מסביר[[12]](#endnote-12) שה**לב** הוא סוד שתי (**ב**) אותיות **ל** הניצבות פנים אל פנים. שתי אותיות ה-**כ** בציורי ה-**ל** יוצרות את הלב עצמו, שתי אותיות ה-**ו** מייצגות את שני כלי הדם המובילים אל המח וממנו ושתי אותיות ה-**י** הן שתי העינים (הביטוי החיצוני של המח).

ה-**ל** הימנית של הלב היא סוד "הלומד על מנת ללמד"[[13]](#endnote-13) וה-**ל** השמאלית של הלב היא סוד "הלומד על מנת לעשות"13. אף שהרב עולה באין ערוך בחכמתו ובקיאותו על התלמיד, הרי שמורה אמיתי מצמצם את שכלו שלו, על מנת 'ללמוד עם' תלמידו (באידיש, מובנו של הפועל 'ללמד' הינו 'ללמוד עם'. בעברית, 'ללמד' הינו בנין פִּעֵל של הפועל 'ללמוד', המורה על אינטנסיביות). בעוד שבהוראה, אמנות ה'לימוד עם' התלמיד היא גלויה, הרי שבעשיה (של מצוות התורה), אמנות ה'לימוד עם' חפצי הטבע שהאדם בא במגע עמם מצויה בהעלם. ואם כן, הוראה היא הלימוד הגלוי של נשמה אחת עם חברתה (נשמות עם נשמות) ועשיה הינה ה'לימוד' הנעלם של נשמות עם עולמות.

#### אלוקות3

אם בדרגת העולמות והנשמות מבטאת ה-**ל** ("מגדל הפורח באויר") שאיפה מלמטה, הרי שבדרגת האלוקות היא מסמלת השראה אלוקית המרחפת ויורדת לתוך העולם מלמעלה. ריחוף זה, כפי שהוסבר בנוגע לאות **ח**, דומה למסירות האם לילדיה. בעוד ה-**ח** היא מקור החיים (הטבוע בחכמת התורה, "נוגע ואינו נוגע"[[14]](#endnote-14) במחו ולבו של אדם), ה-**ל** היא מקור הידיעה (השילוב המושלם של חכמה, בינה ודעת בתוך הלב). בקבלה מכונה דמות 'האם המרחפת' של ה-**ל**, "שכינתא עילאה [– שכינה עליונה]"[[15]](#endnote-15), מקור ההשראה האלוקית לאותם השואפים באמת לדעת את ה' ולעבדו.

שלושת המרכיבים של ה-**ל** – ה-**י**, ה-**ו** וה-**כ** – מקבילים בכללות לשלש הדרגות של אלוקות, נשמות ועולמות, בהתאמה.

ה-**י** שבראש ה-**ל**, הכפופה מעט כמביטה כלפי מטה, היא סוד מאמר חז"ל: "במקום שאתה מוצא גדולתו [של הקב"ה] – שם אתה מוצא ענותנותו"[[16]](#endnote-16). אין לקב"ה שום צורך לגלות גדולה לעצמו, ועזיבתו של המלך את "רשות היחיד"[[17]](#endnote-17) שלו כדי להראות גדולה לנתיניו (שאין ביכולתם להשיג כלל את עצמותו הנעלית) – היא הביטוי האמיתי לענוותנותו. ראשה המונמך של ה-**ל**, ה'גדולה' באותיות, מסמלת את ענוותנותו של "מלכו של עולם". בתוך הנשמות עצמן מתבטאת תנועת הירידה הזו כבטול מוחלט לאלקות, בשיא ה"רצוא" והשאיפה כלפי מעלה, לחזור למציאות כדי לממש את רצון ה' בדירה בתחתונים דווקא. זו שלמות העמידה בתפילה – "המתפלל צריך שיתן עיניו למטה [בקבלת החלטה מראש לממש את הרצון האלוקי של ה', הנותן את עיניו דווקא בדירתו במציאות התחתונה, בבית המקדש, כפי שלומדים חז"ל מהפסוק 'והיו עיני ולבי שם כל הימים'[[18]](#endnote-18), ורק לאחר החלטה מראש זו ניתן לעלות בשאיפת] ולבו למעלה"[[19]](#endnote-19).

### שם

משמעות המילה למד היא לימוד.

#### עולמות4

בפסוק "ואחריו היה שמגר בן ענת ויך את פלשתים שש מאות איש במלמד הבקר, ויושע גם הוא את ישראל"[[20]](#endnote-20), המילה "מלמד" – במשמעות של מוט הנחיה – גזורה מהשרש **למד**. המובן העמוק יותר "מלמד הבקר" הוא הכח לכוון ולשלוט באינסטינקטים הבהמיים. אדם בעל יכולת כזו, כדוגמת השופט שמגר, מסוגל לחסל את האינסטינקט הרע המיוצג על ידי הפלשתים – היצר הבהמי של פריקת עול, כמבואר בחסידות[[21]](#endnote-21). החסידות מוסיפה ומלמדת, שהכוונת-לימוד הבהמה (כלומר, הנפש הבהמית; המשל לכך הינו לעתים קרובות הצלפה בסוס) ב"מלמד הבקר" מורה על הלימוד הבקורתי באמצעותו פועל האדם בבהמה – בתחילה להכיר בכך שהיא בהמה, ולאחר מכן באה ה'הצלפה' בה עד שתחדל להיות בהמה[[22]](#endnote-22).

בנוגע לשאיפתו האינסטינקטיבית של האדם להבין ולשלוט על הטבע, ניתן להבין את "מלמד הבקר" כתהליך הלמידה הקשור לבהמה – כלומר לטבע – וההתפתחות הטכנולוגית הנובעת ממנו. המנטליות הראשונית של הבהמה היא לאחוז במציאות הגשמית ולהתיחס אליה כ'יש' המוחלט. מלמד הבקר, המְלַמֵד התורני האמיתי של הבהמה, מרומם את המנטליות הראשונית של העולמות להכיר בנוכחות הנשמות (וכך נעשית הבהמה – העולמות – מודעת לכך שהיא בסך הכל בהמה) ולאחר מכן בנוכחות האלוקות בתוכה (וכך חדלה הבהמה להיות בהמה).

#### נשמות5

לימוד תורה על מנת לקיים את הדרכותיה – במגמה לתקן את נפשו של אדם – הינו המצוה הכוללת ביותר[[23]](#endnote-23). לימוד זה משמש כיסוד וכגורם מדרבן המניע את ביצוען של כל המצוות האחרות, כמאמרי חז"ל: "תלמוד תורה כנגד כולם"[[24]](#endnote-24) ו"תלמוד גדול שהתלמוד מביא לידי מעשה"[[25]](#endnote-25).

לימוד התורה אינו מחדד את השכל – במובן של מחשבה אנליטית הגיונית – בלבד, אלא אף מתקן את כח המדמה הפגום של האדם[[26]](#endnote-26). תהליך התיקון מתחולל בשלושת השלבים הכנעה-הבדלה-המתקה שלימד מורנו הבעל שם טוב[[27]](#endnote-27). עבודה זו מעניקה לאדם את ה'כנפים' הדרושות לשם בקיעת המגבלות הטבעיות של הגיון ורציונליות, ובסופו של דבר המשכת ברכה (הרמוזה ב-**ב** של לב) של השראה אלוקית.

"הלומד על מנת ללמד – מספיקין בידו ללמוד וללמד; הלומד על מנת לעשות – מספיקין בידו ללמוד וללמד, לשמור ולעשות"[[28]](#endnote-28).

לפי החסידות, הוראה לאדם בראשית דרכו והבאתו בסודן של התורה והמצוות, הינו הגדול שבכל ה'מעשים'[[29]](#endnote-29). משום כך, כאשר אדם לומד במגמה להכשיר את עצמו להכניס אחרים תחת כנפי התורה והמצוות, הרי הוא בבת אחת "לומד על מנת ללמד" ו"לומד על מנת לעשות" במדרגה הגבוהה ביותר.

#### אלוקות6

"וכל בניך למודי הוי'…"[[30]](#endnote-30). הביטוי "למודי הוי'" מתפרש בשני אופנים: או כלימוד ישירות מפיו של הקב"ה, כביכול, או כהתמסרות ללימוד אודות הקב"ה בעצמו (בניגוד ללימוד החק האלוקי של התורה, לשם תיקון הנשמות והעולמות), כלומר, לתורותיה העמוקות של החסידות. תורות אלו – ובפרט תורת חסידות חב"ד – הן התבוננויות בקדוש ברוך הוא עצמו, בלא שום כונה מודעת 'לנצל' את 'תוצאות' ההתבוננות לשם תיקון מסוים כלשהו, אלא אך ורק כדי לדבוק בו.

על סיום הפסוק – "…ורב שלום בניך" – אומרים חז"ל: "אל תקרי 'בָּניך' אלא 'בּוֹניך'"[[31]](#endnote-31). "למודי הוי'", הלומדים את חלקיה הגלויים והנסתרים של התורה ישירות מ'פיו' של הקב"ה[[32]](#endnote-32) (כלומר מתוך מודעות תמידית לנתינת התורה המתמשכת על ידי הקב"ה לישראל[[33]](#endnote-33)), והעוסקים בעיקר בסודותיה הנשגבים (לימוד אודות הקב"ה עצמו, שכל התורה היא שמותיו), הינם הבונים-המתקנים האמיתיים של המציאות. עוצמת אותיות התורה שהם לומדים כה גדולה, עד שיש בכחה לברוא למעשה "שמים חדשים וארץ חדשה"[[34]](#endnote-34), שחידושם הוא בהיותם 'שקופים' לחלוטין לאורו האין סופי של הקב"ה.

### מספר

ערכה המספרי של האות **ל** הוא שלושים.

#### עולמות7

בלוח היהודי, חדש מלא אורך שלושים יום[[35]](#endnote-35). בעברית ישנן שתי מילים עבור חֹדֵש: חֹדֵש – המורה על התחדשות הירח, ויֶרַח – המורה על הירח עצמו[[36]](#endnote-36). הירח, עם מחזור מולדו-מותו (לכאורה) ולידתו הספונטנית מחדש, מסמל את ספירת המלכות[[37]](#endnote-37).

המלכות מיוצגת בדמותו של דוד המלך (הנופל וקם[[38]](#endnote-38), כלשון הפסוק "אקים את סֻכת דויד הנֹפלת"[[39]](#endnote-39)). ואכן, בנוסח ברכת הלבנה נהוג להכריז: "דוד מלך ישראל חי וקים"[[40]](#endnote-40). בפרקי אבות[[41]](#endnote-41) נאמר ש"המלכות נקנית בשלושים מעלות". ערך שמו של שבט המלוכה, **יהודה** (זקנו של דוד[[42]](#endnote-42)) שווה לשלושים.

ספירת המלכות דאצילות, המכונה "אמא תתאה [תחתונה]"[[43]](#endnote-43) היא מקור העולמות, ככתוב "מלכותך מלכות כל עולמים"[[44]](#endnote-44), ו'פעימות לבה' מחיות את הטבע כולו.

בכללות, המלכות מזוהה עם האשה בישראל[[45]](#endnote-45). בדיני נדרים נקבע "ערכה" של אשה מבוגרת – מגיל עשרים עד שישים – לשלושים שקל[[46]](#endnote-46). עצם הפיזיולוגיה של האשה קשורה למחזור החדשי של שלושים יום. הן המלכות (הבת או "אמא תתאה", כנזכר לעיל) והן מקורה – הבינה (ה"אמא עילאה"), מתקשרות לסוד הלב, סמלה הבסיסי של האות **ל**. מרכזו של מחזור הדם הינו הלב. לפיכך, בדרגת העולמות, מחזור הזמן הבסיסי והנראה לעיני בשר הינו חֹדש הלבנה – היחידה היסודית של הלוח העברי.

#### נשמות8

בכל דור ודור ישנו מספר מצומצם של צדיקים נסתרים, שמסירותם לקב"ה בלימוד ובמעשים טובים מקיימת את העולם. במקום אחד[[47]](#endnote-47) מזכירים חז"ל שלושים צדיקים כאלו, ובמקום אחר[[48]](#endnote-48) הם מתיחסים לשלושים וששה. סכומם הכולל של שלשת המרכיבים של צורת האות **ל** (30) – **י**, **ו** ו-**כ** (10, 6 ו-20) – הוא שלשים ושש. בסדרה החשבונית הריבועית שתחילתה 6, 10, 20, האיבר הבא הינו 36 (ובסיס הסדרה הוא 6!). בהמשך הסדרה מופיע המספר 608[[49]](#endnote-49), שהוא הגימטריא של הביטוי **לב מבין דעת**, שנזכר לעיל (וכן הוא שוה ל**משיח** **צדקנו** ולביטוי הנאמר בתפילה "**הוי**' **מלך**, **הוי'** **מלך**, **הוי**' **ימלך** [= **משיח**] **לעולם** **ועד** [= **צדקנו**]"). ככלל, הצדיק מקביל לספירת היסוד[[50]](#endnote-50) – המידה השישית בנפש – 62 = 36. מלבד ששת ה'שורשים'-ה'צדיקים' הנסתרים, התת-קרקעיים, ישנם שלושים 'ענפים'-'צדיקים' גלויים יחסית של התכללות. נשמות קדושות אלה, העוסקות תמיד בגילוי מלכות ה' לעולם (וכך פועלות את יחוד היסוד והמלכות, כמבואר בקבלה[[51]](#endnote-51)), הן למעשה ה"משנה למלך", כפי שנאמר לעיל בנוגע לשמה של האות **ב** (סוד ה-**ב** של ל**ב**).

המדרש[[52]](#endnote-52) מקביל בין שלושים ימי החדש לשלושים הדורות של נשמות יהודיות – החל באברהם וכלה במלך יאשיהו, שמיד לאחריו נחרב בית המקדש הראשון. מאברהם עד שלמה – בונה המקדש הראשון – היו חמשה עשר דורות, המקבילים לחמשה עשר ימי התמלאות הלבנה. חז"ל מכנים את דורו של שלמה "סיהרא באשלמותא [– לבנה במילואה]"[[53]](#endnote-53). ערך שמו של **שלמה** עצמו במספר קטן הוא חמש עשרה (שמו של **דוד** אביו שווה ארבע עשרה, משום שהוא היה הדור הארבעה עשר מאברהם). 'התמעטות הלבנה' של ישראל מתחילה מבנו של שלמה, רחבעם, שבדורו התחלקה מלכות ישראל[[54]](#endnote-54). המיעוט נמשך חמשה עשר דורות עד למלך יאשיהו, אחד הצדיקים הגדולים ביותר שעמדו מבית דוד, שנהרג באופן טראגי במלחמה[[55]](#endnote-55), ושעליו מקונן ירמיהו הנביא את כל הפרק הרביעי במגילת איכה. בפרק זה מכנה אותו ירמיהו "משיח הוי'"[[56]](#endnote-56). וכך, בדרגת הנשמות ניתן לראות את מספרה של האות **ל** כמיצג את ההיסטוריה היהודית בכללותה, המשקפת תמיד – עד ביאת המשיח – מחזורים ספיראלים של העלם וגילוי, גלות וגאולה.

#### אלוקות9

שלושים המידות של המלכות בדרגת האצילות, עולם היחוד האלוקי, מורכבות משלושה ממדים של כלים – פנימיים, אמצעיים וחיצוניים – שכל אחד מהם מכיל עשר ספירות[[57]](#endnote-57). הכלים הפנימיים של המלכות דאצילות יורדים להיות נשמת עשר הספירות של עולם הבריאה; הכלים האמצעיים של המלכות דאצילות יורדים להיות נשמת עשר הספירות של עולם היצירה; והכלים החיצוניים של המלכות דאצילות יורדים להיות נשמת עשר הספירות של עולם העשיה. הפסוק "מלכותך מלכות כל עולמים" שהובא לעיל, מתפרש בחסידות כך: המלכות – כפי שהיא מתגלה בעולם האצילות – מופיעה למעשה בכל דרגות המלכות, כל אחת בעולמה המתאים[[58]](#endnote-58). מלכות בדרגת האצילות היא ה'אני' האלוקי[[59]](#endnote-59), כמו בביטוי "אנא אמלוך [– אני אמלוך]". המלכות של כל עולם תחתון, היא תחושת האגו, ה'אני', הפרטית שבו, התנשאותו השלילית לאמר "אני אמלֹך"[[60]](#endnote-60). לאמיתו של דבר, ה'אני' האלוקי טמון בכל תחושה של 'אני' נברא (ובעצם הוא גם הגורם לה). התגלותו החיובית תלויה בעבודת הנבראים (עולמות) המבטלים את תודעתם העצמית כלפי זו האלוקית.

בדומה לשלושים הצדיקים המצויים בכל דור בעולם הזה (בדרגת הנשמות), כך בעולם הבא (בדרגת האלוקות) מדברים חז"ל על שלושים "מעלות" של צדיקים זו למעלה מזו[[61]](#endnote-61). כשם שהמלכות דאצילות מכונה ה'גוף' של נשמות ישראל[[62]](#endnote-62), כך ניתן להבין את שלושים מעלות הצדיקים שיתגלו לעתיד לבא ככח הרוחני הטמון בנשמות ישראל לתקן-להלביש את שלושים הכלים של המלכות דאצילות, על מנת להמשיך את אורם לתוך שלושת העולמות התחתונים בריאה, יצירה ועשיה.

1. #### הערות לאות למד

   . זוהר ח"א שלח, א; ח"ב קנג, א; ח"ג קסא, ב. לקוטי תורה ח"ג כב, ג; ח"ה לג, ד וכו'. ורמז: **אדם** **חוה** **נחש** **מח** **לב** **כבד** שווה המשולש של **לב** (סכום כל המספרים מ-1 עד 32). [↑](#endnote-ref-1)
2. . בראשית ד, א. [↑](#endnote-ref-2)
3. . ראה לקוטי מוהר"ן תנינא צא. [↑](#endnote-ref-3)
4. . חגיגה טו, ב. סנהדרין קו, ב ורש"י במקום. זוהר ח"ב צא, א; זוהר חדש שה"ש (צא, א). עמק המלך א, מ. ראה גם המקורות המובאים בספר הערכים אות למד טור 135 והלאה. [↑](#endnote-ref-4)
5. . חגיגה טו, ב. סנהדרין קו, ב. [↑](#endnote-ref-5)
6. . מסופר בנוגע לסבא משפאלע (לוח "היום יום" יד טבת). [↑](#endnote-ref-6)
7. . זוהר ח"ג רמו, ב. [↑](#endnote-ref-7)
8. . כנ"ל הערה ד. [↑](#endnote-ref-8)
9. . ראה לקמן, בממד הנשמות שבשם האות. [↑](#endnote-ref-9)
10. . בראשית ג, י. [↑](#endnote-ref-10)
11. . כפי שמורה כינויה: "מגדל פורח". וראה באות **י** הערה ט. [↑](#endnote-ref-11)
12. . אמרי שפר (לר"א אבולעפיא זצ"ל) ח"ג. [↑](#endnote-ref-12)
13. . אבות פ"ד מ"ה. [↑](#endnote-ref-13)
14. . ראה לעיל, בהקדמה לאות **ח**. [↑](#endnote-ref-14)
15. . ראה זוהר ח"ג רצו, א. תיקוני זוהר נה (פט, א). [↑](#endnote-ref-15)
16. . מגילה לא, א. [↑](#endnote-ref-16)
17. . שבת פ"א מ"א. את המונח "רשות היחיד" ניתן לפרש כהרשות בה אין שום מציאות נפרדת מה' יתברך והכל מתייחד ברשות "יחידו של עולם". [↑](#endnote-ref-17)
18. . מלכים-א ט, ג. דהי"ב ו, טז. [↑](#endnote-ref-18)
19. . יבמות קה, ב. על הקדמת הבטול האלוקי המכין את ה"שוב" עוד לפני ה"רצוא" ראה בתשובת השנה עמ' רמז הערה כא, בנפש בריאה עמ' פט ובכ"ד. [↑](#endnote-ref-19)
20. . שופטים ג, יא. [↑](#endnote-ref-20)
21. . תורה אור סא, ג-ד. [↑](#endnote-ref-21)
22. . לקוטי שיחות חט"ז עמ' 556-557 (שם הרבי מצטט את דברי אדמו"ר הזקן ומבארם). [↑](#endnote-ref-22)
23. . רמב"ם הלכות תלמוד תורה פ"ג ה"ג. הלכות תלמוד תורה לאדמו"ר הזקן ד, ב. [↑](#endnote-ref-23)
24. . שבת קכז, א. [↑](#endnote-ref-24)
25. . קידושין מ, ב. [↑](#endnote-ref-25)
26. . לקוטי מוהר"ן קמא נד. [↑](#endnote-ref-26)
27. . ראה לעיל במבוא תחת כותרת זו ובהערות שם. [↑](#endnote-ref-27)
28. . אבות פ"ד מ"ו. [↑](#endnote-ref-28)
29. . הלכות תלמוד תורה לאדמו"ר הזקן ד, ד. [↑](#endnote-ref-29)
30. . ישעיה נד, יג. [↑](#endnote-ref-30)
31. . ברכות סד, א. [↑](#endnote-ref-31)
32. . מורנו הבעל שם טוב אמר לנכדו – כשהוא מכוון על עצמו – כי יש מי שלומד תורה לא מפי שרף ולא מפי מלאך אלא מפי קודשא-בריך-הוא-ושכינתיה, מפי ה' ממש, והוא כל הזמן בפחד שמא יפול לנוקבא דתהומא רבה ברגע אחד של גאוה או שכחת ה' (דגל מחנה אפרים, ליקוטים, וראה אור ישראל ח"ב עמ' סח). אם כן, יש כאן קשר בין חוית הלימוד האלקי של ה-**ל** לבין חשש ה**נ**פילה של האות **נ** (כפי שיתבאר). אכן, תכלית "**ל**מודי הוי'" – הלומדים על מנת ללמד ולקרב את כולם תחת כנפי השכינה, כנ"ל – היא לסמוך את ה**נ**ופלים ולרומם גם אותם בשאיפה אל האלקות. [↑](#endnote-ref-32)
33. . ראה ספר המאמרים – קונטרסים (לאדמו"ר הריי"צ) כרך א עמ' 36-38. [↑](#endnote-ref-33)
34. . לפי ישעיה סה, יז. [↑](#endnote-ref-34)
35. . בניגוד לחדש חסר המכיל עשרים ותשעה יום בלבד. [↑](#endnote-ref-35)
36. . וראה תורת חיים גליון 26. [↑](#endnote-ref-36)
37. . זוהר חדש מ, א. [↑](#endnote-ref-37)
38. . ואכן, משיח בן דוד קרוי בפי חז"ל "בר נפלי" (סנהדרין צו, ב), ואף על דוד עצמו אמרו חז"ל (במדבר רבה יד, יא; זוהר ח"א קסח, ב) כי היה ראוי להיות נפל ו'קם' רק בזכות שנות חיים שקבל מאדם הראשון ומהאבות. [↑](#endnote-ref-38)
39. . עמוס ט, יא. [↑](#endnote-ref-39)
40. . ראש השנה כה, ב. [↑](#endnote-ref-40)
41. . פ"ו מ"ו. [↑](#endnote-ref-41)
42. . בראשית לח, יט. רות ד, יח-כב. [↑](#endnote-ref-42)
43. . זוהר ח"ג עח, א. [↑](#endnote-ref-43)
44. . תהלים קמה, יג. [↑](#endnote-ref-44)
45. . תיקוני זוהר כב (סח, א). [↑](#endnote-ref-45)
46. . ויקרא כז, ד. [↑](#endnote-ref-46)
47. . חולין צב, א. [↑](#endnote-ref-47)
48. . סנהדרין צז, ב. [↑](#endnote-ref-48)
49. . 15 המספרים הכלולים עד כה בסדרה – 6, 10, 20, 36, 58, 86, 120, 160, 206, 258, 316, 380, 450, 526, 608 – עולים 3240 העולה 36 פעמים **צ** (90), רמז ל-**לו** ה**צ**דיקים, ומספר זה הוא גם המשולש של 80, **יסוד**, אליו קשור הצדיק כמבואר בפנים (36, ממנו התחלנו את הסדרה, הוא המשולש של 8). [↑](#endnote-ref-49)
50. . זוהר ח"ג יא, ב. [↑](#endnote-ref-50)
51. . שם מו, א. [↑](#endnote-ref-51)
52. . שמות רבה טו, טז. [↑](#endnote-ref-52)
53. . שם ובזוהר ח"א רכה, ב. [↑](#endnote-ref-53)
54. . מלכים-א יב. [↑](#endnote-ref-54)
55. . מלכים-ב כג, יט. [↑](#endnote-ref-55)
56. . איכה ד, י. [↑](#endnote-ref-56)
57. . עץ חיים ל, ב; מד, ב. לקוטי תורה ח"ד סט, א. [↑](#endnote-ref-57)
58. . תניא פנ"ב. [↑](#endnote-ref-58)
59. . זוהר ח"ג רנו, א. תיקוני זוהר כו (עא, ב). [↑](#endnote-ref-59)
60. . על פי מלכים-א א, ה. [↑](#endnote-ref-60)
61. . ספרי לדברים יא, כא. [↑](#endnote-ref-61)
62. . זוהר חדש נו, ב; תיקוני זוהר מז (פד, ב). וראה יבמות סב, א – "אין בן דוד בא עד שיכלו כל נשמות שבגוף". [↑](#endnote-ref-62)