# הקדמת - "ויעתר יצחק להוי' לנכח אשתו"

### שעור שני

ההתועדות נערכה בבית הכנסת המרכזי בכפר חב"ד ביום כ"ח מר חשון ה' תשס"ג – הוא היום ה ח"ן בשנה – לרגל יום הולדתו ה ח"ן של כבוד מו"ר הרב יצחק גינזבורג שליט"א. ההתועדות נפתחה ברוב עם ו"ברוב שירה וזמרה" ונערכה במשך כשמונה שעות ברציפות – בהן ישב הרב על כסאו ואמר את דבריו – בלא שקם אפילו פעם אחת מכסאו.

נלמדו בשעור זה סימנים צ"ה – ק"א – ובזה השלמנו לימוד של מאה ועשרים פרקי החיבור "חסדי דוד".

"תשואות ח"ן ח"ן" – ושוב, מתחילים אנו לכתוב שעור זה שנערך ביום הח"ן

ובשנת הח"ן.

### \*מושגים - הקדמה - תולדות יצחק - ויעתר יצחק להוי' לנכח אשתו - נוכח - חינוך

אנו מקוים לערוך היום סיום לימוד "חסדי דוד" וזאת, לאחר כמה שנות לימוד טובות. נשארו לנו שבעה סימנים צ"ה – ק"א כדי לסיים את החיבור.

לחיות עם הזמן - נפתח בענין מפרשת השבוע – וזאת ע"פ ההוראה שצריכים

לחיות עם הזמן, לחיות עם פרשת השבוע – ולקשר כל דבר לפרשה בכלל, ולפרשה הפרטית של אותו יום בפרט.

תולדות יצחק - היום אנו מתחילים לקרא את פרשת תולדות - "ואלה

תולדות יצחק בן אברהם אברהם הוליד את יצחק".

הפסוק השלישי בפרשה הוא: "ויעתר יצחק להוי' לנכח אשתו כי עקרה הוא ויעתר לו הוי' ותהר רבקה אשתו".

שתי מילים מיוחדות בפסוק זה:

ויעתר – לשון עתירה וריבוי בתפילה.

לנכח – פעם ראשונה בתורה שמופיעה המילה נכח.

נכח - נפתח במילה זו שמתקשרת באופן ישיר לנושא שנלמד היום בכתבי

האריז"ל – בענין אחוריים ואחור באחור – והחזרת פנים בפנים.

וכאמור – צריך לחיות עם הזמן – המילה נכח מצטרפת ל כ"ח – ח"ן, והם כ"ח חשו"ן – יום הולדת הח"ן - לנכח.

נ' כ"ח - ישנו רמז הקושר את כ"ח חשון ל נכח. בספר יצירה כתוב שכל חודש

נברא ע"י אות – והאות של חודש חשון היא האות נ'. וכאמור, היום הוא יום ה כ"ח בחשון – יום הח"ן שבשנה - נ' כ"ח – ח"ן כ'.

באותיות נכח – רק שני צרופים בלשון הקודש – נכח ו חנך – וממילא ישנו קשר מאוד חשוב בין נוכחות והסתכלות פנים בפנים – "לנכח אשתו" כמו שיוסבר - לבין חינוך – חינוך על טהרת הקודש.

חינוך - כולנו הורים לילדים ומפיצים את תורת החסידות חוצה – וממילא

כל אחד הוא גם מחנך. והיות שנכח וחינוך מצטרפות מאותן אותיות שורש – נמצאנו למדים שעיקר החינוך הוא להחזיר את המחונך, להחזיר את הנשמה – פנים בפנים לנוכח. וכידוע, שאם רוצים להצליח בחינוך – ראשית ההצלחה היא לדבר עם המחונך – לדבר לנכח. הדיבור לנכח ב"בארבע עינים" – נקרא סוד ההסתכלות - והוא עיקר וראשית החזרת פנים בפנים.

ההסתכלות – היא הפן החב"די של החזרת פנים בפנים. אמנם יכול להיות

מצב של פנים בפנים ללא הסתכלות – אך אז חסר העיקר – ההסתכלות לנוכח.

### \*מושגים - הקדמה - ויעתר יצחק להוי' לנכח אשתו - ויעתר - נכח פני הוי'

לנכח אשתו – כאמור, כאן הפעם הראשונה בכל התנ"ך שכתוב "נכח" –

ובסה"כ ישנם ל"ב נכח בתנ"ך. ו' מהם בתורה, ועוד כ"ו = הוי' בשאר ספרי ה נ"ך. והכל הולך אחר הפתיחה – ועל כן ראשית הנכח זה "לנכח אשתו" – שזו ממש החזרה פנים בפנים כמו שיוסבר. וכאן ה"לנכח אשתו" – הוא תוך כדי סטואציה של תפילה – תפילתו של יצחק אבינו – הוא עמוד התפילה.

"לנכח אשתו" זה החיבור שביניהם, כאשר הם שוים בקומתם - וידוע הרמז ש יצח"ק ┴ רבק"ה = תפל"ה = 515.

ויעתר – ויעתר פרושו ריבוי תפילה – "הרבה והפציר בתפילה" בלשון רש"י.

והכונה – ריבוי באיכות ולאו דוקא ריבוי בכמות. כלומר, מתאמץ להתפלל מתוך הנקודה הפנימית שבלב – בכונה עמוקה ביותר.

בני זוג - בהמשך נזכיר פסוק נוסף של "נכח" מספר איוב – בן זוגו של הפסוק

שלפנינו והוא - "שפכי כמים לבך נכח פני אדנ"י'". ידוע שישנו תמיד לפחות פסוק אחד בנ"ך שהוא בן זוג או בת זוג של פסוק בתורה – "לית מילתא דלא רמיזא באורייתא". ושוב, ישנם פסוקים בנ"ך שנותנים לרעיון של התורה יותר נפח ופנימיות – וכזה הוא הפסוק מאיוב ביחס לפסוק שלנו - "ויעתר יצחק להוי' לנכח אשתו". ואם כן, מכאן נקדים ונלמד שעתירה היא השתפכותה נפש – השתפכות הלב כמים.

### \*מושגים - הקדמה - ויעתר יצחק להוי' לנכח אשתו - חופר בארות - נכ"ח = 3\*הוי'

חופר בארות - בהמשך הפרשה חופר יצחק בארות – וכתוב בחסידות שיצחק

החופר בארות - הוא זה המסוגל לחפור בליבו של כל יהודי, וגם ממרחקים הוא מעורר וחופר את לבבות כל עם ישראל – לשפוך שיח, לשפוך נפש, לשפוך לב - לקב"ה. יצחק אבינו מסוגל לחפור מחדש גם את אותן בארות שחפר אברהם אביו – וסתמום פלשתים.

"וכל הבארת אשר חפרו עבדי אביו בימי אברהם אביו סתמום פלשתים וימלאום עפר:

ויאמר אבימלך אל יצחק לך מעמנו כי עצמת ממנו מאד:

וילך משם יצחק ויחן בנחל גרר וישב שם:

וישב יצחק ויחפר את בארת המים אשר חפרו בימי אברהם אביו ויסתמום פלשתים אחרי מות אברהם ויקרא להן שמות כשמת אשר קרא להן אביו:

ויחפרו עבדי יצחק בנחל וימצאו שם באר מים חיים".

וכאמור, אח"כ חופר יצחק אבינו גם בארות אחרות שעליהן אין הפלשתים יכולים להשתלט – והכל מכח עתירתו של יצחק – "ויעתר יצחק להוי' לנכח אשתו".

בזכות זה שיצחק אבינו מקיים קודם כל בעצמו את ה"שפכי כמים לבך נכח פני הוי'" – אח"כ הוא חופר בארות בהצלחה מרובה ולאורך ימים עד ביאת משיח צדקנו.

נתחיל עם רמז: נכ"ח = 78 = 3 \* הוי' = לח"ם = מל"ח = מזל"א

ביום הולדת "מזלו גובר" – והמזל זה ה נכ"ח – נכח פני הוי'.

המילה נכ"ח היא בת שלוש אותיות וערכה בגימטריא 3 \* הוי' – וממילא ערכה הממוצע של כל אות משלושת אותיות נכח הוא - הוי' = 26.

נכח במספר קדמי – מספר קדמי של אות מסוימת - הוא הסכום של כל ערכי

האותיות מ אות א' ועד אותה אות.

א' עד נ' = 195 במספר קדמי

א' עד כ' = 75 במספר קדמי

א' עד ח' = 36 במספר קדמי

ובסה"כ עולה במספר קדמי - נכ"ח = 306 = אשה.

אש"ה - הכל הולך אחר הפתיחה – פעם ראשונה נכח בתורה – "לנכח אשתו"

– ואכן נכח במספר קדמי עולה אש"ה = 3 \* אמונ"ה. אמונ"ה – אותיות אם – וכידוע האשה היא סוד האמונה. וכך כל אות משלוש אותיות אש"ה - עולה בממוצע אמונ"ה = עב"ד הוי'. לפי זה לאדם הנושא אש"ה – חזקה של ג' פעמים עבד הוי' – שאכן יהיה עבד הוי'.

### \*מושגים - הקדמה - ויעתר יצחק להוי' לנכח אשתו - פנים בפנים - קרן זוית

אמרנו ש"לנכח אשתו" – זו חזרה פנים בפנים – אבל כשמסתכלים בפרוש רש"י לכאורה משמע לא כך – אלא כמעט הפוך:

**לנכח אשתו** - זה עומד בזוית זו ומתפלל, וזו עומדת בזוית זו ומתפללת.

כל אחד עומד בזוית אחרת ומתפלל – כאילו שעומדים בתוך חדר – והאחד מתפלל בזוית אחת – ואילו השניה מתפללת בזוית הנגדית – וכל אחד כנראה פניו אל הקיר. ואכן, מצב זה עושה ציור של "אחור באחור" – ולא "פנים בפנים" כמו שאמרנו בתחילה.

ושוב, הפשט של "לנכח אשתו" – זה אכן "פנים בפנים" – ואיך נסביר זאת ?

קרן זוית - כל אחד בזוית שלו – זוית היא קרן זוית ובחינת אין. בזוית עולים

לקרן זוית שהוא סוד המזל העליון – "אין מזל לישראל". ושוב, כל אחד מחפש את הזוית שלו – את שורש הנשמה, הוא המזל שלו – להתפלל שמה.

אבל בעצם מתפללים שניהם על אותו הדבר – מתפללים על לידת ילדים – "כי עקרה היא".

ואם כן, בפנימיות כוונת שניהם אחת – וממילא הם ודאי במעמד פנימי של פנים בפנים – ומגמת פניהם אחת.

אמנם, בחיצוניות, בגופניות – יתכן שכל אחד פניו אל הזוית שלו – אבל בפנימיות שניהם מכונים בדיוק לאותו הדבר.

לנכח אשתו - היתה זו קושיה וראשית התרוץ – אבל ישנם פרושים נוספים

בהם כתוב בפרוש ש"לנכח אשתו" – הכונה היא שתוך כדי תפילתו להוי' – הוא מסתכל על אשתו.

נחזור:

**"ויעתר יצחק להוי' לנכח אשתו כי עקרה הוא**

**ויעתר לו הוי' ותהר רבקה אשתו".** – ע"פ פשט לא כתוב שרבקה התפללה – אלא

רק כתוב שיצחק התפלל לנכח אשתו.

ואכן, רוב המפרשים ע"פ פשט אומרים ש"לנכח אשתו" – פרושו שיצחק התפלל להוי' תוך כדי הסתכלות על אשתו.

וכל כך למה ? בגלל שכאשר רוצים להתפלל על מישהו – צריך שכל הכוונה תהיה מרוכזת באותו אחד שמתפללים עליו. ובמיוחד כאן, כשכבר עברו על בני הזוג עשרים שנה - עשר שנים עד שהיתה ראויה רבקה ללדת – ועוד עשר שנים עד גיל כ"ג – שאז התברר הדבר שאכן היא עקרה.

### \*מושגים - הקדמה - ויעתר יצחק להוי' לנכח אשתו - התעוררות רחמים - מ"ן

ואם כן, עומדת עכשיו השאלה אצל יצחק אבינו כמו שעמדה אצל אברהם אביו, או כמו אח"כ אצל יעקב בנו – שאולי יקח לו אשה אחרת ?

ויאהבה - כידוע, אומרים חז"ל שיצחק אבינו הוא עולה תמימה – וממילא לא

ראוי לו לשאת שפחה. מוסיף על זה הרד"ק ואומר שעל דרך הפשט לא כך – אלא שמעידה התורה שיצחק אוהב את רבקה – "ויקח את רבקה ותהי לו לאשה ויאהבה וינחם יצחק אחרי אמו".

כאשר חושבים על האהבה בין האבות לאמהות – תמיד מחשיבים את אהבת יעקב ורחל – כאהבה הגדולה, ואילו כאן אומר הרד"ק שיצחק כל כך אוהב את רבקה – שלא יתכן אצלו, מרוב אהבתו את רבקה – שיקח אשה אחרת. ולכן זה או או – או שרבקה תלד – או שאין ילדים. והיות שיצחק כל כך קשור נפשית, וכל כך אוהב את רבקה אשתו – חייב הוא במסירות נפש להתפלל להוי' עם כל התוקף וכל החוזק – שהוי' יזכה את האשה הזאת שתלד לו בנים –כך הוא הפרוש על דרך הפשט.

לנכח אשתו - וכדי לעורר זאת חזק יותר – יצחק ממש מסתכן בזה שתוך כדי

תפילתו להוי' – הוא מסתכל לנכח אשתו.

הכתוב אומר "לא ראיתם כל תמונה" – וממילא אין להתפלל וכנגדו תמונה – ואם מתפללים לתמונה זו רח"ל עבודה זרה. אבל אם מתפללים על התמונה – כלומר, מתפלל על אותו אחד שאתה מסתכל עליו – ואפילו מסתכל על תמונתו – הרי שמכאן אסמכתא שבזה מעורר יותר ויותר את תפילתו.

תפילה – רחמי – תפילה זה רחמי – התעוררות רחמים, וידוע שישנם יותר

ויותר רחמים על הזולת – כאשר רואים אותו במצוקתו. ומפרש האבן עזרא מה בין רחום לחנון – רחום על פי ראיה – וחנון על פי שמיעה – "ושמעתי כי חנון אני".

ושוב, רחום זה ראיה – ואם רוצים לעורר רחמים רבים על זולת – כדי מאוד להסתכל עליו ולראות אותו – תוך כדי התפילה. זהו ודאי מצב של פנים בפנים עם רבקה אשתו – וברור שגם אם היא אינה מתפללת – הרי לבטח בליבה היא משתפת פעולה עם יצחק תוך כדי תפילתו. ובכל פעם שהוא מסתכל עליה - היא מעלה את כל ה מ"ן שלה בליבה.

שעור התניא שלמדנו היום בחת"ת – ממש באופן פלאי מתקשר לסימן הראשון צ"ה אותו נלמד בהמשך. מביא אדמו"ר הזקן מהאריז"ל שהחזרת פנים בפנים בד"כ נפעלת רק ע"י מעשה – או גם ע"י תפילה – כאשר "עקימת שפתיו הוי מעשה". וממשיך ואומר שככלל אין העלאת מ"ן ע"י הרהור – אלא רק ע"י מעשה . ממשיך אדמו"ר הזקן ומחדש – ההפך ממה שכתב קודם – שישנם צדיקים המעלים מ"ן גם בעצם המסירות נפש שלהם – בלבם.

### \*מושגים - הקדמה - ויעתר יצחק להוי' לנכח אשתו - מס"נ על התורה, ובתפילה

מסירות נפש על התורה - "אליך הוי' נפשי אשא" – ואם כן, ישנה העלאת מ"ן

גם בלי דיבור, גם בלי מעשה. מוסיף אדמו"ר הזקן וכותב ביטוי שלא ראיתי בכתבי האריז"ל – "מסירות נפש על התורה". כלומר, שישנם צדיקים שמוסרים את נפשם על התורה או בשעת נפילת אפיים בתפילה – ובכך מעלים מ"ן במסירות נפש – וללא מעשה – ולא רק ליחוד זו"ן אלא גם ל או"א.

מסירות נפש בנפילת אפיים - ואם כן, ע"פ הפשט הזה צריך לומר שיצחק

מתפלל בפיו – ועקימת שפתיו הוי מעשה – אבל רבקה מעלה את המ"ן במסירות נפשה בליבה – ודיה. רבקה היא הכלה - ומעלה את כל נפשה עד כלות הנפש – תוך כדי שיצחק מבטא את המילים. ואכן, ישנו כאן גם "שוים בקומתם" – כלומר, שתוף פעולה מלא – הוא אומנם מדבר ומתפלל – אבל רבקה אשת חיל עטרת בעלה – מעלה מ"ן רק מכח הנפילת אפיים שלה – "ותפול מעל הגמל" – רבקה מלומדת בסוד נפילת אפיים – זהו פשט הפסוק.

### \*מושגים - הקדמה - ויעתר יצחק להוי' לנכח אשתו - נכ"ח - בע"ל תשוב"ה

נוסיף כמה גימטריאות:

אמרנו שבמספר קדמי - נכ"ח = אש"ה.

למדנו בשעורים קודמים - הד"ר ┴ מהיטבא"ל = אש"ה.

סוד התיקון - ז' המלכים הראשונים שמלכו ומתו לא היו נשואים – ואז מופיע

הזוג העיקרי שהם סוד התיקון:

"וימלך תחתיו הדר ושם עירו פעו ושם אשתו מהיטבאל בת מטרד בת מי זהב". פעו – לשון הופעה והסתכלות פנים בפנים.

ושוב, כל השבירה ומיתת המלכים היתה בגלל גבורות – שורש יצחק, ועל כן יצחק אוהב את עשו וממילא יש לו זיקה עצמית לעולם התהו. התיקון – שהוא על דרך הזוג הדר ומהיטבאל – מרוכז במילה נכ"ח.

ושוב, מי שזוכה להגיע למידת "עתירה" – ריבוי איכותי של תפילה – מעלה מ"ן אפילו בליבו – כמו בסוד נפילת אפיים.

רמז נוסף: לנכ"ח אשת"ו = בע"ל תשוב"ה = 815

מיהו בעל תשובה ? - מי שנמצא לנכח אשתו ! וממילא אפילו צדיקים לא

יכולים לעמוד שם. הוא הבעל – ואשתו היא התשובה.

בע"ל תשוב"ה = לנכ"ח אשת"ו, והכוונה היא – "כל ימיו בתשובה" – הוא כל הזמן לנכח ואינו מסיח דעתו מן התשובה. ידוע הרמז - שבת תחילה – סימן יפה לבנים. בן אומנם זה צדיק "ועמך כולם צדיקים" – אבל ב"ת – ר"ת בעל תשובה – שלמעלה מן הצדיק.

ואם כן, קודם כל צריך להיות בעל תשובה – כלומר, לא להסיח דעת אפילו לרגע מהב"ת. לעתיד לבוא תתעלה האשה לדרגה הגבוהה ביותר של ב"ת – ר"ת בעל תשובה.

בת היתה לאברהם ובכל שמה - וב"ת רומזת כאן לעולם הבא. "שלושה הטעימן הקב"ה בעולם הזה מעין עולם הבא – אברהם יצחק ויעקב" – שנאמר בהם בכל מכל כל. ואם כן ראשית העולם הבא הוא סוד הב"ת – בעל תשובה.

### \*מושגים - הקדמה - ויעתר יצחק להוי' לנכח אשתו - עזר כנגדו - הוי' לנגדי תמיד

רמז נוסף הוא בעצם ממש הפשט: אומרים המדקדקים ש נכח הוא שם נרדף ל נגד.

עזר כנגדו - כאשר נברא אדם הראשון כתוב "אעשה לו עזר כנגדו" – זכה עזר,

לא זכה כנגדו – כך דורשים חז"ל על פסוק זה – אך מהו הפשט ? "לא טוב היות האדם לבדו" – האדם אינו צריך להיות לבד – "אעשה לו עזר כנגדו". ואם כן, "אעשה לו עזר כנגדו" בא לשלול את המצב הראשוני התוהי והבלתי מתוקן של "היות האדם לבדו".

מתי האשה באמת עוזרת לך ? – כאשר אתה מסתכל עליה כל הזמן – עזר כנגדו – עוזרת לך כאשר אתה לנוכח אשתך. אם מסתכלים עליה באהבה – וככל שאתה משקיע בה מבט של אהבה – כך, כמים הפנים לפנים – היא עוזרת. עד כמה שהיא כנגדו – כלומר, עד כמה שהוא מסתכל עליה – כך היא עוזרתו. וכאשר היא עוזרתו – המצב הוא כבר הפוך מ "לא טוב היות האדם לבדו". כנגד"ו = נכח"ה - כלומר, נוכח אותה.

הוי' לנגדי תמיד - כאשר אדם זוכה, כמו יצחק ורבקה – הרי ההסתכלות על

האשה היא בבחינת "שויתי הוי' לנגדי תמיד", ומי שאינו זוכה עליו נאמר "וחטאתי נגדי תמיד". צריך לשאוף לזכות בהסתכלות לנכח אשתו – שההסתכלות תהיה בבחינת "שיויתי הוי' לנגדי תמיד" – כלומר שהאשה תעוררו כל הזמן לתפילה להוי' שעליו נאמר - "לא ראיתם כל תמונה".

תמונת האשה לנגדו תעורר את האיש, את הבעל תשובה – בסוד העלאת מ"ן – לשפוך ליבו בתפילה "שפכי כמים לבך נכח פני הוי'".

מהיכן נדע שמצב זה הוא שלמות האדם ?

כאמור: נכ"ח = 3 \* הוי' = 78

נג"ד = 3 \* חו"ה = 57

נכ"ח ┴ נג"ד = 3 \* אד"ם.

זהו סוד מילוי שם התיקון, שם מ"ה = יו"ד ה"א וא"ו ה"א = מ"ה = אד"ם כאשר השורש עולה הוי' = 26, ואילו המילוי עולה חו"ה = 19.

ואם כן, נג"ד – חו"ה הוא המילוי של של נכ"ח – הוי' - וביחד הם אד"ם – שלמות האדם – זכו שכינה ביניהם.

שפכ"י כמי"ם לב"ך נכ"ח פנ"י אדנ"י = 855 = אד"ם \* חו"ה.

שלמות האדם בהסתכלו פנים בפנים.

### \*מושגים - הקדמה - ויעתר יצחק להוי' לנכח אשתו - ג' רמות רחמי"ם - רגש

רחמי"ם - ויעת"ר יצח"ק = 3 \* רחמי"ם - כל התפילה כולה נקראת רחמי –

התעוררות רחמים רבים, ובתלתא זימני הוי חזקא – וממילא תפילתו של יצחק "ויעתר יצחק" זאת שלמות הרחמים – שלוש פעמים רחמי"ם.

הרבי הקודם - לפני כמה שבועות יצא לאור מאמרו של הרבי הרי"ץ בכתב יד

המסביר זאת באופן יפה ביותר. כאשר פונים להוי' בתפילה לעורר עלינו רחמים רבים בכל פעם ש "עת צרה היא ליעקב וממנה יושע" – יש בזה שלוש רמות של פניה להקב"ה – אבינו אב הרחמן. וכמו בכל דבר "מבשרי אחזה אלוקה" – לומדים זאת, לפחות את שתי הבחינות התחתונות – מתוך האדם עצמו. נסביר ע"פ עיקרי המאמר:

רגש רחמים – ישנם רחמים שהם רגש של רחמים – רגש של הזדהות מלאה

עם הזולת שמרחמים עליו. וכמובן, כמה שאני יותר מרגיש את מצוקתו וחווה אותה ממש על בשרי – כך אני מרחם עליו יותר. אלו נקראים – רחמים מתוך רגש, וכאשר האדם מרחם מתוך רגש צריך הוא לשמור שלא יכנס כולו לתוך מצוקת הזולת – עד כדי שיימצא הוא בעצמו במצוקה – ולא יוכל לעזור לזולתו כלל. הוא עלול לטבוע בתוך מצוקת הזולת – ולכן, כשמרחם מכח רגש הרחמנות - עליו להזהר ולשמור גם על אחיזה מחוץ למצוקת הזולת – כדי שיוכל לעזור לו.

ואם כן, רחמים מתוך רגש מחייב נפשית להגיע למצב של נשיאת הפכים. אינך מרחם עליו למחצה לשליש או לרביע – אתה מרחם עליו במאת האחוזים – כולך נמצא איתו, וביחד עם זה אתה גם כולך נמצא בחוץ כדי שתוכל לרחם עליו בפועל – וממש לפעול לטובתו.

ואם כן, רגש הרחמים - זו המדרגה הנמוכה ביותר של רחמים – וזהו גם שם העצם של הקב"ה בהיותו נושא הפכים.

להבדיל, גוי – אינו יכול להיות במצב זה – כלומר, מאה אחוז בפנים – וגם מאה אחוז בחוץ – בגלל שזו נשיאת הפכים. ושוב, זהו מצב של נשיאת הפכים בנפש על דרך – בתוך העולם מחוץ לעולם – של שם ה טו"ב = אהו"ה ר"ת – "את השמים ואת הארץ".

### \*מושגים - הקדמה - ויעתר יצחק להוי' לנכח אשתו - ג' רמות רחמים - רוממות

מלך רחמן - ישנם רחמים שאינם מונעים ע"י רגש הרחמים – אלא רחמים

שבאים מצד הרוממות העצמית – כמו מלך רחמן שמרחם על עמו. מי שישנה אצלו רוממות – אינו מרגיש את עצמו מעל – אלא הכונה שמרגיש בעצמו "מרחב עצמי" – רחבות אין סופית.

רחמים ורחבות – שניהם משער ר"ח – לשון רחב. רחב ורחם מתחלפות בלשון הקודש.

במצב של רחבות אמיתית – ככל שהאדם יותר מרומם – כך הוא יותר מרחם.

ישעיהו פרק נז - "כי כה אמר רם ונשא שכן עד וקדוש שמו מרום וקדוש

אשכון ואת דכא ושפל רוח להחיות רוח שפלים ולהחיות לב נדכאים".

טבע של רחמים - ישנו כאן יחס כמעט אוטומטי – ככל שהוא רם באמת, מלך

בעצם ובעל רוממות עצמית – ככל שיותר רם – כך נמשך כאילו בטבעו לרחם ולהושיע "את דכא ושפל רוח". ואם כן, זה אינו רגש – אלא המוטבע בנפש – כלומר, הנה"י שהוא המוטבע בנפש – יותר גבוה מהחג"ת שהוא רגש של רחמים.

ישנו משהו "במוטבע של הרם" – שאוטומטית נמשך דוקא למקום הנמוך ביותר – אשכון את דכא ושפל רוח. הדבר שנמשך מהרם לשפל הוא הרבה יותר מאשר "עצמו" – ואפילו יותר מאשר נמשך ע"י רגש הרחמים.

להפוך הגזרה - אדמורי חב"ד שנידונו ע"י המלכות – רצו שדוקא המלך ידון

אותם – וזאת מפני שמלכותא דארעא, אפילו אצל אומות העולם – יש לה מעין וכעין מלכותא דרקיעא. ולכן, אם רוצים שהבקשה תתקבל כדאי לפנות דוקא למלך – שאצלו יתכן שהגזרה תתהפך.

וכל שכן וקל וחומר – בן בנו של קל וחומר עד אין סוף ממש בקדושה – שהרוממות של הקב"ה היא סיבה עצומה של המשכת רחמים על הדכא ושפל רוח – וביתר שאת וביתר עוז מאשר המשכת הרחמים רק מתוך רגש של הזדהות.

### \*מושגים - הקדמה - ויעתר יצחק להוי' לנכח אשתו - ג' רמות רחמים - עצמיות

מאמרו זה של הרבי הקודם שזה עתה הודפס – מדבר על הנאמר בתפילת שחרית – "אלה"י עולם ברחמיך הרבים רחם עלינו". גם לגבי המדרגה השניה של הרחמים הבאים מן הרוממות העצמית – ישנם עדיין שנים – ישנו הרם וישנו השפל – וממילא, זאת אינה עצמות ממש – זה אינו יחיד ממש.

רחמיך הרבים - הם רחמים בבחינת יחיד. ישנם רחמים הבאים מהעצם ממש

– ממדרגת יחיד – ששם אין כלל שנים ונקראים – "רחמיך הרבים". ודוקא כאן פונים להקב"ה בתואר יחסית נמוך – אלה"י עולם – ומסבירים שאלה"י עולם זה כמו אצל אברהם אבינו "א"ל עולם" – שהא"ל הוא העולם והעולם הוא הא"ל.

ואם כן, כל מה שישנו בכל העולמות ובעיקר בעולמנו – זה הכל אלהו"ת ממש – וזהו שהרחמים כאן "רחמיך הרבים" – הם הרחמים על תכלית הכונה של העצמות בבריאת העולם –

ובעצם זו רק התגלות עצמית.

בריאה זאת יציאה לבר – של הא"ל אל העולם – וממילא, העולם זה הא"ל בעצמו. ולמה כך רוצה ומתאוה הקב"ה להיות לו דירה בתחתונים ? – על תאוה אינך יכול לשאול שאלות.

רחמים עצמיים - ואם כן, רחמיך הרבים הולך דוקא על הוי' – כי הוי' מרחם

על המציאות מתוך זה שמרחם על עצמו – היות שתכלית כונתו בבריאת כל העולמות עדיין לא הושלמה ואין לנו עדיין משיח. אין כאן אנחנו חוץ להוי' - אלא הכל זה הוי' – הוא ברא את העולם, הוא גילה את עצמו בפן הזה שנקרא בפינו עולם – והוא אלה"י עולם – אבל תכלית הבריאה עדיין לא נשלמה – ולכן עליך הרחמים הוי'.

וכשאנו מבקשים מהוי' "ברחמיך הרבים רחם עלינו" – הרי אלו רחמיך העצמיים ממש – יותר גם מהרחמים הנובעים מרוממות המלך – כפי שנזכר קודם באותה תפילה.

ברכת יוצר - "המלך המרומם לבדו מאז, המשובח והמפואר והמתנשא

מימות עולם. אלה"י עולם, ברחמיך הרבים רחם עלינו, אדון עזנו צור משגבנו מגן ישענו משגב בעדנו".

נחזור - מסביר הרבי הקודם במאמרו ש"אלה"י עולם ברחמיך הרבים" – זה יותר מהרחמים הנובעים מרוממות המלך.

נגענו בקיצור רק בכמה נקודות מתוך מאמרו היפה של הרבי הקודם על ג' רמות של רחמים – רחמים של רגש – רחמים של רוממות – ורחמים עצמיים ממש. וכאמור, ג' \* רחמי"ם = ויעת"ר יצח"ק.

ויעתר יצחק – יצחק אבינו, עמוד התפלה - הרבה להתפלל באיכות – ובזה

הוא זוכה לחבר את כל שלוש הרמות של הרחמים – רגש, רוממות, עצמיות.

כאשר ישנן ג' רמות של ענין – ידוע שהגבוה קשור עם הנמוך – בסוד נעוץ תחילתן בסופן.

הנמוך - הוא הרגש של רחמים והזדהות עם הזולת.

הגבוה - אינך מרגיש את הזולת – אלא הזולת ואתה זה אותו הדבר. וממילא

הרחמים הגבוהים בבחינת יחיד – יותר דומים למדרגה הראשונה של רגש - מאשר למדרגה האמצעית של רוממות.

ושוב, במדרגה הראשונה היו שנים – ואילו בעליון ישנו רק אחד יחיד ומיוחד.

קל מאוד גם להבין ששלוש רמות הרחמים - הן ג' מדרגות בעבודה, ובלשון הבעש"ט – הכנעה, הבדלה, המתקה:

הכנעה – רגש הרחמים על הזולת – זו הכנעה בנפש.

הבדלה – רוממות זו הבדלה – כפשוטו.

המתקה – עצמיות זו המתקה. זה שהכל עצם אחד – זאת ההמתקה.

### \*מושגים - הקדמה - ויעתר יצחק להוי' לנכח אשתו - ג' רמות רחמים - שמח"ה

אומר רבי נחמן ששורש הרחמים – זה לרחם על האשה – ודבר זה אפשר ללמוד גם מהפסוק שלנו – "ויעתר יצחק להוי' לנכח אשתו" – כאשר הרחמים זה לפתוח את רחמה "כי עקרה היא".

השנים, שני בני הזוג – אמורים להיות עצם אחד "זאת הפעם עצם מעצמי ובשר מבשרי לזאת יקרא אשה כי מאיש לוקחה זאת".

עצם – זה מה שהיו אחד בשורש.

בשר – "והיו לבשר אחד" בולד שיוצא מביניהם.

נחזור:

ראינו רמזים יפים – ויעת"ר יצח"ק = 3 \* רחמי"ם = 894

לנכ"ח אשת"ו = בע"ל תשוב"ה = 815

במספר קדמי נכ"ח = אש"ה = 306

נחבר הכל ביחד:

ויעת"ר יצח"ק להוי' לנכ"ח אשת"ו = 1765 = 5 \* 353 = 5 \* שמח"ה.

ואם כן, הערך הממוצע ש כל אחת מחמש המילים הוא שמח"ה – וכידוע שמח"ה = סו"ד הוי' ליראי"ו.

אם הבנים שמחה - אפשר היה לחשוב שתפילה זו של יצחק נאמרה מתוך

מרה שחורה, מתוך בכי – והנה אנו רואים שהמכנה המשותף והצד השוה הוא דוקא – שמח"ה. וממילא, הכל נאמר עם שמח"ה – שהיא הסגולה ללידת בנים – "אם הבנים שמחה" – "עבדו את הוי' בשמחה". ושמחה – זהו שורשו האמיתי של יצחק אבינו "אני בינה לי גבורה". שורשו העליון של יצחק זו בינה – אמא "אם הבנים שמחה".

ואם כן, הרמז הוא מופלא ביותר – שאם כי שעתירתו של יצחק להוי' לנכח אשתו – היא מאוד מאוד רצינית – הרי שכולה נאמרת מתוך שמחה – חמש פעמים שמח"ה, כמו - שמח פעמים שמח"ה.

וגם ע"פ פשט – אם אינה יולדת הרי שחסרה בה שמחה – וממילא צריך לכון לעורר אצלה ולהוסיף שמחה. שמחה זה הכלי, זהו הבית קיבול – ללידת בנים. וכך אנו תמיד מסבירים – שהשמחה אינה רק לאחר לידת הבנים – אלא כדי לזכות להיות אם הבנים – מתוך אמונ"ה = בני"ם ובטחון בהוי' – צריכה היא להיות מלכתחילה שמחה.

וישנן כאן שלוש מדרגות של שמחה:

שמחה – כדי להכנס להריון.

שמחה – תוך כדי ההריון.

שמחה – שמחה בלידה – "אם הבנים שמחה".

ואם כן, מגיעים לסוף הפסוק "ותהר רבקה אשתו" – בזכות ה"כולו אומר שמחה" – תוך כדי ריבוי התפילה האכותית ביותר:

"ויעתר יצחק להוי' לנכח אשתו כי עקרה הוא ויעתר לו הוי' ותהר רבקה אשתו".

הקדמנו את כל הרמזים כאן כדי "שנתבלבל" – וממילא, אפשר יהיה לקרוא את ה"חסדי דוד" "מהר וללא ריבוי קושיות" – שהרי הקושיות הן מסטרא דרע - ואנו צריכים לעבוד את הוי' בשמחה.

### \*מושגים - הקדמה - ויעתר יצחק להוי' לנכח אשתו - לנכח יביטו - נכח עיני הוי'

נשלים כאן לגבי "נכח".

"עיניך לנכח יביטו" – הוא אחד מ ל"ב פסוקי ה"נכח" בתנ"ך. ואם כי שנכח

בא מהל"ב – הרי זה מתגלה דרך העינים. פסוק זה מגדיר מהו "נכח" – דבר שהוא נכח – הוא דבר שהעינים מביטות בו.

פסוק נוסף בספר משלי אומר - "כי נכח עיני הוי' דרכי איש

וכל מעגלתיו מפלס".

דרכי איש - ישנם הרבה פסוקים שמשמעותם "מהוי' יצא הדבר" – וגם כאן

הוי' מביט לנכח על כל "דרכי איש" – מביט לנכח על כל מה שאתה עושה – וממילא זהו פסוק של השגחה פרטית. ויוצא כאן שהשגחה פרטית היא בבחינת פנים בפנים – "כי נכח עיני הוי' דרכי איש".

משני פסוקים אלו אפשר להבין בדקות מהו פשט ההבדל בין "נכח" לבין "לנכח":

"כי נכח עיני הוי' דרכי איש". "עיניך לנכח יביטו".

נכח עיני - כאשר כתוב נכח, הכונה היא שאותו אחד מסתכל עלי. וכמו בפסוק

שלנו "כי נכח עיני הוי' דרכי איש" – והכונה שהוי' מסתכל על דרכי איש – ולא שדרכי איש מסתכל על הוי'. וכאשר עיני הוי' מסתכלות על דרכי איש זה נקרא "נכח עיני הוי'".

לנכח יביטו - וכאשר אני רוצה לומר שאני מסתכל עליך – זה נקרא "לנכח" –

עיני לנכח יביטו עליך – וכך גם ברור מהפסוק שלנו: "ויעתר יצחק להוי' לנכח אשתו" – תוך כדי תפילתו להוי' - יצחק מסתכל על אשתו. אם היה כתוב – ויעתר יצחק להוי' נכח אשתו – לא הייתי יודע בדיוק מי מסתכל על מי – האם יצחק על רבקה – או רבקה על יצחק. אבל כאשר הכתוב אומר "לנכח אשתו" – משמע שהוא מסתכל עליה.

### \*מושגים - הקדמה - ויעתר יצחק להוי' לנכח אשתו - שמע ישראל - פנ"י אדנ"י

נכח פני אדנ"י - בפסוק "שפכי כמים לבך נכח פני אדנ"י'", מי מסתכל על מי ?

הוי' מסתכל עלי, וזה הדבר שאני צריך לחוות ולהרגיש תוך כדי תפילתי להוי'. אני איני רואה את הוי' – אלא הוי' רואה אותי – ואני צריך לדעת, כאשר אני שופך את לבי כמים – שאני נכח פני הוי'. איני שופך את לבי מול כל דבר אחר – אלא רק בנוכחות הקב"ה – כאשר הוא מסתכל עלי.

פני אדנ"י - בפרשה הראשונה של קריאת שמע – משמע ועד ובשעריך – אנו

מונים בדיוק פנ"י אדנ"י = 205 אותיות. מספר זה נזכר בכמה מכונותיו של הרבי מקמרנא. "שפכי כמים לבך נכח פני אדנ"י" מתקיים בתפילת עמידה – ולפי הרמז כאן הרי שמצב של "שפכי כמים לבך" – הוא "נכח" הפרשה הראשונה של קריאת שמע שבה "פנ"י אדנ"י" אותיות. ואם כן, קודם כל צריך לבנות מודעות של "שמע ישראל הוי' אלהינ"ו הוי' אחד" - "ואהבת את הוי' אלוהי"ך בכל לבבך ובכל נפשך ובכל מאודך" – ועד סוף הפרשה הראשונה, כדי אח"כ להתפלל מול זה.

ואם כן, זהו הפשט להבין מדוע תקנו קריאת שמע לפני תפילת עמידה. כי כאשר אני מתפלל - צריך אני לדעת לפני מי אני מתפלל – "דע לפני מי אתה עומד". וכדי שקודם אדע לפני מי אני עתיד לעמוד – אני צריך לבנות מודעות זו בנפשי – וזאת אני עושה באומרי את פנ"י אדנ"י אותיות הפרשה הראשונה של שמע ישראל.

שפכ"י = שמ"ע = 410 - וכאן ה"שפכי כמים לבך" הופך להיות תפילת עמידה – ואילו פנ"י אדנ"י – חוזר להיו קריאת שמע.

### \*מושגים - הקדמה - ויעתר יצחק להוי' לנכח אשתו - חך - נכח - חנוך

נסכם ונסיים:

דברנו על המילה – נכח – ואמרנו שנכח וחינוך באים מאותו שער – וממילא, על כל אחד מאתנו לחנך את כל המחונכים שלו, החל מעצמו – להסתכלות של נכח - "לנכח אשתו" – "ויעתר יצחק להוי' לנכח אשתו" - לחיים לחיים.

אמרנו שנכח = נ' כ"ח - כאשר נ' היא האות של חודש חשון – וכ"ח הוא כ"ח חשון.

חינוך לנכח - ע"פ כללי הדקדוק אות נ' בשורש נכח נופלת מהשורש – וממילא

אות נ' לבדה – ו כ"ח לבד. לגבי השורש השני שמצטרף מאותן אותיות – חנך – מביא הרד"ק בשם אביו שעיקר השורש חנך הוא ח"ך – "הלא אזן מלין תבחן וחך אכל יטעם לו".

לחנך, פרושו להטעים לחך – שהחינוך יהיה טעים – ולכן הוא אומר שחנוכת בית עושים עם טעימה – וממילא, גם לפי פרוש זה

נ' בפני עצמה ו כ"ח בפני עצמן.

ואם כן, כל ההקדמה שלנו היתה בגדר טעימה וחנוכת הח"ך – כדי שנוכל עכשיו להגיע לעיקר הסעודה.