## חסדי דוד - סימן ק"א

**דע כי אנחנו מעלים מ"ן לזו"ן**

**ועליית מ"ן הוא לברר מהכלים והרפ"ח ניצוצים ומהאורות שנפלו לבי"ע**

**כפי החלק הנוגע לאותה מצוה או תפילה**

**אנו מעלין אותם לזו"ן וזו"ן מעלים מ"ן לאבא ואמא**

**רוצה לומר שמבררים מאחורים דאו"א שנפלו במקום זו"ן**

**וכן או"א מעלים מ"ן לאריך אנפין**

**דהיינו שמבררים אחורי נה"י שלו**

**וכעל דרך זה מעלין מ"ן זה לזה עד למעלה**

**ומזדווג הא"ק ע"ב ס"ג שלו**

**יורדים המוחין לעתיק ומזדווג עתיק וממשיכים לאריך אנפין**

**ואריך אנפין מזדווג וממשיך לאו"א**

**ואו"א מזדווג ויוצאין המוחין**

**והמוחין הן הנה הבירורים הנזכרים שנתבררו מאנ"ך**

**ומתלבשים בצלמי המוחין דאו"א**

**וצלמי המוחין מאחורי או"א שבררו זו"ן**

**וכן הוא לעולם שהבירורים הם נעשים המוחין**

**ובירורי הזו"ן שהם אחורים דאו"א**

**הם נעשים צלמי המוחין דזו"ן**

**ובתוכם מתלבשים המוחין דזו"ן**

**וכעל דרך זה בירורי זו"ן שמבררים לאו"א הם המוחין דאו"א**

**ובירורי או"א שמבררים לאריך אנפין נעשים צלמי המוחין דאו"א**

**ובירורי או"א שמבררין לאריך אנפין הם המוחין לאריך אנפין**

**ובירורי א"א שמברר לעתיק הם צלמי המוחין דאריך אנפין**

**ובהם מתלבשים המוחין**

**וכעל דרך זה תקיש לשאר באופן שהמוחין של כל פרצוף**

**הנעשים מהבירורים הנוגעים לאותו פרצוף**

**מתלבשים בצלמי המוחין הנעשים מהאחוריים של הפרצוף שלמעלה ממנו**

**דהיינו מוחין דז"א בצלמי המוחין דאחורי אבא ואמא**

**ומוחין דאבא ואמא בצלמי המוחין דאחורי אריך אנפין**

**ומוחין דאריך אנפין בצלמי המוחין דאחור עתיק**

**ומוחין דעתיק בצלמי המוחין דאחורי נה"י דא"ק**

**נמצא שהמוחין דז"א הם נשמה פנימי תוך כל צלמי המוחין**

**של כל הפרצופים שלמעלה ממנו**

**שהרי מוחין דז"א מולבשים תוך צלמי המוחין דאו"א**

**וצלמי המוחין דאו"א הן הן עצמם מוחין דאו"א**

**והם מלובשים תוך צלמי המוחין דאריך אנפין**

**וצלמי המוחין דאריך אנפין הם הם מוחין דאריך אנפין**

**והם מלובשים תוך צלמי המוחין דעתיק**

**וצלמי המוחין דעתיק הן הן עצמם מוחין דעתיק**

**והם מלובשים תוך צלמי המוחין הנעשים מן הבחינה שלמעלה ממנו**

**מה שאין הפה יכולה לדבר**

**ולכן כשהזו"ן שוים בקומתם והם שני מלכים משתמשים בכתר אחד**

**אז הנה"י דאו"א עילאין נעשים צלמי המוחין דז"א**

**והם אחוריים דאו"א עילאין שנפלו במקום ז"א**

**ונה"י דישסו"ת נעשים צלמי המוחין דנוקבא**

**והם האחוריים דישסו"ת שנפלו במקום הנוקבא כמו שנתבאר.**

### \*מושגים - סוד האחורים - עבודת הבירורים - סיום - שלמות התיקון - אנ"ך

לחיים לחיים – עכשיו נעשה סיום הלימוד של ספר "חסדי דוד". עד כאן היה

זה עולם התהו – ולא צריך לסיים בעולם התהו, אם כי שאמרנו שככל שהתהו נמשך – הוא מיתקן והולך. ובכל אופן, התכלית היא משיח – שלמות התיקון, וגם כאן – מתוך עיסוק באותו נושא גופא – מגיע המחבר לשלמות התיקון.

אם רק לומדים עד 100 = ק' זה אינו מספיק - אלא צריך ללמוד עד 101 = ק"א ואז מסיימים את "חסדי דוד" – לחיים לחיים.

סימן ק"א - סימן ק"א הוא הפועל יוצא מכל מה שלמדנו היום – והוא תכלית

התיקון. ב"חסדי דוד" לא התיחס המחבר ממש ובפרוש למה שאומר בנו של הרש"ש – שכל הקבלה הן חמש המדרגות כ"ל צמ"א. בסימן ק"א נוכל לראות, באופן די ברור את כללות הענין של כ"ל צמ"א – וכמו כן, יתבהרו הרבה סודות שלא היו מובנים כלל וכלל ללא הקדמה זו.

עבודת הבירורים - עיקר עבודתנו בעולם הזה משך כל זמן הגלות – שבזה

תלויים כל הגילויים של ימות המשיח ותחיית המתים – נקראת עבודת הבירורים. וכידוע, הרבי אמר שנגמרה עבודת הבירורים – וממילא צריך להבין גם לפי מה שכתוב בסימן ק"א – עוד פרוש מהי הכונה בדברי הרבי.

**דע כי אנחנו מעלים מ"ן לזו"ן** - המעשה הוא העיקר, ותכלית כל מה שדובר קודם

– הוא מה צריך לעשות ולפעול בעולם הזה. כל מעשינו בעולם הזה – הכל בשביל להעלות מ"ן לזו"ן – ואיך מעלים מ"ן לזו"ן ?

**ועליית מ"ן הוא לברר מהכלים והרפ"ח ניצוצים**

**ומהאורות שנפלו לבי"ע** – אורות, ניצוצות, כלים – ר"ת אנ"ך. הכלים והניצוצות

נפלו ממש לבי"ע – ואילו האורות לכאורה לא נפלו – אלא שישנן גם הארות השומרות מלמעלה ומשליכות את האור בסוד התגין גם למטה. ואם כן, ישנם גם אורות וגם ניצוצות וגם כלים – שאנחנו מבררים ומעלים ע"י מעשינו ועבודתנו במשך כל זמן הגלות – כאן למטה בעולם הזה.

### \*מושגים - סוד האחורים - עבודת הבירורים - עקימת שפתיו - מ"ן על התורה

**כפי החלק הנוגע לאותה מצוה או תפילה** – נאמר קודם שאת החיצוניות מעלים ע"י

המצוות המעשיות – ואילו את הפנימיות מעלים ע"י תפילה – גם בסוד "עקימת שפתיו הוי מעשה" – כפי שכתב בתניא. חוץ צדיק גדול מאוד ובעל מסירות נפש של ממש בנפילת אפיים – שבזה הוא מעלה מ"ן – כמו שלמדנו קודם. כאן כותב המחבר רק את הכלל והוא – ששני הדברים שמעלים מ"ן הם - או מצוה מעשית, או תפילה.

תורה - הדבר המענין הוא שהתורה אינה מוזכרת כאן – שהרי גם התורה היא

בגדר "עקימת שפתיו הוי מעשה" ?

אם מעלים את החיצוניות ע"י מצוות מעשיות – ברור שאת הפנימיות מעלים ע"י לימוד תורה. ואם כן, יש לחקור כאן מה פנימי יותר – התורה או התפילה. ואכן, יש בזה שתי שמועות:

תפילה מעולה - התפילה כרוכה עם כוונות - והכוונות גבוהות יותר

מהדיבור של התורה.

תורה מעולה – מחדש אדמו"ר הזקן בתניא של היום – שיש מי שללא

דיבור כלל – מעלה מ"ן ע"י מסירות נפשו על התורה –

או בנפילת אפיים.

נפילת אפיים - נפילת אפיים אינה סתם תפילה כתפילת שמונה עשרה

שחייבים לדבר בה – חייב להיות בתפילת ח"י "עקימת שפתיו הוי מעשה". מעצם נפילת אפיים – משמע שישנה נפילת אפיים גם בלי דיבור. כלומר, שהתיקון של נפילת אפיים אינו תלוי מ"עקימת שפתיו הוי מעשה" – אלא תלוי מעצם מסירות הנפש של "אליך הוי' נפשי אשא" – שיותר גבוהה מתפילה. ושוב, המסירות נפש בנפילת אפיים – מעלה מ"ן בפני עצמה.

מסירות נפש על התורה - מה עולה במחשבה כאשר אומרים ביטוי זה ? –

רבי עקיבא. רבי עקיבא וחבריו עשרת הרוגי מלכות, המעלים מ"ן עד ביאת המשיח – כך כותב האריז"ל. ומסירות נפשם אינה בדיבור, אינה בלימוד התורה – אלא במסירות נפש על התורה. ועלינו להתבונן שצריכים גם אנו בדורנו לחיות בתנועה של מסירות נפש על תורתנו הקדושה.

ודאי שאין אנו צריכים למות על התורה כמו רבי עקיבא – אבל צריכים עוצמה כמו עוצמתו של רבי עקיבא – למסור נפשנו על התורה – וזאת העלאת מ"ן הגדולה ביותר. ובכל אופן, זהו יוצא מהכלל – והכלל הוא - שהעלאת מ"ן נעשית או ע"י מצוה מעשית או ע"י תפילה.

**אנו מעלין אותם לזו"ן** – ע"י עבודתנו אנו מבררים בירורים של אנ"ך שנפלו

למטה – ומעלים אותם לזו"ן.

**וזו"ן מעלים מ"ן לאבא ואמא** – כלל גדול הוא שהפרצוף אינו מעלה מ"ן לפרצוף

שמעליו – אם הוא בעצמו לא קיבל ממי שמתחתיו. קורה כאן אין סוף של העלאת מ"ן – ועד שמגיעים למעלה מעלה.

המקום הגבוה ביותר בכתבי האריז"ל הוא ע"ב דס"ג דא"ק – ומשם הכל מתחיל לרדת. קודם ישנו עילוי אחר עילוי – ואח"כ ישנה ירידה.

### \*מושגים - סוד האחורים - עבודת הבירורים - יחיד, אחד, ועד - כל יכול - קשר עצמי

יחיד אחד ועד - דרכו של ר' הלל מפאריטש היא להעתיק ממש את כל אותן

המדרגות שישנן אחרי הצמצום – למדרגות שלפני הצמצום. את אותם ניצוצות של עולם התהו שנפלו – אנו מעלים בעבודתנו - עד מה שמקביל לע"ב דס"ג דדרגת יחיד שלפני הצמצום. לפני הצמצום אנו לומדים מדרגת "יחיד" – כנגד א"ק, ומדרגת "אחד" – כנגד עולם האצילות – וישנו "ועד" כנגד בי"ע שנקרא גם עולם המלבוש בלשון הקבלה - והוא מה שהוי' "שיער בעצמו בכח כל מה שעתיד להיות בפועל". עליית הרצון, וכולל גם השעשועים העצמיים – זו האצילות שלפני הצמצום.

יחיד - ואם כן, מדרגת יחיד, שהיא "העלם העצמי של האור בעצמות המאור" – זה א"ק שלפני הצמצום – וגם שם ישנן שתי בחינות:

כל יכול - ס"ג של מדרגת יחיד – ס"ג בכלל הוא שורש עולם התהו, וס"ג של

מדרגת יחיד – הוא שורש עולם התהו בעצמות הוי' כביכול – והוא מה שהוי' "כל יכול".

נשמות ישראל - ע"ב של מדרגת יחיד - ע"ב שבתוך הא"ק שלפני הצמצום –

זאת ההתקשרות העצמית של הקב"ה לנשמות ישראל – נשמות בגופים – "בני בכורי ישראל". שוב, ע"ב היא בחינת אבא שבתוך א"ק הכללי שלפני הצמצום – והיא ההתקשרות העצמית של הוי' לעם ישראל.

כל זה מוסבר היטב במאמרו של ר' הלל "הרכבת אנוש לראשנו" ובביאורים שבסופו.

נחזור – המחבר יסביר כי כל הבירורים עולים עד ע"ב דס"ג שאחרי הצמצום, ואילו על דרך החסידות יעלו הבירורים עד לאותה מדרגה שלפני הצמצום – וכביכול, כביכול, כביכול – אין סוף פעמים – ישנו שם זווג בין התקשרות הוי' לנשמות ישראל – ובין מה שהוי' כל יכול – וזה מה שמוריד את כל השפע למטה מטה – עד לגילוי המשיח ותחיית המתים וכל תכלית הכונה – מה שהוי' התאוה.

### \*מושגים - סוד האחורים - עבודת הבירורים - העלאת מ"ן - אבדה ופקדון

נחזור לדברי המחבר:

**אנו מעלין אותם לזו"ן**

**וזו"ן מעלים מ"ן לאבא ואמא** - אנחנו מעלים מ"ן מלמטה – והוא אותם ה אנ"ך

שנפלו מז' המלכים. ומה זאת אומרת שבזכות שאנו מעלים מ"ן לזו"ן – מעלים זו"ן מ"ן לאבא ואמא ?

הכלל גדול בתורה אומר – שהעלאת מ"ן זה תמיד כמו השבת אבדה, או כמו שומר, שבבוא העת מחזיר את הפקדון שהופקד אצלו לשמור.

אבדה - ושוב, זהו כלל גדול בקבלה – להעלות מה שנפל לבי"ע נקרא – השבת

אבדה. מה שנפל למטה – מת ונקבר בעולמות התחתונים – זאת אבדה גמורה. אבל עדיין ישנו איזה סימן שמאיר מלמעלה – כמו התגים שע"ג האותיות – ישנו עדיין משהו - שבסוף מאפשר להחזיר את האבדה.

פיקדון - העלאת המדרגות העליונות שנפלו בתחום האצילות נקרא – החזרת

הפיקדון.

ואם כן, קודם אנחנו מעלים את ה אנ"ך לזו"ן – ואח"כ זו"ן מחזירים את הפיקדון – שאלו האחוריים של אבא ואמא שנפלו לזו"ן. ושוב, זו"ן מבררים ומעלים מ"ן את האחוריים של אבא ואמא שנפלו עדם.

וזהו שאומר המחבר - **רוצה לומר שמבררים מאחורים דאו"א שנפלו במקום זו"ן**

### \*מושגים - סוד האחורים - עבודת הבירורים - העלאת מ"ן - אחורים מוחין צלמים

**וכן או"א מעלים מ"ן לאריך אנפין**

**דהיינו שמבררים אחורי נה"י שלו**

**וכעל דרך זה מעלין מ"ן זה לזה עד למעלה** – זהו חידוש נפלא שאפילו כל פרטיו לא

נכתבו כל כך בכתבי האריז"ל – והוא שעד מעלה מעלה – בכל מדרגה ישנה איזו בחינת אחוריים שנפלה מלמעלה – ועליה לברר בירורים ולהעלותה בסוד מ"ן למקומה הקודם. כאשר בחינת האחוריים שנפלה חוזרת למקומה – היא הופכת להיות מוחין לאותו מקום הראוי לה – ואח"כ זה חוזר להיות צלמים למקום התחתון שבירר אותו.

נחזור:

אחוריים - כל העולם הזה הוא סיפור של אחוריים – שאותם קבלנו כפקדון

על מנת להחזירו למקומו לאחר זמן.

מוחין - כאשר מחזירים את הפיקדון – הוא הופך בזכות נפילתו, להיות מוחין

באותו מקום. היותו למוחין הוא חידוש גדול מאוד – כי בתחילה היתה זאת מודעות טבעית ובלתי גלויה. בזכות שבירת הכלים נעשית המודעות הטבעית, באופן פרדוכסאלי – להיות מודעת בגלוי – כלומר, נעשתה מוחין גמורים.

שוב, בתחילה, לפני הנפילה – היו האחוריים מודעות טבעית – כמו ירושה – טבועה בגנים. אח"כ נפלו האחוריים למדרגה יותר נמוכה והמודעות הטבעית הפכה להיות אפילו מודעות עצמית גרועה. כאשר הדבר עולה בחזרה – שומר הוא גם על המודעות הטבעית, וגם על המודעות העצמית – כלומר, שיכול להיות מודע – למודעות הטבעית שלו. בדרך כלל תופעה כזאת היא סתירה מניה וביה – אבל זהו התיקון הסופי שבשבילו צריך גם שבירה וגם נפילה וגם תיקון.

ואם כן, כאשר הפיקדון מוחזר הוא הופך להיות מודעות פנימית – שאותה אתה זוכר. כאשר הדבר היה רק אחור – היתה זו מודעות טבעית שכוחה – שכאמור אחורי ע"ב קס"א = תשכ"ח – כלומר, יש משהו במודעות טבעית שאינו פנימי וממילא אינו זכור.

צלמים - כאשר פקדון האחוריים מוחזר – הופך הוא להיות מוחין פנימיים,

ונוסף לכך הוא משמש גם בתפקיד נוסף – צלמים המלבישים את המוחין של הפרצוף שלמטה. כלומר, שבעל הפיקדון – מקבל בחזרה את פיקדונו – ובזכות זה שהשומר בירר ושמר טוב את פיקדון – מוחזר לו הפיקדון. וצריך לחפש מקבילה בנגלה שבתורה – גם מקבל מהשומר את הפקדון בחזרה - וגם מזכה אותו כך שדבר זה הופך להיות אצלו "צלם". וכזכור, צלם – לשון צל וחושך – ואינו מודע כמו המוחין – אלא רק מלביש את המוחין.

### \*מושגים - סוד האחורים - עבודת הבירורים - העלאת מ"ן - זיווגים - השבת אבדה

נמשיך - ואם כן, העלאת המ"ן מגיעה מעלה מעלה עד א"ק,

**ומזדווג הא"ק ע"ב ס"ג שלו**

**יורדים המוחין לעתיק ומזדווג עתיק** – תמיד ישנה העלאת מ"ן בשביל המשכת מ"ד

ונדמה שמעלים מ"ן לזו"ן – ומיד ישנה המשכת מ"ד. כאן אנו פוגשים את עומק כתבי האריז"ל – והוא שהבירורים צריכים קודם לעלות ממש עד השורש – ואז ישנו זווג בשורש ואח"כ הזווגים יורדים:

קודם זווג - ע"ב וס"ג דא"ק,

ואח"כ זווג – עתיק ונוקבא,

ואח"כ זווג – אריך ונוקבא,

ואח"כ זווג - או"א עילאין,

ואח"כ זווג – ישסו"ת,

ורק אז נמשך מ"ד לזווג בזו"ן.

**וממשיכים לאריך אנפין**

**ואריך אנפין מזדווג וממשיך לאו"א**

**ואו"א מזדווג ויוצאין המוחין** – יוצאים המוחין של זו"ן – כי הם המענינים אותנו

שהרי אנחנו העלינו מ"ן לזו"ן. המוחין של זו"ן הם מה ששייך בעצם לזו"ן – כך ממשיך המחבר להסביר:

**והמוחין הן הנה הבירורים הנזכרים שנתבררו מאנ"ך** - שהם היו זו"ן בהתחלה – זו"ן

של עולם התהו. מה שבסוף הם המוחין של זו"ן – אלו הבירורים בעצמם – הם השבת האבדה שבסוף. הדבר נאבד בבי"ע – וחוזר בשלמות ונעשה מוחין בזו"ן.

### \*מושגים - סוד האחורים - עבודת הבירורים - העלאת מ"ן - מוחין וצלמי המוחין

**ומתלבשים בצלמי המוחין דאו"א** – מה הם צלמי המוחין של אבא ואמא ?

קודם קבלו אבא ואמא את המוחין שלהם – מהאחוריים שזו"ן בירר להם.

**וצלמי המוחין מאחורי או"א שבררו זו"ן** – לאבא ואמא. ואם כן, המוחין של אבא

ואמא – נעשו עכשיו צלמי המוחין של זו"ן.

**וכן הוא לעולם**

**שהבירורים הם נעשים המוחין** – כך הוא הכלל – מה שאתה ביררת והשבת את

הפקדון – נעשו המוחין של בעל הפקדון. ואותו הדבר גופא חוזר להיות צלמים על המוחין שלך.

**ובירורי הזו"ן שהם אחורים דאו"א** – וחוזרים כמוחין לאו"א.

**הם נעשים צלמי המוחין דזו"ן**

**ובתוכם מתלבשים המוחין דזו"ן**

**וכעל דרך זה בירורי זו"ן שמבררים לאו"א**

**הם המוחין דאו"א** – ושוב, האחוריים של או"א הופכים להיות המוחין של

או"א.

**ובירורי או"א שמבררים לאריך אנפין**

**נעשים צלמי המוחין דאו"א** – מה שאבא ואמא ביררו והחזירו לאריך אנפין – גם

נעשו מוחין של אריך אנפין – וגם חזרו להיות צלמים למוחין של או"א.

**ובירורי או"א שמבררין לאריך אנפין הם המוחין לאריך אנפין – כמו שנאמר.**

**ובירורי א"א שמברר לעתיק הם צלמי המוחין דאריך אנפין**

**ובהם מתלבשים המוחין** – כאמור, הם גם מוחין לעתיק וגם צלמי המוחין לאריך

אנפין.

**וכעל דרך זה תקיש לשאר באופן שהמוחין של כל פרצוף**

**הנעשים מהבירורים הנוגעים לאותו פרצוף**

**מתלבשים בצלמי המוחין הנעשים מהאחוריים של הפרצוף שלמעלה ממנו**

**דהיינו מוחין דז"א בצלמי המוחין דאחורי אבא ואמא**

**ומוחין דאבא ואמא בצלמי המוחין דאחורי אריך אנפין**

**ומוחין דאריך אנפין בצלמי המוחין דאחור עתיק**

**ומוחין דעתיק בצלמי המוחין דאחורי נה"י דא"ק** – כאן מכניס המחבר מדרגה שלא

אמר בפרוש קודם.

ושוב, בא"ק מפרט המחבר רק את נה"י דא"ק - וכך ישנן מדרגות נוספות בא"ק שאינו מזכיר - חג"ת דא"ק, ואורות אח"פ דא"ק, ואח"כ מדרגה השייכת ע"פ החסידות למחשבה הקדומה דא"ק - ואח"כ חוזרים לעצם הע"ב ס"ג שבפנימיות א"ק.

### \*מושגים - סוד האחורים - עבודת הבירורים - צלמים - חותם המתהפך - מוחין דז"א

**נמצא שהמוחין דז"א הם נשמה פנימי תוך כל צלמי המוחין**

**של כל הפרצופים שלמעלה ממנו** - כאן רומז המחבר מהם לבושים ע"ג הצלמים.

המחבר אינו כותב בפרוש – לבושים ע"ג הצלמים – אלא רק אומר שישנן כאן הרבה שכבות של צלמים.

המוחין של או"א - הם מה שזו"ן החזיר את אחורי או"א שנפלו לזו"ן.

המוחין של אריך אנפין - שהם מה שאו"א החזירו את אחורי א"א – וחזרו

וירדו להיות צלמים ע"ג המוחין של או"א.

המוחין של עתיק – המוחין דא"א שירדו להיות צלמים ע"ג המוחין דאו"א

- בעצמם כבר מלובשים במוחין של עתיק שירדו להיות צלמים ע"ג המוחין דא"א.

חותם המתהפך - וכך עד אין סוף – עד שהצלמים החיצוניים מכולם הם

למשל הצלמים של אח"פ דא"ק. וממילא יוצא לנו – שכמה שהלבוש חיצוני יותר – כך הוא מוחין של פרצוף גבוה יותר.

תופעת החותם המתהפך היתה תכונתו של עולם השבירה – שכל הגבוה ביותר נופל למטה ביותר. ואילו כאן, בעולם התיקון – מתגלה תופעה זו בסוד המוחין והצלמים. כל מוחין מדרגה גבוהה יותר – נעשים צלמים חיצוניים יותר לגבי המוחין של זו"ן.

המוחין שלי – הם האחוריים שהפכו להיות מודע בהדיא. כדי שהמוחין שלי

יתלבשו בי – וגם יצליחו להיות מודעים לי בהדיא – זקוקים הם לאמצעי שנקרא צלמים שבעזרתם יצליחו המוחין שלי להכנס לתוך הכלים שלי. כלומר, שהצלמים ע"ג המוחין שלי הם ממוצע בין המוחין שלי לבין הכלים שלי. והסוד כאן הוא – שתמיד הממוצע בין שנים חייב להיות משורש יותר גבוה מהשנים. הכלל הזה בחסידות ודאי לקוח מלשון האריז"ל כאן בקטע שלפנינו.

### \*מושגים - סוד האחורים - צלמים - ממוצע חיצוני ממקום גבוה - הרבי של הרבי

ואם כן, כל הצלמים החיצוניים יותר – הם שוב ממוצע. וכאמור, ממוצא חייב להיות ממקום יותר גבוה. ואם אין די בממוצע זה – צריך עוד ממוצע, ממקום גבוה עוד יותר. ואם כן, צריך הרבה ממוצעים – וככל שהממוצע חיצוני יותר – הוא בא ממקום פנימי יותר.

הרבי של הרבי - הווארט החסידי אומר שהרבי של הרבי – תמיד יותר חיצוני

מהרבי. וממילא נוכל לתרגם את כל האמור כאן ע"פ דרכו של המגיד ממזריטש האומר שאת כל סודות הקבלה צריך להבין ע"פ משל של רב ותלמיד.

הרבי תורם דעתו - השכל שלי, יורד ומתישב אצלי – בזכות שכלו של הרבי

שלי. הרבי שלי תורם לי את דעתו "לא קאי איניש אדעתיה דרביה עד ארבעין שנין". הרבי שלי תורם לי חלק מדעתו – כדי שדעתי תתישב ותאיר אצלי. ואם אין די בזה, ואכן אין די בזה – צריך גם הרבי של הרבי שלי – לתרום לרבי שלי חלק מהמוחין שלו. ואכן, דבר זה כבר נעשה בעבר – שתרם הרבי של הרבי מדעתו לרבי – כדי שדעתו שלו תתישב אצלו. וכך עד אין סוף.

### \*מושגים - סוד האחורים - צלמים - ממוצע - בא בימים - ירידת הדורות - אך בצלם

בא בימים – "ואברהם זקן בא בימים" – לכל יום עבודתו שלו – וכל יום הוא

לבוש ע"ג הימים שכבר עברו – ענין זה מוסבר ע"י הרש"ש בהקשר לעליית העולמות. והוא, שכל יום חדש הוא לבוש חיצוני המעלה ומפנים יותר ויותר את הימים הראשונים.

ירידת הדורות - אם יש לנו חשיבה ומנטליות של "ירידת הדורות" – נדמה

שהיום העכשוי, היום שמלביש בחיצוניות – הוא נמוך יותר מיום אתמול. והראיה היא – שיום האתמול נעשה פנימיות לגבי היום הנוכחי. ואם כן, הייתי חושב שיום אתמול הוא פנימיות – וממילא יום אתמול הוא העיקר – והיום היתה ירידת הדורות.

ואכן, מצד העולם בעצמו – יכולה להיות ירידת הדורות – אבל מצד עבודתו של אברהם אבינו – הרי שהמצוה שעשה היום היא מעולה לגבי המצוה שעשה אתמול.

ביום הראשון - עשה אברהם אבינו מצוה – רק עם המוחין של עצמו.

ביום השני - עשה אברהם אבינו את המצוה עם המוחין של הרבי שלו.

ביום השלישי - עשה אברהם אבינו את המצוה עם המוחין של הרבי של הרבי

שלו – וכך הלאה עד אין סוף. ואם כן, מי שזורם כך עליו נאמר – שהוא איש מפי איש עד משה רבינו – ואז הוא יכול לדרוש בעצמו "גזרה שוה".

נחזור - כל יום נוסף – זה עוד רבי של הרבי – וזהו סוד מעלת הלבושים. וכאמור, הסדר הוא בסוד "חותם המתהפך" – ככל שהמוחין הם של רבי גבוה יותר – הם יורדים נמוך יותר וע"י כך מפנימים ומעלים את כל מה שהיה קודם.

"ואברהם זקן בא בימים

והוי' ברך את אברהם בכל" – בת היתה לאברהם – ב"ת ר"ת בעל תשובה.

בכל – עולם הבא – גם ה ב"ת הוא מעין עולם הבא.

ושוב, מכל סיפור עולם התהו – הגענו כאן לתכלית התיקון.

מוחין - המוחין הם שלי.

צלמים – הצלמים הם של הרבי שלי.

לבושים – הלבושים הם של הרבי של הרבי שלי.

אך בצלם - ישנו סיפור מר' זושא על אחד שרצה לעקוף את הרבי שלו ולהגיע

ישר לרבי של הרבי – וממילא הוא פגע בצלמים – וזה לא ילך כי "אך בצלם יתהלך איש". עיקר המודעות היא לצלם הראשון המלביש את המוחין שלי – שהוא חשוך יחסית. אך בצלם יתהלך איש – הוא צריך להיות מודע שישנו עליו צלם – והצלם זה המוחין של הרבי שלו. כל שאר הלבושים ע"ג צלם ועד משה רבינו – מושגים אצלו באמונה פשוטה – בגלל שהרבי בשבילו – זה משה רבינו בעצמו.

וכך היא מסקנת המחבר:

**שהרי מוחין דז"א מולבשים**

**תוך צלמי המוחין דאו"א**

**וצלמי המוחין דאו"א הן הן עצמם מוחין דאו"א**

**והם מלובשים תוך צלמי המוחין דאריך אנפין**

**וצלמי המוחין דאריך אנפין הם הם מוחין דאריך אנפין**

**והם מלובשים תוך צלמי המוחין דעתיק**

**וצלמי המוחין דעתיק הן הן עצמם מוחין דעתיק**

**והם מלובשים תוך צלמי המוחין הנעשים מן הבחינה שלמעלה ממנו**

**מה שאין הפה יכולה לדבר** – עד כאן ענין זה של התלבשות הצלמים.

הסיום ממש של סימן ק"א הוא ענין חדש – הסוכריה שבסוף, לחיים לחיים.

### \*מושגים - סוד האחורים - צלמים - שוים בקומתם - משיח - ישראל ורחל הגדולה

**ולכן כשהזו"ן שוים בקומתם** - לזה רצינו להגיע – קריאת התורה של היום – יצחק

לנכח אשתו. כתוב שבין האבות והאמהות – השוים בקומתם הם דוקא יצחק ורבקה. שרה גבוהה מאברהם – ויעקב, בדרך כלל – גבוה מנשיו.

פרצוף ישראל - הזווג השלם של זו"ן השוים בקומתם נקרא – ישראל ורחל

הגדולה. לפי חז"ל כל האבות נקראו בשם ישראל – ולכן בכתבי האריז"ל פרצוף יעקב נפרד ואחר לגמרי מפרצוף ישראל. וכידוע ישרא"ל - ר"ת האבות והאמהות :

י' - יצחק, יעקב

ש – שרה

ר – רבקה, רחל

א – אברהם

ל – לאה

וממילא, האבות והאמהות כולם נמצאים בתוך ישראל.

ביאת המשיח - ובכל אופן, הזיווג המדובר בו כאן – הוא זיווג מוסף של שבת

ויום טוב – שאז הם "שוים בקומתם". הוא הזיווג התכליתי שנקרא גם "העליה השביעית של המלכות" – המתרחשת בביאת המשיח. ולכן מסיים המחבר כאן עם ביאת המשיח – הוא הזיווג בו זו"ן שוים בקומתם – וכאמור, נקרא בכללות "ישראל ורחל הגדולה".

רחל הגדולה- ישנן שתי בחינות - "וללבן שתי בנות שם הגדלה לאה ושם

הקטנה רחל". בדרך כלל הגדולה היא לאה – אבל היא רק מהראש ועד לאחורי החזה – ואילו רחל הקטנה היא מהחזה ולמטה. כאשר שתי בחינות הנוקבא של הזעיר אנפין מתחברות להיות פרצוף אחד – נקרא הפרצוף הנוקבא "רחל הגדולה" – כאשר: רחל – זאת רחל, והגדולה – זאת בעצם לאה.

יצחק ורבקה - שורשו של זיווג "ישראל ורחל הגדולה" – הוא הזיווג של יצחק

ורבקה – והוא מה שאנו לומדים היום בהשגחה פרטית – "ויעתר יצחק להוי' לנכח אשתו" ויש בזה רמזים רבים.

### \*מושגים - סוד האחורים - רמזים - זווג יצחק רבקה - יצחק מצחק - שעשועים

יצחק מצחק - בהמשך הפרשה כתוב "והנה יצחק מצחק את רבקה אשתו" –

ומצחק כאן הוא לשון זיווג ותשמיש – וגם לשון יצחק. ואם כן מכאן ברור, וכך גם אומרים הפשטנים – שאהבת יצחק ורבקה עולה על כולנה – ולא יתכן אצלו לקחת אשה אחרת. לכן חייב יצחק לעשות את המאמץ הגדול ביותר – כדי שרבקה תלד לו את הבנים. יחוד יצחק עם רבקה הוא יחוד עצמי יותר מכולם - והראיה היא שכתוב "יצחק מצחק".

מצחק – אלו שעשועים עצמיים – ומצחק זה יצחק בעצמו. כלומר, שיצחק

בעצמו יותר משתקף בתוך אשתו – יותר מכל זוג אחר. זהו גם המצב המושלם של שוים בקומתם – כלומר, שהאחד לגמרי משתקף בתוך השני.

יצח"ק = 208

מצח"ק = 238 = רח"ל.

רבק"ה אשת"ו = 1014 = 3 \* 26 \* 13 = 6 \* □ אח"ד.

לנכח אשתו – הפסוק שבו פתחנו את השעור הוא – "ויעתר יצחק להוי' לנכח

אשתו" – ובסופו כתוב "ותהר רבקה אשתו". הפסוק לפניו הוא – "ויהי יצחק בן ארבעים שנה בקחתו את רבקה בת בתואל הארמי מפדן ארם אחות לבן הארמי לו לאשה".

"לו לאשה" – "אעשה לו עזר כגדו" - לו, עזר, כנגדו – הם ג' בחינות אשה – כאשר המדרגה העליונה של מסירות נפש היא "לו" – בדיוק לשון הפסוק "לו לאשה".

בת שבע - ואם כן, מצאנו כאן שלוש פעמים לשון אשה – לאשה, אשתו,

אשתו – וכולן מתחלקות בשבע :

לאש"ה = 7 \* מ"ח = 336

אשת"ו = 7 \* 101 = 707

ואם כן, לאש"ה אשת"ו אשת"ו = 1750

1750 = מ"ה יפי"ת ומ"ה נעמ"ת אהב"ה בתענוגי"ם.

על פסוק זה ישנו מאמר בספר "שערי אהבה ורצון".

יעק"ב רח"ל במילוי עולה גם הוא 1750 = לאש"ה אשת"ו אשת"ו

יו"ד עי"ן קו"ף בי"ת

רי"ש חי"ת למ"ד = מ"ה יפי"ת ומ"ה נעמ"ת אהב"ה בתענוגי"ם = 1750.

ושוב, רצינו לרמוז שבעצם בתוך יצחק ורבקה ישנה השלמות הכי גבוהה של זיווג ואהבה – שהיא שורש הזיווג הכי גבוה שיכול להיות אח"כ בין יעקב ורחל.

ושוב, כל זה בא לומר ש"שוים בקומתם" כפי שמתאר המחבר – נקרא ע"פ פשט הקבלה זיווג ישראל ורחל הגדולה – ולפי הפסוק של היום – זהו המצב של יצחק לנכח אשתו.

### \*מושגים - סוד האחורים – בירורים - צלמים - שני מלכים משתמשים בכתר אחד

נמשיך בדברי המחבר:

**ולכן כשהזו"ן שוים בקומתם**

**והם שני מלכים משתמשים בכתר אחד** - כמו לפני מיעוט הירח – שזה כמו לפני

שבירת הכלים. זאת תכלית כוונת הקב"ה במעשה בראשית – שבאמת יהיו שני מלכים משתמשים בכתר אחד. אלו שבע עליות המלכות אצל האריז"ל שאותן כוללת החסידות בארבע עליות – אחותי, רעיתי, יונתי, תמתי – כאשר תמתי היא תאומתי – והם שני מלכים המשתמשים בכתר אחד.

**אז הנה"י דאו"א עילאין נעשים צלמי המוחין דז"א**

**והם אחוריים דאו"א עילאין שנפלו במקום ז"א**

**ונה"י דישסו"ת נעשים צלמי המוחין דנוקבא**

**והם האחוריים דישסו"ת שנפלו במקום הנוקבא כמו שנתבאר.**

הזיווג המושלם שאנו מנסים לפעול – הוא הזיווג של משיח - הוא הזיווג השלם של קוב"ה ושכינתא – שביסודו כל היחודים שאנו מנסים לעשות במצוות שאנו מקיימים משך כל הגלות.

אם כי שאלו שני מלכים המשתמשים בכתר אחד - לכל אחד ישנם המוחין שלו – ישנם המוחין של ז"א, וישנם המוחין של הנוקבא.

נגמרה עבודת הבירורים. כל הבירורים ששייכים לז"א – נמצאים עכשיו בז"א

וכל הבירורים השייכים לנוקבא – נמצאים עכשיו בנוקבא.

### \*מושגים - סוד האחורים - צלמים - הזיווג השלם - הרבי שלו והרבי שלה

מעלת הצלמים - וכאמור, לכל אחד ישנם הצלמים שלו – והצלמים שלו באים

מהרבי שלו – אלו המוחין של הרבי שלו. והצלמים, במידה מסויימת, חשובים אפילו יותר מהמוחין שלו – בגלל שממוצע המחבר - גבוה יותר מהשנים אותם הוא מחבר.

זהו זיווג מושלם - המצב האידיאלי של זיווג איש ואשה כאשר הם תמים תאומים ומשתמשים בכתר אחד. ואף על פי כן, גם במצב הכי מושלם – לכל אחד מהם ישנה בחינה אחרת של רבי – בחינה אחרת של צלמים – המחברים את המוחין לגוף. קודם למדנו :

שהאחוריים שנפלו מאו"א עילאין – נפלו במקום הז"א,

ואילו האחוריים שנפלו מישסו"ת – נפלו לפנים ואחור של נוקבא דז"א.

הרבי שלו – ואם כן, הרבי של האיש, הצלמים של האיש – באים מאו"א

עילאין – הם המוחין של או"א עילאין.

הרבי שלה – וממילא, הרבי של האשה, הצלמים של האשה – הם המוחין של

ישסו"ת.

ושוב, זהו הדבר האחרון שכותב המחבר בסימן ק"א:

**אז הנה"י דאו"א עילאין נעשים צלמי המוחין דז"א**

**והם אחוריים דאו"א עילאין שנפלו במקום ז"א**

**ונה"י דישסו"ת נעשים צלמי המוחין דנוקבא**

**והם האחוריים דישסו"ת שנפלו במקום הנוקבא כמו שנתבאר.**

### \*מושגים - סוד האחורים - צלמים - בין אמא עילאה לתבונה - תפיסה וקליטה

נוסיף ונסביר:

הדבר שמחבר את השכל שלו לגופו, למוחו – אלו מוחין דאו"א עילאין,

והדבר שמחבר את השכל שלה לגופה, למוחה – אלו מוחין דישסו"ת.

מהו ההבדל בין בינה לבין תבונה ?

מצד הבינה, אמא – הרבי של האיש זו בינה – והרבי של האשה זו תבונה.

תפיסה וקליטה - מסביר ר' הלל בשער היחוד פרק א' – שבינה בנפש הוא כח

התפיסה – ואילו תבונה זה כח הקליטה. קשה לתפוס את הברק המבריק על השכל – את הברקת החכמה – את היורה כחץ. קשה לתופסו, והוא בורח וחוזר להעלם הנפש בבחינת אור חוזר – וכל אור חוזר, חוזר לקדמותו ממש.

אמא עילאה - תפיסה - ואם כן, האור החוזר מתעמק במעמקי הנפש עמוק

יותר מאשר המוצא ממנו הוא בא. ואם כן, קשה יותר למצוא אותו משחזר לקדמותו – מאשר להוליד אותו בתחילה. ולכן חייבים כח גדול מאוד כדי לתופסו – לפני שיתעלם במעמקי הנפש. הכח לתופסו היא בינה עילאה, אמא עילאה – שלה שורש נפרד מאבא עילאה. במידה מסוימת - כח התפיסה חזק יותר מכוחו של אבא עילאה – שהוא אומנם יורה את החיצים - אבל לתפוס אותם תוך כדי מעופם באויר – היא משימה אדירה – זאת אמא עילאה.

תבונה – קליטה – בינה תופסת את השכל שלא יברח – ואילו תבונה היא

קליטה והפנמה בתוככי הנפש - של הברקת השכל שתפסה הבינה. בעקבות הקליטה – הופך הדבר להיות קנין בנפש – כלומר, חלק ממני ממש. הדבר הופך להיות חלק בלתי נפרד ממני - ואני חווה אותו על בשרי לגמרי.

נחזור:

הרבי של רחל הגדולה - הוא הצלמים של המוחין שלה. והיא מסוגלת לקלוט

ולהפנים לגמרי את המוחין שלה - מפני שיש לה צלמים מתבונה.

הרבי של ישראל – לז"א ישנם שכלים מאוד מבריקים. ז"א הוא בחור מאוד

מבריק – וכאשר הוא בשלמות הפרצוף שלו – הוא תופס את כל ההברקות שלו – וזאת מפני שהצלמים שלו מבינה. אצלו העיקר זה לתפוס – וכדי לקלוט ולהפנים הוא צריך אותה – "לנכח אשתו".

תופס הברקות - וכל זה חוזר לפרושו של בעל ה"נועם אלימלך" – שאומר

שהאיש בלי האשה שואף לעולמות העליונים – שואף לתפוס בבינה שלו את ההברקות הכי נעלות, את החידושים הכי נפלאים. שואף הוא לחדש חידושים הכי נפלאים וגם לתפוס אותם – אבל אינם הופכים להיות חלק ממנו ממש. הוא תפס – ופס.

המעשה הוא העיקר - אצל האשה הדבר הפוך – היא שואפת לקלוט ולהפנים

עד שיהיה הדבר – "עצם מעצמי ובשר מבשרי". מהו ההבדל ההלכתי בין איש הלומד תורה – לאשה הלומדת תורה ? אשה לומדת תורה למעשה – הלכה למעשה, ואין רוצים להעניש אותה – אלא להיפך. וממילא צריכה האשה ללמוד את כל התורה כולה ע"פ הוראת הבעש"ט האומר – שכל מה שכתוב בתורה נוגע ומעשי לכל אדם – לכל איש ולכל אשה, ובכל זמן ובכל מקום. כלומר, עד שלא תגיע להבנה המלאה איך הדבר נוגע לה בכל מצב ממש – לא נקרא שלמדה כלל.

### \*מושגים - סוד האחורים - צלמים - איש תבונה - חשיבה מעשית - סיום

"מים עמוקים עצה בלב איש ואיש תבונה ידלנה"

איש הוא בעל – "והיה ביום ההוא נאם הוי' תקראי אישי ולא תקראי לי עוד

בעלי".

כמו שאמרנו ש בע"ל תשוב"ה = לנכ"ח אשת"ו – הוא בעלה של התשובה – וכך התיקון הכי גדול של לעתיד לבוא נקרא –"איש תבונה". כלומר, להיות האיש של האשה ששמה תבונה.

יצחק רבקה - ישראל סבא הוא ה"איש תבונה" – וכתוב שבכללות זהו היחס

בין יצחק לרבקה.

אברהם ושרה – או"א עילאין הם בהתאמה – אברהם אבינו ושרה אמנו.

רחל הגדולה – רחל הגדולה התחילה קטנה – ואח"כ גדלה כדי לעמוד מולו

פנים בפנים. ועיקר פעולתה עליו היא להוריד אליו את האברהם שבו – להוריד את "השכל הנעלם מכל רעיון".

"השכל הנעלם מכל רעיון" – הוא אב רם - ואילו כאן באברהם משמשת אות ה' לתפוס את השכל הנעלם הזה ולהנציח אותו - כמבואר באריכות בחסידות. וכמובן שכל זה מתרחש בתוך ישראל – שע"פ פשט הוא יעקב. ושוב, פעולת רחל הגדולה על בעלה, אישה - להוריד את שורש אברהם ויצחק שבישראל.

כידוע:

ישראל סבא – הוא בחינת יצחק.

אבא עילאה – האדם הגדול בענקים הוא שורשו של אברהם.

הרבי שלו - ולפי זה, התכלית היא שהצלמים של ישראל – הם אברהם ושרה –

הרבי והרבנית של ישראל.

הרבי שלה – הרבי והרבנית של הנוקבא, של המלכות – הם יצחק ורבקה.

חשיבה מעשית - ובסוף – "תתאה גבר" – כלומר שהנוקבא תוריד את בעלה

שיהיה גם "איש תבונה" - שידלה את ה"מים עמוקים עצה בלב איש". היא תוריד את השכל העליון ותפנים את זה עד שיבוא לידי מעשה. וכל זה קורה כאשר הוא מתחיל לחשוב בדפוסי החשיבה שלה – כמו פרושו של ה"נעם אלימלך".

שני ראשים - ושוב, הקב"ה הופך את ראשו – לנכח אשתו. בתחילה היו שני

ראשים – הוא חשב למעלה להוי' – והיא חשבה "אשתו כי עקרה היא". ובסוף, "ויעתר לו הוי'" – שגם הוא יחשוב כמוה על ילדים, על תכלית הכונה – ואז – "ותהר רבקה אשתו" – הדבר קרה בפועל ממש.

זהו סיום הכל - זהו המצב המושלם. ולא שמפסידים ח"ו את אברהם ויצחק

אלא שבזכותה נכללים כל האבות וכל האמהות בתוך ישרא"ל – ר"ת תבות האבות והאמהות כמו שהוסבר.

עד כאן למדנו את סימן ק"א ובזה סיימנו ללמוד את מאה ועשרים פרקי הקונטרס "חסדי דוד" - זהו הסיום של "חסדי דוד הנאמנים" –

לחיים, לחיים, לחיים.

ההתוועדות לרגל יום הולדתו של הרב גינזבורג וסיום לימוד "חסדי דוד" נמשכה ברוב שירה וזמרה עוד כשעה לאחר הסיום. לאחר מכן המשיך הרב גינזבורג בהסברים שונים ולבסוף סיפר כמה סיפורים שיובאו כאן.

### \*מושגים - הדרן - אך בצלם יתהלך איש - צילום הרבי והרבנית - שני מטבעות

צלמים וצילומים - על המוחין שלך ישנם צלמים – שהם בעצם מהרבי שלך –

וממילא ראוי שכל אחד יחזיק צילום של הרבי שלו – צלמים אלו צילומים. וממילא, עליו להחזיק צילומים – גם של הרבי וגם של הרבנית – "אך בצלם יתהלך איש".

בצלם – ב' צלם – שני צילומים – הצלם של הרבי והצלם

של הרבנית.

היכן ראינו שהחזיקו צילומים ?

כתוב בחז"ל שאברהם אבינו טבע מטבע – ועליה זקן מצד אחד וזקנה מצד שני – וטבע עוד מטבע של בחור ובתולה. ואומרים שהזקן והזקנה הם אברהם ושרה – ואילו הבחור והבתולה – הם יצחק ורבקה.

שני מטבעות - מטבעות טובים אפילו מצילומים – שהרי אותן נוהגים למשש

ובהן להסתכל, וממילא ע"ג המטבעות הוא מקום הצלמים – מטבע אחד בשביל ז"א – ועליו תמונת זקן וזקנה, וישנה עוד מטבע בשביל הנוקבא – ועליה תמונת בחור ובתולה.

מטבע – מטבע הוא נוטריקון - מודעות טבעית. הז"א מקבל את השראתו

מהמטבע תוך "שהוא מסתכל כל הזמן על המטבעות שבכיסו" – הם מטבעות הזקן והזקנה. הנוקבא מקבלת השראתה מהמטבעות של הבחור והבתולה – שכנגד יצחק ורבקה.

ואם כן, מה מבינים מכאן ?

איש, זכר – מקבל השראה מזקן וזקנה.

ואילו אשה, נקבה – מקבלת השראתה מבחור ובתולה.

הצלמים שלה - ישנם מקומות, גם אצל זוגות מופלגים בזקנה – בהם נוהגת

האשה להגיד "הבחור שלי אומר כך וכך". צלמי האשה זאת מודעות של בחור ובחורה – זהו העונג שלה - להסתכל על המטבע בו מוטבעים הבחור והבחורה – הם יצחק ורבקה.

הצלמים שלו - הזעיר אנפין, האיש – אוהב להסתכל על המטבע של הזקן

והזקנה – הם אברהם ושרה. צלמי האיש זאת מודעות של זקן וזקנה.

### \*מושגים - הדרן - שלושה סיפורים - סגולה - היהודי, הפריץ והקוף

ישנם שלושה סיפורים שנוהגים חסידי פולין לספר לפני חג הפסח – וסגולתם של שלושה סיפורים אלו – שיהיו כל צרכי החג ברווח למספר אותם לפני חג הפסח.

אחד הסיפורים הוא מסיפורי הרבי ר' אלימלך – ושאר שני הסיפורים הם סתם סיפורי חסידים – "בלי רבי".

את שלושת הסיפורים נספר כאן עוד לפני הפסח – נתחיל לדרוש בהלכות החג לפני החג – ובכל אופן נספר כאן, קודם כל, אחד משלושת הסיפורים:

היו היה יהודי מאמין, תמים, פשוט – שהתפרנס מהפעלת בית מרזח שחכר מהפריץ המקומי. הפריץ היה מיודד עם היהודי – ופעם אחת כשנפגשו שאל אותו הפריץ – מהיכן באה פרנסתך ?

כמובן, רצה הפריץ לשמוע שהיהודי מחזיק לו טובה שהרי פרנסתו באה ממנו – אלא שהיהודי המאמין התמים השיב ואמר: פרנסתי באה רק מהקב"ה.

לשמע תשובת היהודי הרצין הפריץ, והתחיל לשאול את היהודי שוב ושוב שאלה זו בצורות שונות – וציפה לשמוע בתשובותיו איזה רמז לטובה שמחזיק היהודי לפריץ המשכיר לו את בית המרזח.

ואכן, היהודי היה פשוט מאוד ולא נרמז בשום רמז – ובכל פעם ששאלו הפריץ מאין באה פרנסתך ? – חזר היהודי והדגיש שפרנסתו באה ישירות מהקב"ה – ולא משום מקום אחר חוץ מהקב"ה.

התרגז הפריץ על היהודי ואמר לו – מאחר שאינך יודע מי עושה איתך טובה ונותן לך פרנסה – עליך לעזוב את בית המרזח ולחפש פרנסה אחרת.

ואם כן, היהודי נשאר לגור באותו מקום – אך נאסר עליו להפעיל את בית המרזח - וכך, לפני חג הפסח – מצא עצמו היהודי בלי פרנסה ובלי פרוטה לפורטה – וצורכי החג מרובים.

לפריץ היה אוצר במרתף ביתו – ושם היו הרבה מטבעות זהב יקרי ערך שאותם אהב הפריץ למנות – וכך בכל יום היה הפריץ נכנס לאוצרו – סופר את מטבעותיו באהבה רבה ומצחצח אותם כדי שיאירו הצורות והדמויות המוטבעות ע"ג המטבעות.

הפריץ היה יורק על המטבע – ועם מטלית היה מצחצח את המטבע – כך היתה דרכו של הפריץ לעסוק עם מטבעותיו – דבר יום ביומו.

אותו פריץ היה "מהגדולים אשר בארץ" – ונהג להחזיק בביתו קוף – קוף אמיתי – שאותו היה לוקח לכל מקום שהלך. וכידוע, טבעו של הקוף לחקות את בני האדם הסובבים אותו – וכך לאחר שראה הקוף, פעם אחר פעם, את הפריץ יורד לאוצר, יורק על המטבעות – ואח"כ מצחצח אותן בהנאה רבה.

והקוף, הרי הוא רק קוף – וחשב לעצמו שודאי הפריץ אוכל את המטבעות הטעימות והמבריקות. ואכן, פעם אחת ירד הקוף לתוך האוצר – והתחיל לזלול את המטבעות – אכל ואכל עד שנפל והתפגר.

כאשר ירד הפריץ לתוך האוצר – וראה את הקוף המת – מיד התחכם להתנכל ליהודי חוכר בית המרזח. וכך, בערב פסח – שלח הפריץ את משרתו לזרוק את הקוף המת – לתוך ביתו של היהודי. המשרת עשה כמצוות הפריץ ומיד הסתלק משם חושב לעצמו – יהודי חסר דעת – זה חלקך לחג הפסח.

תוך כדי שנחת פגר הקוף על רצפת בית היהודי – נקרעה בטן הקוף ומתוכה נשפכו כל מטבעות הזהב. לקח היהודי את מטבעות הזהב וקנה את כל צורכי חג הפסח בשפע רב – ושמח וטוב לב ישב עם בני ביתו לערוך את סדר הפסח.

עם חשכה, התגנב הפריץ לבית היהודי והציץ מחלון הבית לראות כיצד חוגג היהודי את ליל הסדר. והנה רואה הפריץ שולחן מלא כל טוב – הנרות דולקים ואורחים רבים בבית – וכולם נהנים ושרים ושמחים.

הפריץ לא הבין – מהיכן כל השפע הזה ? נכנס הפריץ לבית היהודי ובפשטות שאל את היהודי מהיכן יש לך כל זה ? – והיהודי, שהיה כאמור יהודי תמים לכל דבר – סיפר לפריץ שמישהו עבר וזרק פגר קוף לתוך ביתו – וממנו יצאו מטבעות של זהב – ומהן קנה את כל צרכי החג.

חכך הפריץ בדעתו - והודה ליהודי שאכן צדק באומרו שפרנסתו באה לו ישר

מהקב"ה.

עד כאן סיפור אחד מתוך שלושת הסיפורים – שמספרים שהם סגולה להשיג כל צורכי החג ברווח לקראת הפסח.

קוף – כאמור, הקוף מחקה את האדם וזהו גם לשון קופי, העתק – COPY –

שהיא כנראה מילה נגזרת מלשון קוף. זאת אינה בדיחה – וישנם מדקדקים האומרים שזאת אחת המילים הלועזיות שיש להן שורש בלשון הקודש.

לא כמו קוף - ואם כן, לכל אחד המטבעות שלו – אם אתה האיש, צורתן של

זקן וזקנה – ואם זו אשתך - צורתן של בחור ובתולה. ויש ענין גדול להסתכל על הצורות המוטבעות ע"ג המטבעות בגלל שזהו סוד הצלמים – וממילא גם לצחצח אותם מידי פעם – אבל לא כמו קוף – אלא רק כמו יהודי תמים.

לחיים לחיים – שבזכות תמימותו של היהודי יהיו גם לנו ולכל ישראל כל צורכי החג ברווח.

בהשגחה פרטית הרמתי כאן כוס ואמרתי לחיים – וכששתיתי מהכוס מצאתי שבכוס היו מים ולא משקה – ועל כן נספר גם את הסיפור השני מבין שלושת הסיפורים - שלא חשבתי לכתחילה לספרו – והוא סיפור מהרבי ר' אלימלך.

### \*מושגים - הדרן - שלושה סיפורים - סגולה - הרבי אלימלך, החסיד והי"ש

אחד מחסידי הרבי ר' אלימלך היה סוחר במשקאות חריפים, סוחר בי"ש. לפני חג הפסח היה החסיד מכין חבית גדולה של י"ש – אותה היה נוהג להבריח אל מעבר לגבול ולמכרה – ומהרווח היה קונה ומכין את כל צורכי חג הפסח.

אותה שנה, נסע החסיד בעגלה עם חבית הי"ש שלו – ותוך שהוא מנסה להבריח את הגבול - תפסו אותו שומרי הגבול והחרימו את מטענו היקר. ואכן, החסיד נקלע למצב קשה ביותר – כל כספו מושקע בחבית הי"ש – ואם אינו מצליח למכור את חבית הי"ש – הרי הוא נשאר חסר פרוטה – ומהיכן יביא את כל צורכי חג הפסח ?

מיד חזר החסיד ורץ מהר לרבי שלו, הרבי ר' אלימלך – וסיפר לו בדמעות שליש את כל המוצאות אותו ואת מצבו הכספי הקשה – וביקש לשמוע את עצת הרבי.

אמר לו הרבי ר' אלימלך לחזור לשומרי הגבול – ולהגיד להם שקרתה כאן טעות - וזו אינה חבית של י"ש אלא חבית של מים – ועליהם רק לטעום מהחבית כדי להוכח בזאת.

והחסיד, שהוא חסיד אמיתי – עשה כעצת הרבי – וחזר אל שומרי הגבול, ואמר להם שזו חבית של מים ועליהם רק לטעום וכו'.

טעמו השומרים – ואכן היו אלו רק מים – ומיד החזירו את החבית לחסיד – שמיהר להטעינה על עגלתו ולחזור לרבי ר' אלימלך.

נכנס החסיד לרבי – והתחיל בוכה שנית בדמעות שליש – היתה לי חבית של י"ש שאותה אמור הייתי למכור וברווח לקנות את כל צורכי חג הפסח – ועכשיו, כשהחבית י"ש הפכה לחבית מים – נשארתי חסר כל וללא פרוטה לפורטה – ומהיכן אשיג את כל צורכי החג ?

אמר לו הרבי – טעם גם אתה מהמשקה שבחבית. טעם החסיד מהמשקה ומצא שאכן הוא י"ש משובח.

סיפור זה, הוא הסיפור הראשון שמספרים מבין אותם שלשת הסיפורים, ואילו הסיפור הראשון שסיפרנו הוא השלישי – לחיים לחיים.

ההתוועדות נמשכה – וניגן הרב גינזבורג עוד ניגון – וכזכור, היום יום כ"ח בחשון תשס"ג – יום הולדתו ה ח"ן של הרב גינזבורג.

ביום הולדת צריך לקבל החלטה טובה – וגם אני, תוך כדי הניגון, קבלתי החלטה טובה והיא - לספר כאן גם את הסיפור השלישי – שהוא כאמור השני מבין ג' הסיפורים.

### \*מושגים - הדרן - שלושה סיפורים - סגולה - היהודי, המלך והטבעת והכומר דייני

פעם אחת איבד המלך את טבעתו היקרה – שהיתה שווה הון תועפות, וגם היתה יקרה לליבו של המלך. כל כך יקרה היתה הטבעת למלך – עד שהקציב מכספו לכסות מראש את כל הוצאותיו של כל מי שיקבל על עצמו לחפש את הטבעת.

דבר זה פורסם בכל המדינה – והגיע גם לאוזניו של יהודי פשוט ועני מאוד – שחי במדינת אותו מלך. והימים ימי חדש ניסן, ומתקרב חג הפסח והצרכים מרובים – ולא היה ליהודי מהיכן לקנות צורכי החג.

אמרה לו אשתו של היהודי – בעלי, היות ששמענו שהמלך נותן ביד רחבה לכל מי שמקבל על עצמו לחפש את הטבעת – לך מיד גם אתה לארמונו של המלך ותצהיר שם שגם אתה מוכן להתמסר לחפש את הטבעת היקרה. היהודי הפשוט והתמים עשה את רצון אשתו והלך לארמון המלך והודיע למלך שמוכן הוא לחפש את הטבעת היקרה.

שמח המלך ומיד העניק ליהודי ביד רחבה – והיהודי חזר לביתו וקנה את כל צורכי החג – והתישב יחד עם בני ביתו לחגוג את ליל הסדר בשמחה גדולה. וכמובן, שהיהודי כבר שכח מהמלך ומהטבעת ומהחיפוש וכו'.

הכומר הערמומי, יועץ המלך ששמו היה דייני – עקב אחרי היהודי והבין בדיוק מה שקרה כאן – ומתוך שהוא גם שונא יהודים – מיד גילה את אוזנו של המלך שהנה היהודי רימה את המלך – לקח את כל הכסף וקנה בו צורכי חג הפסח – ואין לו שום ענין וכונה לחפש את הטבעת האבודה.

המלך, לא השתכנע מיד מדברי הכומר – והלכו שניהם לבית היהודי לראות כיצד הוא מחפש את הטבעת - ואם אכן נכונים דברי הכומר.

עמדו המלך והכומר מחוץ לביתו של היהודי, מציצים מבעד לחלון – שומעים ורואים את היהודי ומשפחתו חוגגים את ליל הסדר ואומרים את הפיוט דיינו. והיו אלו יהודי גליציה שאינם מבטאים דיינו – אלא דייני. היה בעל הבית שר לבדו את כל השורה "אילו וכו'" – ובני הבית עונים אחריו בקול רם – דייני.

שומע המלך מבעד לחלון – שהיהודי מדבר אל המסובים – וכולם עונים לו דייני – וכך שוב ושוב. והמלך משוכנע היה שהיהודי אכן חוקר ושואל את המסובים לליל הסדר אם יודעים הם היכן נמצאת טבעתו היקרה של המלך –

הוא שואל – וכולם עונים דייני שוב ושוב – דייני.

עומדים שם המלך והכומר דייני – וככל שצועקים בני הבית דייני, דייני – התחיל המלך לחשוד ביועצו - ופני הכומר חפו. הזעיק המלך את השומרים ואסר את הכומר – ולאחר שייסרו אותו הודה הכומר דייני שגנב את טבעתו היקרה של המלך – וסופו היה שתלו אותו על העץ.

עד כאן הסיפור השני מבין שלושת הסיפורים – ובזה השלמנו לספר את כל שלושת הסיפורים.

### \*מושגים - הדרן - שלושה סיפורים - סגולה - א"ב י"ב - אברהם יצחק ויעקב

סדר - ואכן, אם כך מקובל מהצדיקים הראשונים – במסורת שעברה דרך כל

תלמידי הרבי ר' אלימלך - לספר ג' סיפורים אלו לפני הסדר – וזאת כסגולה לכל צורכי חג הפסח ברווח – ישנו ודאי גם סוד המשתקף בסדר הסיפורים.

ראינו כבר שהסיפור הראשון, הוא סיפורו של הרבי ר' אלימלך – ואילו שאר שני הסיפורים הם סיפורים של יהודים פשוטים.

ג' אבות - הסיפור השני מיוחד בזה – שבזכות אשתו באה הפרנסה ליהודי.

יהודי טוב שומע בקול אשתו – והייתי יכול לחשוב שהזוג בסיפור זה הם גילגול של אברהם ושרה. אלא שכאן מתנוצץ סדר אחר והוא – ששלושת הסיפורים הם בעצמם כנגד שלושה אבות – אברהם יצחק ויעקב.

חג הפסח חל בחודש האביב – וישנה התעוררות של כל האבות – כאשר האב העיקרי הוא אברהם אבינו – האב המיוחד של חג הפסח.

אביב – אבי"ב הן אותיות א"ב י"ב - א"ב = 3 הם ג' האבות.

י"ב = 12 - הם י"ב - י"ב שבטי י"ה.

אבי"ב = י"ה.

וממילא בפסח, באביב - ישנה התכללות של כל ג' האבות.

הסיפור הראשון - "הרבי אלימלך החסיד והי"ש" - בו מופיע הצדיק בפרוש –

הוא כנגד האדם הגדול בענקים – אברהם אבינו. וידוע שתלמידי הרבי ר' אלימלך שבחו והללו אותו – ממש כמו את הבעש"ט. אברהם אבינו הוא גם בחינת אל"י – וגם בחינת מל"ך. בתנ"ך אלימלך – הוא "אלימלך איש נעמי" – ולכן גם קראו לספרו "נועם אלימלך" – ע"ש נעמי ואלימלך.

במסורת הכתובה בספר זה מופיע – שמ"אלימלך איש נעמי" – ועד הרבי ר' אלימלך – לא היה אחד גדול בישראל שנקרא בשם אלימלך. מאלימלך ועד אלימלך – לא קם כאלימלך. ואם כן, הסיפור של הרבי ר' אלימלך הוא כנגד אברהם אבינו – כך התנוצץ בשעת סיפור ג' הסיפורים.

הסיפור השני - "היהודי, המלך והטבעת והכומר דייני" – הוא סיפורם של

היהודי והיהודיה שעיקרו – ללכת למלך ולהשיג את צורכי החג ולשכוח מכל ההתחייבות לחפש את הטבעת. ובזכות התמימות הזאת – הוי' מגלגל הכל לטובה – ובאופן ניסי. ונוסף לזאת – גם הורגים את השונא.

ואם כן, זאת ודאי בחינת גבורה – מידתו של יצחק אבינו, ואשתו היא רבקה אמנו – "ויעתר יצחק להוי' לנכח אשתו".

הסיפור השלישי - "היהודי, הפריץ והקוף" – הסיפור השלישי הוא התמים

מכולם – כאשר היהודי התמים לא נרמז כלל ע"י הפריץ – והוא הבן התם של ליל הסדר.

וממילא, סיפור זה הוא כנגד יעקב אבינו "איש תם יושב אהלים" – וכששואלים אותו מי נותן לך את פרנסתך – תמיד תשובתו – פרנסתי באה לי ישירות מהקב"ה – ולא משום גורם אחר.

מי באמת זקוק לאותן מטבעות עם צורות הזקן והזקנה והבחור והבתולה ? – להן זקוקים יעקב ורחל. רחל מתבוננת במטבע של הבחור והבתולה – שהם יצחק ורבקה, ואילו יעקב מתבונן במטבע של הזקן והזקנה – שהם אברהם ושרה.

ויהי רצון שבזכות שלושת הסיפורים – יהיה לכולם ברווח לחג הפסח.

חג הגאולה הוא חג הפסח , והחודש שאנו נכנסים לתוכו,

חודש כסלו – הוא חודש הגאולה – ותכף ומיד ממש נזכה

כולנו לרכוש גדול בגשמיות וברוחניות – לצאת מיד לקראת

מלך המשיח – שיבוא ויתגלה

תכף ומיד ממש.