# הקדמה – טעם הבריאה

### שעור ראשון

### \*מושגים - טעם הבריאה - הקדמה - למה הוי' ברא את העולם ?

כולם שואלים – למה ברא הוי' את העולם ? בשביל מה טוב העולם הזה ומה אנו עושים כאן – למה ברא הוי' אותנו ?

בכל ספרי הקבלה והחסידות ישנם כמה טעמים לבריאה – ובשעור זה ננסה לרכזם ולסדרם ולהבינם ע"פ סוד הוי' – ד' מדרגות כנגד ד' אותיות שם הוי' –שהוא הנושא הכללי בכל שערי ספר "סוד הוי' ליראיו", הבא להקביל ענינים יסודיים לסוד הוי'.

ואם כן, כולם שואלים למה הוי' ברא את העולם ? – ובאותה מידה, על כל אחד לשאול את עצמו – למה צריך גם אני להשתתף במעשה בראשית ? כידוע, רוצה הקב"ה שנהיה גם אנחנו שותפים אתו במעשה בראשית, שגם אנחנו נברא עולמות.

מעשי הצדיקים - כתוב שגדולים מעשי הצדיקים יותר ממעשה שמים וארץ –

כלומר, מעשה הצדיקים – "ועמך כולם צדיקים" – הבריאה

שבורא כל יהודי ויהודי, יותר גדולה אפילו ממה שבורא

הקב"ה. ואם כן, אם שואלים אנו מהו טעם הבריאה ?

כלומר, למה הוי' ברא את העולם ? – ממילא כוללת שאלה

זו את הטעם מדוע צריכים גם אנו לברוא עולמות.

על השאלה: למה הוי' ברא את העולם ? – אוכל גם לענות – מה איכפת לי! הוי' לבטח יודע למה ברא את עולמו – וממילא, ידיעתי את טעם הדבר - אינה מעלה ואינה מורידה.

### \*מושגים - טעם הבריאה - הקדמה - והלכת בדרכיו - הטעם מכניס חיות בפעולה

אבל כאשר אני מבין שחשוב לי לדעת למה הוא ברא את העולם – בכדי שאדע למה גם אני צריך לברוא עולמות – הרי שהדבר הופך להיות הרבה יותר אקטואלי והרבה יותר מעשי.

והלכת בדרכיו - ושוב, אם טעם הבריאה הוא רק עיסקו של הקב"ה – הרי

שאפשר היה רק להאמין באמונה פשוטה שהוי' ודאי יודע למה ברא את עולמו. אלא שיודעים אנו, שכל דבר הכתוב לגבי הקב"ה – נאמר בגללנו ולא בגללו – וכך אכן ישנה מצוה בתורה להידמות אליו יתברך "והלכת בדרכיו" – "מה הוא רחום אף אתה רחום" – מה הוא בורא עולמות אף אתה בורא עולמות.

ואם כן, היהודי צריך להיות שותף עם הקב"ה במעשה בראשית – וממילא שייך וחשוב לו מאוד להבין את טעם הבריאה – עד כמה שמסוגל.

חיות בפעולה – הטעם מכניס חיות בפעולה – ואם אין טעם, שהוא גם לשון

עונג וטוב טעם – אין גם חיות בפעולה וממילא היא "צולעת" ובלתי מוצלחת. כמה שישנו יותר טעם – ישנה יותר חיות – וממילא ישנה גם יותר הצלחה בפעולה. ועל כן, נוגע לנו מאוד ענין ידיעת טעם הבריאה – קודם כל מצד המצוה לדעת את הוי' "דע את אלה"י אביך ועבדהו" – ועל ידי שיודעים אותו ומכירים אותו, מתחברים ודבקים אליו – וממילא אפשר ללכת בדרכיו.

ואם כן, כל מה שאני מכיר אצלו יתברך – צריך אני להגשים בעצמי – זאת היא ההוראה של "והלכת בדרכיו".

### \*מושגים - טעם הבריאה - הקדמה - שוקיו עמודי שש - ועלי תשוקתו

"שוקיו עמודי שש" - בפסוק זה משיר השירים מתארת הכלה, כנסת ישראל,

את החתן – הוא הקב"ה. אחד מהתוארים בהם מתארת הכלה את החתן הוא "שוקיו עמודי שש". חז"ל דורשים פסוק זה ואומרים ש"שוקיו עמודי שש" – זה העולם שנשתוקק הקב"ה לבראו – כמו שנאמר "ועלי תשוקתו". ואם כן, מסבירים חז"ל ששוקיו – זה העולם. והעולם נקרא "שוקיו" – מפני שאליו נשתוקק הקב"ה לבוראו – השתוקק לברוא את העולם.

עמודי שש - לא כתוב כאן בפרוש – אבל מובן מאליו שהביטוי "עמודי שש"

מרמז לעולם שנברא בשישה ימים – ששת ימי בראשית. אבל כללות העולם לגבי הקב"ה – נקרא "שוקיו" – כיון שנשתוקק הקב"ה לבראו.

ועלי תשוקתו - מביאים חז"ל פסוק נוסף להוכיח ענין זה של - "שוקיו עמודי

שש זה העולם שנשתוקק הקב"ה לבראו שנאמר - ועלי תשוקתו". עלי תשוקתו מכוון ע"פ פשט על עם ישראל – הכלה של שיר השירים – אלא שכאן לומדים חז"ל שביטוי זה הולך על כללות מעשה בראשית.

בהמשך נסביר מהו ההבדל בין כללות מעשה בראשית, לבין הכלה שהיא נשמות ישראל. גם הכלה נבראה, גם אנחנו נבראנו – אלא שישנו הבדל בין כללות העולם לביננו. הוי' השתוקק לברוא אותנו באופן מיוחד – וגם השתוקק לברוא את כל העולם כולו.

ואם כן, זהו המאמר היסודי ביותר בחז"ל לגבי רצונו של הקב"ה במעשה בראשית – "שוקיו עמודי שש".

### הקדמת העורך

כאמור, "טעם הבריאה" הוא השער השישי מבין נ' שערי הספר "סוד הוי' ליראיו" – נ' שערי התבוננות בד' אותיות שם הוי'. נעתיק כל פרק בשלמותו – ואחריו נביא את שעורו של מו"ר הרב גינזבורג שליט"א שנאמר בשנת תשמ"ח – כפי שנערך מתוך הקלטת השעורים - ניתן לרכוש קלטות שעור זה בחנות "גל עיני" 9608008 – 03.

שעור זה מוגש לקורא תחת הכותרת "חסדי דוד הנאמנים" – קבלת האריז"ל לאור החסידות. הספר "חסדי דוד", שהוא הקיצור המוצלח והמוסמך של כל כתבי האריז"ל, והמודפס בסוף ספר "עץ חיים" – הוא החיבור העיקרי שלימד מו"ר הרב יצחק גינזבורג שליט"א במסגרת שעורים אלו. ולכן קראנו את החיבור המונח לפנינו והכולל את הנאמר בשעורים אלו בשם "חסדי דוד הנאמנים".

ספר "חסדי דוד" פותח בדברי האריז"ל:

**תחילת הכל היה אור האין סוף ברוך הוא פשוט ואין דבר פנוי ממנו**

**וכשעלה ברצונו לברוא העולמות שיכירו גדולתו צמצם עצמו ונשאר**

**מקום חלל בנקודה האמצעית שבו ובמקום ההוא האציל כל העולמות**

ואם כן, האריז"ל פותח את תאור הבריאה והשתלשלות העולמות – בטעם ובפעולה:

טעם - **וכשעלה ברצונו לברוא העולמות שיכירו גדולתו** – שיכירו גדולתו - הוא הטעם.

פעולה – **צמצם עצמו** – הצמצום היא הפעולה הראשונה בתהליך בריאת העולמות.

כאמור, האריז"ל פותח בטעם הבריאה ובפעולת הצמצום – אך אינו מרחיב עליהם את הדיבור. ואם כן, גם שעורים אלו – שנאמרו מתוך תפיסה שאין לצמצם בענין טעם הבריאה – ואין לצמצם בענין הצמצום - נכנסים כאן תחת הכותרת "חסדי דוד הנאמנים" – קבלת האריז"ל לאור תורת החסידות.