# שעור ראשון – הקדמות לצמצום שלא כפשוטו

אנו מנסים להתבונן כאן בנושא ראשוני בקבלה הנקרא סוד הצמצום – וזאת ע"פ דרך החסידות בכלל ועבודת הנפש של החסידות בפרט. החסידות עוסקת בהשכלה ובעבודת האדם, ומה שנוגע לנו ביותר היא העבודה - עבודת הנפש של היהודי ובשביל זה צריך הרבה השכלה.

במהלך הלימוד שלנו ניעזר בביאור ארוך לענין הצמצום שבספר "לב לדעת" (עמ' קפ"ד).

שעורים אלו נאמרו בשנת תשנ"ג בבני ברק לאזני צבור שומעים מגוון. דברי הרב גינזבורג הובאו כאן כלשונם וכסידרם ורק במקומות מעטים צרפנו ענין לענין כדי לשמור על רצף ההסבר.

במשך הלימוד וההתבוננות שלנו נזכיר מושגים שלרבים מאתנו הם מושגים חדשים. אנו נסביר אותם בקצרה כדי לשמור על רצף הלימוד ונחזור לעסוק בהם בהמשך השעורים. ראה גם הסבר קצר לענין הספירות ומבנה הנפש בסוף החיבור – עמ' 146.

מגמת לימוד רזי תורה היא להתקשר ל "הוי' אחד" בתודעה."שמע ישראל הוי' אלוקנו הוי' אחד" - היהודי מאריך להתבונן באחדות הוי' ו"כל המאריך באחד מאריכין לו ימיו ושנותיו".

וככל שמאריך להתבונן באחדות הפשוטה של הוי' כך מאריכים את ימיו עלי ארץ לקיים את רצון הוי' במעשה - שהוא העיקר. החסידות מסבירה שלהאריך באחד - היינו להתבונן באור אין סוף שלפני הצמצום.

### \*מושגים - מה זה צמצום ?

**תחילת הכל היה אור האין סוף ב"ה פשוט**

**ואין דבר פנוי ממנו**

**וכשעלה ברצונו לברוא העולמות**

**שיכירו גדולתו**

**צמצם עצמו**

**ונשאר מקום חלל בנקודה האמצעית שבו**

**ובמקום ההוא האציל כל העולמות. (חסדי דוד – סימן א', חסדי דוד הנאמנים חלק א')**

במילים אלו פותח האריז"ל את הסבר השתלשלות העולמות והפעולה הראשונה לצורך בריאת העולמות היא צמצום - צמצם עצמו.

אור אין סוף - בתחילה, לפני שהוי' התחיל כביכול לברוא את העולם, ישנו אור

אחד פשוט, פשוט בתכלית הפשיטות, אחדות פשוטה - שאינו מורכב משום מרכיבים כל שהם, וישנו המאור – העצמות. ספרי הקבלה כמעט ואינם דנים בעצמות ממש אבל זה פשוט אצל כל יהודי ואצל כל תינוק שמזכיר את שם הוי' - שהכוונה לעצמותו יתברך.

עצמות הוי' - כשיהודי פשוט אומר ברחוב "ברוך השם" הוא אינו מתכון לשום

ספירה ולא לשום פרצוף אלא מתכוון רק לעצמות הוי' שלפני הצמצום הראשון. "שם שמים שגור בפי כל" – כל יהודי, בפשטות, בלי לחשוב פעמיים, חושב ומדבר ומזכיר את עצמות הוי'.

ישנה עצמות הוי' וישנו האור של הוי' - שגם הוא פשוט בתכלית הפשיטות כמו

שהעצמות פשוטה בתכלית הפשיטות. בתוך האור מתחולל צמצום שהוא הפעולה הראשונה לצורך בריאה יש מאין.

הצמצום - היינו התאפסות - האור, במקום מסוים שבו, נקודה האמצעית שבו

- מתאפס שם, מתעלם שם, מסתלק משם. מסתלק, מתעלם, מתאפס - אלו הביטויים בקבלה שננסה להבין בהתבוננות שלנו בסוד הצמצום.

חלל ריקן - ע"י הצמצום נוצר חלל ריקן, מקום פנוי - לצורך עמידת העולמות.

בתוך החלל הריקן, כמו בתוך חלל היקום הגשמי, יוכל הוי' יתברך לברוא אין ספור של עולמות - עולמות עליונים ועולמות תחתונים, עולמות רוחניים ולבסוף גם את העולם הגשמי שלנו, העולם התחתון. הכל נברא בתוך החלל שנוצר עקב הצמצום.

**תחילת הכל היה אור האין סוף ב"ה פשוט**

**ואין דבר פנוי ממנו** - גם היהודי מתחיל בכך שהוא "מאריך באחד" – תוקע את

מחשבתו באחדות הפשוטה שלפני הצמצום. מאריך ושוהה הרבה זמן בפשיטות של האור אין סוף, עד שירגיש, שיאמין חזק. חוזר ומשחזר כביכול בליבו מצב שאין שום דבר חוץ מהוי' – "אין עוד מלבדו". האור האין סוף הפשוט ממלא את כל המציאות ואין שום מציאות אחרת ושום נתינת מקום למציאות אחרת.

**וכשעלה ברצונו לברוא העולמות שיכירו גדולתו**

**צמצם עצמו** - וכאשר עולה ברצונו יתברך לברוא את העולם – כלומר, בתוך

הפשיטות הזאת, הלובן העליון הזה, ישנה עליית רצון לברוא, לחולל חידוש נפלא של יש מאין, והפעולה הראשונה לשם כך היא צמצום, עשיית חלל, חלל ריקן, ואקום.

מנינו שתי מדרגות כלליות:

הפשיטות שלפני הצמצום - האור אין סוף הפשוט הממלא את כל המציאות.

הצמצום - עשיית חלל, מקום פנוי לצורך עמידת העולמות.

קו וחוט - ואח"כ, לתוך החלל הפנוי, נמשך קו דק של האור הראשון, קו של

אור מרוכז שנקרא קו וחוט - ובוקע וחודר לתוך החלל. ונקרא גם קו המדה - שמודד את החומר גלם שנשאר בחלל בסוד הרשימו.

### \*מושגים - רשימו וקו

רשימו וקו - ישנו צמצום, חלל, ואקום - ואף על פי כן ישנו חומר גלם חשוך

בתוך הואקום הזה, רשימו - הוא רושם האור שהסתלק בפעולת הצמצום. אל תוך החלל נכנס קו של אור מדוד. אור הקו גם הוא אור מצומצם, אבל מצומצם בבחינת ריכוז כמו "צמצם שכינתו בין שני בדי הארון".

צמצום - משמעו התעלמות, הסתלקות - או ריכוז. הקו מצומצם במובן של ריכוז עצום של אור שחודר לתוך החלל על מנת לעצב עולמות, לבנות עולמות מסביב לו - כאשר הוא עצמו הנשמה הפנימית בתוך כל העולמות.

"ואתה מחיה את כולם" - כל העולמות מסביב לו – והוא מחיה אותם. "ואתה

מחיה את כולם" - נאמר על הקו, ובלשון הזהר הקדוש נקרא הקו - אור אין סוף ה"ממלא כל עלמין". כמו שהנשמה ממלאת את הגוף - כך הקו ממלא את כל העולמות:

הנאצלים

הנבראים

הנוצרים

הנעשים.

### \*מושגים - הצמצום לא כפשוט

צמצום כפשוטו - שאלה ראשונה ששואלים חכמי הקבלה היא האם את מושג

ה"צמצום" צריך להבין כפשוטו ? כלומר, האם מה שהיה קודם - הסתלק מכאן, עזב את המקום הזה ?

צמצום לא כפשוטו - או שצריך להבין את הצמצום שלא כפשוטו ? כלומר,

התעלמות מניה וביה. באמת לא הסתלק שום דבר, לא עזב כלום - רק שהתכווץ כביכול עד שהוא נעלם מעיני הרואה - כלומר מעינינו. דעת התחתון, נקודת המבט , ההשקפה שלנו, אינה מסוגלת להבין ולהרגיש שאכן נמצא כאן הוי' והאור הקדום שהאיר כאן לפני הצמצום הראשון. אבל הוא מצדו נמצא כאן - "לית אתר פנוי מניה".

ושוב, זאת השאלה העקרונית הראשונה ששואלים חכמי הקבלה ביחס לצמצום - האם לפרש את הצמצום כפשוטו או שלא כפשוטו ?

### \*מושגים - צמצום לא כפשוטו - מחלוקת מתנגדים וחסידים

במשך הדורות נתפתחה מחלוקת בין המקובלים שלה השלכות רבות והיא "המחלוקת" שאח"כ, כעבור מאתיים שנה מהאריז"ל, נוצרה בין החסידים לבין ה"מתנגדים". כלומר, המחלוקת בין הבעש"ט ותלמידיו אחריו לבין הגאון מוילנה ותלמידיו. וכך גם עד עצם היום הזה – נקודת המחלוקת במובנה הרעיוני הפנימי בין החסידים לבין המתנגדים, קשורה לנקודה זו - כיצד מבינים את מושג הצמצום - כפשוטו או שלא כפשוטו.

צמצום כפשוטו - מתנגדים - זה אינו חידושו של הגר"א אלא מבוסס על דעתו

של אחד מגדולי המקובלים בדור שלפניו בעל ה"משנת חסידים". לדעתו, צריך להבין את הצמצום כפשוטו - הוי' הסתלק מכאן, אין פה הוי' - וישנה רק ההשגחה של הוי'.

לפי שיטה זו - הקו של אור אין סוף שחודר לתוך הצמצום – היינו השגחת הוי', מבטו של הוי' על כל יצורי עולמים "מריש כל דרגין עד סוף כל דרגין". ההשגחה בעצמה יש בה כח לברוא - להוות, להחיות, לקיים. זה לא הוי' אלא רק ההשגחה שלו, והוי' בעצמו וגם האור אין סוף שלו איננו כאן. כך הוא מפרש את הצמצום.

הצמצום אינו כפשוטו - חסידים - שיטת הבעש"ט גם היא אינה חידוש אלא

היא שיטתו של מקובל גדול מהדורות הקודמים בעל ה "שומר אמונים", שסובר וכותב ספר שלם בו מסביר את שיטתו ואומר - שחלילה לפרש את הצמצום כפשוטו.

אינו גוף ולא כח בגוף - האדמו"ר הזקן בספר ה"תניא" שלו מדגיש מאוד מאוד

שחלילה לומר דבר שיש בו ממקרי הגוף על הוי'. להסתלק, לזוז מכאן - זה מקרה הגוף וחלילה לומר דבר כזה על הוי' ש"אינו גוף ולא כח בגוף" – ורחוק, ריחוק אין סוף, מכל מקרי הגוף. חלילה לומר שהוי' הסתלק מכאן כדי להשאיר חלל פנוי לשם בריאת העולמות – אלא שמכוחו יתברך להתעלם מניה וביה.

### \*מושגים - הצמצום לא כפשוטו - הצמצום בנפש האדם

בנפש האדם - כאמור אצלנו בכל מקום, מגמת פנינו לתאר את מושגי הקבלה

כמצבים ותהליכים נפשיים ועל ידי כך להפשיט אותם מגשמיותם - כך גם תהיה דרכנו בשעורים אלו.

להצטמצם - זה כמו להתעצם, וישנה עוצמה רבה בפעולת הצמצום.

ולהבין זאת בנפש - להצטמצם כל כך עד שאע"פ שאתה כאן – אתה רואה בלתי

נראה.אתה כאן לגמרי - אבל לא רואים אותך. האדם המתבונן עובר את כל שלבי ההתבוננות בנפשו, "מבשרי אחזה אלוקה" - וכל מה שמתרחש בהתהוות העולמות מתרחש גם בזעיר אנפין בתוך נפש האדם.

ומכאן, שכל דבר שנאמר כאן על הקב"ה אפשר לתרגמו ולומר אותו גם על בן אדם.

כיצד מצטייר הצמצום בנפש ?- כאשר בן אדם תופס מקום, הריהו תופס את

המקום לגמרי ואין פה שום נתינת מקום למישהו אחר. ובכל זאת, מחליט האדם ברצון מוחלט, לפנות מקום בתוך תחומו הוא למישהו אחר זולתו.

פינוי מקום - יש לפעמים שהוא מחליט לפנות מקום, ויש לפעמים שהוא מגורש

מהמקום - כמו אדם שגורש מגן עדן, או כמו עם ישראל שגורש מארץ ישראל - "מפני חטאינו גלינו מארצנו".

הצמצום זה חור, "חור שחור", חלל ריקן ויש בזה הרבה פרושים בנפש:

בנפש הפרט - אדם מחליט בעצמו לחולל חלל בתוך עצמו, או שלפעמים בגלל

חטא ועוון, בעל כורחו של האדם , מוצא האדם את עצמו פגוע, עם חור בבטן או חור בלב או חור בראש ואז הוא יוצא מכאן - בעל כורחו הוא פינה מקום למישהו אחר.

בנפש הכלל - בנפש הכלל הצמצום הוא סוד גלות עם ישראל. סוד הגלות וסוד

הצמצום מאוד מאוד קשורים זה בזה. ישנו חסרון, חור - אנחנו לא פה - וברגע שאנחנו לא פה מישהו אחר תופס ומתלבש על המקום שלנו.

האם הוא בכלל יכול להתלבש על מקומנו שלנו לאחר שסולקנו ? האם הסילוק שסולקנו הוא באמת, כפשוטו – או שאינו כפשוטו ?

הגלות היא דוגמה חשובה לענין הצמצום, השייכת לנפש הכלל: סולקנו מן הארץ ויצאנו לגלות ולכאורה הצמצום כפשוטו, אנחנו לא פה - לא היינו פה ועכשיו אנחנו חוזרים.

רצוא ושוב - כל הלימוד שלנו צריך להיות באופן של רצוא ושוב בין שלושה

ענינים - וכל אחד משלושה אלו צריך ללמד האחד על חברו:

הוי' יתברך

נפש הפרט

נפש הכלל

סקרנו בכללות את ענין הצמצום והצגנו את המחלוקת סביב פרוש מושג הצמצום. מאחר שאנו הולכים בדרכם של הבעש"ט ותלמידיו ומאמינים שהצמצום אינו כפשוטו - והכל כאן, רק שנעלם מעינינו - ממילא יש לנו הרבה מה לומר - על מושג הצמצום.

### \*מושגים - כמה שיטות אפשריות בענין הצמצום ?

הצמצום ודאי קרה באיזה מקום ! זאת ההנחה המקוימת שלנו שישנו צמצום. השאלה היא איפה ? איפה הצמצום נגע, איפה הוא תפס ?

בכל מדרגה ומדרגה נדון האם חל שם צמצום - ובאותו מקום שאכן תפס בו הצמצום נוכל לפרשו בשתי השיטות:

צמצום כפשוטו.

צמצום שלא כפשוטו.

כלומר, שבכל מדרגה - ישנן שלוש אפשרויות:

א - אין צמצום כלל - "אני הוי' לא שניתי". גם לא ביחס לדעת התחתון שלנו,

של הנבראים. אתה הוא עד שלא נברא העולם, אתה הוא משנברא העולם, בלי שום שנוי כלל וכלל.

ב - צמצום כפשוטו -

ג - צמצום שלא כפשוטו -

והיות שהנחה מקובלת היא שישנו צמצום באיזה מקום - הרי שכאשר אני דן

רק במדרגה אחת יש לי למעשה שתי אפשרויות בלבד:

צמצום כפשוטו.

צמצום שלא כפשוטו.

כלומר, אם אני לא מבדיל בין הוי' לאור הוי' ויש לי רק מדרגה אחת שאני דן בה, והיות שההנחה היא שיש צמצום - נותרו לי רק שתי האפשרויות.

אבל ברגע שיש לי שתי מדרגות : עצמות הוי', והאור אין סוף של הוי' – הרי שיש לי בכל אחת מן המדרגות שלוש אפשרויות:

האם הצמצום נגע במדרגה זאת ?

האם הצמצום כפשוטו?

האם הצמצום שלא כפשוטו ?

במקרה זה יש לנו ע"פ החישוב המתמטי תשע אפשרויות: 9 = □ 3 . כלומר, שבסך הכל ישנן תשע שיטות אפשריות בענין הצמצום. אלא ששיטה אחת צמצמנו מכאן היות וחייב להיות צמצום באיזה מקום – וממילא נשארו לנו 8 שיטות אפשריות בענין הצמצום.

כאשר יש לי שלוש מדרגות שבהן אני דן - האם הצמצום חל באחת מהן ואיך הוא חל שם ?

א - עצמות הוי'

ב - אור מופנם שמאיר לעצמו - שעשועים עצמיים.

ג - אור מוכן לצורך ההשתלשלות - לאחר שעלה ברצונו יתברך לברוא את

העולמות. לפני הצמצום ישנו אור שכבר מוחצן לצורך בריאת העולמות.

והיות והנחה מקוימת היא שיש צמצום באיזה מקום אומר החשבון שיש לנו כאן: 1 – (3\*3\*3) = 26 אפשרויות.

ואם יש לנו ארבע מדרגות : 1 - 3\*3\*3\*3 = 80 אפשרויות.

עולה מכאן שהנוסחה המתארת כמה שיטות יש בענין הצמצום כאשר ישנן N מדרגות:

N

היא : 1 - 3

נקח את חמשת המספרים הראשונים בסדרה זאת:

2 ,8 ,26 ,80 ,242

סכום מספרים אלו עולה משי"ח = 358.

המספר האמצעי 26 = הוי'.

### \*מושגים - צמצום לא כפשוטו בעבודת הוי' הפנימית - ביטול אמיתי

מה תועלת הצמצום - לעבודת הוי' הפנימית של היהודי ? הוי' מצמצם את אורו

ומשאיר חלל פנוי. מהי התועלת בכך שנאמר, ננקוט, נגרוס ונאמין ונתבונן, אליבא דחסידות ע"פ שיטת הבעש"ט, שאכן הצמצום לא כפשוטו ?

כלומר, נאמין שבאמת הוי' נעלם כאן ואין רואים אותו –

ואעפ"כ הוא כאן!

או - מה זה אחרת לומר שהוי' עזב כאן, או שהוי' נמצא כאן אבל אין רואים אותו ? אז מה ? – אולי זה אותו הדבר ?

נסביר כאן שלושה דברים בעבודת הוי' הפנימית היוצאים ישירות מהאמונה שהצמצום לא כפשוטו.

הנפקא מינה הראשון - ביטול - אם יודעים ומרגישים, ואפילו שאני לא חש

ממש, אלא שיש לי אמונה שהוי' ממש ניצב מולי, לנוכח - אזי אני מתנהג אחרת לגמרי.

אם האור אין סוף נמצא כאן ואני מאמין עד שהאמונה כל כך חודרת לפנימיותי ואני, ואפילו משהו, מרגיש שהוי' כאן - אזי אני בביטול גמור.

יראה עילאה ויראה תתאה - לא כך המצב אם אני מאמין שאכן הוי' מסתכל

עלי - הוא למעלה בשמים ומסתכל עלי ועל מעשי - גם זה משהו, גם זה מצב הדורש זהירות אבל זה אינו ביטול גמור. מזה שמסתכלים עלי באה יראה תתאה - ומתחושה ישירה של נוכחות הוי' כאן מגיעים ליראה עילאה.

ביטול אמיתי – ואם כן, רק אם הוי' ממש כאן ולא רק מסתכל ומשגיח מרחוק,

אפשר להגיע וצריך להגיע - לביטול אמיתי.

### \*מושגים - צמצום לא כפשוטו בעבודת הוי' הפנימית - בכל דרכיך דעהו

הנפקא מינה השני - אם הוי' כאן , אני יכול לעבוד אותו בכל דבר וגם בעובדין

דחול - ולאו דוקא במצוות שלו. אם הוא כביכול נמצא שם רחוק ומשדר לי שדרים – תעשה כך ותעשה כך ואני מסתכל עליך איך אתה מקיים את מצוותי – הרי שישנן רק תרי"ג מצוות ותו לא. הוי' משדר מרחוק ואני צריך לקיים את תרי"ג מצוותיו כאן למטה - והוי' באמת מסתכל עלי ויש שכר ועונש. ושוב, אם הוי' שם ואני פה - יש תרי"ג מצוות ותו לא.

לא כך אם הוי' כאן - חוץ מתרי"ג מצוות התורה, אפשר וצריך לעבוד אותו בכל דבר ודבר - "בכל דרכיך דעהו" - פרשה קטנה שכל גופי תורה תלויין בה. באכילה, בשתיה, בכל ההנאות שבחיים ובכל דבר ודבר אפשר וצריך לעבוד את הוי' - וזאת היא העבודה של ארץ ישראל.

בכל דרכיך דעהו - כל ענין החסידות הוא תורת ארץ ישראל – אם כי למרבית

הפלא - תורה זאת נתגלתה בחוץ לארץ. כל כולה של תורת החסידות, מיום היוסדה ועד עצם היום הזה, היא תורת ארץ ישראל - כולל וראשית כל, האמונה הזאת שהצמצום אינו כפשוטו. וכידוע שכאן בארץ גם העובדין דחול של היהודי הופכים להיות בעלי ערך - כמעט כמו מצוות. אם האדם עושה לשם שמים "בכל דרכיך דעהו" - אפשר לדעת, להכיר, ולהתקשר לקב"ה בכל דבר.

### \*מושגים - צמצום לא כפשוטו בעבודת הוי' הפנימית - מ"ן - מ"ד

כמובן שישנו הבדל בין ההתקשרות שע"י עובדין דחול כאן בארץ לבין תרי"ג מצוות התורה:

העלאת מ"ן - ההתקשרות להוי' בעובדין דחול היא על דרך התקשרות הכלה

לחתן - מלמטה למעלה. מ"ן - מים נוקבין. התעוררות מלמטה, עבודת ארץ ישראל – אשה כי תזריע וילדה זכר. תוצאת עבודת ארץ ישראל הוא - ולד בר תוקף עם קיום נצחי.

המשכת מ"ד - עצם ההתקשרות להוי' בקיום מצותיו, שהוא מצוה ואני מקיים

זאת המשכה מלמעלה למטה. מ"ד - מים דכורין - המשכה מלמעלה, עבודת חו"ל - איש מזריע תחילה יולדת נקבה. ואם כן, תוצאת עבודת חו"ל אינה ברת תוקף ואין לה קיום נצחי.

### \*מושגים - צמצום לא כפשוטו בעבודת הוי' הפנימית - עבודת ארץ ישראל

עבודת ארץ ישראל - "בכל דרכיך דעהו", נובעת מתוך ההכרה שבכל מקום

ובכל דבר, ולא רק במה שהוא מצוה לנו מצוות, הוי' נמצא ניצב כאן מולי - ולכן אפשר וצריך להתקשר אליו בכל דבר ודבר. וכמובן, שבשביל להגיע לדעת את הוי' בכל דבר ודבר, צריך קצת להתרחק ולהתאזן מהביטול המוחלט.

אם האדם לגמרי מרגיש נוכחות אלוקית הוא מתבטל במציאות ואז אינו עושה שום דבר. לכן כדי לעבוד עבודת ארץ ישראל צריך לחזור מעט "הצידה", לחזור לאיזון נכון בתוך תודעתו התולדתית של האדם – כלומר, הרגשת ישותו, האגו שלו.

"מרחוק הוי' נראה לי" - יש לו מספיק איזון נפשי לפעול את כל הפעולות שלו

ולהנות מכל ההנאות שלו ותוך כדי כך להכיר שיש כאן הוי' בעצם - והוא העיקר, וכל השאר טפל.

### \*מושגים - צמצום לא כפשוטו בעבודת הוי' הפנימית - דן לכף זכות

נפקא מינה שלישי - האם ניתן לדון את כל האדם לכף זכות תמיד.כתוב בפרקי

אבות שצריך לדון את כל האדם לכף זכות שנאמר "בצדק תשפוט עמיתיך". לדון אדם שעשה מעשה, שלמראית עין מתפרש כמעשה לא טוב, לכף זכות - זה על דרך להבין ולהכיר שהצמצום הזה, הדין הזה, אינו כפשוטו. אפילו לגבי מה שעשה במודע ישנם דברים בגו, ישנם דברים נעלמים בתת מודע שלו עצמו, ומראית העין אינה חזות הכל.

עוד מעט ואין רשע - "ועוד מעט ואין רשע והתבוננת על מקומו ואיננו". מפרש

רבי נחמן מברסלב : רואים רשע ממש אבל אם תתבונן, תסתכל חזק, תמצא שישנו עדיין מעט, טיפה, ששם הוא אינו רשע. ישנה בו נקודה טובה, ואפילו שנקודה זאת אינה מודעת לו עצמו.

והתבוננת על מקומו - תוך כדי הכרת מצבו תחפש בו את אותה נקודה טובה

שנעלמת ממנו עצמו ותתמיד בכך. תתבונן על מקומו על חטאו, על החסרון שלו, על המקום הפנוי שלו הריקן מכל ריח טוב, ותמצא למרבית הפלא, שהוא איננו. הוא כבר אינו נמצא שם במקום הלא טוב שהיה בו קודם.

דן לכף זכות - כאשר הצלחת לחשוף את העוד מעט טוב שטמון בו - הוא כבר

לא נמצא שם במקום החלל, אלא התעלה משם והגיע למקום טוב. וכל זה מתוך שאתה דנת אותו לכף זכות.כל התועלת הזאת שאפשר באמת לדון לכף זכות - זאת ההבנה והאמונה שהצמצום אינו כפשוטו ויש טוב נעלם גם במקום של "חלל" מכל טוב.

### \*מושגים - צמצום לא כפשוטו בעבודת הוי' הפנימית - שלושה דברים מועילים

אמרנו כאן שלושה דברים מועילים לעבודת הוי' הפנימית היוצאים מתוך האמונה שהצמצום אינו כפשוטו:

א - המאמין שהצמצום לא כפשוטו - יכול לעמוד נוכח פני הוי' בביטול מוחלט.

המאמין שהצמצום כפשוטו לא יוכל להגיע לביטול האמיתי אף פעם – "נוכח פני הוי'".

ב - המאמין שהצמצום לא כפשוטו - יוכל לעבוד את הוי' בכל דבר ולקיים את

הפסוק "בכל דרכיך דעהו". הוא מאמין שהוי' נמצא גם בדברים שהוי' לא ציוה עליהם - שהרי "לית אתר פנוי מיניה".

המאמין שהצמצום כפשוטו לא יוכל לקיים "בכל דרכיך דעהו".

ג - המאמין שהצמצום לא כפשוטו - ידון כל אחד ואחד לכף זכות - "בצדק

תשפוט עמיתיך".

המאמין שהצמצום כפשוטו - דן כל דבר ודבר וכל אחד ואחד רק לגופו של ענין. מסתכלים על היקום, לא רואים את הוי' - מה הפשט ? אין כאן הוי'. וכך לגבי כל דבר - דנים אך ורק לגופו של ענין - מה שרואות עיני ותו לא.

### \*מושגים - צמצום לא כפשוטו - למה צמצום ? - טוב ורע - אחדות וריבוי

למה צמצום ? - כדי שנוכל להמשיך ולהתבונן בעומק בתועלת שישנה בצמצום

לעבודת הוי' הפנימית, נסביר שמושג הצמצום בא לתרץ שאלות יסודיות בחיי האדם.

מהו "הכורח" שהוי' בתחילת התהליך של מעשה בראשית צריך לצמצם את האור שלו ?

או בנפש הפרט - אדם הרוצה לעשות מקום בליבו על מנת שיוכל להתיחס לזולת - מה הכורח לומר שהוא חייב לחולל חלל של ממש בתוך ליבו ?

ישנן כמה שאלות פילוסופיות ששאלו כבר הקדמונים שבקדמונים:

ישנה שאלה על אחדות ורבוי - איך יצא הרבה מאחד ?

הוי' הוא אחד, יחיד ומיוחד, ואיך מאחדות פשוטה יוצא רבוי. מה שאנו רואים וחווים בעולמנו הוא רבוי מופלג עד אין סוף של חפצים, של אישים שונים ומשונים - ואיך יתכן שיצא היפך מהיפכו ?

ישנה שאלה על טוב ורע - איך יצא רע מטוב ?

איך יוצא רע מטוב ? איך יוצא טמא מטהור ? הוי' הוא כולו טוב, הוא עצם הטוב, הוא כולו טהור - "טהירו עילאה" - כך מכונה האור אין סוף שלפני הצמצום. טהירו - לשון בהירות "כעצם השמים לטוהר", ואיך מהטוהר הזה, הטוהר העליון, יוצא אח"כ בהשתלשלות המדרגות דבר טמא.

איך יתכן שהטמא ישתלשל מהטהור? להיפך אני מבין - "מי יתן טהור מטמא לא אחד" - הוי' הופך את הטמא לטהור - אברהם מתרח. הוי' הופך את הטמא לטהור, את הרע לטוב - זה מובן. ומה שאינו מובן - איך בכלל יתכן רע.

שאלת הריבוי מהאחדות,

ושאלת הרע מעצם הטוב - אלו הם שני הפכים בנושא אחד והן השאלות היותר

יסודיות בחיי היהודי. מושג ה"צמצום" הוא המפתח שאמור לתווך בין הדבר להפכו.

ושוב, בשכלנו הדל, עד כמה שאנו מסוגלים אכן להבין, מושג הצמצום הוא הוא שאמור לתרץ לנו את הפליאה הזאת.

### \*מושגים - צמצום לא כפשוטו - למה צמצום? - השתלשלות או דילוג תהומי

כדי לתרץ את השאלות היסודיות בחיי האדם בכלל והיהודי בפרט, חייבים את מושג הצמצום - כך אומר האריז"ל שהוא הראשון שדיבר עליו בפרטיות.

מה זאת אומרת – בלי המושג הצמצום ?

השתלשלות - עילה מעלול. הדבר מוציא מקרבו דבר שהיה נעלם בו קודם. מעין

שרשרת של טבעות שכל אחת מהן אוחזת בקודמת לה. עד האריז"ל לא היה כל כך ברור האם כל מעשה בראשית, מהוי' יתברך ועד סוף כל דרגין, הוא השתלשלות אחת ארוכה, או שהמושג השתלשלות לא די בו כדי להסביר את המעבר התהומי, האין סופי, הבאין ערוך - בין הבורא לבין הנברא.

האריז"ל בא ואומר שהמושג, השכל, המנטליות של השתלשלות דברים, האבולוציה - לא די בו להסביר את מרחקים העצומים בין מדרגה למדרגה. ולכן צריך להיות איזה כח שמדלג דילוג תהומי מהיפך להיפך ועוד יותר חזק מדילוג - קפיצה.

דלוג - ברגל אחת. "קול דודי הנה זה בא מדלג על ההרים".

ההרים - אלו האבות - מדלג בזכות האבות.

קפיצה - בשתי רגלים. "מקפץ על הגבעות".

גבעות - אלו האמהות - הקפיצה שחזקה מן הדלוג היא בזכות

האמהות.

### \*מושגים - צמצום לא כפשוטו - הבטול בנפש - כיצד מתבונן הרבי

נוכח פני הוי' - נחזור לענין הנפקא מינה הראשון: והנה ראשית הנפקא מינה

בענין עבודת הוי' הפנימית, הדבר הראשון שיוצא לנו מכל השיטות הללו שבמושג הצמצום, הוא בענין הרגשת הבטול בנפש כאשר מתבונן שהוא נמצא נוכח פני הוי'.

כשאדם מתבונן כדבעי, שהוא עומד נוכח פני הוי' ממש - אני כאן והוי' כאן - איתי ממש, עצמות הוי' נמצאת כאן - רק עיני עצומות ולראותו איני יכול. הבטול בנפשו אחר לגמרי מאשר אם יתבונן שהוי' אי שם ורק משגיח עלינו מלמעלה.

אם הוא נוכח פני הוי', עצמותו ומהותו ממש תמיד - הבטול בנפשו לגמרי אחר.

וכמו שמבאר כ"ק אדמו"ר שליט"א במכתב תשובה לשאלה שנשאל בענין הצמצום:

"והנה יתבונן האדם לו היה נמצא בזה המקום ובזה הרגע, איתו ממש אדמו"ר הזקן, הבעש"ט, האריז"ל, רשב"י בעת האידרא, רבי עקיבא בעת דורשו במעשה מרכבה, כהן גדול כמו שהוא בקודש הקודשים, וכו' וכו' משה רבינו ברגע מתן תורה - הלא לא היה לו שום תפיסת מקום ומציאות כלל, והנה באה תורת הדא"ח (החסידות) ופסקה שאין הצמצום אלא באור ולא ח"ו במאור, והמאור נמצא עתה פה ממש כמו שהוא נמצא בקה"ק דעולם העשיה, ברגע מתן תורה על הר סיני, בעולם האצילות, בעולמות האין סוף כמו שהוא לפני הצמצום הראשון כשהיה אור האין סוף ממלא את כל המציאות.

כיצד מתבונן הרבי - זאת ודאי דוגמא איך הרבי בעצמו חושב ומתבונן ומרגיש

בטול - אחרת לא היה כותב כך. כדי להדגים התבוננות באור אין סוף נותן לנו כאן הרבי התבוננות בצדיקים גדולים.

ושוב - אם נתפוס את הצמצום כפשוטו, אנו נכנסים למערכת של מקום וזמן שאינה ניתנת לביטול מפני שהמקום מוחלט והזמן מוחלט.

היום זה לא אתמול והיום זה לא מחר וכאן זה לא ירושלים וירושלים זה לא דמשק וכו' וכו'. איפה שאתה נמצא במקום - שם אתה נמצא, שם ולא במקום אחר. ואיפה שאתה נמצא בזמן - שם אתה נמצא, ולא בזמן אחר. ההגבלה הזאת מסתעפת מהתפיסה שהצמצום כפשוטו.

אכן אני מרגיש את עצמי כאן ועכשיו - זהו הצמצום כפשוטו.

צמצום שלא כפשוטו - מה זאת אומרת ? יש כאן ברקע ממש, מסביב, בהעלם,

את כל הזמנים ואת כל המקומות ואני רק צריך להתבונן בזה - זו תוצאה ישירה של צמצום לא כפשוטו. וזה לא דמיון, אלא באמת הכל כאן, ורק צריך לצייר את הדבר מתוך ההעלם בו הוא שרוי.

איך תרגיש אם כאן עומד האדמו"ר הזקן והבעש"ט והאריז"ל ורשב"י בעת האידרא ?

אידרא - המקום בו גילה הרשב"י את כל יסודי התורה לתלמידיו המובחרים.

היו שם עשרה תלמידים והרשב"י מנה אותם ונתן לכל תלמיד ספירה ולו עצמו נתן את ספירת הדעת.

ורבי עקיבא בעת דורשו במעשה מרכבה ?

מעשה מרכבה - רבי עקיבא היה דורש במעשה מרכבה רק לעת מן העיתים.

איך תרגיש אילו אתה אחד מתלמידי רבי עקיבא וזוכה לשמוע, אולי פעם יחידה בחיי רבי עקיבא, ששקול כנגד משה רבינו, את הדרוש שלו ברזי מעשה מרכבה.

איך תרגיש אילו אתה נכנס לקודש הקודשים ביחד עם הכהן הגדול ביום הכפורים, אחת בשנה ?

איך תרגיש ואתה ביחד עם משה רבינו על הר סיני ברגע מתן תורה ?

בהר סיני - כל העם למטה ורק משה עלה להר - ואיך תרגיש אם אתה זוכה

לעלות עם משה רבינו ועומד איתו ממש ברגע שמקבל את התורה מפי הגבורה. ומה זאת התורה ? - אנכי, "אנא נפשי כתבית יהבית" - עצמות הוי' נמסרה למשה רבינו. הוי' נותן את עצמו למשה רבינו -

ואתה שם עומד עם משה רבינו.

זאת ההתבוננות, ואם הרבי כותב כך - הוא מדבר על עצמו ממש, איך הרבי בעצמו מתבונן.

אם נשים לב נראה שישנן כאן שבע עליות, כנראה כנגד שבעה היכלות. נסביר כאן ע"פ סוד את שבע המדרגות כנגד שבע הנקודות האמצעיות במערכת פרצוף הספירות:

אמונה - משה רבינו ברגע מתן תורה.

תענוג - כהן גדול לפני ולפנים בקה"ק.

רצון - רבי עקיבא בעת דורשו במעשה מרכבה.

דעת - רשב"י בעת האידרא.

תפארת - האריז"ל.

יסוד - הבעש"ט.

מלכות - האדמו"ר הזקן.

אפשר להסביר זאת כעליה דרך שבעה היכלות, ויותר בפנימיות כעליה דרך שבע הנקודות של הקו האמצעי שבמערכת הספירות העליונות.

ואם כן, אומר הרבי שעליך להרגיש לגבי הוי', כאן ועכשיו - כמו שהיתה השראת שכינה בקודש הקודשים, "ועשו לי מקדש ושכנתי בתוכם" - כאן בעולם העשיה.

ואח"כ - גילוי שכינה שהיה על הר סיני ברגע מתן תורה - וזה עוד יותר מן

הגילוי שהיה בקודש הקודשים.

ועוד יותר מזה - גילוי הוי' בעולם האצילות.

ועוד יותר מזה - גילוי הוי' בעולמות האין סוף שלפני הצמצום הראשון.

וכאמור, כל זה - כאן ועכשיו, ברגע הזה.

כח מה - כל הציור שאנו מציירים כאן בא לומר לנו ולהדגים לנו כיצד, מתוך

התבוננות כנה ואמיתית בנפשו - האדם מגיע לבטול אמיתי. אך אם זה לא אמיתי, אם זה רק דמיון, לא יוכל האדם להגיע לתוקף הבטול - ה"כח מה" בנפש - תקיפות הבטול.

### \*מושגים - צמצום לא כפשוטו - הביטול בנפש - חשמל - חש מל מל

התיקון הזה של הנפקא מינה הראשון של "צמצום לא כפשוטו", שבזכותו אתה יכול להגיע לבטול האמיתי - זה בעצם "חש" בנפש.

חשמל - סוד הסודות, מה שקבל הבעש"ט ממורו ורבו אחיה השילוני - הוא

שבכל ענין אמיתי ומושלם, שבכל עבודה תמה - ישנם שלושה שלבים בסוד ה "חשמל":

חש - הכנעה - לשון שתיקה

מל - הבדלה - לשון כריתה

מל - המתקה - "מי מלל לאברהם"

חש - הנפקא מינה הראשון מצמצום שלא כפשוטו הוא תכלית ההכנעה,

ה"חש" - הבטול בנפש. ה"אני" מתבטל והופך להיות "אין" - מתאין, והיהודי חוזר לשורש נשמתו - "אין", מזל לישראל.

וכשאתה מגיע לאין, הגעת לשורש נשמתך .

### \*מושגים - צמצום לא כפשוטו - העבודה של "בכל דרכיך דעהו" - מחבואים

בד"ד - הנפקא מינה השני הוא לענין העבודה של "בכל דרכך דעהו". אתה לא

בטל, ולהיפך - אתה בתוך ההסתר שנוצר עקב הצמצום רק שאתה מאמין שהוי' כאן ואתה מחפש אותו בכל מקום ומקום וגם במקומות שהם דברי הרשות. בכל דרכך, דרכי הרשות שלך - דעהו. תתקשר אליו שם, ותדרוש אותו משם.

משחק מחבואים - העבודה הזאת היא על דרך המשל המפורסם - שהעבודה

הנדרשת מן היהודי בעולם הזה דומה לדרך משחק המחבואים של אבא שמסתתר מבנו - וכל תענוגו של האב - שהבן יחפש אותו. כאשר הבן מוצא את אביו - אזי נוצרה שמחת הלבבות - של האב ושל הבן וזו היא תכלית המשחק.

כל העולם הזה הוא משחק מחבואים ואם, חלילה, הבן יתיאש מלמצוא את אביו, יפסיק באמצע המשחק ויילך לו לעניניו - אין לאב עוגמת נפש גדולה מזו.

ומתי הבן אכן יפרוש מן המשחק וילך לדרכו ?

כאשר יש לו ייצר חזק שמושך אותו לעשות דבר אחר ומתגבר על הייצר טוב שלו לחפש אחר אביו.

ויותר גרוע - כשנדמה לו שאבא לא נמצא כאן כלל. נדמה לו שכל המשחק הזה

אינו אמיתי כלל ואין שום סיכוי למצוא את האבא ועל כן מוצא טעם שכלי מדוע להפסיק את המשחק - הוא יאמר שהמשחק הוא בטול תורה !

האבא לא כאן, ומה שצריך לעשות זה לקיים את הצו שלו, ללמוד את התורה שלו ולקיים את המצוות שלו - אבל לחפש אותו בעצמו - זה בטול תורה. זאת שיטה של "צמצום כפשוטו", המשחק לא אמיתי, אין דבר כזה - האבא לא כאן.

צמצום לא כפשוטו - מה שאין כן ב"צמצום שלא כפשוטו" - שהעבודה הזאת

של חיפוש האב המסתתר היא העבודה של "בכל דרכיך דעהו". בכל דבר ודבר שבדברי הרשות תחפש את המסתתר - ואם תתיגע הובטחת "יגעת ומצאת תאמין".

מעל ומעבר, באין ערוך מאשר היגיעה שלך, תמצא את המציאה הגדולה - את הקב"ה בכבודו ובעצמו.

### \*מושגים - צמצום לא כפשוטו - "בכל דרכיך דעהו" - לחפש את הוי'

יגעתי ולא מצאתי אל תאמין - כי לא היתה פה יגיעה אמיתית.

לא יגעתי ומצאתי אל תאמין - ומי שיאמר לך לא יגעתי ומצאתי – גם לו אל

תאמין, כי באמת ישנו צמצום, לנו, ובאמת האבא מסתתר מאתנו.

לא יגעתי ומצאתי - אין דבר כזה , רק "יגעתי ומצאתי תאמין".

מלמטה למעלה - ושוב, תמיד המציאה היא באין ערוך לגבי היגיעה. אנחנו

פותחים פתח קטן כחודו של מחט והוי' פותח לנו פתח גדול כפתחו של אולם, ממציא את עצמו לנו אם אנחנו מחפשים אותו בנקודה אחת קטנה.

כאשר אתה מחפש את הוי' ורוצה לקיים את הפסוק "בכל דרכיך דעהו" אתה מחפש את הנסתר - הוא, לשון נסתר. העבודה של "הוא" היא בסוד הפסוק שמובא בזהר "ועבד הלוי הוא" , שהוא בבחינת קו שמאל העולה מלמטה למעלה.

### \*מושגים - צמצום לא כפשוטו - "בכל דרכיך דעהו" - מ"ן - מ"ד

העלאת מ"ן - לחפש אחר הקב"ה בכל דבר, לחפש את המתחבא כאן, בכל

דבר ודבר, זה לחפש את ה "הוא" ולהתעלות אליו. וזה מה שאמרנו קודם - שהעבודה של "בכל דרכיך דעהו" היא העלאת מ"ן - העלאה מלמטה למעלה.

המשכת מ"ד - ואח"כ, קיום המצוות – זה המשכת מ"ד מלמעלה למטה, על

מנת לקיים "אשה מזריעה תחילה יולדת זכר".

יולדת זכר - אם קודם תחפש אותו מלמטה - "אשה מזריעה תחילה", אח"כ

כשיבוא אליך, שאלו התורה והמצוות שהוא נותן לך ואתה מקיים מכוחו – בבחינת המשכת מים דכורין מלמעלה למטה - אזי הזווג עולה יפה מאוד – "יולדת זכר".

כל התקון הזה הוא תקון של "הוא" , "ועבד הלוי הוא" – ונקרא מל - הבדלה.

### \*מושגים - צמצום לא כפשוטו - הוי דן את כל האדם לכף זכות

דן לכף זכות - הנפקא מינה השלישי שיוצא לנו מצמצום שלא כפשוטו הוא

שאפשר לשפוט את החבר לכף זכות, לדון אותו לכף זכות. כלומר, שמידת הדין עצמה ממותקת ואפשר להמתיק את הדין "לעולם הוי דן את כל האדם לכף זכות".

גם זה מתחיל מהקב"ה - אם הצמצום כפשוטו, אתה דן בכל דבר לגופו של

ענין - את החבר, ואת הקב"ה שהוא "רעך ורע אביך" - דין קשה.

לדון את הוי' "השופט כל הארץ" כאשר נדמה שהשופט כל הארץ לא יעשה משפט , כמו בשואה, הוא דין מאוד מאוד קשה נגד הקב"ה - הוא עזב.

ומה זה צמצום שלא כפשוטו ? - שהוא לא עזב אלא הסתתר, ואע"פ שהדין

קשה ביותר צריך לדון את כל האדם וגם את האדם העליון לכף זכות. היכולת לדון את הוי' לכף זכות ישנה רק אם תקועה בלב האמת הזאת של - צמצום שלא כפשוטו.

אף הוא בחיים - צמצום לא כפשוטו זה גם מות לא כפשוטו. אם הצמצום,

החלל, לא כפשוטו - גם המת לא מת: "יעקב אבינו לא מת" - "תתן אמת ליעקב" - "מה זרעו בחיים אף הוא בחיים".

ואכן, אם אפשר לדון את הוי' לכף זכות, קל וחומר שאפשר לדון כל אחד ואחד בעולם לכף זכות.

### \*מושגים - צמצום לא כפשוטו - דן לכף זכות - תיקון - אני, הוא, אתה

מהו החידוש בזה שדנים את הוי' לכף זכות ? במה החידוש יותר מאשר העבודה של "בכל דרכיך דעהו" ?

בטול - תיקון האני - לגבי הבטול אמרנו שהוא נפעל מזה ש "אני" לנוכח פני

הוי' - עצמות ומהות ממש נצבת כאן - תקון ה "אני".

בד"ד - תיקון ההוא - לגבי "בכל דרכיך דעהו", לחפש את המסתתר - העבודה

היא תיקון של ה "הוא".

דן לכף זכות - תיקון האתה - ומתי אפשר לדון את הזולת לכף זכות ? רק

כאשר מתבטלים אל תוך ה "אתה" שלו.

### \*מושגים - צמצום לא כפשוטו - דן לכף זכות - להמתיק את הדין

להמתיק את הדין - המתקת הדין אינה באה מזה שאני מתבטל לנוכח הוי'

אלא להיפך - מתוך היכולת להכנס לתוכו בבחינת "אתה". כאשר דנים מישהו ברחמים אומרים לו - "אתה".

כאשר דנים מישהו בדינא קשיא - הוא אוביקט, הלז - IT.

ושוב, כשדנים מישהו לכף זכות - מתגלה עוצמת ה "אתה" וזאת עצם ההמתקה. ברגע שאפשר לומר אתה באמת - הזכות מתגלה. ה "עוד מעט ואין רשע" מתגלה וממילא "והתבוננת אל מקומו ואיננו".

נחזור - הסברנו שלושה יסודות בעבודה, העולים כאשר נפרש את הצמצום שלא כפשוטו.

א - בטול - תקון ה"אני" - הכנעה - חש, "עת לחשות".

ב - "בכל דרכך דעהו" - תיקון ה "הוא" - הבדלה - מל, מלשון כריתה - "ועבד

הלוי הוא" - עבודה מלמטה למעלה.

ג - "דן לכף זכות" - תיקון ה "אתה" - המתקה - מל, מלשון מלל ודיבור

שממתיק את המציאות. "אתה כהן לעולם" - עבודה מלמעלה למטה.

### \*מושגים - ג' אפשרויות לגבי הצמצום - בסוד החשמל

נוסיף להתבונן כאן כדי לראות את סוד ה "חשמל", בכללות, ב ג' האפשרויות

לגבי הצמצום שישנן בכל מדרגה.

אין צמצום כלל - חש - הכנעה

צמצום כפשוטו - מל - הבדלה

צמצום שלא כפשוטו - מל - המתקה

חש - לומר שהצמצום לא נגע כאן, היינו להכניע את כח הצמצום לגמרי. "אתה

הצמצום לא פוגע בי כלל וכלל".

מל - כאשר הצמצום נגע כאן, ואפילו נגע לגמרי וסילק את האור, הוא חולל

הבדלה גמורה בין כל האור כולו שהצטמצם והתרכז בצדדים (לפי דעת אלו האוחזים בדעה שהצמצום כפשוטו) - והשאיר באמצע חלל ריקן.

מל - כאשר הצמצום אינו כפשוטו – הרי כל האור כאן, לא זז מכאן ורק נעלם.

בזה שהוא לא זז מכאן, הוא יכול והוא עתיד להתגלות כאן. הוא רוצה להתגלות כאן, ורק מחכה לנו שנחפש אותו. יכולת ההמתקה היא בזה שהאור כאן עדיין ומלכתחילה הוא רוצה, מבקש מאיתנו, להמתיק את המציאות הנראית לעין שיצר. הוא מבקש מאתנו - להפוך את החושך לאור אמת, שבאמת נמצא כאן.

### \*מושגים - הצמצום הוא העלם הצדק - צדק - ר"ת, צמצום דלוג קפיצה

צדק מלכותא קדישא - פעולת הצמצום מתרחשת בתוך המלכות ונפעלת מכח

מלכות הוי' מצד מדת הדין שישנה במלכות - "דינא דמלכותא דינא". מדת הדין שבמלכות פועלת בעצמה, בתוך המלכות, את סוד הצמצום. המלך, כביכול בתוך עצמו, עושה חלל, כעין "אבוד עצמי לדעת" בתוך עצמו. כתוב ב"פתח אליהו" - צדק - מלכותא קדישא. לכל ספירה הרבה כינויים בקבלה והכינוי העיקרי בתנ"ך למלכות הוא "צדק" - "צדק צדק תרדוף" - "בצדק תשפוט עמיתך".

הצמצום הוא העלם הצדק - אין צדק, אין צדק בעולם. וכשאנו שבים ואומרים

שהצמצום לא כפשוטו – הרי שבתוך מה שנראה לעין כעוול יש למצוא את נקודת הצדק, אצל כל אחד ואחד וגם כביכול אצל הקב"ה. גם לגבי הקב"ה, בכבודו ובעצמו, צריך לקיים - "בצדק תשפוט עמיתך".

סודות הקבלה - כאשר אנו מתבוננים בסודות הקבלה אנו רוצים להבינם גם

בנפש וגם בחברה הסובבת אותנו. כל מה שמוגדר בלשון הקבלה כ "סוד" הוא דבר שאנו חיים אותו וחווים אותו. אנו צריכים לזהות ולהבין מהו הדבר וגם ללמוד את הלקח מסודות הקבלה כדי לתקן את כל הדברים שאנו חווים.

וכך סוד הצמצום - הוא חווית האי צדק שאנו חווים בעולם.

ומהו אם כן תיקון הצמצום ? - להחדיר את הצדק לעולם וגם לגלות שבעצם

ישנו צדק נעלם ונסתר בתוך המראית עין של ה"אין צדק".

צמצום - "צדק" היא המלכות שבה חל הצמצום - ר"ת צדק.

מילוי ה צדק - ד"ק - ר"ת דילוג, קפיצה.

דילוג וקפיצה - הם שני כינויים נוספים המשמשים בחסידות לתאר את

פעולת הצמצום.

### \*מושגים - הצמצום הוא העלם הצדק - "מדלג על ההרים מקפץ על הגבעות"

"קול דודי הנה זה בא מדלג על ההרים מקפץ על הגבעות"

דילוג - בכל פעם שישנו צמצום - ישנו דלוג הערך שגם הוא חלק מתהליך של

צמצום: חל צמצום - ישנו חלל פנוי, חושך - ואח"כ משהו מדלג לתוך החלל - ניצוץ, הארה, קרן אור שמדלג לתוך החושך - קו, חוט של תקוה.

חוט של תקוה - בתוך המציאות הסובבת של "אין צדק" בעולם ישנה תקוה.

"ואת תקות חוט השני תקשרי בחלון". אל תוך המציאות העולמית של "לית דין ולית דיין" - מדלג קו, חוט של תקוה.

קפיצה יותר מדילוג - ויש גם יותר מדילוג – קפיצה. כתוב בחז"ל - שדילוג ברגל

אחת, וקפיצה בשתי רגליים.

דילוג - ברגל אחת - "קול דודי הנה זה בא מדלג על ההרים". ההרים - אלו

האבות, מדלג בזכות האבות.

קפיצה - בשתי רגלים - "מקפץ על הגבעות". הגבעות - אלו האמהות. הקפיצה

שחזקה מן הדלוג - היא בזכות האמהות.

כך דורשים כאן חז"ל : הרים אלו האבות - גבעות אלו אמהות. כאשר "על" - הוא "על ידי" - בזכות האבות, בזכות האמהות.

והרמז הוא כאמור - צמצום, דילוג, קפיצה - ר"ת צדיק.

### \*מושגים - הצמצום הוא העלם הצדק - "ואנכי הסתר אסתיר פני ביום ההוא"

יש לנו כאן רמז : צמצום דלוג קפיצה ר"ת צדק.

מה עולה מתוך סדר המלים שלפנינו ?

צמצום - הוא ע"פ פשט הסתר - הסתר האור. הוי' שם מסוה על פניו "ואנכי

הסתר אסתיר פני ביום ההוא" - זהו עצם הצמצום.

ויש לנו כאן רמז בתוך הרמז: אות אלף מסמלת בכל מקום את אלופו של עולם.

אל"ף = 111

מסו"ה = 111

כתוב שמילוי אות א' - אל"ף, הוא מסו"ה על עצם אות א'.

וכאשר ממלאים את המילוי: אל"ף למ"ד פ"א = צמצו"ם.

ומכאן, שבעצם פנימיות הצמצום הוא מסוה על גבי אות א' המקורית. ושוב, יש לנו כאן שלוש מדרגות:

א' - אין לאות ביטוי ללא המילוי - עצם.

אל"ף = מסו"ה. מילוי אות א' עולה מסו"ה. על העצם ישנו מסו"ה.

אל"ף למ"ד פ"א = צמצו"ם. מילוי המילוי - על המסו"ה ישנו צמצו"ם.

"הסתר אסתיר פני" - הסתר בתוך הסתר. פני - פנימיות א' - אלופו של עולם.

סכום שלוש המדרגות עולה:

א' אל"ף אל"ף למ"ד פ"א = חשמ"ל = או"ר פנ"י א"ל = מלבו"ש.

אלו הם שלושה שלבים של הסתרה - ובכל זאת "הצמצום לא כפשוטו" ואור הפנים נמצא בתוך מלבוש החשמל.

נחזור:

צמצום, דילוג, קפיצה - הם שלושה שלבים, שלוש מדרגות בפעולת הצמצום.

הצמצום - לשון צום, כמו לעצום - עצימת העינים - ועצימת עינים היא בעצם הסתרה - הסתרת האור.בשלב הזה מתגלה הכח המסתיר, הכח המכוץ, הכח המאפק. כח זה של הצמצום הוא בעצם - המוחין של הצמצום.

### \*מושגים - הצמצום הוא העלם הצדק - מושכל, מורגש, מוטבע - צד"ק

בכל פעולה שלושה חלקים הכרחיים ע"פ קבלה:

מוחין - חב"ד - מושכל

רגש - חג"ת - מורגש

מעשה - נהי"מ - מוטבע

צמצום - המוחין של הצמצום - השכל, המח שיש בצמצום – הוא ההסתרה של

הצמצום. את "הנסתרות להוי' אלוקנו" - דורשים בקבלה כנגד חכמה ובינה , המוחין. למרבית הפלא, שכל הוא בעצם פעולת הסתרה. אור אין סוף הוא יחסית כמו כתר, ומה שמעל הכתר, שט , משוחרר, ואינו מוגבל בתוך הכתר. ואם כן, כל שכל או שורש של שכל - הוא צמצום אדיר של האור אין סוף.

ושוב - אנו מדברים כאן על המלכות, "צדק מלכותא קדישא", ודורשים שלושה שלבים בהם המלכות דאין סוף צמצמה את עצמה.

אנא אמלוך - קודם לשלושת השלבים, כנגד הכתר, בסוד "אין כתר אלא למלך

למלך" - אמרה המלכות "אנא אמלוך" - ואז כל המציאות התמלאה אור אחד פשוט.

צמצום - המושכל של הצמצום - אח"כ היא צמצמה את עצמה - זה השכל שלה

- ההסתרה - המוחין של הצמצום.

דילוג - המורגש של הצמצום - אח"כ היא דילגה בזכות האבות- אברהם, יצחק

ויעקב - שהם המורגש: חסד, גבורה , תפארת. דילוג של הארה שתאיר בסוד הקו שנמשך לתוך החלל. קודם, לפני דלוג הקו ישנו בעצם פעולת הצמצום אור שנשאר שם - רשימו. כאילו שדילג ונמצא שם. אבל עיקר הסוד של המשכת הקו הוא דילוג, והרשימו - נשאר, מדולג כביכול.

קפיצה - המוטבע של הצמצום - אח"כ היא קפצה בזכות האמהות - בשתי

רגליים, והם כוחות המעשה - נצח, הוד, יסוד, מלכות.

### \*מושגים - הצמצום הוא העלם הצדק - דילוג ברגל א' - קפיצה בב' רגלים

מהו ההבדל בין דילוג ברגל אחת לקפיצה בשתי רגלים ?

רגל פה רגל שם - כשאדם מדלג ברגל אחת הוא קופץ חלקית, רגל אחת פה ורגל

אחת עדיין נשארה במקומו הראשון. ישנו אדם שיוצר לעצמו מציאות חדשה, מרחב חדש והשאלה היא - האם יכנס למרחב החדש כולו או שרק יכנס חלקית, ברגל אחת ?

מסירות נפש - ההבדל בין דילוג וקפיצה דומה למעלת מסירות נפש של הגוף

על מעלת מסירות נפש פנימית של הנשמה. דילוג ברגל אחת - חצי נכנס וחצי אולי פוחד להכנס – שהרי לא פשוט לקפוץ לגמרי, קפיצה תהומית לתוך התהום. ואם כן, בדילוג ברגל אחת ישנה קצת זהירות.

ביאת כולו ולא ביאת מקצתו - קפיצה בשתי רגלים, כאשר כל כולו נכנס לתוך

המקום ולא משאיר מאומה בחוץ – וזאת בזכות מסירות הנפש של האמהות, מסירות נפש של הגוף.

עיקר היעוד והתקוה הטובה של הלעתיד לבוא הוא שהגוף יהפוך אלוקות - ואז עצם האלוקות יתגלה באמצעות הגוף יותר מאשר הוא מתגלה דרך נשמה. בעולם הזה הגוף ניזון מן הנשמה - ובתחיית מתים הנשמה תיזון מהגוף. בגוף, הכל קופץ - ביאת כולו לתוך החלל ולא ביאת מקצתו.

לסיכום:

"צדק צדק תרדוף" - צד"ק ר"ת צמצום, דילוג, קפיצה - הם שלושה שלבים

בפעולת הצמצום - כנגד מושכל, מורגש, מוטבע שבנפש. בכללות ההשתלשלות אלו שלושת שלבי המציאות - עולמות, נשמות, אלוקות.

בנפש הם:

מושכל - אדם מסתיר את עצמו.

מורגש - קופץ חלקית לתוך המרחב שהוא יצר.

רגש- מידות הלב - אבות.

מוטבע - קופץ כולו - ע"פ הטבע שלו - אינסטינקט.

מוטבע - המעשה הוא העיקר - אמהות.

)שרה ביחס לאברהם בענין ישמעאל(

בכללות ההשתלשלות:

צמצום - עצם ההסתרה ועל ידי כך עצם יצירת המקום - המרחב החדש.

דילוג - כמו המשכת הקו בעולם הזה, שהוא רק הארה ואינו המשכת העצם.

קפיצה - מה שיקרה כאשר הקו יתחבר לתחתית העגול הגדול - "מתחת

זרועות עולם". אז כל כולו של המחול, של המקיף הכללי יקפוץ, דהיינו יתגלה במקום החלל - במקום הצמצום.

### \*מושגים - מרכזיות הצמצום בהתבוננות - לא לצמצם בענין הצמצום

לא לצמצם - החסידות מדברת באור אין סוף שלפני הצמצום ולעומתה הקבלה

המסורתית ,קבלת הראשונים וקבלת האריז"ל, מדברת בעיקר על מה שנאצל ונברא ונוצר ונעשה אחרי הצמצום. עיקר חידושה של החסידות הוא בזה שהיא עולה לדבר בענינים שלפני צמצום, לעומתה הקבלה המסורתית, שמתחילה אחרי הצמצום - ובקושי מזכירה את הצמצום. יש הרבה מה להרחיב בנושא הצמצום ולא צריך לצמצם בענין הצמצום. אנו נרחיב את היריעה בענין הצמצום כדי לגלות עד כמה שהצמצום אינו כפשוטו.

### \*מושגים - מרכזיות הצמצום בהתבוננות - אמצע - כללות ההשתלשלות

כדי להבין מהי המרכזיות של הצמצום בהתבוננות - שלנו נכלול בהכללה הכי גדולה את כל המדרגות מעצמות הוי' ועד העולמות:

אפשר לכון בלב ולהתבונן - עצמות

אפשר לכון בלב ולהתבונן - אור אין סוף

אפשר לדבר - צמצום

אפשר לדבר - קו

אפשר לדבר - עולמות

הקו - נשמה בגוף - הקו מתלבש בתוך היצירה כולה, בתוך כל העולמות כולם,

כמו נשמה בתוך גוף. הקו נקרא בלשון הזהר - אור אין סוף הממלא כל עלמין.

נקודה אמצעית - בהתבוננות בכללות ישנם חמישה דברים - המקיפים את

ההשתלשלות כולה. אנו רוצים להתחיל להתבונן מהאמצע, ממדרגת הצמצום, מהנקודה האמצעית שבמערכה - ובעצם כל סוד הצמצום הוא הוא הנקודה האמצעית שבכל השתלשלות.

### \*מושגים - מרכזיות הצמצום בהתבוננות - עולים ויורדים - בנפש

עולים ויורדים - כשמתבוננים - מתחילים מהאמצע, ואח"כ עולים לראש

ויורדים לסוף. זהו סדר ההתבוננות, ההתבוננות הטובה, ההתבוננות הפוריה. נדבר כאן בחמש המדרגות הכלליות האלה - כדי להתמקם נכון בתוך סדר חמש המדרגות. ואם כן, מה זאת אומרת בנפשי שלי כשאני אומר :

עצמות - עצמות הוי' ?

אור אין סוף שלפני הצמצום - מה זה אצלי אור ?

צמצום - מה זה אצלי בנפש כשאני אומר צמצום ?

קו - מה זה אצלי קו ?

עולמות - מה זה אצלי עולמות ?

### \*מושגים - מרכזיות הצמצום בהתבוננות - הכל הוא - הכל טוב

עצמות הוי' - לומר עצמות, זה לומר "הכל הוא" - הכל הוי'. אי אפשר לתת

שום ערך ושום הגדרה - מה זה ההוא הזה, מה זה הוי'. איני יודע עליו כלום ! אני רק יודע, מרגיש - שהכל זה הוא ואין עוד מלבדו.

אור אין סוף - מה זה אור בנפש ? בצורה הפשוטה ביותר - אור בנפש זה כמו

שכתוב בתחילת מעשה בראשית "וירא אלוקים את האור כי טוב". אור זה טוב. אור אין סוף שלפני הצמצום הוא - הרגשה נפשית שהכל טוב, ולכן כתוב בספרים שאור אין סוף שלפני הצמצום זה עולם הבא או לעתיד לבוא.

רבי נחמן אומר שדבר ראשון בבוקר צריך היהודי לחשוב על העולם הבא וזה אצלו שם נרדף לאור אין סוף שלפני הצמצום.

הכל הוא והכל טוב - הן שתי חויות נפרדות בנפש. "הכל הוא", ללא שום תואר,

גם לא התואר "טוב". במידה רבה, "הכל הוא" שולל גם את עצמי לגמרי. אם "הכל הוא", הרי אני איני נמצא כאן בכלל, וממילא לא שייך לומר אפילו "הכל טוב" - כי למי טוב ?

הכל טוב - אור פרושו - הכל טוב לי, הכל טוב לכולם - אך ורק טוב. זהו אור

אין סוף שלפני הצמצום. ילד קטן שכך מרגיש בתמימותו הילדותית, מרגיש שהכל טוב עליו. ואפשר לומר שיחסית - הוא נמצא עכשיו באור אין סוף שלפני הצמצום.

### \*מושגים - מרכזיות הצמצום בהתבוננות - צמצום - חלל בטוב - לא טוב

נמשיך:

צמצום - צמצום זה לצמצם את ההרגשה הזאת שהכל טוב. הצמצום חל

באור – שכאמור הוא בנפש - "הכל טוב". בחויה של "הכל הוא" לא קורה שום דבר. הצמצום אינו נוגע להרגשת "הכל הוא" בכלל. הצמצום רק נוגע באור ומעלים אותו - ועד שהוא נעלם מכאן.

ואם כן, מהו הצמצום כהרגשה הנפשית, מה נדמה לי, מה קורה ? אני מרגיש לא טוב. בתוך "הכל טוב" ישנו חלל, שמשמעותו - "לא טוב".

בסיפור הראשון של מעשה בראשית - הכל טוב - "וירא אלוקים את כל אשר

עשה והנה טוב מאוד" - מתחיל בטוב ומסתיים בטוב – "הכל טוב".

אח"כ מתחיל ספור שני - ושם "לא טוב היות האדם לבדו" - מתחיל בלא טוב

ואח"כ הדברים משתלשלים והולכים מלא טוב לעוד יותר "לא טוב", לרע, לחטא – ועד לחטא אדם הראשון. חטא אדם הראשון זה חסרון, חור, חלל - והלא טוב גורר לא טוב - "עברה גוררת עברה".

ואם כן מהו סוד הצמצום ? - הצמצום הזה יש לו סוד. החלל, הצמצום היא

ההרגשה הזאת שלא טוב בחיים, שאז החיים הופכים להיות חלל: חיי"ם = חל"ל. החיים בעצמם נעשים ריקנים, כמו ההרגשה שכל אחד מכיר בעצמו - חלל, מקום ריקן וזה לא טוב - אבל יש סוד ל"לא טוב" הזה.

ואם כן, מהו הסוד של הצמצום, מהו הסוד של הריקנות הזאת ? הסוד הוא - שרק נדמה לך שלא טוב. באמת נדמה לך, כך הוי' ברא את העולם - באמת נדמה לך שלא טוב בעולם, באמת נדמה לך שאין צדק בעולם - זה סוד הצמצום.

### \*מושגים - מרכזיות הצמצום בהתבוננות - הקו שורש הזמן - יהיה טוב

קו - "יהיה טוב" - הקו הוא "יהיה טוב". הקו זאת תקוה, הקו זה בטחון.

וצריך להבהיר - שהקו הוא רק הארה מן העגול הגדול. כאשר העגול הגדול, המחול של הצדיקים, יאיר כמו שהוא - וזה כמובן עדיין לא גלוי העצמות אלא רק גלוי אור העגול הגדול בתוך הצמצום - יתגלה ש"הכל טוב".

הארה מ "הכל טוב" - היא לפחות יהיה טוב. היהיה טוב הזה הוא דלוג, ניצוץ שקופץ מתוך העולם הבא אל תוך ה"לא טוב" - אל תוך העולם הזה. להמשיך קו מהעולם הבא, בא מלשון הווה - בא תמיד, הוא להמשיך הרגשה של "יהיה טוב" - בטח יהיה טוב. וכאמור, זאת רק הארה מן האור.

הקו - שורש הזמן - ברגע שאני אומר "יהיה" - מה הגדרתי ? הגדרתי זמן. הקו

הוא בעצם שורש הרגשת הזמן:

עצמות - הכל הוא - אין זמן

אור אין סוף - הכל טוב - אין זמן

צמצום - הכל לא טוב - אין זמן

קו - יהיה טוב - שורש הזמן - עכשיו לא טוב אבל ודאי יהיה טוב.

חוט השדרה - אני מאמין באמונה שלמה שיהיה טוב, והקו הזה הוא חוט

השדרה שמחזיק אותי. בלעדיו, הייתי מתמוטט ונופל לתוך החלל של הלא טוב, או חוזר לתהו ובהו.

על גבי הקו נוצר "אדם קדמון" - האב טיפוס של אדם - של צלם אלוקים. וממילא, אם אין קו - האדם הזה חוזר לתהו ובהו.

### \*מושגים - מרכזיות הצמצום בהתבוננות - עולמות - זמן ומקום - הכל אני

עולמות - המלה עולם היא מלשון - העלם. הביטוי עולם ועד - שייך לזמן

ואפילו לנצחיות של זמן.

עיקר המשמעות של עולם בתורה – היא משמעות של זמן - "לעולם". עיקר המשמעות של עולם בחז"ל - משמעות של מרחב - "העולם". עלם ועלמה - "על מה אבדה הארץ".

אנו מסבירים תמיד שאות א' היא הפנימיות של אות ע' וכך למלה "עלם" - ישנה פנימיות - "אלם". לשון אילמות - רחל לפני גוזזיה נאלמה. לשון אלימות – כוחניות.

מהו כוחו של ההעלם ? - הכח של דימוי הרגשת ה "אני". הוי' קבע כך את כל

שלבי ההשתלשלות, מעצמותו יתברך ועד העולמות, כדי להגיע למצב שישנם יצורים - בני אדם שמרגישים את עצמם ליש ומציאות בפני עצמה - "אני".

אני נפרד, אני בפני עצמי - זהו תוקפו של ההעלם - תוקף הרגשת האני כמציאות נפרדת מכל מה שקדם לי.

בחירה חופשית - מדוע הוי' עושה את זה , מדוע התכלית זה - האני הנפרד ?

מדוע התכלית של כל ההשתלשלות היא מודעות עצמית - שלכאורה היא שקר, ובמידה מסוימת אפילו סותרת את האחדות האלוקית ?

והתשובה מפורסמת - כדי שתהיה לאדם בחירה חפשית.

ואם לא עכשיו אימתי - תשובה קצת יותר עמוקה מזו היא ע"פ דברי הלל הזקן

בפרקי אבות:

"אם אין אני לי מי לי

וכשאני לעצמי מה אני

ואם לא עכשיו אימתי".

היום לעשותם - בעולם הזה. אם האדם אינו לוקח בידיים את המשימה של תיקון עצמו ותיקון חלקו בעולם - לא יזוז שום דבר מעצמו.

### \*מושגים - מרכזיות הצמצום בהתבוננות - עולמות - ההבדל בין הקו לעולמות

מהו ההבדל בין הקו לבין העולמות ?

קו - "יהיה טוב" - מי שחי את הקו - חי את ה "יהיה טוב", בלי כל כורח נפשי

להשתתף ואפילו ליזום את ה "יהיה טוב" הזה. אין בו כורח נפשי לעשות את הכלים כדי לקבל את היהיה טוב.

עולמות - "הוא ינהגנו עלמות" - הוא בורא אותנו בבחינת עולמות ונותן לנו

תוקף של הרגשת היש הנפרד כדי שנבחר ונרגיש שבעצם יש פה "אני", והכל זה אני והכל תלוי רק בי. ואם לא אני אז מי יודע אם יהיה טוב - כל הכלים של היהיה טוב - תלויים רק בי.

### \*מושגים - מרכזיות הצמצום בהתבוננות - הכל הוא - הכל אני - אתה

עברנו בהתבוננות שלנו מעבר עצום, מן הקצה אל הקצה:

מהעצמות - "הכל הוא" - ירדנו להרגשה בנפש, שכמעט "הכל אני" - עולמות.

ומדוע אנו דוקא מתמקדים בצמצום ? - אם נחשוף את הצמצום, אם נוריד את

המסוה נגלה, במקום הזה של הצמצום - "אתה".

איפה מגלים את ה "אתה" ? - ה "אתה" הוא בסוד "ואציע שאול הנך". "אתה"

, הנורא, "מה נורא המקום הזה" - הגילוי הנורא כשהאתה של הוי' מתגלה – זה דוקא בתוך הצמצום - כאשר מתגלה לנו שהצמצום הזה הוא כלל וכלל לא כפשוטו.

כלומר, מתגלה שהצמצום, ה"לא טוב" הזה, הוא כלל וכלל לא "לא טוב", רק שזה "אתה" בכבודך ובעצמך.

הוי' עתיד להתגלות - ואם כן, ההתבוננות מתחילה מהנקודה ששם ה "אתה"

של הוי' עתיד להתגלות לנו - אבל בינתיים, בנפש - האדם מתחיל להתעמק ולהתבונן בתוך ה"לא טוב" שלו עצמו.

עולים ויורדים – ושוב, להתחיל את ההתבוננות בצמצום, שזה נקרא לחקור את

סוד הצמצום, הוא להתבונן עמוק בתוך נקודת הלא טוב שלנו. ואם מתבוננים נכון ומבינים דבר מתוך דבר, עולים לדרגות שלמעלה מן הצמצום. שהרי, אם יש צמצום אזי משהו הצטמצם - היתה מציאות קודמת של גן עדן, של עולם הבא.

וממילא, אפשר לקום בבוקר לתוך הלא טוב - ועל הבוקר, מחשבה ראשונה, זוכרים את העולם הבא - זוכרים את האור אין סוף שלפני הצמצום וזה מה שהולך אתי במשך כל היום.

עולים יותר גבוה - ואח"כ עולים עוד יותר גבוה - לדבר שהצמצום לא נגע בו

בכלל - "הכל הוא".

ומ"הכל הוא" - יורדים דרך "הכל טוב" של האור אין סוף שלפני הצמצום

וממשיכים קו - כלומר שמקוים ובוטחים ומרגישים שודאי "יהיה טוב". ושוב - ה"יהיה טוב" הזה, התקוה, הקו - הוא המחזיק אותי, ואני נבנה מסביב לו - אבל זה עדיין לא הסוף.

הכל תלוי בנו - הסיום הוא להגיע לעולמות לאילמות, ולהבין שאם אין אני לי

מי לי, פשוטו כמשמעו. כלומר שהכל תלוי בי והכל תלוי בנו כעם - שצריך לקום ולהתקומם ולעשות ש"יהיה טוב". "היום לעשותם ומחר לקבל שכרם".

חוזרים לנקודת הצמצום - ואז, בסוף, נעוץ סופם בתחילתם - חוזרים לנקודת

הצמצום, חוזרים ל "אציע שאול הנך" – ל "אתה" שיותר עמוק ואינטימי אפילו מהעצמות הראשונה של "הכל הוא".

"אתה" האמיתי מתגלה במקום הזה ואינו הורס את מעמד הצמצום. העולמות והכל נשאר, רק שהאתה האמיתי, "אודך הוי' כי אנפת בי" - מתגלה במקום הצמצום.

הכל היה תכלית הכל - הכל זה "אתה" - ואם זה "הכל אתה" אז בדרך ממילא

הכל טוב, "בכלל מאתיים מנה" - ואיפה ? באותו מקום שבו היה קודם מקום ה"לא טוב" - מקום הצמצום. צמצום - עצום.

אם כן מהו סוד הצמצום ? - "אתה", זה "הכל אתה" - זה לא "הוא" וזה לא

"אני" - אלא רק "אתה".