## שלש מצוות הנישואין

ב

"הלכות אישות" של ספרו "היד החזקה" דן הרמב"ם במצוות הנישואין. שם הוא מונה שלש מצוות שהן חיובי הנישואין: א. מצות עשה "לישא אשה בכתובה וקידושין" (אליה מצטרפת מצות לא תעשה "שלא תבעל אשה בלא כתובה וקידושין"). ב. מצות לא תעשה "שלא ימנע שאר כסות ועונה" (שהיא בעצם מצוה חיובית, של קיום מצות שאר כסות ועונה האמורה בתורה – "משפט הבנות"[[1]](#endnote-1)). ג. מצות עשה "לפרות ולרבות ממנה".

ישנן כאן שלש מצוות המהוות המשך אחד של חיי הנישואין (לפי הסדר הזה, בו מונה אותן הרמב"ם**)**: החל מעצם הנישואין במצות קידושין, דרך מימוש קנין האישות של הנישואין במצות עונה, ועד תכליתו במימוש יעד הנישואין בלידת זרעא חייא וקיימא.

את שלש המצוות הללו ניתן להקביל לשלש מצוות הציבור[[2]](#endnote-2), שגם להן סדר הכרחי ותכליתי – העמדת מלך, הכרתת זרעו של עמלק ובנין בית הבחירה[[3]](#endnote-3):

בקידושין ממליך האדם את אשתו, לה יצטרך לדאוג ואותה יצטרך לכבד יותר מגופו[[4]](#endnote-4), כ"קונה מלך לעצמו"[[5]](#endnote-5). לכן זו התחייבות הדומה להעמדת מלך (ועל האדם לדעת ש"מלך שמחל על כבודו אין כבודו מחול"[[6]](#endnote-6)!).

מלחמת עמלק היא מלחמת היצר, המתחוללת בעיקר תוך כדי קיום מצות העונה. ועוד, תוך כדי קיום העונה מתחוללת הבחנה בין זרע הקדש, זרע אמת, לבין זרע פסול, זרע עמלק הנדחה ונמחה.

בלידת ילד מתגלה השותף השלישי השורה בין בני הזוג, כהשראת השכינה במקדש, מקור ברכת הפריה והרביה בישראל – "המקום אשר אזכיר את שמי [שם, בבית המקדש] אבוא אליך וברכתיך [בברכת אדם הראשון, 'פרו ורבו'[[7]](#endnote-7)]"[[8]](#endnote-8).

והנה, סדרן הפנימי של שלש המצוות, ככל ענין עיקרי בעבודת ה', הוא הסדר של הכנעה-הבדלה-המתקה כפי שלימד מורנו הבעל שם טוב זי"ע[[9]](#endnote-9):

את מצות הקידושין מתאר הרמב"ם בריש הלכות אישות כריסון הקשר הטבעי שנהג קודם מתן תורה בין איש ואשה. קשר זה הוא אישי מאד מטבעו, ואילו התורה מצוה על האדם לממש קשר אישי זה רק אחרי קיום מצות הקידושין על פי התורה. מצות הקידושין דורשת מודעות ציבורית לקנין האשה לאיש, מודעות הנוצרת על ידי שני עדים כשרים. ריסון זה של הקשר שנהג קודם מתן תורה הוא הכנעת טבעו הראשון של האדם בהתאהבות סתמית.

למצות עונה יש זמן קצוב ומדויק (לכל אחד ואחד לפי מלאכתו). קיום העונה בזמנה הוא עבודת הבדלה. ככלל, כל מצות לא תעשה שייכת לעבודת ההבדלה, לקו של עליה מתוך המציאות, שעל ידה נחשפת נשמתה הפנימית. ובפרט, תיקון יצרא דעריות הוא בהבדלת הכוונה הפנימית של מילוי רצון ה' בקיום העונה האמורה בתורה מהתאוה החיצונית. רק מתוך הבדלה זו זוכים לשביעה אמיתית מהקשר בין בני הזוג, בסוד "מרעיבו שבע"[[10]](#endnote-10).

כשם שכללות מצות העונה מבוססת על זמן, כך גם עבודת ההבדלה של "מרעיבו שבע" מתבטאת בתוך הזמן: בזהר[[11]](#endnote-11) נדרש על הפסוק "לסריסים אשר ישמרו את שבתותי"[[12]](#endnote-12) כי הוא מדבר על "אינון חברייא דמסרסן גרמייהו כל שאר יומין בגין למלעי באורייתא, ואינון מחכאן משבת לשבת" (– אלו החברים שמסרסים עצמם כל שאר ימי השבוע בשביל לעסוק בתורה, ומחכים בזיווגם משבת לשבת). בניגוד לזיווג של חול, המגביר את התאוה ומותיר תחושה של ריקנות, הרי שהזיווג ביום השביעי פועל את השובע האמיתי בנפש. זהו זיווג הצדיק, עליו נאמר "משביעין אותו תהי צדיק"[[13]](#endnote-13). דווקא על מי שמבדיל בין תאוות הזיווג בימי החול לקדושת הזיווג בשבת, הבדלה שיכולה להתממש גם בקידוש זיווגי החול עצמם[[14]](#endnote-14), נאמר בהמשך לפסוק הנ"ל "ונתתי להם בביתי ובחומֹתי יד ושם"[[15]](#endnote-15) והם הזוכים להקים בשלמות בית נאמן בישראל.

מצות פריה ורביה היא תכלית הקשר בין איש לאשתו, מימושו והנצחתו במציאות. זו ההמתקה של התהליך כולו, בלידת פירות טובים ומתוקים.

והנה, לפי ההלכה, מצות "פרו ורבו" מתקיימת רק עם פטירת האדם מעלמא דין, כאשר הוא מותיר אחריו בן ובת[[16]](#endnote-16). לפי זה, עיקר ההמתקה במצות פריה ורביה היא המתקת מות האדם. מצוה זו מגלה כי מותו לא היה כפשוטו, והוא ממשיך להתקיים – "מה זרעו בחיים אף הוא בחיים"[[17]](#endnote-17)![[18]](#endnote-18)

1. מקורות:

   . שמות כא, ט (וראה בתורה הבאה – "כמשפט הבנות"). [↑](#endnote-ref-1)
2. . ראה הקדמת שכינה ביניהם סוף הערה א. [↑](#endnote-ref-2)
3. . סנהדרין כ, ב (וראה באריכות ביאור סדר מצוות אלו בספר מלכות ישראל כרך א). [↑](#endnote-ref-3)
4. . יבמות סב, ב. [↑](#endnote-ref-4)
5. . ראה קידושין כ, א. [↑](#endnote-ref-5)
6. . שם לב, ב. [↑](#endnote-ref-6)
7. . בראשית א, כח. [↑](#endnote-ref-7)
8. . שמות כ, כ. [↑](#endnote-ref-8)
9. . ראה כתר שם טוב (הוצאת קה"ת) אות כח. [↑](#endnote-ref-9)
10. . סוכה נב, ב. [↑](#endnote-ref-10)
11. . חלק ג פב, א. [↑](#endnote-ref-11)
12. . ישעיה נו, ד. [↑](#endnote-ref-12)
13. . נדה ל, ב (וראה תניא פרק א). [↑](#endnote-ref-13)
14. . ראה לקוטי מוהר"ן קמא יא ושכינה ביניהם פרק ז. [↑](#endnote-ref-14)
15. . ישעיה נו, ה. [↑](#endnote-ref-15)
16. . רמב"ם הלכות אישות פרק טו הלכה ה. שולחן ערוך אבן העזר סימן א סעיף ו. [↑](#endnote-ref-16)
17. . תענית ה, ב. [↑](#endnote-ref-17)
18. . על פי חתן עם הכלה הערה קלט (עמודים רנ-רנד). [↑](#endnote-ref-18)