## שאר כסות ועונה ברוחניות

ל

פי ההלכה מחויב האיש לאשתו בשאר, כסות ועונה – "שארה כסותה ועֹנתה לא יגרע"[[1]](#endnote-1). מעבר לחיוב הגשמי-משפטי בדברים אלו, יש להם גם משמעות בעבודת הנפש המשותפת לבני הזוג:

השאר בגשמיות הוא מזון, והוא רומז בעבודת האדם ללימוד תורה. התורה שהאדם לומד נכנסת ונקלטת בנפשו כמזון רוחני מחיה[[2]](#endnote-2). על האיש להקפיד לדבר עם אשתו בדברי תורה, לספר לה על לימודיו וללמוד עמה. בפרט מחויב האיש ללמוד עם אשתו את תורת החסידות, חלק התורה המשותף לשניהם, אשר נועד להתעכל בתוך הנפש ולעורר בה חיות בעבודת ה' – אהבת ה' ויראתו[[3]](#endnote-3).

הכסות בגשמיות היא לבוש, הרומז בעבודת האדם לקיום המצוות. המצוות אינן נקלטות בפנימיות הנפש, משום שאין הן מובנות ונתפסות בשכל האדם, אלא מהוות לבוש מקיף על הנשמהב. האיש מחויב לתת לאשתו הזדמנויות רבות לקיום מצוות מעשיות. עליו לסייע לה בהכנסת אורחים, וכן לעודדה ולתמוך בה שתצא להשפיע על יהודיות נוספות לקיים מצוות. חלק מחובת הכסות היא גם התמסרות הבעל לתת כיסוי וגיבוי לפעולות של אשתו, ולהגן עליה מכל רע.

לאחר העבודה המשותפת לבני הזוג בלימוד התורה וקיום המצוות יתכן יחוד אמיתי ביניהם, בקיום מצות עונה. בפשטות מצות עונה, שהיא "מצוה רבה" של יחוד בני הזוג לתכלית הולדת בנים, מממשת את עצם הקשר של בני הזוג. אך, לעונה גם משמעות בעבודת הנפש, והיא רומזת לתפלה. עבודת התפלה עצמה היא התחברות הדומה לזיווג בין המתפלל לקונו. ועוד, מצות העונה ומצות התפלה דומות בכך שנקבע להן זמן[[4]](#endnote-4) (וכן, בדומה לכך שזמן העונה משתנה לפי עיסוקו של האדם, גם בין חכמי ישראל היו כאלו שקבעו לעצמם זמני תפלה פעם בחדש וכיוצא בזה, בשל עוצם התמסרותם המוחלטת לעסק התורה).

הזוג השלם ביותר בין האבות הוא **יצחק** ו**רבקה**, שהיו "שוין בקומתן", והם עולים בגימטריא יחד **תפלה**. ביצחק ורבקה נאמר "ויעתר יצחק להוי' לנֹכח אשתו"[[5]](#endnote-5), היינו שחיבורם הוא על ידי תפלה. בשאר וכסות הרוחניים, בלימוד התורה וקיום המצוות, מעניק ומוסר האיש דבר לאשתו, ובני הזוג מסייעים זה לזה בהתקדמות האישית של כל אחד מהם בעבודת ה'. לעומת זאת, במצות עונה הרוחנית, בעבודת התפלה, יש יחוד אמיתי ושוויוני בין בני הזוג, כשהם מסוגלים לעמוד יחד לפני ה' בתפלה אחת, מאוחדים ברצון המשותף. בתפלה מתחברים בני הזוג להיות "**בשר אחד**"[[6]](#endnote-6) (= **תפלה**) המשקף את יחוד ה' מולו הם עומדים.

אם כן, עלה ששאר כסות ועונה, שהם שלשת עמודי הבית היהודי, מקבילים לשלשת העמודים עליהם העולם עומד[[7]](#endnote-7): שאר הוא עמוד התורה, כסות מקבילה לעמוד גמילות החסדים (שהרי עיקר המצוות שמקיימים בני הזוג יחד הם מצוות גמילות חסד והשפעה על הזולת) ועונה היא עמוד התפלה.

והנה, שלשת עמודי הבית היהודי הללו רמוזים כבר במנהגי החופה, שנועדו להכשיר את בני הזוג לקראת כל המשך חיי הנישואין: במאמר "להבין ענין טבעת קידושין"[[8]](#endnote-8), אותו מומלץ לכל חתן וכלה ללמוד כהכנה לחתונה, מבואר כי בטקס החופה ממשיכים שלשה מקיפים – הטבעת, החופה והקפת הכלה את החתן:

הטבעת היא בסוד "מקיפין דאבא", כרמז להשראת לימוד התורה ש"מחכמה נפקת"[[9]](#endnote-9) על בני הזוג.

החופה, שהיא מעין כסות על בני הזוג, היא בסוד "מקיפין דאריך". כל המצוות המעשיות, הכלולות בעמוד גמילות החסדים, הן רצונו של השי"ת, רצון המכוון כנגד פרצוף אריך אנפין.

הקפות הכלה את החתן הן בסוד "מקיפין דעתיק", רמז למעלת התפלה בה נאמר "ותתפלל על הוי'"[[10]](#endnote-10) (ובפרט בענין הנישואין: "על זאת יתפלל כל חסיד"[[11]](#endnote-11)). פרצוף עתיק יומין הוא סוד שלמות הענג המופיע ביחודם של יצחק ורבקה, עמוד התפלה, כלשון הפסוק: "יצחק מצחק את רבקה אשתו"[[12]](#endnote-12). בשל מעלה עצומה זו של מקיפין דעתיק, המרמזים לעצם השעשוע והתענוג שבקיום העונה בין בני הזוג, יש עדות בישראל המצניעות המשכה זו ולא נוהגות את מנהג הקפות הכלה את חתנה.

1. . שמות כא, י. [↑](#endnote-ref-1)
2. . ראה תניא שער היחוד והאמונה פרק ה (על פי זהר חלק ב רט-רי ועץ חיים שער מ"ד פרק ג). [↑](#endnote-ref-2)
3. . ראה לעיל בשער הרביעי, בתורה "לימוד תורה ביחד". [↑](#endnote-ref-3)
4. . וראה בספר בעתה אחישנה פרק ז הערה לה. [↑](#endnote-ref-4)
5. . בראשית כה, כא. [↑](#endnote-ref-5)
6. . שם ב, כד. [↑](#endnote-ref-6)
7. . אבות פרק א משנה ב. [↑](#endnote-ref-7)
8. . מגן אבות, הדרוש הראשון בדרושים לחתונה. [↑](#endnote-ref-8)
9. . זהר חלק ב קכא, א. [↑](#endnote-ref-9)
10. . שמואל-א א, י. [↑](#endnote-ref-10)
11. . משלי יח, כב (וראה ברכות ח, א; ונתבאר בהקדמת שכינה ביניהם הערות ב ו-ד). [↑](#endnote-ref-11)
12. . בראשית כו, ח. [↑](#endnote-ref-12)