## חן אמת

"כ

יצד מרקדין לפני הכלה? בית שמאי אומרים כלה כמות שהיא, ובית הלל אומרים כלה נאה וחסודה"[[1]](#endnote-1).

על דברי בית הלל, כי לפני כל כלה יש לרקוד ולשיר "כלה נאה וחסודה", אומרים בית שמאי שאסור לעשות כן משום "מדבר שקר תרחק"[[2]](#endnote-2). בוודאי שגם בית שמאי מסכימים שבשרשה כל בת ישראל היא "נאה וחסודה" – "בנות ישראל נאות הן, אלא שהעניות מנוולתן"[[3]](#endnote-3) – אלא שעל מי שמתימר לעלות לשרש שאין הוא רואהו אומרים בית שמאי "מדבר שקר תרחק". אדם פנימי מכיר כי אמירת אמת שלמעלה ממדרגתו נחשבת לו כשקר.

לפי זה יש לומר כי בית הלל תולים בכך גופא את התהליך המעלה את הכלה להיות "נאה וחסודה": היחס בין **חתן** **וכלה** הוא היחס שבין "**חסד** **ואמת**"[[4]](#endnote-4) (חושבנא דדין כחושבנא דדין) – החתן הוא איש חסד הגומל חסדים טובים עם כלתו, ואילו הכלה היא אשת אמת הקוראת את המציאות נכונה, ובכך מעלה איתה את המציאות לקבל מחתנה. הכלה "נאה" מצד עצמה, מכח האמת שלה, "וחסודה" (לשון פעול) מכח החסד שמשפיע לה החתן. הכלה "נאה" בשל היותה אמיתית – עד שגם כאשר היא חגרת או סומא, המודעות הכנה והאמיתית שלה לכך היא הנוי שלה – בבחינת "נאה דורש ונאה מקיים"[[5]](#endnote-5) של מי ש"תוכו כברו"[[6]](#endnote-6). מכח האמת נושאת החן של הכלה – היא מושכת עליה את חסדי החתן, את אהבתו לענות החן והאמת שלה, ונעשית "חסודה".

מי שמודה על האמת זוכה לאהבת הכל וחוט של חסד משוך על פניו[[7]](#endnote-7). ככל שהכלה מתעצמת עם נקודת האמת שלה היא מעלה חן אמת (חן דקדושה, ההפוך מ"שקר החן"[[8]](#endnote-8) של הקליפה) ומעוררת חסד ואהבה בחתנה.

החסד והאהבה הנמשכים מהחתן אל הכלה מעניקים לה – במציאותה בעולם הזה – יפי של ממש (ההפוך מ"הבל היפי"ח של הקליפה) ועושים אותה "כלה נאה וחסודה" בגלוי.[[9]](#endnote-9)

1. . כתובות יז, א. [↑](#endnote-ref-1)
2. . שמות כג, ז. [↑](#endnote-ref-2)
3. . נדרים פרק ט משנה י. [↑](#endnote-ref-3)
4. . ראה לקמן שער רביעי בתורה "חסד ואמת". [↑](#endnote-ref-4)
5. . חגיגה יד, ב (ובכ"ד). [↑](#endnote-ref-5)
6. . יומא עב, ב. [↑](#endnote-ref-6)
7. . מגילה יג, א (וראה גם חגיגה יב, ב ותמיד כח, א). [↑](#endnote-ref-7)
8. . משלי לא, א. [↑](#endnote-ref-8)
9. . על פי חתן עם הכלה הערה ג (עמוד פט) והערה ו (עמוד קטו). [↑](#endnote-ref-9)