## שכלול הכלה

מ

תרגום הפסוק "ויכֻלו השמים והארץ"[[1]](#endnote-1) כ"ואשתכללו שמיא וארעא" נלמד בחסידות[[2]](#endnote-2) כי למלה כלה יש גם משמעות של שכלול. מהו השכלול לו זקוקה הכלה?

ראשית אצילותה של ספירת המלכות – המייצגת את הכלה – היא כנקודה אחת, כמציאות שכחותיה הנפשיים אינם מפותחים עדיין. לכן, על המלכות-הכלה להשתכלל עד שתהיה פרצוף שלם הכלול מכל כחות הנפש – כחות המושכל (חכמה בינה ודעת), כחות המורגש (חסד גבורה ותפארת) וכחות המוטבע (נצח הוד ויסוד). רק אחרי שכלולה מוכנה הכלה-המלכות ליצור קשר פורה עם חתנה.

בקבלה[[3]](#endnote-3) נדרש הביטוי "חקל תפוחין קדישין" (– שדה תפוחים קדושים) על שכלול המלכות בליל הזיווג, ליל שבת קדש: "חקל" הוא דימוי המלכות לקרקע בתולה של שדה, השואפת באופן טבעי להזרע ולקבל שפע מלמעלה. "תפוחין" היינו הוספת 'צבע' ורגש אישיים לשדה, תכונות הנצרכות לנישואין (שלשת צבעי התפוח – לבן-אדום-ירוק – מסמלים את הרגשות העיקריים של הלב, אהבה-יראה-רחמים). "קדישין" היינו הוספת שלמות המוחין, בהם מתלבשת עיקר הקדושה, הנדרשת לזיווג פורה.

על דרך זו נדרש הביטוי "כלה נאה וחסודה"[[4]](#endnote-4), אותו שרים בעת ריקודי החתונה לפני הכלה, על שכלול הכלה:

"כלה" היינו עצם מציאות הכלה ושכלול כחות המוטבע שלה, העולים בכלות הנפש כלפי חתנה. תנועה זו כלפי מעלה היא תכונה מוטבעת בנפש הכלה, "כאור הנר שמתנענע תמיד למעלה בטבעו, מפני שאור האש חפץ בטבע ליפרד מהפתילה ולידבק בשרשו"[[5]](#endnote-5). במשיכה זו של בת שהגיעה לפרקה למצוא חתן עוד אין התקשרות אישית לחתנה המסוים.

"נאה" היינו שכלול כחות המורגש של הכלה, בהוספת צבע נאה מיוחד ורגש אישי ביחס לחתנה שלה. נאה הוא גם מלשון נוה ובית – כשנוסף לכלה ממד הרגש האישי כלפי חתנה היא יוצאת מכלל טבע השדה ("חקל") ועולה להיות לו נוה ובית ("ביתו זו אשתו"[[6]](#endnote-6)), בו הוא יכול לשכון "כתפארת [כללות הצבעים הנאים] אדם לשבת בית"[[7]](#endnote-7).

"וחסודה" היינו שכלול כחות המושכל של הכלה. בלשון הקבלה, מדת החסד המופיעה כאן היא בסוד "חסדים דאמא" (אילו היה נאמר כי הכלה היא "חסידה" אזי היה נכון לפרש כי זו מדת החסד שבלב, אך "חסודה" היינו קבלת המוחין את החסד ממקורו העליון). שכלול כחות המושכל בחסדים אלו הוא המאפשר לכלה ללדת בנים ובנות ולהיות אם הגומלת חסד עם ילדיה ומשפיעה להם כל טוב. בלשון התורה "חסד" משמעו גם "בושה"[[8]](#endnote-8), ואם כן "כלה נאה וחסודה" מתפרש גם כ"כלה נאה ובוֹשה" – כלה שמתביישת ביפיה ומצניעה אותו[[9]](#endnote-9), בהרגשתה ש"שקר החן והבל היפי"[[10]](#endnote-10) (אך הדבר רק מגביר ומחדד את יפיה, ו"אשה יראת הוי' היא תתהלל" בחן וביפי עצמם[[11]](#endnote-11)). תכונתם הפנימית של המוחין היא הביטול, וכאשר מודעת הכלה לישות הכרוכה בהתהדרותה ביפיה וברגשותיה מתעוררת בה בושה. הבושה העצמית מעודדת בכלה את עצם הנכונות להיות אם וללדת ילדים, דבר הכרוך בויתור על היופי הבתולי[[12]](#endnote-12). גם בהמשך, בושה עצמית זו גורמת לאשה להסיח את דעתה מעיסוק ביפיה שלה ומפנה אותה להיות משפיעה לבניה.

כבר בחתונה מכריזים הרוקדים לפני הכלה שהיא "כלה נאה וחסודה", אך זו רק פתיחה לפעולה נמשכת של שכלול הכלה במשך כל חיי הנישואין. שכלול זה מתחולל מתוך התענוג והחבה של בני הזוג. על כן מתחדשת בחינת ה"כלה נאה וחסודה" בפרט בליל שבת קדש, ליל הזיווג – הזמן של "בכן נפשי לך ערגה, ולנוח בחבת... בו ינוחו בן ובת"[[13]](#endnote-13) – בסוד "חקל תפוחין קדישין" כנ"ל.[[14]](#endnote-14)

1. . בראשית ב, א. [↑](#endnote-ref-1)
2. . אור התורה לאדמו"ר הצמח-צדק בראשית מב, ב. [↑](#endnote-ref-2)
3. . פרי עץ חיים שער השבת פרק יד. [↑](#endnote-ref-3)
4. . כתובות יז, א. [↑](#endnote-ref-4)
5. . תניא פרק יט – עיין שם. [↑](#endnote-ref-5)
6. . יומא ב, א. [↑](#endnote-ref-6)
7. . ישעיה מד, יג. [↑](#endnote-ref-7)
8. . ראה ויקרא ב, יז. [↑](#endnote-ref-8)
9. . וראה לקמן בשער השביעי, בתורה "בושה, צניעות, תשוקה". [↑](#endnote-ref-9)
10. . משלי לא, א. [↑](#endnote-ref-10)
11. . ראה חדושי מהר"ם שי"ף לכתובות יז, א, ועבודת ישראל פרשת ויצא דיבור המתחיל "ורחל היתה יפת תאר" (וראה לקמן בתורה "האיפור היהודי"). [↑](#endnote-ref-11)
12. . ראה רש"י לבראשית ד, יט (על פי בראשית רבה כג, ב) ורש"י לבראשית לח, ז. [↑](#endnote-ref-12)
13. . מתוך זמר "מה ידידות מנוחתך" לליל שבת. [↑](#endnote-ref-13)
14. . על פי חתן עם הכלה הערה ג (עמודים סד-סו). ראה עוד לקמן בשער השביעי, בתורה "ואל אשך תשוקתך". [↑](#endnote-ref-14)