## הבנת המציאות – כח האשה

כ

בר המקובלים הראשונים (שלפני האריז"ל) הסבירו כי לכל ספירה שלש בחינות – מה שהיא מקבלת מהספירות שמעליה, בחינתה שלה ומה שהיא משפיעה לספירות שמתחתיה. חלוקה זו מתבקשת עוד יותר לפי קבלת האריז"ל, העוסקת בפרצופים, ומפרטת כל ספירה למגוון של כחות וחלקים שונים.

שלשת החלקים הללו הם בעצם המושכל (– שכל, כחות חב"ד), המורגש (– רגש, כחות חג"ת) והמוטבע (– טבע, כחות נה"י) שבכל פרצוף. בכחות החב"ד שלו מקבל הפרצוף אור ושפע מלמעלה, כחות החג"ת הם חויתו העצמית של הפרצוף, ובכחות הנה"י שלו משפיע הפרצוף כלפי מטה.

והנה, בספירת המלכות יש היפוך – או, ליתר דיוק, התכללות – בין הכחות: כחות המוטבע של הכלה-המלכות, הנה"י שלה, הם כחות העולים בכלות הנפש אל החתן-הז"א – רגלים הרצות כלפי מעלה, כדי לקבל משם אור ושפע. ולאידך, כחה של הכלה-המלכות להיות עקרת הבית – לתפקד במציאות כאם המשפיעה לבניה וגומלת חסד עם הנמוכים ממנה – תלוי בשלמות כחות המושכל שלה, המאפשרים לה להסתכל כלפי מטה. כחות החב"ד הופכים את המלכות למשפיעה כלפי מטה, למציאות[[1]](#endnote-1).

ובנפש האדם: מי שיש לו אופי זכרי, שמטבעו "איש דרכו לכבוש"[[2]](#endnote-2) ולפעול במציאות, משפיע באמצעות כחות המוטבע שלו. לאידך, כאשר האיש שקוע בלימוד השכלי הוא נוטה להתבודד ולהתרחק מן המציאות. לעומתו, טבעה הראשוני של האשה הוא להיות מושפעת ומקבלת מסביבתה – היא מחפשת דמות של משפיע לקבל ממנו, ומתביישת להיות משפיעה ביחס למציאות. כאשר האשה משפיעה למציאות בא הדבר מכחות נפשה העליונים והעמוקים ביותר. תוספת השכלול של האשה – שתכונות החב"ד והנה"י שלה מתכללות זו בזו – גורם לכך שתיפקודה במציאות יהיה נכון ומושכל יותר. לאידך, בשל שכלול זה מסוגלת האשה להיות חכם "הלומד מכל אדם"[[3]](#endnote-3) – היא מסוגלת להיות מקבלת באופן טבעי ובתוך המציאות, ואיננה עוסקת בלימוד שכלי שמטבעו גורם להתנשאות והתבודדות.[[4]](#endnote-4)

1. . וראה לעיל בתורה "שכלול הכלה". [↑](#endnote-ref-1)
2. . יבמות סה, ב. [↑](#endnote-ref-2)
3. . אבות פרק ד משנה א. [↑](#endnote-ref-3)
4. . על פי חתן עם הכלה הערה ג (עמודים סה-סו). [↑](#endnote-ref-4)