## האיפור היהודי

ב

ארץ ישראל נהגו לשבח את הכלה "לא כחל ולא שרק ולא פירכוס ויעלת חן"[[1]](#endnote-1). ההרחקה מ**כחל** (= **חן**) ו**שרק** (אותיות **שקר**) היא הרחקה מ"**שקר** ה**חן**"[[2]](#endnote-2) הגורם לשלום בית שקרי וחיצוני (**שלום** = **פירכוס**). לעומת שלום אמת, ישנו שלום של זיוף, זנות ואבדן העצם, עליו נאמר "שלום שלום ואין שלום"[[3]](#endnote-3).

חן ושלום שקריים הינם כישוף נשי שלילי, עליו נאמר "מכשפה לא תחיה"[[4]](#endnote-4). והרמז: ראשי התיבות של **כ**חל **ש**רק **פ**ירכוס הן **כשף**. מסיבה זו הזהירו חז"ל "מרבה נשים מרבה כשפים"[[5]](#endnote-5) – ריבוי נשים נובע מחוסר התבוננות של הגבר באישיות היחודית של אשתו (בהיותה "**אילת** [= **אמת**] **אהבים** [= **חן**] ויעלת **חן**"[[6]](#endnote-6) – ב**חן** **אמת** – כמות שהיא, ללא **כחל** ושרק). דבר זה גורם לגבר לחפש – ולדרוש מאשתו – התייפות חיצונית ושקרית ולהתפתות בכשפיה.

תיקון הממד השלילי בכחל-שרק-פירכוס הוא ב-**ג** מצוות האשה – חלה, נדה והדלקת הנר[[7]](#endnote-7):

בקליעת החלה מתקנים את קליעת השערות – הפירכוס.

בשמירת הנדה – תוך זהירות מכל דם טמא – מתקנים את השרק, המאדים את הפנים.

הדלקת הנר המאיר את העינים מתקנת את כחילת העינים בכחל.

אמנם, וודאי כי ישנם גם איפור והתייפות רצויים: המשך הפסוק "שקר החן והבל היפי" הוא "אשה יראת הוי' היא תתהלל", ופירשו המפרשים[[8]](#endnote-8) כי כשהאשה זוכה להיות "אשה יראת הוי'" נאמר עליה כי "היא תתהלל" גם בחנה וביפיה החיצוניים.

בעומק, החן והיפי הנשיים תלויים בשפלות ובבטול, כנדרש מהיקש הפסוקים "שפל רוח יתמֹך כבוד"[[9]](#endnote-9) ו"אשת חן תתמֹך כבוד"[[10]](#endnote-10). "לא כחל ולא שרק ולא פירכוס" מלמד שעל ידי חוית "לא" – חוית שפלות ובטול בנפש – זוכה הכלה לכחל-שרק-פירכוס המייפים אותה באמת והופכים אותה ל"יעלת חן".

וסוד בסדר האיפור: כחל-שרק-פירכוס מכוונים כנגד חסד (לו רומז צבע הכחל הכחול) גבורה (לה רומז צבע השרק האדום) ותפארת (לה רומז הפירכוס – שהוא פעולה כללית של התייפות והתפארות, ובפרט היינו קליעת השערות המשלבת פרטים שונים לשלמות מפוארת אחת). אכן, ראשי התיבות של **כ**חל-**ש**רק-**פ**ירכוס הם סופי התיבות של רא**ש**-תו**ך**-סו**ף**, ללמד שסדר האיפור הנכון הוא **ש**רק-**כ**חל-**פ**ירכוס. סדר המדות חסד-גבורה-תפארת הוא בפרצוף ז"א (בזכר), אך בהמשכת מדות אלו להאיר במלכות – באשה – סדר המשכתן הוא גבורה-חסד-תפארת. וכן, בסוד הספירות, סדר זה של שלשת הקוים יוצר את הצירוף המאיר בהוד[[11]](#endnote-11), הצירוף היוצר את הוד האשה (העולה להיות "איהי בהוד" לצורך היחוד עם חתנה).[[12]](#endnote-12)

1. . כתובות יז, א. [↑](#endnote-ref-1)
2. . משלי לא, א. [↑](#endnote-ref-2)
3. . ירמיה ו, יד. שם ח, יא. [↑](#endnote-ref-3)
4. . שמות כב, יז. [↑](#endnote-ref-4)
5. . אבות פרק ב משנה ז. [↑](#endnote-ref-5)
6. . משלי ה, יט. [↑](#endnote-ref-6)
7. . ראה שבת פרק ב משנה ו (וראה גם תנחומא מצורע ח ופסיקתא רבתי מג). [↑](#endnote-ref-7)
8. . ראה חידושי מהר"ם שי"ף לכתובות יז, א ועבודת ישראל פרשת ויצא דיבור המתחיל "ורחל היתה יפת תאר". [↑](#endnote-ref-8)
9. . משלי כט, כג. [↑](#endnote-ref-9)
10. . שם יא, טז. [↑](#endnote-ref-10)
11. . ראה סוד הוי' ליראיו שער א פרק כט. [↑](#endnote-ref-11)
12. . על פי חתן עם הכלה הערה ג (עמודים סח-סט). [↑](#endnote-ref-12)