## דרך ארץ קדמה לתורה

ח

ז"ל אומרים כי רק אחרי שאדם נושא אשה הוא יכול ללמוד תורה בטהרה[[1]](#endnote-1).

זיווג איש ואשתו נקרא בלשון חז"ל "דרך ארץ"[[2]](#endnote-2). אם כן, על הנישואין כתנאי להשגת התורה כדבעי רמזו חז"ל באומרם "דרך ארץ קדמה לתורה"[[3]](#endnote-3). לימוד התורה הראוי, הלימוד "לשמה", היינו לימוד מתוך כוונת הלב. הכוונה באה לידי ביטוי במחשבה, או אף בדיבור, קודם לעצם הלימוד בפועל. בהקשר זה, "דרך ארץ" היא כוונת ה"לשמה" המרומזת בסוד הזיווג – כוונת "לשם יחוד קודשא בריך הוא ושכינתיה" (– יחוד החתן עם הכלה). כוונה זו "קדמה לתורה", ובעת לימוד התורה היא מרחפת מעל מודעות הלומד כאור מקיף.

בחסידות מבואר כי ב"דרך ארץ קדמה לתורה" יש גם מובן של קדימה במעלה[[4]](#endnote-4). "דרך ארץ" היא סוד דרגת התורה הגבוהה ביותר, התורה הקדומה המכונה "משל הקדמֹני"[[5]](#endnote-5), ששרשה בקדמות השכל. דבר זה רמוז בברכת הנישואין הששית – "שמח תשמח רעים האהובים כשמחך יצירך בגן עצם מקדם".

תכלית ה"דרך ארץ" – הנישואין – היא קיום מצות "פרו ורבו"[[6]](#endnote-6) בהמשכת "דור ישרים יבֹרך". שרש המשכה זו הוא באור אין סוף ב"ה שלפני הצמצום הראשון, ב"משל הקדמֹני", משום שבזרע חקוקות כ"קוד גנטי" **כב** אותיות התורה הקדומה. על דרגה זו של דרך ארץ, שהיא היא בחינת התורה הקדומה (שקדמה להלכות התורה הנגלית לנו), מבואר כי תורה היא מלשון הריון האשה (וכן **תורה** אותיות "**ותהר**") ומלשון יריה (המרמזת לזרע האיש ה"**יורה** **כחץ**", ומתחבר עם "**כח** **היוצר**"[[7]](#endnote-7) שברחם האם).

המשכת ה"דור ישרים יבֹרך" משרש זה תלויה בכוונה הקודמת ללימוד, שעל הלומדים המכוונים אותה כדבעי נאמר כי הם "ברכו בתורה תחלה". לעומת זאת, חז"ל דרשו את מענה ה' על שאלת הנביא "על מה אבדה הארץ?"[[8]](#endnote-8) – "ויאמר הוי' על עזבם את תורתי"ח – כי חורבן הארץ ובית המקדש היה משום ש"לא ברכו בתורה תחלה"[[9]](#endnote-9). כך, קיום הבית היהודי בדרך ארץ הראויה תלוי בהקדמת ברכת התורה ללימוד התורה. מעבר לביסוס הבית על הוראות התורה (תורה לשון הוראה), חשובה ההרגשה הקודמת לכך כי התורה איננה דבר הבא אל הבית מבחוץ, אלא עצם הלוז של הקשר החי והמתחדש תמיד בין האיש והאשה.[[10]](#endnote-10)

1. . יומא עב, ב. מנחות קי, א. [↑](#endnote-ref-1)
2. . ראה לדוגמה גיטין ע, א. [↑](#endnote-ref-2)
3. . תנא דבי אליהו פרק א. [↑](#endnote-ref-3)
4. . ראה אור התורה לאדמו"ר הצמח-צדק, בראשית, חלק ג תקפג, א (נתבאר בביאור למאמר "טבע ותורה"). [↑](#endnote-ref-4)
5. . שמואל א כד, יג. [↑](#endnote-ref-5)
6. . בראשית א, כח. [↑](#endnote-ref-6)
7. . אמרי שפר לרבי אברהם אבולעפיא זצ"ל חלק ג. [↑](#endnote-ref-7)
8. . ירמיה ט, יא-יב. [↑](#endnote-ref-8)
9. . בבא מציעא פה, ב. [↑](#endnote-ref-9)
10. . על פי חתן עם הכלה הערה ו (עמודים קט-קי). על "דרך ארץ קדמה לתורה" בנישואין ראה גם שכינה ביניהם פ"ד. [↑](#endnote-ref-10)