## לימוד תורה בטהרה

ה

דמות המובהקת בתורה של **ת**למיד חכ**ם** היא "יעקב איש **תם** יֹשב אהלים"[[1]](#endnote-1) היושב תדיר באהלה של תורה, כתלמיד באהלי רבותיו שם ועבר. זהו לימודו של יעקב כתלמיד, קודם לנישואיו, אך לאחר נישואיו הוא עולה להיות חכם עצמאי בלימודו (כאשר מלימודו את "תורת הוי'", אותה הוא מקבל מבחוץ, הופכת התורה להיות "תורתו" שלו[[2]](#endnote-2), אליה הוא משפיע מתוך עצמו). אזי אין הוא מסתפק בלימוד "גירסא" – שינון של דברי התורה אותם הוא מקבל מרבו – והוא עולה ללימוד "עיונא"ב, בו הוא משפיע לתורה את סברותיו שלו וטורח להסבירן באופן מלובן ומבורר.

בחסידות מבואר כי נשותיו של יעקב, לאה ורחל, הן בחינת אותיות המחשבה ואותיות הדיבור[[3]](#endnote-3), שני הלבושים העליונים של הנפש[[4]](#endnote-4). מי שרוצה ללמוד תורה כיעקב צריך להיות החתן-המשפיע ביחס לאותיות התורה, אותיות העיון ואותיות הדיבור. על הדיבור יכול האדם לשלוט בקלות יחסית, ועיקר המאמץ הוא השליטה במחשבות וההשפעה להן. אם האדם חש שהדיבור סוטה מכוונתו הפנימית מסוגל הוא לשתוק מלדבר, מה שאין כן בנוגע למחשבה ה"משוטטת תמיד". לכן, יחודו של יעקב עם רחל קל ונעים יותר עבורו, ואילו היחוד עם לאה מאומץ יותר. אכן, תכלית השלמות היא דווקא ביחוד עם רחל – הבא לאחר היחוד עם לאה – נביעת דיבורי התורה מפנימיות האדם כך שסברותיו יתלבשו בהסברה נכונה וראויה.

לפי זה יואר באור חדש ענין לימוד התורה בטהרה, לו ניתן לזכות רק לאחר הנישואין[[5]](#endnote-5): בפשטות, טהרת הלב היא שחרור ממחשבות זרות ואסורות. זו הטהרה הראשונה הנדרשת מן הלומד, כאשר עליו להכניע את עצמו ולצמצם את מחשבותיו לתחום הקדושה בלבד. בעומק יותר, הטהרה הנדרשת מלומד התורה היא הפשטה מוחלטת מכל לבוש אותיות המחשבה. זהו השלב השני של הטהרה, בו על הלומד לעלות ולהבדל מכל שעבוד לאותיות המחשבה. בלימוד כזה, בו הלומד פנוי וטהור מכל מחשבה "כעצם השמים לטֹהר"[[6]](#endnote-6), לא מאפיל שום ענן של ריבוי אותיות על התפשטות הלימוד, טהרתו ובהירותו. אז לב הלומד טהור מכל נדנוד של עצבות, ובשמחתו הוא מסוגל להשפיע את כל הטמון בנשמתו לתורה. תכלית טהרת הלב והמח איננה ריקון התודעה, אלא הכח להמשיך את הטהרה מעצם הנשמה להתלבש באותיות התורה. זהו השלב השלישי של הטהרה – שלב בו ממתיק הלומד את אותיות התורה על ידי השפעה מפנימיות נשמתו.

מעלה זו מתבטאת בדין לפיו מותר למכור ספר תורה רק כדי לשאת אשה או ללמוד תורה[[7]](#endnote-7). בספר התורה מופיעות אותיות התורה, אך כדי לשאת אשה וללמוד תורה (היינו, כדי ללמוד תורה בטהרה, תוך השפעה בתורה מלמעלה למטה, כאיש לאשה) אפשר ונחוץ למכור את אותיות התורה ולהתעלות מעליהן. בעליה זו זוכה הלומד להגיע ל"טהירו עילאה" בו חקק ה' את אותיות התורה (כלשון הזהר: "גליף גליפו בטהירו עילאה"[[8]](#endnote-8)), ומתוך כך הוא זוכה להיות בעצמו מחוקק אותיות התורה (כמדרגת משה רבינו, אשר נקרא "מחֹקֵק"[[9]](#endnote-9)).

בחיי הנישואין מלמד הדבר כי כח ההשפעה על מחשבותיו ודיבוריו של בן הזוג תלוי בטהרה פנימית זו. על מנת להשפיע בזולת השפעה פנימית יש צורך ברגישות מירבית כלפיו. רגישות זו נקנית רק מתוך טהרה מהפרעות ורעשים חיצוניים – טהרת ממחשבות זרות, ויכולת לשתוק על מנת להקשיב באמת לבן הזוג – והדבר כולל גם טהרה מדפוסי חשיבה הכובלים את הזולת ומציירים אותו לפי תבנית ידועה מראש. טהרה זו, שיש בה התבדלות עצמית, מאפשרת להתעלות מעל הדיבור המוחצן בין בני הזוג ולהגיע למצב שכל אחד יוכל לבטא את טהרת נשמתו הפנימית כך שתאיר את מחשבותיו ואת דיבוריו של רעהו.[[10]](#endnote-10)

1. . בראשית כה, כז (וראה רש"י על הפסוק). [↑](#endnote-ref-1)
2. . ראה עבודה זרה יט, א (על פי תהלים א, ב). [↑](#endnote-ref-2)
3. . ראה תורה אור ויצא דיבור המתחיל "וללבן שתי בנות". [↑](#endnote-ref-3)
4. . ראה תניא פרק ג. [↑](#endnote-ref-4)
5. . יומא עב, ב. מנחות קי, א. [↑](#endnote-ref-5)
6. . שמות כד, י. [↑](#endnote-ref-6)
7. . שולחן ערוך יורה דעה סימן ער, א. רמב"ם הלכות תפילין מזוזה וספר תורה פרק י הלכה ב. [↑](#endnote-ref-7)
8. . חלק א טו, א. [↑](#endnote-ref-8)
9. . דברים לג, כא (וראה במפרשי הפסוק). [↑](#endnote-ref-9)
10. . על פי חתן עם הכלה הערה פט (עמודים קע-קעב). על הכח להשפיע מתוך טהרת המודעות ראה גם מאמר "פרצוף הדעת" בספר שערי אהבה ורצון ומאמר "אמונה ובטחון" בספר לב לדעת. [↑](#endnote-ref-10)