## לימוד תורה יחד

"א

ל תרבה שיחה עם האשה, באשתו אמרו, קל וחומר באשת חברו. מכאן אמרו חכמים: כל המרבה שיחה עם האשה גורם רעה לעצמו ובוטל מדברי תורה וסופו יורש גיהנם"[[1]](#endnote-1). מה כוונת חז"ל בהדרכה זו? כיצד ניתן לומר כי הדיבור בין בני הזוג איננו רצוי?!

בפשטות, הדגש כאן הוא "אל תרבה שיחה... כל המרבה שיחה". ריבוי שיחה טפלה ובטלה אכן מזיק לבני הזוג, אך שיחה מדודה ושקולה היא מועילה ורצויה. בשיחה בין איש לאשתו צריך להיות "מח שליט על הלב" כדי למדוד את תכני השיחה ואת אופייה. ברור כי כאשר כח שכלם של בני הזוג רב יותר הם יכולים 'להחזיק ראש' בשיחה רצויה לאורך פרק זמן ארוך יותר מבלי לגלוש לדברים בטלים. לפי זה, ריבוי השיחה הרצויה נגזר ממעמדם השכלי-רוחני של בני הזוג. מהמשנה שהובאה ברור כי עיקר תיקון הדיבור, או פגמו בריבוי טפל ומיותר, תלוי במעמד האשה. "מהוי' אשה משכלת"[[2]](#endnote-2), ומי שזוכה לאשה משכלת יכול לדבר עמה דברי טעם באריכות, ללא שיהיה בכך ריבוי לא רצוי.

ואכן, בפנימיות, הדרכת חז"ל – "אל תרבה שיחה עם האשה" – מתייחסת דווקא למצב בו אין קומתם הרוחנית של בני הזוג שוה. בלשון הקבלה, זהו מצב בו פרצוף המלכות עומד מן החזה של פרצוף ז"א ולמטה, דהיינו מצב בו תודעת האשה מגיעה רק למקום הרגש של האיש. ממילא, במצב זה אין האיש מסוגל לשתף את אשתו במה שמעסיק את מוחו, ואז ריבוי השיחה עמה גורם לו להיות "בוטל מדברי תורה". אזי, גם מצדה של האשה בנין שיעור קומתה, "בנין פרצוף המלכות", הוא דווקא על ידי גבורות וצמצומים – על ידי מיעוט דיבור – משום שריבוי דיבור מן האיש, הפונה אל אשתו 'מלמעלה', איננו נותן לה מקום לבטא את אישיותה העצמאית[[3]](#endnote-3).

לפי הקבלה, תולדות העולם הינן מסלול ארוך של שינויים במעמדה של ספירת המלכות[[4]](#endnote-4). ככל שהעולם מתקדם לקראת הגאולה האמיתית והשלמה עולה המלכות יותר ויותר, והדבר מתבטא בפועל בשינוי מעמד האשה. לכן, בדורותינו אלה – עם עלית האשה-המלכות לקראת ביאת משיח צדקנו, ובזכות גילוי פנימיות התורה – ניתן להגיע לקשר שלם ועמוק הרבה יותר בין האיש והאשה.

שוב אין להסתפק בכך שקומת האשה מגיעה רק לשותפות רגשית עם בעלה, כאשר היא נותרת נמוכה ממנו בעצם. יש לשאוף למצב בו יהיו האיש והאשה "שוין בקומתן", וממילא השותפות ביניהם תכלול את כל תחומי נפשם – השכל, הרגש והמעשה. כאשר זו היא השאיפה, שוב אין מקום לגבורות וצמצומים בתקשורת בין בני הזוג. בניגוד לבנין המלכות מן הגבורות, בו היא נבנית רק עד החזה, הרי שעל מנת להגיע למצב של "שוין בקומתן" נדרש לבנות את פרצוף המלכות ברחמים רבים. על בנין המלכות ברחמים נאמר בספר הזהר כי בזכות לימוד פנימיות התורה (השייך גם לנשים, כדלקמן) "יפקון מן גלותא ברחמים"[[5]](#endnote-5).

טיפוח בנינה של האשה, עד שתעלה להיות שותפה מלאה בלימוד התורה של בעלה, תלוי בריבוי שיחה ביניהם. אכן, אין זה ריבוי שיחה מיותרת, בה איכות השיחה מתדלדלת בכמות הדברים הבטלים, אלא דיבור רב המביא לקירוב דעות האיש והאשה, כאשר הריבוי הכמותי של השיחה בטל לגבי איכותה ומשמש כלי להסברה בטוב טעם ודעת. ככל שהאיש מרחם על אשתו באמת ומזדהה עמה, כך הוא מרבה לדבר עמה דברים טובים (ו"אין טוב אלא תורה"[[6]](#endnote-6)) המשיבים את נפשה (כמו שנאמר "תורת הוי' תמימה משיבת נפש"[[7]](#endnote-7), ודרשו חז"ל: "זה סדר נשים"[[8]](#endnote-8)).

על האיש לשתף את אשתו בעולמו הפנימי מתוך הבנת העולם הפנימי שלה והזדהות עמו. כאשר המגמה היא להגיע לשויון מלא, שוב אין חשש שריבוי הדברים של האיש ידחק ויעלים את אישיותה של האשה. ההפך הוא הנכון – ריבוי הדברים ישמש לחשוף את אישיותה העצמאית, מתוך ידיעה כי בעצם האשה שוה בקומתה לאיש. גם אם שויון הקומה עדיין אינו גלוי בפועל – משום שלמעשה האיש למד יותר תורה – הרי ניתן להדביק את הפער, הכמותי במהותו, על ידי הוספת האשה בלימוד התורה.

האשה מחויבת כמו האיש בחובות הלבבות – האמונה בה', יחודו, אהבתו ויראתו – וממילא היא מחויבת כמוהו בלימוד פנימיות התורה, המביא לקיום מצוות אלו. אשרי הזוג הזוכים להשתעשע ביחד בחלקם המשותף בתורה – פנימיות התורה. אז אין חשש כי המרבה שיחה עם אשתו "בוטל מדברי תורה", ולהפך – שויון הקומה הרוחני, המתבטא בריבוי השיחה התורנית, מעשיר ומפרה את הקשר ביניהם. אז נעשה הקשר שלם, ושוב לא נותר תחום מהותי בחיי האיש בודד ומרוחק מבת זוגו.

הלימוד המשותף עתיד להניב חידושי ושעשועי תורה אין סופיים מתוך המפגש בין הלימוד הגברי והלימוד הנשי.[[9]](#endnote-9)

1. . אבות פרק א משנה ה. [↑](#endnote-ref-1)
2. . משלי יט, יד. [↑](#endnote-ref-2)
3. . וראה בשער השביעי, בתורה "עורי צפון ובואי תימן", בענין "שמאלו תחת לראשי". [↑](#endnote-ref-3)
4. . ראה עץ חיים שער מיעוט הירח פרק ב. [↑](#endnote-ref-4)
5. . ראה זהר חלק ג קכד, ב. [↑](#endnote-ref-5)
6. . אבות פרק ו משנה ג. [↑](#endnote-ref-6)
7. . תהלים יט, ח. [↑](#endnote-ref-7)
8. . מדרש תהלים פרק יט. [↑](#endnote-ref-8)
9. . על פי שערי אהבה ורצון מאמר "ארך אפים" סעיף ה. ראה גם שכינה ביניהם פרק ד, ובפרט בהערה יב שם. [↑](#endnote-ref-9)