## "אבא אבא"

כ

נסת ישראל – וממילא כל כלה-אשה – מזוהה עם עבודת התפלה. כך, בבית היהודי, בעוד שעל האיש לעשות את ביתו לבית מדרש, בית של תורה, על האשה לדאוג לכך שיהיה ביתה "בית תפלה"[[1]](#endnote-1).

גם לכלה יש חלק בתורה, אך בעוד שהחתן חש כי התורה היא גילוי אלקי מלמעלה למטה, הרי שאצל הכלה גם התורה, כמו התפלה, היא קריאה לה' מלמטה למעלה. כך מבואר בספר התניא[[2]](#endnote-2) שיש לקרוא לה' דרך התורה – "'קרוב ה' לכל קוראיו לכל אשר יקראוהו באמת'[[3]](#endnote-3) ואין אמת אלא תורה, היינו שקורא להקב"ה על ידי התורה דוקא, לאפוקי מי שקורא אותו שלא על ידי עסק התורה אלא צועק כך אבא אבא, וכמו שקובל עליו הנביא 'ואין קורא בשמך'[[4]](#endnote-4)".

לפני החתונה קוראת הכלה כבת לאב, "אבא אבא" (ועבודתה היא מעין עבודת האבות קודם מתן תורה), אך מהחתונה והלאה היא מזדהה עם התורה. אין זו הזדהות עם שכל התורה, בו עוסק ה**איש** (שעיקרו **א**ור **ש**כל**י** – **אש** **י**), אלא הזדהות עם עצם אמונת ישראל בתורה (ב**א**מונה **ש**למ**ה** שב**אשה** – **אש** **ה**)[[5]](#endnote-5). האמונה תופסת בעצם התורה, ולא רק בגילוייה הנתפסים בשכל. התורה נתפסת לכלה כ"סדר אמונות" – חז"ל אמרו ש"אמונת"[[6]](#endnote-6) רומז לסדר זרעים[[7]](#endnote-7), שבו מתחילים ששת סדרי התורה שבעל פה, בסוד "אשה מזרעת תחלה"[[8]](#endnote-8).

השכל שבתורה הוא ידע, שמקורו בחיצוניות המח, אותו מסוגל להעביר רב לתלמידו. לעומת זאת, האמונה בתורה – שממנה באה אהבת התורה, העצמית והטבעית לעם ישראל – היא עצם כח המשכיל, אותו מסוגל להעביר רק אב לבנו (בזרעו הנמשך מעצם מח האב). החתן תופס את התורה בשכלו, ואילו הכלה מתעצמת עם התורה בגופה, עד שהיא מעבירה אותה ב'גנים' לילדיה. הפסוק הראשון שלומד ילד יהודי[[9]](#endnote-9), "תורה צוה לנו משה"[[10]](#endnote-10), מבטא דווקא את האמונה בתורה – האמונה שניתן לגלות בבהירות את דבר ה' בעולם. באמונה זו, יותר מבכל אמונה אחרת מבין עיקרי האמונה, מתיחד העם היהודי. לפי זה, כאשר הכלה עצמה מזדהה עם התורה, גם כשהיא קוראת לה' כדרכה (בקריאת אמונה, ולא בלימוד והשכלה) – "אבא אבא" – זו קריאה "בשמך", שהרי הכלה עצמה היא תורה, היא "שמותיו של הקב"ה"[[11]](#endnote-11).

על החתן להוקיר את תפלותיה ואמונתה התמימה של אשתו, ולדעת כי היא זוכה להתעצמות אמיתית עם התורה ו"עושה מהתורות תפלות". עליו לשתף את כלתו בעיונו בתורה, משום שרק בכחה להכיל את הדברים ולהטמיעם בטבע היהודי – כדי להעבירם לילדיהם. לאידך, עליו להכיר כי פעמים שאשתו מכוונת בפשיטות – מתוך תפלה ואמונה – לאמיתתה של תורה, עוד יותר ממה שהוא זוכה לו בעיון תלמודו.[[12]](#endnote-12)

1. מקורות:

   . ישעיה נו, ז. [↑](#endnote-ref-1)
2. . פרק לז. [↑](#endnote-ref-2)
3. . ראה תהלים קמה, יח. [↑](#endnote-ref-3)
4. . ישעיה סד, ו. [↑](#endnote-ref-4)
5. . ראה שכינה ביניהם פרק א סעיף ב. [↑](#endnote-ref-5)
6. . ישעיה לג, ו. [↑](#endnote-ref-6)
7. . שבת לא, א. [↑](#endnote-ref-7)
8. . נדה לא, א. [↑](#endnote-ref-8)
9. . סוכה מב, א. [↑](#endnote-ref-9)
10. . דברים לג, ד. [↑](#endnote-ref-10)
11. . ראה הקדמת הרמב"ן לפירושו על התורה. [↑](#endnote-ref-11)
12. . על פי חתן עם הכלה הערה ו (עמודים קיא-קיג). [↑](#endnote-ref-12)