## חסד ואמת

ח

**תן** **וכלה** עולה בגימטריא **חסד** **ואמת** (ביטוי החוזר בתנ"ך **יג** פעמים[[1]](#endnote-1) – כנגד **יג** מדות הרחמים – רמז ל**אהבה** שבין החתן והכלה), ללמד כי החתן הוא בחינת חסד והכלה היא בחינת אמת[[2]](#endnote-2).

על החתן להתיחס לכלה כאיש חסד הממלא את כל חסרונותיה ומשפיע לה כל טוב. מאידך, עליו להכיר בכך שמדת האמת שייכת לכלתו. היא החשה את המציאות נכונה, ומנקה אותו מדמיונות השוא והשקר שלו (ובפרט אלו הנוגעים לתדמיתו האישית). הכלה עולה עם החתן בכל עליותיו, ובכל עליה ועליה שלו עליו להשפיע לה חסד לפי מעלתו – "עולה עמו ואינה יורדת"[[3]](#endnote-3). עלית הכלה עם החתן היא בסוד "**א**מת **מ**ארץ **ת**צמח"[[4]](#endnote-4). בכך מאמתת הכלה את עליות החתן ומגשימה אותן בחיבור לארץ-למציאות.

סוד זה של **חסד** **ואמת** קשור במובהק לקשר ה**חתן** **וכלה** לתורה – שני תאריה העצמיים של התורה בתנ"ך הם "תורת חסד"[[5]](#endnote-5) ו"תורת אמת"[[6]](#endnote-6). בעומק, כשהחתן והכלה מתעצמים עם התורה (בשבת העליה לתורה), ואחר כך מתחתנים ומתכללים זה בזו וזו בזה, מתחוללת תופעת "אחליפו דוכתייהו" (– חילוף מקומות) ביניהם – בחתן, שמדתו חסד, מופיעה "תורת אמת", ואילו בכלה, שמדתה אמת, מופיעה "תורת חסד". כך, על הכהן איש החסד נאמר "תורת אמת היתה בפיהו"ו ועל ה"אשת חיל"[[7]](#endnote-7) נאמר "ותורת חסד על לשונה"ה. בפרטות, זו התכללות מובהקת בה מתגלים – כבכל כלולות – הכלה שבחתן (**בן** ד-**מה**) והחתן שבכלה (**מה** ד-**בן**): "תורת אמת היתה בפיהו" היא התורה שבבחינת נקבה (כנודע שהפה מרמז לנוקבא, בסוד "מלכות – פה"[[8]](#endnote-8)) אצל האיש, ו"תורת חסד על לשונה" היא התורה שבבחינת זכר (כנודע שהלשון מרמזת ליסוד הדכורא) אצל האשה.

על כל חתן וכלה להתכלל זה בזו וזו בזה ולגלות את עצמם בבן זוגם: על האשה לעורר בבעלה הכרה אמיתית במציאות ורגישות כלפיה – כחות 'נשיים' של אמת – וכך להפוך את דבריו המופשטים ל"תורת אמת" מציאותית ולחסד של אמת עם העולם. על האיש לעורר ולחזק אצל אשתו (שפעמים שהכרת המציאות הנוקבת שלה משתקת את אמונתה בשינוי והתחדשות) כחות יוזמים ופוריים – כחות 'גבריים' של חסד – וכך להפוך את ה**אמת** שלה להיות בסוד "**א**שה **מ**זרעת **ת**חלה יולדת זכר"[[9]](#endnote-9).[[10]](#endnote-10)

1. . בראשית כד, מט. שם מז, כט. שמות לד, ו. יהושע ב, יד. שמואל-ב ב, ו. שם טו, כ. תהלים כה, י. שם סא, ח. שם פה, ב. שם פו, טו. שם פט, טו. משלי ג, ג. שם ב, כח. [↑](#endnote-ref-1)
2. . ראה בשער הראשון, בתורה "יברא!". [↑](#endnote-ref-2)
3. . כתובות מח, א. [↑](#endnote-ref-3)
4. . תהלים פה, יב. [↑](#endnote-ref-4)
5. . משלי לא, כו. [↑](#endnote-ref-5)
6. . מלאכי ב, ו. [↑](#endnote-ref-6)
7. . משלי לא, י. [↑](#endnote-ref-7)
8. . הקדמת תקוני הזהר – "פתח אליהו". [↑](#endnote-ref-8)
9. . נדה לא, א. [↑](#endnote-ref-9)
10. . על פי חתן עם הכלה הערה ו (עמודים קיד-קטו). [↑](#endnote-ref-10)