## לתפוס את התורה ולהיתפס בה

כ

שאדם לומד תורה שכלו תופס ומקיף את דבר ה' מחד, ומאידך שכלו נתפס ומוקף בדבר ה'[[1]](#endnote-1). לעתים מבואר כי התפיסה קודמת להיתפסות ולעתים כי ההיתפסות קודמת לתפיסה. ההבדל בין סדר של תפיסה-היתפסות לסדר של היתפסות-תפיסה הוא ההבדל בין תורה שבעל פה לתורה שבכתב ובין לימוד הנגלה ללימוד הנסתר:

בתורה שבעל פה יש צורך בתפיסה שכלית של האדם – אם לא, לפי ההלכה אין זה נחשב לימוד תורה, וממילא אי אפשר לומר שהאדם מוקף בשכל האלקי. לעומת זאת, בתורה שבכתב מקיים האדם את מצות תלמוד תורה גם בקריאה בלבד, ללא הבנה, והוא מוקף בשכל האלקי עוד בטרם שהשכל נתפס בהבנתו שלו[[2]](#endnote-2). סדר של היתפסות-תפיסה הוא סדר של "נעשה [תוך התבטלות להוראות התורה המקיפות את חיי האדם] ונשמע [נקלוט בפנימיות את דברי התורה]"[[3]](#endnote-3), ואילו סדר של תפיסה-היתפסות הוא סדר של "נשמע ונעשה". לפי זה, מומתקים דברי התוספות[[4]](#endnote-4) כי "נעשה ונשמע" אמרו ישראל דווקא על התורה שבכתב.

בדומה לכך, זהו גם ההבדל הכללי שבין חלק הנגלה שבתורה לחלק הנסתר שבה: בלימוד הנגלה קודמת תפיסת שכל האדם את דברי התורה לאשורם להיתפסותו בתוכם. הוא נמשך להכלל-להתפס בדברי התורה מתוך, ולאחר, שהשיג את מתיקות דברי התורה בשכלו. לעומת זאת, בלימוד הממד הנסתר שבתורה (הדומה ללימוד המקרא, כנודע בחסידות[[5]](#endnote-5)) קודמת ההיתפסות לתפיסה השכלית. הרי הלומד אינו מבין בטוב טעם את עומק הדברים, ורק חש כי כאשר הוא עוסק בהם הוא מוקף ב"אור כי טוב"[[6]](#endnote-6) האלקי.

יחס זה מומחש דרך חווייתו של בעל תשובה, עבורו התורה כולה היא בגדר נסתר עדיין: בעל תשובה המתקרב לתורה חש כי דברי התורה 'תופסים אותו', ומתוך כך הוא לומד את דברי התורה עד שהם נתפסים היטב בשכלו. חוית ההיתפסות הזו, מלאת הרגש, נכונה תמיד בלימוד הנסתר, הנוגע בנסתרות שבנפש, באהבה וביראה שבה[[7]](#endnote-7).

בעומק, זהו גם היחס בין האופי הגברי והאופי הנשי בלימוד התורה: הגבר בטבעו רוצה לתפוס את החומר הנלמד ולשלוט בו, ורק אחרי לימודו, אם מבטל את עצמו כראוי לדבר ה', זוכה הוא להיתפס בדברים. לעומת זאת, האשה נתפסת לדברים עוד בטרם הבנתם, בשל רגשותיה כלפיהם, ורק בהמשך הזמן קולטת ומפנימה אותם. על בני הזוג ללמוד כחברותא, ולהשלים זה את זו ביחוד הנפלא והשלם עם התורה – "והוא יחוד נפלא שאין יחוד כמוהו ולא כערכו נמצא כלל בגשמיות להיות לאחדים ומיוחדים ממש מכל צד ופינה"א.[[8]](#endnote-8)

1. . ראה תניא פרק ה. [↑](#endnote-ref-1)
2. . ראה הלכות תלמוד לתורה לכ"ק אדמו"ר הזקן, פרק ב הלכות יב-יג. [↑](#endnote-ref-2)
3. . שמות כד, ז. [↑](#endnote-ref-3)
4. . ראה פירוש דעת זקנים מבעלי התוספות לשמות יט, יז. [↑](#endnote-ref-4)
5. . לקוטי תורה ויקרא ביאור לדיבור המתחיל "ולא תשבית" (ד, ב), פרקים ד-ה. לקוטי תורה שיר השירים ד"ה "לריח שמניך" הראשון (ב, ד) פרק ב. [↑](#endnote-ref-5)
6. . בראשית א, ד. [↑](#endnote-ref-6)
7. . ראה הקדמת ספר התניא. [↑](#endnote-ref-7)
8. . על פי חתן עם הכלה הערה פד (עמודים קנו-קס). [↑](#endnote-ref-8)