## ליל הכלולות

א

חד מפסוקי הפניה המרגשים בשיר השירים של החתן (העליון, הקב"ה) אל כלתו (כנסת ישראל) הוא "באתי לגני אחֹתי כלה"[[1]](#endnote-1).

האר"י מפרש כי בפסוק זה רומז הביטוי "אחֹתי כלה" לרחל, כלתו האהובה של יעקב, ואילו "גני" מרמז ללאה (שעל פי הקבלה שרשה בשם **סג**, העולה בגימטריא **גני**). לפי דבריו, בפסוק זה מספר יעקב לרחל כיצד בא בליל הכלולות אל אחותה, לאה. מדוע מספר יעקב לרחל דבר שיגרום לה, לכאורה, קנאה וצער?

על פי פשט, יעקב אומר לרחל כי אמנם בא אל לאה, משום שרומה על ידי לבן, אך מחשבתו היתה מסורה רק אליה (– אל רחל). אכן, בעומק יותר, מכיון שרחל מסרה ללאה את סימניה[[2]](#endnote-2), והיתה בכך כעין שותפה להטעית יעקב[[3]](#endnote-3), ניתן לומר שהיא עצמה נכללה בתוך לאה ביחוד עם יעקב. לפי זה, בסיפורו של יעקב לרחל הוא מגלה לה כי באמת חש שגם היא היתה נוכחת בזיווגו הראשון, בליל כלולותיו.

ונסביר: בחסידות מבואר כי רחל מתאפיינת בכח הדיבור ולאה בכח המחשבה[[4]](#endnote-4). יעקב עצמו, המסמל את ה"קול" נמצא ביניהן – הוא נמוך מלאה ("הגדֹלה"[[5]](#endnote-5)), שבסוד המחשבה, וגבוה מרחל ("הקטנה"ה), שבסוד הדיבור. לכן רחל אהובה ליעקב, משום שהיא מובנת לו והוא חש כי הוא יכול להשפיע לה ולהשלים אותה, ואילו לאה "שנואה"[[6]](#endnote-6), משום שאין הוא מבין אותה בשלמות.

במסירת הסימנים, מסרה רחל את כל אישיותה והתבטלה בתוך לאה. הסימנים עצמם לא היו סימני דיבור, כי בסימנים כאלו היה מזהה יעקב את קול לאהג, ובמסירת הסימנים ויתרה רחל על הדיבור האופייני לה. כלומר, בזיווג זה עלו אותיות הדיבור, המתבטאות במציאות, ונכללו באותיות המחשבה, הנעלמות מהמציאות. רחל עלתה ממציאותה להעלם ולהתכלל בתוך לאה.

לפי זה, יעקב לא מעונין רק לנחם את רחל על שלאה אחותה ניתנה לו תחתיה. מגמתו של יעקב היא להחזיר את רחל למציאות. רחל נכללה במדרגת לאה העליונה ממנה, ויעקב רוצה להחזירה למציאותה שלה כרחל. ויותר מכך, אחרי שביטויה של רחל במציאות נכלל בעומק הנעלם של לאה, רוצה יעקב שכל העומק הנעלם הזה יבוא לידי ביטוי במציאות הגלויה של רחל.

בעצם, תהליך זה מתרחש בכל ליל כלולות: בליל הכלולות החתן בא אל הכלה מתוך מחשבה שהוא משפיע לה מלמעלה למטה, כיעקב לרחל. אמנם, דווקא בביאה הראשונה נדרש החתן לתמיכה רבה מהכלה, ובעצם בביאה זו היא מתעלה ונכללת במדרגה עליונה, מופנמת ומבוגרת בנפשה – מדרגת לאה, הגבוהה מיעקב-החתן. במובן מסוים, בביאה הראשונה מתיחסת הכלה לחתן כאם המכוונת את התנהגות בנה. אם כן, מיד בביאה הראשונה מתגלה בין החתן לכלה היעוד העתידי של "אשת חיל עטרת בעלה"[[7]](#endnote-7). אז מתברר כי על הכלה עצמה נאמר "בעטרה שעטרה לו אמו ביום חתֻנתו וביום שמחת לבו"[[8]](#endnote-8).

רק אחר ליל הכלולות מבין החתן את שהתחולל, וחש כי נתחלפה לו רחל בלאה. אז הוא מספר זאת לכלה, כדי להמשיכה חזרה למציאות כמקבלת ממנו. בסיפור זה הוא מעורר קנאה בכלה, החשה ושומעת שהפסידה את אישיותה העצמית כאשה-מקבלת, וזאת משום שנותרה כמודעות עליונה המכוונת את הזיווג 'מהצד', תוך ויתור על ההזדהות עם מקומה הנשי הטבעי בזיווג. מכאן ואילך, בביאות הבאות, נכללת הכלה כולה בדמות רחל, המושפעת ומקבלת מאישה.

חז"ל אומרים כי האשה מתעלית בשלש עליות: "היה קורא אותה 'בתי' [הנמוכה מהאיש]... לא זז מחבבה עד שקראה 'אחֹתי' [השוה לאיש] ועד שקראה 'אמי' [הגבוהה מהאיש]"[[9]](#endnote-9). לפי מה שנתבאר עד כה, בליל הכלולות צריכה הכלה לעלות מדרגת "בתי" (דרגת רחל) עד לדרגת "אמי" (דרגת לאה). תפקיד הביאה הראשונה הוא לעשות את הכלה כלי המוכן לקבל את שפע האור מבעלה, ולכרות לו ברית נצחית. והנה, מתגלה כי דווקא בביאה הראשונה, על מנת שהאשה תהפוך להיות כלי לאורו של בעלה, עליה לעלות למדרגה הגבוהה ממנו עצמו, עליה לעלות לשרש הכלים (בבינה, מדרגת לאה) הגבוה משרש האורות (בפרצוף ז"א, מדרגת יעקב).

אמנם, העליה איננה מסתכמת בכך. מבואר בחסידות[[10]](#endnote-10) כי תכלית כל העליות היא חזרת האשה לעתיד לבוא לדרגת "בתי". על בת זו נאמר "רֹני ושמחי בת ציון"[[11]](#endnote-11). בעוד שה"בתי" הראשונה לא היתה מסוגלת ללדת, הרי לאחר ליל הכלולות נעשית הכלה ראויה ללדת. אז נאמר על הכלה "ביתו זו אשתו"[[12]](#endnote-12) והכינוי "**בתי**" רומז לכח ההולדה והבנין של "**בית** נאמן בישראל". היא חוזרת להיות בת-מקבלת מחתנה, אך בתוכה כלולה סגולת האם המולידה בנים ובנות לרוב. דווקא אז, כאשר נכללת שמחת "אם הבנים שמחה"[[13]](#endnote-13) של לאה בתוך רחל, נאמר לה "רֹני ושמחי בת ציון".[[14]](#endnote-14)

1. . שיר השירים ה, א. [↑](#endnote-ref-1)
2. . מגילה יג, ב. [↑](#endnote-ref-2)
3. . ראה פתיחתא דאיכה רבה כד. [↑](#endnote-ref-3)
4. . ראה תורה אור ויצא דיבור המתחיל "וללבן שתי בנות". [↑](#endnote-ref-4)
5. . בראשית כט, טז. [↑](#endnote-ref-5)
6. . שם פסוק לא. [↑](#endnote-ref-6)
7. . משלי יב, ד. [↑](#endnote-ref-7)
8. . שיר השירים ג, יא. [↑](#endnote-ref-8)
9. . שמות רבה נב, ה (וראה בספר בעתה אחישנה פרק ו סעיף ג). [↑](#endnote-ref-9)
10. . תורה אור דרושי חנוכה, דיבור המתחיל "רני ושמחי בת ציון". [↑](#endnote-ref-10)
11. . זכריה ב, יד. [↑](#endnote-ref-11)
12. . יומא ב, א. [↑](#endnote-ref-12)
13. . תהלים קיג, ט. [↑](#endnote-ref-13)
14. . על פי חתן עם הכלה הערה פט (עמודים קעב-קעו). לכללות סולם העליות של בתי-אחותי-אמי-בת ציון ראה באריכות בספר בעתה אחישנה פרק ו סעיפים ג-ד. [↑](#endnote-ref-14)