## בושה, צניעות, תשוקה

ב

מרכבת ישעיהו נאמר: "שרפים עֹמדים ממעל לו שש כנפים שש כנפים לאחד בשתים יכסה פניו ובשתים יכסה רגליו ובשתים יעופף"[[1]](#endnote-1). פסוק זה מתאר את שני השרפים העומדים מימין ומשמאל ה' ו'נשרפים' באהבתם וביראתם אותו[[2]](#endnote-2).

שני השרפים הם דימוי לחתן ולכלה, העומדים מימין ומשמאל ה', השותף השלישי שביניהם. על בני הזוג, שמטבעם 'נשרפים' באהבתם זה לזו וזו לזה, 'להשרף' יחדיו באהבת ה' השורה ביניהם. דימוי החתן והכלה לשרפים, העומדים לפני ה' לשרתו, נועד גם לחזק את תודעת השליחות המשותפת שלהם.

בספר הזהר כל "כנפים" הן סמל של אהבה ויראה[[3]](#endnote-3). לפי זה יש לדרוש את התיאור הנאמר בשרפים – "שש כנפים שש כנפים לאחד בשתים יכסה פניו ובשתים יכסה רגליו ובשתים יעופף"[[4]](#endnote-4). בין בני זוג, כנף האהבה היא אהבת בני הזוג, והיראה היא יראתם מפני כל פגיעה ופגימה באהבה זו[[5]](#endnote-5).

בדרך לדבקות פנימית ופוריה משתמשים בני הזוג ב"כנפים" של אהבה ויראה לכיסוי הפנים, לכיסוי הרגלים ולעפיפה. שלש מדרגות אלו הן עצמן בסוד קריאתם המשולשת של השרפים "קדוש קדוש קדוש", המרמזת להגברת והתעצמות יקד-אש אהבתם השורפת:

כיסוי הפנים ("בשתים יכסה פניו") משקף את מדת ה**בושה** הפנימית של בני הזוג[[6]](#endnote-6). הכנפים המכסות את הפנים הן אהבה ויראה שכליות. מתוך התבוננות במהותו הנעלית של בן הזוג, יודע כל אחד שאין הוא ראוי לבן זוגו ובוש מפניו. המודעות לסוד הפלאי שבזולת מעוררת בושה מפניו, וזו מתבטאת בכיסוי פנים, על מנת שלא לחלל את הסוד במבט ישיר[[7]](#endnote-7). בעומק, הבושה מפני בן הזוג נובעת ממודעות לקב"ה השורה בין בני הזוג בזיווגם.

כיסוי הרגלים ("ובשתים יכסה רגליו") משקף את מדת ה**צניעות** של בני הזוגו. מתוך הבושה באה הקפדה על הצניעות, בפרט בשעת הזיווג. המודעות לנוכחות ה', כמו גם למהות הנעלית של הזולת, גורמת לכל אחד מבני הזוג להסתיר את כל כולו (ולא רק לכסות את פניו). זו צניעות והסתרה כדי שלא להתבלט אל מול הטוב ממך, וכדי שלא להבליט את האהבה בחיצוניות העולם.

הכנפים המכסות את הרגלים הן אהבה ויראה טבעיות בין בני הזוג, הדורשות שהקשר ישאר צנוע וטבעי, ולא יבלוט כלפי חוץ. מתוך כך עולה תפילה שהילדים שיוולדו מיחוד זה יהיו גם הם צנועים ומשתלבים בחברה, ללא בליטות. זו היא תפילת חנה: "'ונתת לאמתך זרע אנשים'[[8]](#endnote-8) – זרע שמובלע בין אנשים... לא ארוך ולא גוץ ולא קטן ולא אלם ולא צחור ולא גיחור ולא חכם ולא טפש"[[9]](#endnote-9). וודאי כי חנה רוצה שבנה יהיה חכם, ותפלתה היא לבל יבליט את חכמתו בצורה לא צנועה (ובלשון החסידות: שלא יהיה 'חיצון' ובעל 'בליטות', ר"ל).

הרגלים מסמלות גם את הרגליהם של בני הזוג. על מדת הצניעות להיות הרגל קבוע, ותפקידה גם להבליע ולהטביע את התעוררות הרגש בתוך הרגלי אהבה קבועים, טבעיים וצנועים.

בפשטות, עיקר הצניעות היא לבל תחשף אהבת בני הזוג, ובוודאי לא עצם זיווגם, לעיני הזולת. בעומק, ההסתרות מהזולת מביאה את בני הזוג למצב נפשי בו הם חשים שבאמת אין זולתם בעולם, מצב בו הם חשים כי ביחודם הצנוע הם זוכים להגיע למעלת "אחד האמת" ש"אין עוד מלבדו"[[10]](#endnote-10). בחסידות מבואר כי "אחד האמת" שורה דווקא בספירת החכמה[[11]](#endnote-11), בסוד "ואת צנועים חכמה"[[12]](#endnote-12).

העפיפה ("ובשתים יעופף") מבטאת את עוצמת ה**תשוקה** שבין בני הזוג, האהבה הרבה הדוחפת אותם לקשר. מתוך הבושה והצניעות ההדדיות, הגורמות להכרה פנימית כי "**שקר** **החן** **והבל** **היפי**"[[13]](#endnote-13) (= **תשוקה**), מתעצמת תשוקה שלמעלה מטעם ודעת להתאחד עם הזולת ה'סודי'. תכלית היחוד היא 'לממש' את "השותף השלישי"[[14]](#endnote-14), את ה"שכינה ביניהם"[[15]](#endnote-15), בהבאת דור ישרים יבורך לעולם.

גם תשוקת העפיפה, בה 'עפים' בני הזוג למילוי שליחותם העליונה, מורכבת מ"רצוא ושוב"[[16]](#endnote-16): יש בתשוקה תנועת "רצוא" של עליה-עפיפה כלפי מעלה, אל ה', להתאחד עם בן הזוג בשרש העליון המשותף, בו מתגלה בנשמות כי הן "חלק אלוה ממעל ממש"[[17]](#endnote-17). לאידך יש בתשוקה תנועת "שוב" אדירה, עפיפה כלפי מטה, לממש את קשר בני הזוג במציאות התחתונה. כמובן, עיקר השליחות של בני הזוג היא תנועת ה"שוב", אך עוצמתה של זו עצמה תלוי בקדימת תנועת ה"רצוא" בכלות הנפש ממש.

ה"רצוא ושוב" עצמם מכוונים כנגד כנף האהבה וכנף היראה של ה"בשתים יכסה פניו", והדבר רמוז בציור ה"מגן דוד" המורכב מ'גוף' מרכזי אותו סובבות שש 'כנפים': שתי הכנפים העליונות המאוזנות זו כנגד זו הן בסוד "בשתים יכסה פניו" ושתי הכנפים התחתונות המאוזנות זו כנגד זו הן בסוד "בשתים יכסה רגליו". הכנף העליונה של המגן דוד והכנף התחתונה שלו הן בסוד "ובשתים יעופף". הכנף העליונה היא כנף האהבה המבטאת "רצוא" אדיר כלפי מעלה. כנף זו גבוהה עוד יותר מכנפי הבושה המכסות את הפנים. זו כנף אהבה הפורצת את מחסום הבושה השכלית באהבה ותשוקה שלמעלה מטעם ודעת. הכנף התחתונה היא כנף היראה המבטאת "שוב" מושלם כלפי מטה. כנף זו יורדת נמוך עוד יותר מכנפי הצניעות המכסות את הרגלים. בעוד כנפי הצניעות רק עוסקות בהצנעת הקשר והיחוד בין בני הזוג, הרי כנף זו 'מקרקעת' לחלוטין את קשר האהבה עד שיגיע לתכלית מעשית.

בכל שותפות בין שתי כנפים מורגש כי דווקא כנף היראה, שנראית כמגבילה ומסתייגת, היא המעצימה את האהבה. גם במהלך שלשת השלבים מתברר כי הבושה והצניעות, שנדמה כי הן מסייגות ומצמצמות את גילוי האהבה, רק מעצימות את התשוקה בין בני הזוג. כך גם יש להבין כי כל התהליך, המסתיים ביציאת בני הזוג ממסגרת אהבתם הפרטית כדי לממש את שליחותם ה'יבשה' והמציאותית, רק מעלה את אהבתם למדרגות נעלות עוד יותר.

והרמז: **בושה צניעות תשוקה** עולה בגימטריא בדיוק "**מה יפית ומה נעמת אהבה בתענוגים**"[[18]](#endnote-18). רמז זה מלמד כי דווקא מילוי השליחות הוא המעלה את בני הזוג מ"אהבה רבה" של תשוקה בלתי-נמלאת ביניהם ל"אהבה בתענוגים" של התענגות נינוחה ואין סופית זו על זה וזה על זו.

1. . ישעיה ו, ב. [↑](#endnote-ref-1)
2. . ראה פרקי דרבי אליעזר פרק ד. [↑](#endnote-ref-2)
3. . תקוני זהר תיקון י (וראה גם תניא פרק מא). [↑](#endnote-ref-3)
4. . ראה אור תורה להרב המגיד ממעזריטש נ"ע (הוצאת קה"ת) אותיות שא ו-שמא. [↑](#endnote-ref-4)
5. . ראה תניא פרק כה. [↑](#endnote-ref-5)
6. . ראה רש"י על הפסוק. [↑](#endnote-ref-6)
7. . ראה בספר אני לדודי ודודי לי מאמר "אבינו מלכנו דודנו" הערה צג. [↑](#endnote-ref-7)
8. . שמואל-א א, יא. [↑](#endnote-ref-8)
9. . ברכות לא, ב. [↑](#endnote-ref-9)
10. . דברים ד, לה. [↑](#endnote-ref-10)
11. . ראה תניא פרק לה בהגהה. [↑](#endnote-ref-11)
12. . משלי יא, ב. [↑](#endnote-ref-12)
13. . שם לא, ל. [↑](#endnote-ref-13)
14. . נדה לא, א. [↑](#endnote-ref-14)
15. . סוטה יז, א. [↑](#endnote-ref-15)
16. . יחזקאל א, יד. [↑](#endnote-ref-16)
17. . תניא פרק ב (על פי איוב לא, ב). [↑](#endnote-ref-17)
18. . שיר השירים ז, ז. [↑](#endnote-ref-18)