## ארבע כוונות הזיווג

ה

זיווג בין איש ואשה הוא חויה רבת עוצמה, ואי אפשר להשאר אליה שוה נפש. לכן, יותר מבפעולות אחרות, איכות ומעלת הזיווג תלויות בקדושת הכוונה. הכוונה מכוונת את החויה למקום הראוי לה ושומרת אותה מלהיות מקור לפגם ולהרגשה עצמית שלילית ומזיקה.

בפוסקים ובספרי המוסר והחסידות מופיעות ארבע כוונות, זו למעלה מזו, לזיווג כשר וראוי על פי התורה[[1]](#endnote-1):

א. הכוונה הנמוכה ביותר היא להשקיט את התאוה הטבעית המתעוררת לזיווג באופן כשר ומותר, לבל תתפרץ חס ושלום באופנים אסורים. זו הכוונה של "ונשמרת מכל דבר רע"[[2]](#endnote-2). כוונה זו שייכת לתחום המוטבע של הנפש, באשר היא מווסתת צרכים טבעיים של בני הזוג, ומבטאת תאוה-אהבה שאין בה פניה מיוחדת לאישיות של בן/בת הזוג[[3]](#endnote-3). אצל האיש רצוי, לכתחילה, שירסן את עצמו, וינסה, ככל שאפשר, לקיים בעצמו "קדש עצמך במותר לך"[[4]](#endnote-4). לעומתו, אצל האשה אין כל פסול במה שמתקיימת בה גזירת הכתוב: "ואל אישך תשוקתך"[[5]](#endnote-5).

ב. כוונה עליונה מזו היא קיום מצות "עונה", בה מצווה האיש לשמח את אשתו בדבר מצוה[[6]](#endnote-6). ישנה חובה כללית המוטלת על האיש, לפקוד את אשתו על פי העונה הקצובה לו מדברי חכמים, וכן עליו להיות רגיש לרצונותיה ולפקוד אותה כאשר היא משדרת לו שיתן את דעתו עליה. בכללות, כוונה זו יכולה להשתייך לשני בני הזוג, כאשר הם מתמקדים בזיווג בכוונה לשמח ולענג את בן זוגם. זו כוונה השייכת לתחום המורגש של הנפש, כאשר כל אחד מבני הזוג פונה ברגשותיו אל זולתו, ורגשות אלו הם המניעים את ביטויי האהבה והחיבה כלפיו.

ג. כוונה שלישית היא קיום מצות "פרו ורבו"[[7]](#endnote-7), כאשר בני הזוג מתמקדים בתכלית הרצויה של זיווגם ומתעלים מעל הנאתם שלהם. גם בתקופות בהן לא תתכן לידה בפועל כתוצאה מהיחוד, כוונת "פרו ורבו" מתייחסת לתולדות רוחניות מזיווג זה. כך, מפורש בקבלה כי כל זיווג מסוגל לפעול בעולם, להוליד נשמות גרים ולעורר הרהורי תשובה בלב בני ובנות ישראל. זו כוונה השייכת לתחום המושכל של הנפש, כאשר בני הזוג פועלים באופן מחושב ומתוך ראית הנולד.

ד. הכוונה העליונה ביותר היא התדמות האיש והאשה ליחוד העליון של קודשא-בריך-הוא ושכינתיה, יחוד פרצופי ז"א ומלכות דאצילות, כאשר בני הזוג חפצים לשקף יחוד עליון זה ביניהם ואף לגרום במעשיהם ליחוד מקביל למעלה. בזיווג זה מעלים בני הזוג את קומתם השלמה, הכוללת את כל כחות המושכל-מורגש-מוטבע שבנפש, למדרגה אלקית המשקפת את היחוד האלקי העליון.

על פי הסוד, ארבע כוונות אלו מקבילות לארבעת העולמות אצילות-בריאה-יצירה-עשיה[[8]](#endnote-8), כאשר בכוונתם קובעים בני הזוג באיזה עולם יתחולל זיווגם:

הכוונה התחתונה, המתמקדת בצרכים גופניים-מעשיים, שייכת לעולם העשיה. זו כוונה של "דיעבד", המתחשבת ביצר הרע שבעולם העשיה (ש"רובו רע"), ונבדלת מהותית משלש הכוונות הנעלות יותר. לכן נאמר על עולם העשיה "[כל הנברא בשמי ולכבודי בראתיו יצרתיו] אף עשיתיו"[[9]](#endnote-9) – זהו עולם הנבדל מהעולמות שמעליו, בסוד "'אף' הפסיק הענין", וגם יש בו ממד של חרון אף על ההזדקקות לכוונה כה ירודה. המלה "אף" רומזת גם לכך שזו כוונת "דיעבד", כוונה של "אף על פי כן". בעולם העשיה יחסי האיש והאשה הם יחסי "אחור באחור"[[10]](#endnote-10), כאשר האדם מסב את פניו מזולתו ושקוע בהנאתו האישית.

הכוונה השניה שייכת לעולם היצירה, עולם הרגשות, שבו הדגש העיקרי הוא על מרקם היחסים בין בני הזוג. בעולם היצירה יחסי האיש והאשה הם יחסי "פנים באחור", כאשר במצות עונה האיש מפנה את פניו אל אשתו ומתמקד בה ובחוויותיה, בעוד שהאשה שקועה בקבלת התענוג שבעלה משפיע לה, וכאילו מפנה אליו עצמו אחור. כמובן, כפי שהוסבר, העמידה "פנים באחור" יכולה להיות גם הפוכה, כאשר האשה היא המשקיעה את רגשותיה ומאמציה בבעלה. בין כך ובין כך, בעולם היצירה הפנית הפנים כלפי בן הזוג נעשית במגמה לטפח את צד האחור שלו – רצון הנתינה וההשפעה של אחד מבני הזוג משקיע במודע בטיפוח רצון הקבלה של האחר.

הכוונה השלישית שייכת לעולם הבריאה, עולם השכל, שבו הדגש העיקרי הוא על תכנון וחישוב התוצאות של פעולת בני הזוג. בעולם הבריאה ישנו הרצון להשתתף בבריאתו של הקב"ה "יש מאין" על ידי לידת ילד נוסף. גם הכוונה לעורר הרהורי תשובה בלבות בני ישראל שייכת לעולם הבריאה, בו מקננת ספירת הבינה, מקור הרהורי התשובה של "ולבבו יבין ושב"[[11]](#endnote-11). כאן יחסי האיש והאשה הם יחסי "אחור בפנים". מוקד התענינות האיש והפנית פניו איננו אשתו, אלא המצוה בה הוא מחויב, ועל כן פניו מופנות כלפי שמיא ואילו כלפי אשתו הוא מפנה את אחוריו כביכול. רצונו האמיתי הוא לידת ילדים, והזיווג נתפס כאמצעי לצורך קיום מצוה זו. אמנם, האשה איננה מחויבת במצות "פרו ורבו", ותודעתה שלה היא תודעת התמסרות לסייע לבעלה ולמלא את רצונו, ואם כן היא מפנה אליו פנים. כמובן, יתכן גם מצב הפוך, בו האשה היא זו המתכוונת בעיקר ללידת ילדים, ואילו בעלה מפנה אליה את פניו ומשתתף בכוונתה שלה.

הכוונה הרביעית, העליונה, שייכת לעולם האצילות, העולם שכולו אלקות. בכוונה זו מתדמים בני הזוג לפרצופי ז"א ומלכות המתייחדים בעולם האצילות. בעולם האצילות, עולם האחדות האלקית, אין מציאות נפרדת מה', והכל הוא אלקי. לכן, דווקא בכוונה של עולם זה אין מבוקש אחר ליחוד, מלבד היחוד עצמו המשקף ומגלה את היחוד האלקי. בעולם האצילות יחסי האיש והאשה הם יחסי "פנים בפנים". כאשר היחוד עצמו הוא המבוקש הנעלה ביותר, שוב אין רצון או צורך להפנות את המבט אל מציאות חיצונית כל שהיא, ובעצם גם לא קיימת כלל מציאות כזו, וכל אחד מבני הזוג שקוע כל כולו בהפנית פניו בזולתו. בעולם זה כבר קיים המצב העתידי של קיום המצוות בדרך ממילא. שוב אין צורך לחשוב על קיום מצות "פרו ורבו" או מצות "עונה", משום שהן נמשכות בדרך ממילא מן הזיווג. מצות "פרו ורבו ומלאו את הארץ וכבשֻה ורדו וגו'" חוזרת להתפרש כברכה אלקית, המתקיימת ממילא. דווקא מתוך זרימה אלקית זו מורגש היטב כיצד לידת הילדים היא בעצם "ריבוי הדמות", הוספה של עוד גילוי אלקות בעולם הזה. בילד הנולד מיחוד אלקי כזה בולטת עובדת היותו "חלק אלוה ממעל ממש"[[12]](#endnote-12) (בלשון הקבלה, נשמה זו, שנמשכה מיחוד בעולם האצילות, היא "נשמה דאצילות", נשמה גבוהה דרכה מופיע ה' בעולם באופן גלוי, ממש כמו בניסים גלויים[[13]](#endnote-13)).

והנה, ניתן לתאר את ארבע הכוונות כתהליך 'עליה בעולמות' המתחולל במהלך כל זיווג: על בני הזוג להכיר, מתוך שפלות פנימית, שככלל עצם רצונם ומשיכתם להתייחד נובעים מהצורך לספק בהיתר את יצריהם הגופניים. אכן, מיד עם תחילת היחוד על כל אחד מבני הזוג 'לשנות ראש', לצאת מהטבעיות האנוכית ולהתרכז כל כולו ברגשותיו של בן זוגו, ברצון להיטיב לו ולהנות אותו. כוונה זו מלוה בעיקר את גילויי האהבה הקודמים ליחוד עצמו, שעצם ענינם הוא ביטוי רגש תוך רגישות ל'קצב' של בן הזוג. ההחלטה להגיע ליחוד עצמו היא ההבנה שלא די בשעשוע ההדדי, ויש להגיע לתכלית – לעצם הזיווג המאפשר הולדת ילדים. תוך כדי שיאו של היחוד על בני הזוג להתרכז בכוונת "לשם יחוד קודשא בריך הוא ושכינתיה", למסור לכוונת היחוד האלקי את כל עוצמת חוויתם ובכך לעלות לעולם האצילות, עולם האחדות.

1. מקורות:

   . וראה בספר The Mystery of Marriage פרק 14, עמוד 331 ואילך. [↑](#endnote-ref-1)
2. . דברים כג, י. [↑](#endnote-ref-2)
3. . על קומות המושכל-מורגש-מוטבע ביחוד ראה לקמן בתורה "ואל אישך תשוקתך". [↑](#endnote-ref-3)
4. . יבמות כ, א (וראה רמב"ן לויקרא יט, ב ובתניא פרק ל). [↑](#endnote-ref-4)
5. . בראשית ג, טז (וראה בספר The Mystery of Marriage שם כי בכל אחת מהכוונות האשה עולה בדרגה אחת מעל האיש). [↑](#endnote-ref-5)
6. . ראה פסחים עב, ב. [↑](#endnote-ref-6)
7. . בראשית א, כח. [↑](#endnote-ref-7)
8. . השווה למדרגות אבי"ע בשער הששי, תורה "יעוץ נישואין", ודוק היטב. [↑](#endnote-ref-8)
9. . ישעיה מג, ז. [↑](#endnote-ref-9)
10. . על יחסי "אחור באחור" ויחסי "פנים בפנים" ראה בשער הששי, בתורה "מיחסי אחור באחור ליחסי פנים בפנים" ובתורה "גורעין ומוסיפין ודורשין". [↑](#endnote-ref-10)
11. . ישעיה ו, י. [↑](#endnote-ref-11)
12. . תניא פרק ב (על פי איוב לא, ב). [↑](#endnote-ref-12)
13. . ראה שם שער היחוד והאמונה פרק ה. [↑](#endnote-ref-13)