## "עורי צפון ובואי תימן"

ב

שיר השירים, שיר האהבה בין החתן (העליון, הקב"ה) והכלה (כנסת ישראל), נאמר: "עורי צפון ובואי תימן הפיחי גני יזלו בשמיו יבֹא דודי לגנו ויאכל פרי מגדיו"[[1]](#endnote-1).

פסוק זה מתפרש בקבלה בשלשה אופנים: א. כתהליך הכנת הכלה לזיווג. ב. כתהליך הכנת החתן לזיווג. ג. כתהליך הזיווג עצמו.

הפירוש הראשון של "עורי צפון ובואי תימן" הוא שהחתן קורא לרוחות לבוא, לעורר ולהכין את כלתו לזיווג עמו. אזי "עורי צפון ובואי תימן" מתיחסים לגבורות ולחסדים שבכלה. תפקיד הגבורות, השייכות לכלה מצד עצם טבעה, הוא לעורר את הכלה אל חתנה. תפקיד החסדים, להם זוכה הכלה מצדו של חתנה, הוא להכין אותה לביאת החתן. ראשית ההתעוררות ועיקרה הם מצד הגבורות העצמיות והטבעיות שבכלה, ועל כן פותחים "עורי צפון", וכן דווקא על הרוח הצפונית מוסב הביטוי "הפיחי גני" (בלשון יחיד), אלא שהתכלית היא ההכנה לביאה עצמה. "ובואי תימן" היא ביאה המתחוללת בתוך הכלה פנימה, עוד בטרם יבוא אליה חתנה. אחרי ה"רצוא" וההתעוררות של "עורי צפון", זו התישבות הנפש במגמה לקבל את החתן באופן פורה בתוך מציאותה של הכלה.

הפירוש השני הוא שהכלה היא הקוראת "עורי צפון ובואי תימן" כדי לעורר את זרועות חתנה לחבק אותה. זהו חיבוק תומך ומעורר של "שמאלו תחת לראשי וימינו תחבקני"[[2]](#endnote-2), הדרוש כהקדמה ליחוד. ראשית התעוררות החתן אל כלתו, מתוך רגישות ויראת כבוד בפני שונותה ויחודה, נותנת לה חשיבות כאישיות בפני עצמה. התעוררות כזו היא "שמאלו תחת לראשי" התומכת את ראשה של הכלה, היינו את תודעתה העצמית, ובכך מעוררת את טבעה להשתוקק אל החתן – "הפיחי גני [של הכלה]". אחר כך עוטפת אהבת החתן את הכלה, כאשר "וימינו תחבקני" זו 'ממיסה' את כל מציאותה ביחס אליו ופותחת אותה לקבל את אורו הגלמי ולעבד אותו עד ללידה ראויה במציאות העולם – "יזלו בשמיו [של החתן]".

גם הכנת הכלה וגם הכנת החתן כוללות את יסוד האש ואת יסוד המים: הכנת הכלה להתעורר לקראת בעלה היא מצד אש הגבורות שבה, ה**אש** שב**אש**ה. העלאת המיין נוקבין שלה לקראת בעלה היא מצד מי החסדים שבה[[3]](#endnote-3). הכנת החתן בגילוי תשוקתו לכלה היא מצד אש הגבורות שבו, ה**אש** שב**א**י**ש**, גבורה שבפנימיותה היא יראה הרגישה לאישיות הכלה. נסיכת חוית הרוגע והאהבה בכלה היא מצד מי החסדים שבחתן, בהם 'טובלת' הכלה עד כלות הנפש לבעלה.

רק אחרי שתי ההכנות יכול להתחולל עצם הזיווג בין החתן לכלתו, ועל כך מוסב הפירוש השלישי של "עורי צפון ובואי תימן": אז "עורי צפון" מוסב על התעוררות הכלה לחתנה בשעת הזיווג ו"בואי תימן" על עצם ביאת החתן. אז כבר לא ניתן להבחין בין החתן והתהליכים העוברים עליו לכלה והתהליכים העוברים עליה, ושוב לא ברור מי קורא ומי נענה. "קול חתן וקול כלה"[[4]](#endnote-4) מתערבים זה בזה, והם קוראים נענים זה לזו בו זמנית.

ורמז: התערבות קולות החתן והכלה היא בסוד "כי קולך ערב"[[5]](#endnote-5). "**כי** **קולך** **ערב**" (המתאר את קול הכלה) עולה בגימטריא **חתן**, אך החיבור של "**כי** **קולך** **ערב**" ו"**מראיך** **נוה**" עולה בגימטריא "**קול** **חתן** **וקול** **כלה**".[[6]](#endnote-6)

1. . שיר השירים ד, טז. [↑](#endnote-ref-1)
2. . שם ב, ו (וראה ברית הנישואין מאמר טהרת המשפחה, עמוד עב). [↑](#endnote-ref-2)
3. . ראה בתורה הבאה – "ואל אישך תשוקתך". [↑](#endnote-ref-3)
4. . ראה ירמיה לג, יא. [↑](#endnote-ref-4)
5. . שיר השירים ב, יד. [↑](#endnote-ref-5)
6. . על פי חתן עם הכלה הערה ג (עמודים עה-פה). [↑](#endnote-ref-6)