## "שבטי יה עדות לישראל"

ב

מנין עם ישראל בפרשת פינחס זוכה כל משפחה לתוספת אותיות **י** ו-**ה** בתחלת ובסוף שמה –"משפחת **ה**חנכ**י**... משפחת **ה**פלא**י**"[[1]](#endnote-1) וכו'. תוספת זו באה להעיד על יחוס השבטים[[2]](#endnote-2), בסוד "שבטי **יה** עדות לישראל"[[3]](#endnote-3).

עדות זו באה כדי לדחות כל לעז או מחשבה שהמצריים שלטו ח"ו בנשות ישראל ויש פגם ביחוס המשפחות: "לפי שהיו האומות מבזין אותם – מה אלו מתיחסין על שבטיהם? סבורין הם שלא שלטו המצריים באמותיהם? אם בגופם היו מושלים, קל וחומר בנשותיהם! לפיכך הטיל הקב"ה שמו עליהם, ה"א מצד זה ויו"ד מצד זה, לומר מעיד אני עליהם שהם בני אבותיהם, וזה הוא שמפורש על ידי דוד 'שבטי יה עדות לישראל'"ב.

והנה, בפשטות עדות זו נחוצה רק ביחס למשפחות העולות ממצרים, שבנוגע אליהן היו אומות העולם מבזין את ישראל. אף על פי כן, מופיעה בכתוב עדות זו גם ביחס לשלשה שבטים בני יעקב ולאה: "הראובני"[[4]](#endnote-4) "השמעֹני"[[5]](#endnote-5) ו"הזבולֹני"[[6]](#endnote-6). מדוע?

חז"ל[[7]](#endnote-7) מנו "בני תשע מדות" (כגון "בני תמורה", "בני שנואה" ו"בני מריבה", שיוזכרו לקמן) שעל אף שיחוסם כשר הרי נשמתם פגומה, בשל חסרון באהבה ובדבקות בין הוריהם בעת הזיווג. בהוספה המיוחדת של אותיות **י**-**ה** לשמות שלשת השבטים מעידה התורה על כשרותם השלמה, ומסירה כל פקפוק ביחס למעלת הזיווג בין הוריהם יעקב ולאה וביחס לשלמות הנשמתית של הבנים שנולדו מזיווגם. דווקא בנוגע לשלשה שבטים אלו נזקקים אנו לעדות שכזו, משום שבמבט ראשון עלולים אנו לחשוב שהם שייכים לאחד מאותם "בני תשע מדות":

ראובן נולד מהטפה הראשונה של יעקב[[8]](#endnote-8) – מביאתו הראשונה אל לאה. בביאה זו סבור היה יעקב כי הוא בא אל רחל, ובאמת נתחלפה לו רחל בלאה, ועל כן צריכה התורה להדגיש שאין בו חס ושלום שמץ פסול של "בני תמורה" ("שבא על אחת מנשיו וכסבור שהיא צרתה"[[9]](#endnote-9)).

בשמו של שמעון הדגישה לאה את היותה שנואה – "כי שמע הוי' כי שנואה אנכי"[[10]](#endnote-10). לכן צריכה התורה להדגיש כי חס ושלום אין בו שמץ פסול של "בני שנואה" ("ששונאה, ומתוך כך נותן דעתו על אשה אחרת"[[11]](#endnote-11)) או "בני מריבה" ("אף על פי שאינו שונאה, שהיתה מריבה ביניהם באותה שעה"[[12]](#endnote-12)).

הדגשת הדברים גם ביחס לזבולון, האחרון בבני לאה, מציינת כי על אף שהעדפת רחל על לאה נמשכה כל משך חיי הנישואין[[13]](#endnote-13), הרי שכל בני לאה כשרים ומיוחסים אחר יעקב בתכלית השלמות, גם בכוונת הלב.

ורמז נאה לאהבת יעקב ולאה בעת הריון ולידת שלשת השבטים האלו: **ראובן** **שמעון** **זבולֻן** עולים בגימטריא "**ואהבת** **לרעך** **כמוך**"[[14]](#endnote-14)!

פשוט יותר להבין כי שמעון וזבולון, וכמותם כל בני לאה שביניהם, אינם "בני שנואה". וודאי כי יעקב אבינו לא שנא ח"ו את לאה, ואהבתו לה היתה שלמה, גם אם פחותה מאהבתו לרחל. אמנם, כיצד ניתן להבין כי ראובן מתיחס אחר יעקב ללא כל פגם בכוונת לבו? הרי יעקב באמת רומה, ובא על לאה כאשר חשב כי היא רחל[[15]](#endnote-15)!

יש לומר כי בליל הכלולות, כשבא יעקב לזיווגו הראשון, היה בו ספק, במודע או שלא במודע, אל מי הוא בא באמת. ספק כזה מתאים ליעקב, שהכיר כי לבן הוא רמאי, ואף היה מנוסה בעצמו בהחלפת אחים והטעיה ביניהם. ממילא, יעקב גמר בלבו לכוון לשם האמת, גם אם אין לו וודאות ביחס אליה. על דרך זו, כל צדיק-אמת חפץ תמיד להדבק בשכינה ומכוון לכך את לבו. מבחינתו, אין חשיבות רבה לשאלה האם מדובר בשכינתא עילאה (סוד לאה) או בשכינתא תתאה (סוד רחל). וכך בכלל, הצדיק משתדל ככל יכולתו לעשות את רצון ה' כפי הבנתו. אמנם, אחרי כל השתדלותו הוא מכוון לעשות את הדברים כרצון ה', כפי פלאי השגחת תמים דעים, גם אם אין הם עולים לפי הבנתו, רצונו והשתדלותו. ממילא מכוונת תמיד דעת הצדיק אל המציאות בה הוא עוסק, גם כשלכאורה הוא טועה או מוטעה.

כך, בכל יחוד בין איש ואשה עליהם לדעת שאחרי כל רצונם והכנתם להתיחד בטהרת לב ולהמשיך נשמה קדושה, הרי באמת "מהוי' אשה לאיש"[[16]](#endnote-16) ו"מהוי' יצא הדבר"[[17]](#endnote-17), ואין להם אלא לכוון את לבם ולדבקו ברצון ה' בסדרי הזיווגים ובהמשכת הנשמות וגלגוליהן.

ורמז: "**מהוי**' **אשה** **לאיש**" עולה בגימטריא **תשובה**. בהכרת השגחת ה' על שידוך כל איש ואשה ועל כל פרטי זיווגיהם יש כח לשוב ולתקן כל פגם וריחוק בין בני הזוג. כל 'סיבוך' שמתגלע בין איש ואשה – כל כעס וקפידא – נמתק כשמכירים בני הזוג בהשגחת ה' על כל פרט בנישואיהם. על האדם להיות "כל ימיו בתשובה"[[18]](#endnote-18) ולהכיר בכל משך נישואיו כי "מהוי' אשה לאיש". רק באמונה טהורה זו ניתן להישמר מפגמי "בני תמורה", "בני שנואה" ו"בני מריבה" אפילו בדקות שבדקות.[[19]](#endnote-19)

1. . במדבר כו, ה. [↑](#endnote-ref-1)
2. . ראה רש"י על הפסוק (על פי פסיקתא דרב כהנא פיסקא יא אות ו). [↑](#endnote-ref-2)
3. . תהלים קכב, ד. [↑](#endnote-ref-3)
4. . במדבר כו, ז. [↑](#endnote-ref-4)
5. . שם פסוק יד. [↑](#endnote-ref-5)
6. . שם פסוק כז. [↑](#endnote-ref-6)
7. . נדרים כ, ב. [↑](#endnote-ref-7)
8. . ראה בראשית מט, ג (ובמפרשי הפסוק). [↑](#endnote-ref-8)
9. . רש"י לנדרים כ, ב דיבור המתחיל "בני תמורה". [↑](#endnote-ref-9)
10. . בראשית כט, לג. [↑](#endnote-ref-10)
11. . רש"י לנדרים כ, ב, דיבור המתחיל "בני שנואה". [↑](#endnote-ref-11)
12. . רש"י שם, דיבור המתחיל "בני מריבה". [↑](#endnote-ref-12)
13. . ראה רש"י לבראשית לה, כב (על פי שבת נה, ב). [↑](#endnote-ref-13)
14. . ויקרא יט, יח. [↑](#endnote-ref-14)
15. . אך ראה לעיל בתורה "ליל הכלולות" כי גם רחל נכללה בזיווג יעקב עם לאה. [↑](#endnote-ref-15)
16. . בראשית רבה סח, ג (וראה בארוכה בשער הראשון, בתורה "מה' אשה לאיש"). [↑](#endnote-ref-16)
17. . בראשית כד, נ. [↑](#endnote-ref-17)
18. . שבת קנג, א. [↑](#endnote-ref-18)
19. . על פי חתן עם הכלה הערה פט (עמוד קעג-קעד). [↑](#endnote-ref-19)