## אש מיין

ח

ז"ל דרשו כי "הרואה סוטה בקלקולה יזיר עצמו מן היין"[[1]](#endnote-1) משום שהיין מעורר את יצר העריות[[2]](#endnote-2). אכן, "את זה לעֻמת זה עשה האלהים"[[3]](#endnote-3), וכשם שהיין יכול להצית אש זרה של תאוה, כך הוא יכול גם להצית אש קדש של "תאות צדיקים אך טוב"[[4]](#endnote-4).

בשבת קדש ראוי להצית יקד אש של קדש בין רעים האהובים, ויין הקידוש מסוגל לעורר אש זו. מקודם שותה ה**איש** מיין הקידוש, ובכך מעורר את ה**אש** **י** שבו, ואחר כך הוא נותן ל**אשה** לשתות מיין הקידוש, כדי לעורר את ה**אש** **ה** שבה. מהתעוררות ב' מדרגות ה**אש** הקדושה הזו, שבסוד "סמכוני **באש**ישות"[[5]](#endnote-5), זוכים בני הזוג להשראת שם **יה** – השראת "שכינה ביניהם"[[6]](#endnote-6).

בימות החול על האדם להתבונן בבריאה יש מאין, כדי להתקשר לאין האלקי ולהתעלות מעל המציאות ותאוותיה. בפרט, יש להתקשר לאין האלקי כדי להתעלות מהבערה של תאות המשגל, שעלולה לגרום ל"**אש** אוכלתן"ו ביחוד לא מזוכך בין ה**א**י**ש** ל**אש**ה. אמנם, בשבת קדש (שסודו **יה** בעצם, כמבואר בכתבי האריז"ל) יש את הכח להפוך את ה**יש** **מאין** ל**אש** **מיין**, ללא חשש משקיעה בתאוה.

אם כן, בשבת ניתן לפרש את כפל ה-**יי** של **יי**ן כפירוש חז"ל[[7]](#endnote-7) לכפל ה-**יי** ב"ו**יי**צר הוי' אלהים את האדם"[[8]](#endnote-8), הרומז לשני היצרים שניתנו לאדם בשעת יצירתו. הדבר בא ללמד כי ביין יש כח לזכות ל"'ואהבת את הוי' אלהיך בכל לבבך'[[9]](#endnote-9) – בשני יצריך"[[10]](#endnote-10), לעבוד את ה' גם עם תאות היצר הרע, בקדושת הזיווג של ליל שבת קדש.

יש לדעת כי התיקון לכך ש"כל הנותן עינו בכוסו עריות כולן דומות עליו כמישור"[[11]](#endnote-11) הוא על ידי מצות חז"ל לתת את העינים בכוס יין הקידוש ויין הברכה[[12]](#endnote-12). ההתבוננות הנכונה בכוס היין מתקנת את הפגם שעלול להיוולד ממנו, והופכת אותו ליין המשלהב ומעורר את אש הקדש. כאשר מתבוננים ביין כראוי, די בטפת יין אחת כדי להצית את אש הקדש. ללא התבוננות זו, גם יין רב לא יפעל את ההתעוררות הרצויה, והוא אף עלול להצית את אש התאוה הזרה.

בפשטות, האיש המקדש שותה בקידוש רוב כוס, ואילו אשתו מסתפקת בטפת יין. **ר**ֹ**ב** **כוס** רומז לבירור **רפח** ניצוצות, אשר **רב** ניצוצות מתוכם כבר נתבררו בגלות מצרים ואילו **כוס** ניצוצות נותרו להתברר בכל שאר הגלויות. אמנם, "עבודת הבירורים" היא עבודת ימות החול, בעוד שבשבת מלאכת בורר אסורה. לכן, שתית רוב כוס הקידוש באה להעיד כי "באת שבת באת מנוחה [ואזי] כלתה ונגמרה המלאכה"[[13]](#endnote-13) וניתן לנוח מעבודת הבירורים. דווקא האיש המקדש הוא השותה רוב כוס, משום שבעיקר עליו מוטלת עבודת בירור המציאות החיצונית בימות החול.

אמנם, עבודת שבת עצמה היא "עבודת היחודים"[[14]](#endnote-14) – עבודת היחוד הקדוש בין האיש לאשתו. לאחר שתית רוב כוס, הרי שלצורך אש הקדש של עבודת היחודים די בשתית טפת יין אחת בלבד על ידי האיש ובשתית טפת יין אחת בלבד על ידי אשתו. והרמז: **טפת** **יין** של האיש ו**טפת** **יין** של האשה עולות ביחד בגימטריא כמנין פסוק היחוד, שהוא הסמל לכל עבודת היחודים, "**שמע** **ישראל** **הוי**' **אלהינו** **הוי**' **אחד**"[[15]](#endnote-15).

שתית היין היא משל ליחוד האיש והאשה[[16]](#endnote-16). כשם ששתית היין המתוקנת תלויה במבט העין בכוס, כך אופי היחוד בין איש ואשתו, קדושת הזיווג וזיכוכו, תלויים במבט העינים הקודם לו בין האיש לאשה, בסוד "עיניך יונים"[[17]](#endnote-17). על האיש להביט בעיני אשתו באופן מתוקן, במבט עינים המבטא את האיזון והקשר השלם ביניהם. רק המבט המתוקן, בו בני הזוג מביטים זה לזו בעינים, ללא כל תחושת עליונות או בעלות שלילית, יכול להבטיח כי ביחוד ביניהם תבער אש קדש.[[18]](#endnote-18)

1. . סוטה ב, א. [↑](#endnote-ref-1)
2. . סוטה פרק א משנה ד (וראה גם נזיר ב, א). [↑](#endnote-ref-2)
3. . קהלת ז, יד. [↑](#endnote-ref-3)
4. . משלי יא, כג. [↑](#endnote-ref-4)
5. . שיר השירים ב, ה (וראה שכינה ביניהם פרק א הערה א). [↑](#endnote-ref-5)
6. . סוטה יז, א. [↑](#endnote-ref-6)
7. . ברכות סא, א. [↑](#endnote-ref-7)
8. . בראשית ב, ז. [↑](#endnote-ref-8)
9. . דברים ו, ה. [↑](#endnote-ref-9)
10. . רש"י על הפסוק (על פי ברכות נד, א). [↑](#endnote-ref-10)
11. . יומא עד, ב. [↑](#endnote-ref-11)
12. . ברכות נא, א. [↑](#endnote-ref-12)
13. . רש"י לבראשית ב, ב (וראה גם רש"י לשמות כ, ט). [↑](#endnote-ref-13)
14. . ראה במבוא לספר מודעות טבעית. [↑](#endnote-ref-14)
15. . דברים ו, ד. [↑](#endnote-ref-15)
16. . ראה נדרים כ, ב. [↑](#endnote-ref-16)
17. . שיר השירים א, טו. [↑](#endnote-ref-17)
18. . על פי חתן עם הכלה הערה קנ (עמודים רנט-רס). [↑](#endnote-ref-18)