## כוונות העליה לתורה

ע

ל פי מנהג ישראל – "מנהג ישראל תורה" – החתן עולה לתורה בשבת הסמוכה לחתונתו (לפניה או לאחריה).

ברובד הבסיסי, העליה לתורה מבטאת את התקשרות החתן לתורה, התקשרות המתחוללת מתוך נישואיו, שרק אחריהם הוא מסוגל ללמוד תורה בטהרה[[1]](#endnote-1). אך בעומק יותר, בעליה לתורה מתעלה החתן למעלה משרש התורה, עד שהוא הופך להיות משפיע לתורה וממשיך לה אור. עד נישואיו החתן הוא בגדר מקבל מן התורה – לומד "שלא לשמה", אלא לתיקון נשמתו שלו[[2]](#endnote-2) – ומנישואיו והלאה עליו להפוך למשפיע לתורה, ללומד "לשמה", שבלימודו מחבר את התורה לקב"ה[[3]](#endnote-3).

בעליה לתורה על החתן לדעת שכלתו מזוהה עם התורה עצמה. בשעה זו, בה עולה החתן להיות משפיע בתורה, עליו לזכור כי הוא צריך להתחתן "לשמה", על מנת להשפיע בכלה-בתורה לתועלתה שלה, ולא לצרכיו האישיים. על החתן לעלות לשרש התורה-הכלה ועוד מעלה מעלה ממנו, על מנת להיות משפיע בתורה מלמעלה למטה. במקביל, ב"שבת כלה" על הכלה להתעצם עם התורה עצמה ולהזדהות עמה. כשהחתן והכלה באים לבנות את ביתם על אדני התורה והמצוה – בכוונות שבת העליה לתורה – הם זוכים שעל חתונתם יאמר "'ביום חתֻנתו'[[4]](#endnote-4) זה מתן תורה"[[5]](#endnote-5).

רמז לעילוי החתן והכלה – הוא בלימודו והיא בהזדהותה עם התורה עצמה – יש בכך ש**עליה** **לתורה** עולה בגימטריא **ב** פעמים **חשמל**. חז"ל מפרשים את סוד החשמל[[6]](#endnote-6) (– המלאכים הנקראים חשמלים) כ"עתים חשות עתים ממללות – בשעה שהדיבור יוצא מפי הקב"ה חשות ובשעה שאין הדיבור יוצא מפי הקב"ה ממללות"[[7]](#endnote-7).

החשמל הראשון שייך לחתן: סוד החשמל מבטא מעבר מעמדה של מקבל (החש בבטול למה שמעליו) לעמדה של משפיע (הממלל למה שמתחתיו) – זהו מעבר החתן מהלימוד "שלא לשמה" (בו הוא בגדר מקבל מהתורה) ללימוד "לשמה" (בו הוא משפיע לתורה-לכלה).

החשמל השני שייך לכלה: המשמעות הפשוטה של "עתים חשות עתים ממללות" היא מעבר משתיקה לדיבור, מהעלם לגילוי. זהו תהליך החשמל של הכלה, שבעולם הזה אין קולה נשמע (והיא בבחינת "חש") ואילו בעולם הבא זוכים לשמוע "קול כלה"[[8]](#endnote-8). בפרט זוכים לשמוע את קולה של הכלה בלימוד התורה לרבים, שהרי האשה זוכה ל"תורת חסד על לשונה"[[9]](#endnote-9) – לימוד תורה על מנת ללמד[[10]](#endnote-10).[[11]](#endnote-11)

1. . יומא עב, ב. מנחות קי, א. [↑](#endnote-ref-1)
2. . ראה פסחים סח, ב (ונתבאר בארוכה בספרנו חתן עם הכלה). [↑](#endnote-ref-2)
3. . ראה זהר ח"ג רכב, ב. [↑](#endnote-ref-3)
4. . שיר השירים ג, יא. [↑](#endnote-ref-4)
5. . תענית כו, ב. [↑](#endnote-ref-5)
6. . יחזקאל א, כז. [↑](#endnote-ref-6)
7. . חגיגה יג, ב. [↑](#endnote-ref-7)
8. . ירמיה לג, יא (וראה תורה אור מד, ד). [↑](#endnote-ref-8)
9. . משלי לא, כו. [↑](#endnote-ref-9)
10. . סוכה מט, ב. [↑](#endnote-ref-10)
11. . על פי חתן עם הכלה הערה ו (עמודים קיא-קיד). לכללות הקשר בין הנישואין ללימוד תורה ראה בשער הרביעי. [↑](#endnote-ref-11)