## התעוררות אהבה תמידית

"מ

נהג ישראל תורה" (בחלק מתפוצות ישראל) שהכלה מקיפה את החתן תחת החופה שבע פעמים.

רמז למנהג זה ניתן למצוא בפסוק "סביב שמֹנה עשר אלף ושם העיר מיום הוי' שָמָה"[[1]](#endnote-1). פסוק זו מופיע בסיום חזון הבית השלישי והמשולש, בסוד "שלשה שותפין הן באדם"[[2]](#endnote-2), והוא החותם את כל ספר יחזקאל – נביא המרכבה, שסודו הרכבה וזיווג, ושמו **יחזקאל** עולה בגימטריא **יוסף** (יסוד דכורא) ו**ציון** (יסוד נוקבא).

"סביב שמֹנה עשר אלף" רומז להקפות הכלה סביב אלוף נעוריה, המקיים בעצמו כעת "בן שמונה עשרה לחופה"[[3]](#endnote-3). מתוך הקפות אלו זוכים החתן והכלה לכך שעירם – במובן של התעוררותם – תהיה בבחינת "הוי' שמה". "הוי' שמה" הוא גילוי מובהק של "שכינה ביניהם"[[4]](#endnote-4) – גילוי התלוי באש הקדש של התעוררות האהבה המאירה והלוהטת של בני הזוג.

[בספר דניאל, בחלקו הכתוב בלשון ארמית, מצאנו את המלה "עיר" במובן של התעוררות: "עיר וקדיש מן שמיא **נחִת**"[[5]](#endnote-5). דורשי רשומות דרשו פסוק זה על לידת מורנו הבעל שם טוב בשנת **נחת**. תלמידי הבעל שם טוב אמרו שכל התעוררות תשובה ועבודת ה' עד ביאת המשיח היא מכחו של הבעל שם טוב. כך יש לומר כי ביום החתונה – וכן בכל עת זיווג – על בני הזוג לזכור את מורנו הבעל שם טוב ולקבל ממנו את הכח של "עיר וקדיש", התעוררות אש קדש היורדת מן השמים (עד למצב בו בית המקדש כולו יורד משמים ושורה בבית בני הזוג).]

הרמב"ם פוסק כי קדושת העיר – קדושת ירושלים והמקדש – קיימת לדורות[[6]](#endnote-6). על בני הזוג לקיים בכל עת את התעוררותם הפנימית זה לזו וזו לזה. אף על פי ש"'אני ישנה'[[7]](#endnote-7) בגלותא"[[8]](#endnote-8), בכל זאת "ולבי ער"ז – גם כאשר האשה אסורה על בעלה (ואזי "ומפני חטאינו [הגורמים לטומאת הנדה] גלינו [– נדדנו] מארצנו"[[9]](#endnote-9)), בכל זאת חבויה הערנות בלב. ערנות הלב היא גילוי ה' – "צור לבבי"[[10]](#endnote-10) – ועל כן "ושם העיר מיום הוי' שמה".[[11]](#endnote-11)

1. . יחזקאל מח, לה. [↑](#endnote-ref-1)
2. . קדושין ל, ב. [↑](#endnote-ref-2)
3. . אבות פרק ה משנה כב. [↑](#endnote-ref-3)
4. . סוטה יז, א. [↑](#endnote-ref-4)
5. . דניאל ד, י. [↑](#endnote-ref-5)
6. . הלכות בית הבחירה פרק ו הלכות יד-טו. [↑](#endnote-ref-6)
7. . שיר השירים ה, ב. [↑](#endnote-ref-7)
8. . זהר חלק ג צה, א. [↑](#endnote-ref-8)
9. . מתוך תפלת מוסף לשלשה רגלים, ראש השנה ויום הכיפורים. [↑](#endnote-ref-9)
10. . תהלים עג, כו. [↑](#endnote-ref-10)
11. . על פי חתן עם הכלה הערה פה (עמודים קסב-קסג). [↑](#endnote-ref-11)