## "נקבה תסובב גבר"

א

סמכתא למנהג לפיו מסובבת הכלה את החתן שבע פעמים בעמדו תחת החופה נמצאת בפסוק "נקבה תסובב גבר"[[1]](#endnote-1).

באמת, סיבוב הכלה סביב החתן ממשיך בכל ימי חייהם. על סיבוב תמידי זה נאמר "כל השרוי בלא אשה שרוי בלא חומה"[[2]](#endnote-2). האשה היא חומת מגן התוחמת את האיש – תחום זה שומר ואף מגביל את האיש באוירה מסוימת מחד, ומאידך מאפשר לו לממש את כחותיו הרבים במציאות. דווקא הגבלת האשה מאפשרת לאיש לפעול בארץ-במציאות תוך המשכת הבלי-גבול בתוך גבול.

זהו סוד הבטחת השי"ת לרחל אמנו "ושבו בנים לגבולם"[[3]](#endnote-3) האמור באיש ישראל השב לארץ ישראל ופוקד אותה – "כי יבעל בחור בתולה יבעלוך בניך, ומשוש חתן על כלה ישיש עליך אלהיך"[[4]](#endnote-4) (פקידת הארץ היא בקיום כל **תריג** מצוות התורה בתוכה; **תריג** = **חתן** **על** **כלה**). והרמז: "[כי ברא הוי' חדשה בארץ] **נקבה** **תסובב** **גבר**" עולה בגימטריא **ארץ** **ישראל**.

בהקשר רחב יותר, הקפת הנקבה את הגבר היא הקפת נשמות ישראל (הכלה, ביחס לה') את התורה שניתנה "מפי הגבורה" (והרי היא בבחינת גבר תקיף). ה' אמר למשה קודם מתן תורה "כה תאמר לבית יעקב ותגיד לבני ישראל"[[5]](#endnote-5), ופירשו חז"ל: "'לבית יעקב' אלו הנשים, תאמר להן בלשון רכה, 'ותגיד לבני ישראל' עונשים ודקדוקין פרש לזכרים, דברים קשים כגידים"[[6]](#endnote-6). היחס בין התורה לנשמות ישראל הוא כיחס בין הזכרים לנקבות. כאשר נשמות ישראל מקיפות את התורה הן פועלות בדיניה ודקדוקיה המתקה וריכוך, ו"דברים קשים כגידים" יכולים להאמר בתקיפות הראויה גם ב"לשון רכה" (בסוד "אורות דתהו בכלים דתיקון").

אם כן, באופן פרדוכסלי, כשנשמות ישראל מקיפות את התורה ככלה את חתנה הן משפיעות עליה, ואזי התורה נתפסת ככלה-מקבלת ביחס אליהן. בגמרא נלמד שישראל משפיעים בתורה (והיא כאשה מאורסה להם) מהפסוק "מורשה קהלת יעקב"[[7]](#endnote-7) – "אל תקרי 'מורשה' אלא 'מאורסה'"[[8]](#endnote-8). המלה "מורשה" מופיעה רק עוד פעם אחת בתורה, בפסוק "והבאתי אתכם אל הארץ אשר נשאתי את ידי לתת אֹתה לאברהם ליצחק וליעקב ונתתי אֹתה לכם מורשה"[[9]](#endnote-9). לפי זה, יש קשר פנימי ועצמי בין שלמות ירושת הארץ לשלמות ירושת התורה: בתורת חו"ל הלומד מקבל מהתורה את קדושתה ומושפע ממנה. רק בתורת ארץ ישראל זוכה הלומד להשפיע בתורה, בבחינת "**נקבה** **תסובב** **גבר**" העולה בגימטריא **ארץ** **ישראל**, כנ"ל, ועל כן "אין תורה כתורת ארץ ישראל"[[10]](#endnote-10).

מכך ניתן ללמוד גם ביחס להקפת הכלה את חתנה, כי בנוסף לכך שהכלה שומרת על חתנה כחומה בצורה – ובכך מאפשרת לו לנתב את כחותיו למציאות באופן הטוב ביותר – הרי בעת ההקפות הכלה גם משפיעה על החתן. בהקפות ממשיכה הכלה שבעה אורות מקיפים המרככים את כחות התהו של החתן, ומעצבים אותם מחדש כך שכל תוקפם יבוטא באופן המרוכך והמיטיב ביותר עם המציאות. בפעולת השפעה זו על החתן נדרשת הכלה להמשיך בכל ימי חייהם.[[11]](#endnote-11)

1. . ירמיה לא, כא. [↑](#endnote-ref-1)
2. . יבמות סב, ב. [↑](#endnote-ref-2)
3. . ירמיה לא, טז. [↑](#endnote-ref-3)
4. . ישעיה סב, ה. [↑](#endnote-ref-4)
5. . שמות יט, ג. [↑](#endnote-ref-5)
6. . רש"י על הפסוק (על פי המכילתא). [↑](#endnote-ref-6)
7. . דברים לג, ד. [↑](#endnote-ref-7)
8. . ברכות נז, א. [↑](#endnote-ref-8)
9. . שמות ו, ח. [↑](#endnote-ref-9)
10. . ויקרא רבה יג, ה. [↑](#endnote-ref-10)
11. . על פי חתן עם הכלה הערה פה (עמודים קסא-קסב ו-קסד) והערה פח (עמודים קסט-קע). [↑](#endnote-ref-11)