## לפום צערא אגרא

ב

כל חתונה יש גם ממד של צער לחתן ולכלה, עליהם מוטל, לכאורה, לעזוב את העיסוק בהתפתחות עצמית פנימית לטובת עיסוק במציאות החיצונית.

על החתן והכלה להעלים את הפנימיות לצורך גילוי החיצוניות. כך בבנין הבית, הדורש מאמץ בתחום המעשי-חיצוני של העולם. כך גם בעצם הקשר בין בני הזוג, הדורש מהם לפנות מהתחום הפנימי של כל אחד מהם לתחום החיצוני יחסית, שבו הם יכולים לפגוש זה את זו בראשית נישואיהם. רק בהמשך נישואיהם יזכו החתן והכלה לבוא לחדרים הפנימיים שבלבם ולבנות לעצמם את קדש הקדשים המשותף. צער החתן נובע מכך שעליו לעזוב את ענג לימוד התורה הפנימי לטובת תיקון המציאות החיצונית, ואילו הכלה מתוסכלת מכך שדווקא כעת, לאחר שהכירה את החתן ונחשפה לעולם פנימי-רוחני החדש לה, עליה לפנות לעניני הבית הגשמיים.

כדי להפיג את צערם, מצוה לשמח את החתן והכלה עד שיקוים בהם "לפום צערא אגרא"[[1]](#endnote-1) – עד שיעלו מתוך ה"בירא עמיקתא" של הצער ל"איגרא רמה" של שמחה רבה.

את החתן ואת הכלה משמחים באופן שונה: לפני החתן אומרים דברי בדחנות, שעל אף שהם נאמרים בפקחות רבה הרי כל כולם דברי שטות והבל, ולפני הכלה רוקדים ומכרכרים בכל עוז, באופן של "שטות דקדושה"[[2]](#endnote-2).

לכאורה, ניתן היה לצפות שדווקא את הכלה – שכחה בדיבור – ישמחו בדברי בדחנות, ואת החתן – שדרכו להשתטות במעשה בפועל – ישמחו בריקודי שטות. אך האמת היא שאת כל אחד מבני הזוג צריכים לשמח דווקא בענין האופייני לזולתו, על מנת להכינו כדבעי לנישואין. את החתן מכינים בדיבורי ההבל לקראת אופי הכלה (וד"ל), ואת הכלה מכינים בהשתטות המעשית לקראת אופי החתן (וד"ל). בעומק, הכנות אלו חושפות בחתן גם ממד נשי, הנהנה מדיבורי הבל, ובכלה גם ממד גברי, הנהנה להשתטות ומתעורר לרקוד. כך מאפשרות להם ההכנות להתכלל ולהנשא זה לזו וזו לזה כדבעי.

שמחת חתן וכלה – המלמדת אותם להנות בקדושה גם מהבלי העולם – מגלה להם כי ישנו ממד עמוק בו ניתן להפיק שמחה וצחוק אלקיים מהעולם הזה, כאשר עוסקים בו כדבעי ומעלים ממנו ניצוצות של קדושה. ובעומק, השמחה היא המאפשרת לחתן ולכלה 'להחזיק ראש' ולשמור גם על עולמם הפנימי בעת העיסוק בחיצוניות. על החתן והכלה לחבר את הפנימיות והחיצוניות – לבנות לעצמם עולם פנימי משותף ולהעלות את חיצוניות העולם לקדש – על ידי שמחה רבה (הכוללת בדחנות והשתטות). בלשון הקבלה, דווקא ה**הבל** הקדוש הוא המייחד את ה**קול** (סוד החתן) עם ה**דבור** (סוד הכלה) – יחוד הפנימיות עם החיצוניות – ומאפשר את עבודת היחודים[[3]](#endnote-3) שתכליתה הגילוי כי "**שכינה** ביניהם"[[4]](#endnote-4) ו"**שכינה** בכל מקום"[[5]](#endnote-5). והרמז: **הבל** **קול** **דבור** עולה בגימטריא **שכינה**.[[6]](#endnote-6)

1. . אבות פרק ה משנה כא. [↑](#endnote-ref-1)
2. . ראה המשך "באתי לגני" לכ"ק אדמו"ר הריי"צ, וביאורי הרבי להמשך זה בכל מאמרי "באתי לגני" (וראה גם לקמן שער ששי, תורה "רוח קנאה" ותורה "רוח שטות – כח האהבה והפוריות"). [↑](#endnote-ref-2)
3. . ראה לקמן בשער השביעי, תורה "אש מיין", ובמבוא לספר מודעות טבעית. [↑](#endnote-ref-3)
4. . סוטה יז, א. [↑](#endnote-ref-4)
5. . בבא בתרא כה, א. [↑](#endnote-ref-5)
6. . על פי חתן עם הכלה הערה קעו (עמודים רעט-רפב). [↑](#endnote-ref-6)