## שמירת הברית בריקוד ושמחה

ב

גמרא[[1]](#endnote-1) מובאים כמה סיפורים של ריקוד עם מספר חפצים – סכינים, אבוקות אש, כוסות יין וביצים – בעתות שמחה. ריקודים מעין אלו שייכים גם לשמחת החתונה, בדוגמת המסופר על רב שמואל בר רב יצחק שהיה "מרקד אתלת" בחתונות[[2]](#endnote-2).

הפלא בריקוד שכזה הוא היכולת לרקוד בלי לאבד טפה מהדעת והערנות, וכשמדובר בכוסות יין, גם בלי לאבד טפת נוזל. הכח שלא לאבד טפה הוא שמירת הברית לה זקוק החתן בזיווג עם כלתו – כח ריכוז השומר לבל תאבד טפת זרע אחת לבטלה (ומתוך כך יזכו החתן והכלה לטף רב).

מקדמת דנא היה מנהג ישראל שבסוף החתונה רקדו גדולי ישראל עם הכלה – כשהם אוחזים במטפחת הנתונה בידה – וריקוד קדוש זה נקרא "מצוה טאנץ" (– ריקוד מצוה). עיקר ה"מצוה טאנץ" הוא לפני הכלה, והצדיק הרוקד מנחיל בריקוד זה כח לכלה לצאת ממקומה ולעלות בריקוד לקראת חתנה. אכן, הצדיק הוא גם שלוחו של החתן – שעליו מוטלת מצות "ושִמח את אשתו"[[3]](#endnote-3) – ובריקודו עם הכלה הוא מלמד את החתן כיצד להתנהג וממשיך לו דעת שלמה לצורך זיווגו עם כלתו. בקבלת החתן את כחו מן הצדיק, הרוקד בתכלית הריכוז והטהרה לפני הכלה, מתגלה כי באמת "שלוחו של אדם כמותו"[[4]](#endnote-4) (וכח השליח נמצא גם במשלח), וכי גם החתן מסוגל להתייחד עם כלתו ללא שיאבד טפה.

דווקא על ידי "ריקוד המצוה" זוכים לכח הריכוז הדרוש. היכולת להגיע לתיאום מלא בין הדעת הפנימית לתפקוד החיצוני – שהיא היכולת לה זקוקים בריקוד עם חפצים רבים – תלויה בכח השמחה. כאשר משמח הצדיק הרוקד את החתן ואת הכלה הוא מזכה אותם בכחות עילאיים לשמירת ברית הנישואין, לבל יאבדו **טפה** (= **מזל** **טוב**) משמחת ההתקשרות ביניהם.[[5]](#endnote-5)

1. . סוכה נג, א. [↑](#endnote-ref-1)
2. . כתובות יז, א (וראה בתורה הבאה – "בלי גבול בגבול"). [↑](#endnote-ref-2)
3. . דברים כד, ה. [↑](#endnote-ref-3)
4. . נדרים עב, ב (ובכ"ד). [↑](#endnote-ref-4)
5. . על פי חתן עם הכלה הערה ד (עמודים צח-צט). [↑](#endnote-ref-5)