## בלי גבול בגבול

ב

גמרא[[1]](#endnote-1) מובאות שלש דעות לגבי שבח הכלה בעת הריקוד לפניה: דעת בית שמאי היא שיש לשבח את הכלה "כמות שהיא", דעת בית הלל היא שיש לשבח כל כלה כ"כלה נאה וחסודה", ואילו בארץ ישראל נהגו לשיר לפני הכלה "לא כחל ולא שרק ולא פירכוס ויעלת חן".

והנה, שם מסופר כי רב שמואל בר רב יצחק היה "מרקד אתלת" לפני הכלה. רש"י פירש כי רב שמואל בר רב יצחק רקד לפני הכלה עם שלשה בדי הדס. אך מכיון שהגמרא לא ציינה בפירוש כי ה"תלת" היו שלשה בדי הדס דווקא, ניתן לומר כי "אתלת" (שפירושו "עם שלשה") רומז גם לשלישיות נוספות. היות שבסוגיה זו עצמה מופיעה שלישית הדעות הנ"ל, מתבקש לדרוש כי רב שמואל בר רב יצחק בריקודו "אתלת" נהג באופן פלאי ככל שלש הדעות הללו יחד. בשל חוסר היכולת לבטא בפה הנהגה פרדוקסלית זו (והרמז: **אתלת** עולה בגימטריא **נמנע** **הנמנעות**) לא ציינה הגמרא בפירוש מה אמר רב שמואל בר רב יצחק תוך כדי ריקודו לפני הכלה.

בשכר הנהגתו האמורה זכה רב שמואל בר רב יצחק שבשעת לוויתו הפסיק עמוד אש בין מטתו לבין הקהל. בימי חייו של רב שמואל בר רב יצחק ביקר רבי זירא את הנהגתו הנ"ל, שנראתה לו כלא מכובדת דיה לרב חשוב בישראל, אך לאחר שראה בהלוויתו את מתן שכרו מן השמים שב לשבח אותו על הנהגתו. שבח זה מופיע בגמרא בשלשה לשונות – "אהני ליה שוטיה לסבא" (הועיל לו שוטו, שוט ההדס, לסבא), "אהני לי שטותיה לסבא" (הועילה לו שטותו לסבא), "אהני ליה שיטתיה לסבא" (הועילה לו שיטתו לסבא). גם שלשת לשונות אלו מקבילים לשלש השיטות הנ"ל: שיטת בית שמאי הקפדנית – העלולה אף לפגוע בבריות – היא "שוט" מצליף. שיטת בית הלל – המתעלמת מהמציאות – היא "שטות". שיטת ארץ ישראל – הבוחנת את הכלה "כמות שהיא", ללא כחל שרק ופירכוס, ועם זאת משבחת אותה כ"יעלת חן" נאה וחסודה – משלבת את שתי השיטות הראשונות לכלל "שיטה" אחת מאוזנת.

כיצד ניתן לחבר את כל השיטות יחד? הפתגם החסידי אומר כי 'מתנגד' הוא גבול, חסיד הוא בלי-גבול ואילו רבי הוא בלי-גבול בגבול. לפי זה, ה"שוט" של בית שמאי הוא ראית ה'מתנגד' את המציאות המוגבלת (בארמית 'מתנגד' היינו מי שמלקה את עצמו, לרמז כי מקורו של ה"שוט" שמניפים בית שמאי על המציאות הוא בעבודה הפנימית של חשבון נפש ובקורת עצמית נוקבת בהם בוחנים בית שמאי את עצמם, עוד לפני שהם דנים את המציאות שחוצה להם), ה"שטות" של בית הלל היא דרך החסיד שאינו מוגבל כלל במציאות הנראית לעין, ואילו ה"שיטה" של ארץ ישראל היא דרך הרבי המחדיר את האור הבלתי מוגבל ("כלה נאה וחסודה") למציאות המוגבלת ("כלה כמות שהיא") ומחברם כאחד. על שיטת ארץ ישראל נאמר "כל רבי מארץ ישראל"[[2]](#endnote-2).[[3]](#endnote-3)

1. מקורות:

   . כתובות יז, א. [↑](#endnote-ref-1)
2. . סדר תנאים ואמוראים בסופו. אגרת רב שרירא גאון. הקדמת תקו"ז כת"י תחלת מאמרי הרשב"י. ראה גם כתר שם טוב (הוצאת קה"ת) אות קמ, ונתבאר בארוכה בספר פנים אל פנים פרק ב. [↑](#endnote-ref-2)
3. . על פי חתן עם הכלה הערה ג (עמודים צ-צב). [↑](#endnote-ref-3)