## לרקוד על כל החתונות

ע

ל רב שמואל בר רב יצחק נאמר כי היה "מרקד אתלת"[[1]](#endnote-1) לפני הכלה. על פי הביטוי המקובל "לרקוד על שתי חתונות", "מרקד אתרי", יש לומר כי "מרקד אתלת" היינו "לרקוד על שלש חתונות".

מכאן נלמד כוונה השוה לכל נפש בעת הריקוד בחתונה. על הרוקד לכוון כי בעצם הוא משתתף בו זמנית בשלש חתונות, ועליו "לרקוד על כל החתונות" יחד בכל עוז: החתונה הראשונה היא חתונת החתן והכלה בגשמיות. החתונה השניה היא חתונת שרשי נשמות החתן והכלה. החתונה השלישית היא ה'חתונה' בין החתונה הגשמית לחתונת שרשי הנשמות.

ובמונחי הקבלה: החתונה הראשונה היא בסוד "יחודא תתאה" – יחוד אותיות **וה** שבשם הוי' ב"ה. יחוד זה מכונה "יחוד גופני", ועליו נאמר "שנהנה גוף מן הגוף"[[2]](#endnote-2). החתונה השניה היא בסוד "יחודא עילאה" – יחוד אותיות **יה** שבשם הוי' ב"ה. זהו יחוד רוחני המכונה "יחוד נשיקין", ועליו נאמר בתחילת שיר השירים "ישקני מנשיקות פיהו כי טובים דֹדיך מיין"[[3]](#endnote-3). החתונה השלישית היא בעצם 'החתונה הגדולה' של "יחוד קודשא בריך הוא ושכינתיה" – סוד "ליחדא שם **יה** ב-**וה** ביחודא שלים", הנעשה "בשם כל ישראל" – משום שלחיבור היחוד הגשמי והיחוד הרוחני דרוש גילוי העצמות ממש ("על ידי ההוא טמיר ונעלם"), ועצמותו יתברך שורה "בשם כל ישראל" דווקא.

שלש חתונות אלו, שעל שלשתן צריך לרקוד ולשלשתן צריך לכוון בכל שמחת חתן וכלה, הן כנגד **ג** בתי המקדש: גילוי השכינה בבית ראשון היה בסוד יחוד **יה**, גילוי השכינה בבית שני היה בסוד יחוד **וה**, וגילוי השכינה בבית שלישי יהיה הגילוי השלם (כאשר, אחר הכרתת זרע עמלק על ידי מלך המשיח, יהיו השם שלם והכסא שלם[[4]](#endnote-4)) של "ליחדא שם **יה** ב-**וה** ביחודא שלים בשם כל ישראל", שענינו גילוי עצמות ה' ממש.[[5]](#endnote-5)

1. . כתובות יז, א. [↑](#endnote-ref-1)
2. . מגילה יג, א. [↑](#endnote-ref-2)
3. . שיר השירים א, ב. [↑](#endnote-ref-3)
4. . רש"י לשמות יז, טז (על פי מדרש שוחר טוב לתהלים ט). ראה גם סנהדרין כ, ב. [↑](#endnote-ref-4)
5. . על פי חתן עם הכלה הערה ג (עמודים צג-צד). לכללות מאמר זה גם בתורה הבאה – "ענג, הנאה ושמחה". [↑](#endnote-ref-5)