## ענג, הנאה ושמחה

ב

כללות, ניתן לחלק את טקס החתונה לשלשה חלקים – החתונה פותחת בחופה, אחר כך משתתפים המוזמנים בסעודת מצוה, והחלק העיקרי השלישי הוא ריקודי השמחה בהם משמחים את החתן והכלה בפועל ממש. על המשתתפים בחתונה להוות חלק פעיל בכל אחד מחלקי החתונה, כאשר על ידי כוונה נכונה יועילו הדברים למשך כל חיי הזוג:

בזמן החופה מתגלה בעיקר יחוד שרשי הנשמות של הא**י**ש והאש**ה** – יחוד **יה**, עליו נאמר "זכו שכינה ביניהם"[[1]](#endnote-1). אז מורגש **ענג** הנשמות בשרשן, כפי שנמשכו בסוד **ע**דן-**נ**הר-**ג**ן עד למקום יחודן "בגן עדן מקדם"[[2]](#endnote-2). ענג החופה חופף על בני הזוג כל ימי חייהם כאמונה ותחושה כי בשרשם הם אחד ממש. זכרון אמונה זו מחיה את ענג הקשר הרוחני בין בני הזוג, ובעת הצורך גם ממשיך כח משרשי הנשמות להתגבר על כל משבר ופירוד מדומה.

בזמן הסעודה, שענינה הנאת הגוף בגשמיות, צריכים הסועדים לכוון לחתונה הגשמית של בני הזוג, ל"יחוד הגופני" של אותיות **וה** שבשם. בלשון חז"ל, "כל הנהנה מסעודת חתן וכלה"[[3]](#endnote-3) צריך לכוון לכך שהם יזכו ל"נהנה גוף מן הגוף"[[4]](#endnote-4) בקדושה ובטהרה. דבר זה בולט במיוחד אצל הנוהגים שבזמן הסעודה נמצאים החתן והכלה בחדר יחוד. הכניסה לחדר יחוד מבטאת כי מעתה ואילך יכולים החתן והכלה להתיחד גם בגשמיות, ואזי גם על הסועדים לכוון לחתונה זו. בתנ"ך האכילה היא דימוי הרומז ליחוד הגופני של איש ואשה[[5]](#endnote-5). כוונה זו באכילת סעודת החתונה ממשיכה על כל זיווגי בני הזוג בעתיד את דימוי האכילה. זו שמירת הזיווג מלהיות 'פגישה בלתי מחיבת' בין שני גופים (דבר שיש בו משום בעילת זנות), והפיכתו ליחוד שלם וקבוע בו 'נאכלים'-מתכללים החתן והכלה זה בזו וזו בזה, כאשר כל אחד נבלע כ"עצם מעצמי ובשר מבשרי"[[6]](#endnote-6) בזולתו. תכלית התכללות זו היא הפיכת החתן והכלה ל"בשר אחד"[[7]](#endnote-7) בלידת זרעא חייא וקיימא, ולכך בעיקר צריכים לכוון הסועדים.

בזמן הריקודים שאחרי הסעודה, צריכים הרוקדים לכוון לחתונה השלישית (הכוללת בעצם את כל שלש החתונות), כאשר תכלית הריקודים היא "ליחדא שם **יה** ב-**וה** ביחודא שלים בשם כל ישראל". בריקודים יש לקפוץ בשמחה גדולה למרומי החתונה העליונה ולהורידה מטה מטה לחתונה התחתונה – בריקוד מגיעה שמחת הנפש העליונה עד לרגלים הגשמיות בהן רוקדים ומפזזים. הריקוד "המשמח חתן וכלה" צריך שישרה את השראתו על כל חיי החתן והכלה, שידעו תמיד לרקד בשמחה בין הקשר הרוחני לקשר הגשמי שביניהם ולקשור אותם בשלמות (קישור זה של רוחניות וגשמיות הוא "**סוד** **הוי**' **ליראיו**"[[8]](#endnote-8), העולה בגימטריא **שמחה**).

1. . סוטה יז, א. [↑](#endnote-ref-1)
2. . מתוך השבע ברכות (על פי בראשית ב, ח). [↑](#endnote-ref-2)
3. . ברכות ו, ב. [↑](#endnote-ref-3)
4. . מגילה יג, א. [↑](#endnote-ref-4)
5. . משלי ל, כ (וראה יומא עה, א). [↑](#endnote-ref-5)
6. . בראשית ב, כג. [↑](#endnote-ref-6)
7. . שם פסוק כד (וראה רש"י על הפסוק). [↑](#endnote-ref-7)
8. . תהלים כה, יד. [↑](#endnote-ref-8)