## **יִ**בָּרֵא!

י

דועה מחלוקתם של בית שמאי ובית הלל "כיצד מרקדין לפני הכלה"[[1]](#endnote-1). בית שמאי סוברים שיש לשבח את הכלה "כמות שהיא", ובית הלל סוברים – וכן הלכה – כי יש לשבח כל כלה כ"כלה נאה וחסודה". בעומק, הכלה, כלילת יפי המציאות, מסמלת את כללות חיי הנישואין. לכן, היחס אל הכלה משקף בעצם את היחס הפנימי לנישואין עצמם:

בית שמאי מזדהים עם מדת האמת, שהתנגדה לבריאת האדם בטענה "אל יברא שכולו שקרים"[[2]](#endnote-2). ביחס לחיי הנישואין, בהם נשלם האדם, מזהירה מדת האמת מפני "כלה כמות שהיא" – חיי נישואין כמו שהם, ללא כל יפוי וקישוט. בעומק, דעה זו רומזת ש"אל יברא", שבחיי הנישואין, כאשר "ריחיים בצוארו"[[3]](#endnote-3), יבוא האדם לביטול תורת אמת, וראוי לו למי שחשקה נפשו בתורה (כבן עזאי[[4]](#endnote-4)) שלא לשאת אשה. אכן, בסופו של דבר, לא קבל ה' דעה זו[[5]](#endnote-5) – "ותשלך אמת ארצה"[[6]](#endnote-6).

לעומת זאת, בית הלל מזדהים עם מדת החסד, שהמליצה על בריאת האדם בטענה "יברא שהוא גומל חסדים"ב. זו גישה המחייבת את חיי הנישואין, מגלה כי הם בבחינת "כלה נאה וחסודה" ומלמדת כי ראוי להתחתן – עם כל החששות הכרוכים בכך – משום שחיי הנישואין מורכבים כולם מגמילות חסדים. מעלת החסד כה רבה, עד שביחס אליו כל פגם אחר כלל לא עולה בשם, ובסופו של דבר אף מתקן החסד את כל הפגמים והחסרונות.

והנה, על פי הרמז ש**חתן** **וכלה** עולים בגימטריא **חסד** **ואמת**[[7]](#endnote-7), מובן כי דווקא בכלה קיימת נטיה לגישת האמת של בית שמאי, והיא רואה את חיי הנישואין עין בעין, על כל בעיותיהם. לעומתה, החתן דוגל בשיטת החסד של בית הלל, המפארת את חיי הנישואין תוך העלמת עין כביכול מן החסרונות. אכן, בכלה יש כח להתמודד עם אמת זו. למרות גישתה המציאותית, ודווקא מתוכה, היא גורסת כי "טובים השנים מן האחד"[[8]](#endnote-8) ו"טב למיתב טן דו מלמיתב ארמלו"[[9]](#endnote-9) (– טוב לשבת שני גופים, דהיינו להתחתן, מלהשאר בודדה כאלמנה). מי שמכירה את חיי הנישואין "כמות שהם", ומסוגלת להתמודד עם כך, הולכת לקראת הנישואין בגישה מפוכחת זו. דווקא 'זלזול' האשה בחלומות הנישואין הבלתי מציאותיים שקיימים בתוכה פנימה, הוא שיאפשר לה להתמודד עם משברים עתידיים. לעומתה, החתן – אלמלי סברת החסד, הדמיונית מעט, לא מסוגל היה להתגבר על חששותיו ולהתחתן. גם בהמשך, אלמלא פכחונה של הכלה, יכול החתן להמשיך ולשגות בדמיונות (חיוביים!) של חסד ולא לשים לב כלל לבעיות שיצוצו במהלך חיי הנישואין.

בשל ראית האמת המציאותית של הכלה, ראוי ביותר לסמוך דווקא על דעתה בנוגע להחלטת בני הזוג על התאמתם[[10]](#endnote-10). מחד, מבטה המפוכח יותר איננו מתפתה לדמיונות שוא על חתנה ועל חיי הנישואין שלהם. מאידך, היא תדע לברר האם הכלל של "טב למיתב טן דו" חל גם על נישואיה לבחור מסוים זה, או שהנישואין "כמות שהם" במקרה זה יהיו בלתי נסבלים לחלוטין. אכן, לאחר הנישואין צריך החתן להמתיק את גישת האמת של אשתו במבט החסד שלו, עד שבני הזוג יהיו אופטימיים תמיד ביחס לחיי הנישואין שלהם, וישתיתו אותם רק על גמילות חסדים הדדית – גמילות חסדים המביאה לאהבה פנימית, מבטאת אותה ומגבירה אותה עוד ועוד.

1. . כתובות טז, ב. [↑](#endnote-ref-1)
2. . בראשית רבה ח, ה. [↑](#endnote-ref-2)
3. . קידושין כט, ב. [↑](#endnote-ref-3)
4. . יבמות סג, ב. [↑](#endnote-ref-4)
5. . וראה בתורות בשער הרביעי אודות הקשר שיש בין לימוד התורה לנישואין. [↑](#endnote-ref-5)
6. . דניאל ח, יב (וראה בראשית רבה ח, ה). [↑](#endnote-ref-6)
7. . ראה בשער הרביעי, תורה "חסד ואמת". [↑](#endnote-ref-7)
8. . קהלת ד, ט. [↑](#endnote-ref-8)
9. . יבמות קיח, ב. [↑](#endnote-ref-9)
10. . ראה גם שערי אהבה ורצון מאמר "פרצוף הדעת" ביאור א סעיף א. [↑](#endnote-ref-10)