## אהבה ללא פשרות

ב

מבט ראשון נראה כי יפוי המציאות בין בני זוג – כדעת בית הלל שיש לומר "כלה נאה וחסודה"[[1]](#endnote-1) על כל כלה – היא מעין פשרנות ו'החלקת קצוות' למען שלום הבית והאהבה (בניגוד לתקיפות מדת האמת של בית שמאי, האומרים שיש לשבח את הכלה "כמות שהיא"). אמנם, בעומק, דווקא דרך זו מביאה לאהבה שלמה ובלתי מתפשרת בין בני הזוג: דווקא מזרע אהרן הכהן – המשנה מפני השלום[[2]](#endnote-2) ומחבב אשה על בעלה[[3]](#endnote-3) (כדעת בית הלל, שיש לחבב את המקח על לוקחו) – יוצא פינחס המקנא לברית. מי שאומר כי כל כלה היא "נאה וחסודה" לא מסוגל לסבול זנות והפרה של ברית הנישואין. הזנות יכולה אולי להיות 'נסבלת' ו'מובנת' בראיה מציאותית של "כלה כמות שהיא", אך דעת הבריות שוללת אותה לחלוטין כאשר מדובר ב"כלה נאה וחסודה".

וביחס לאהבת הכלה אל חתנה: האהבה הקנאית והבלתי מתפשרת גורמת לכלה להיות "כלה עילאה" היוצאת ממציאותה הראשונית בכליון מוחלט אל חתנה. בתנועת עליה זו עולה הכלה גם לשרשה העליון, ואז היא נעשית "כלה נאה וחסודה" בפועל, כשכל יפיה נמשך משרשה העליון. לעומת זאת, קבלת ה"כלה כמות שהיא" מותירה אותה "כלה תתאה" – כלה שעם כל כלות נפשה ואהבתה איננה יוצאת באמת ממקומה הראשון לקראת חתנה, ומשום כך גם אינה מסוגלת לחדש את עצמה מכחותיה הנעלמים בשרשה העליון.

לפי זה מתברר, גם בהקשרים כלליים יותר, כי חוסר הקנאות נובע מהעדר אהבת ישראל. דווקא במי שמעריך ואוהב מאד כל בן ובת ישראל מתעוררת גם קנאה והקפדה על כל פגם במעלתם. הדבר בולט בכך שדווקא בזכות קנאתו הפך פינחס ל"כהן איש חסד" השלם באהבתו לישראל (כאהרן הכהן, "אוהב שלום ורודף שלום, אוהב את הבריות ומקרבן לתורה"[[4]](#endnote-4)) וזכה לברית שלום[[5]](#endnote-5). ורמז לכך ששלמות האהבה מתבטאת בקנאה: **יב** צרופי המלה **אהבה** עולים בגימטריא **קנאה** (העולה בגימטריא **יוסף** [יסוד הדכורא] ו**ציון** [יסוד הנוקבא]).

כך, בנוגע לחיי הנישואין נפסקה ההלכה כי "רוח קנאה" היא רוח טהרה[[6]](#endnote-6). כאשר החתן מקנא לכלתו מתוך טהרה פנימית, והוא מבטא זאת בדרכי אהבה ונעם, הוא מחזק את כלתו באמון שהוא נותן בה ומגביר את עוצמת אהבתה אליו. כך גם צריך לראות האיש את קנאתה של אשתו כלפיו כביטוי עצמי וטבעי של אהבתה וכעדות להערכתה אותו. קנאת האשה לבעלה היא "מנהג ישראל תורה" הקנוי כטבע עצמי כבר מאמהות האומה אשר קנאו לאבות (ורמז: **מנהג** **ישראל** **תורה** עולה בגימטריא **שרה** **רבקה** **רחל** **לאה** **בלהה** **זלפה**), ועל ידי הקנאה קונים בני הזוג זה את זו וזו את זה בקנין חזק ונצחי.[[7]](#endnote-7)

1. . כתובות יז, א. [↑](#endnote-ref-1)
2. . ראה אבות דרבי נתן פרק יב משנה ג. [↑](#endnote-ref-2)
3. . ראה רש"י לבמדבר כ, כט. [↑](#endnote-ref-3)
4. . אבות פרק א משנה יב. [↑](#endnote-ref-4)
5. . במדבר כה, יב. [↑](#endnote-ref-5)
6. . ראה סוטה ג, א. [↑](#endnote-ref-6)
7. . על פי חתן עם הכלה הערה ג (עמוד סז) והערה ה (עמוד קה). [↑](#endnote-ref-7)