## רוח קנאה

ס

תם שטות דקליפה מביאה להפרת ברית הנישואין, כדרשת חז"ל על אשה סוטה (בה נאמר "איש איש כי תשטה אשתו"[[1]](#endnote-1)): "אין אדם עובר עבירה אלא אם כן נכנס בו רוח שטות"[[2]](#endnote-2).

כך, גם בכלל ישראל גרמה השטות דקליפה לזנות – "וישב ישראל בשטים ויחל העם לזנות אל בנות מואב"[[3]](#endnote-3). באירוע זה התורה מדגישה שעם שטות דקליפה לא ניתן להתמודד באמצעות טעם ודעת, אלא בכח של "שטות דקדושה"[[4]](#endnote-4) בלבד. משה, בעל המוחין דגדלות, לא יכול היה להתמודד עם שטות הזנות שפשתה גם בראשי העם[[5]](#endnote-5), ורק פינחס, עליו נדרש בחסידות "כי **נער** [= **שוטה**] ישראל ואֹהבהו", קם ופעל בדרך של שטות דקדושה את תיקון הפגם ועצירת המגפה[[6]](#endnote-6).

על ידי השטות דקדושה של "כי נער ישראל ואֹהבהו" מתקנים את **ח**טאות ה**נ**עורים – את פגם הברית, השטות דקליפה. כך רומזת ברכת הנישואין השביעית – "עוד ישמע בערי יהודה ובחוצות ירושלים קול ששון וקול שמחה, קול חתן וקול כלה, קול מצהלות חתנים מחופתם ונערים ממשתה נגינתם" – כי ל"**ח**תנים מ**ח**ופתם" דרושה הנהגת "**נ**ערים ממשתה **נ**גינתם". בהתנהגות הנערית ובשטות דקדושה טמונה סגולת שלום הבית (והרמז: ב"וי**ש**ב ישרא**ל** בשטים **ו**יחל הע**ם**" – ללא הוספת המלה "לזנות", המציינת כי מדובר בשטות דקליפה – מופיעה המלה **שלום** בדילוג שוה של **ו** אותיות), ובעקבות הנהגת פינחס בדרך של שטות דקדושה נאמר לו "הנני נֹתן לו את בריתי **שלום**"[[7]](#endnote-7).

פינחס, הנוהג בשטות דקדושה, מצטיין בקנאה על פגם הברית (**קנאה** שהיא מדת **יוסף**, שומר הברית). הקנאה גופא היא שטות דקדושה – רצון עז שלמעלה מטעם ודעת של כל אחד מבני הזוג שבן זוגו יהיה נאמן לו ושייך לו בשלמות – ודווקא קנאה 'שטותית' זו היא שלמות האהבה בין איש לאשתו והיא הסגולה האמיתית לשלום הבית ושלמותו. מכיון שהקנאה היא שטותית, ואין לה מקום על פי שכל, דנים חז"ל[[8]](#endnote-8) האם "רוח קנאה" הנזכרת בפרשת סוטה היא "רוח טומאה" או "רוח טהרה". אכן, להלכה נפסק ש"רוח קנאה" היא רוח טהרה ו"מצוה לקנאות".

תיקון השטות דקליפה של "איש כי תשטה אשתו" הוא בשטות דקדושה של "ועבר עליו רוח קנאה"[[9]](#endnote-9).[[10]](#endnote-10)

1. . במדבר ה, יב. [↑](#endnote-ref-1)
2. . סוטה ג, א. [↑](#endnote-ref-2)
3. . במדבר כה, א. [↑](#endnote-ref-3)
4. . ראה המשך "באתי לגני" לכ"ק אדמו"ר הריי"צ, וביאורי הרבי להמשך זה בכל מאמרי "באתי לגני". [↑](#endnote-ref-4)
5. . ראה שם כו, ו-ח (ובמפרשים שם). [↑](#endnote-ref-5)
6. . הושע יא, א. [↑](#endnote-ref-6)
7. . במדבר כה, יב. [↑](#endnote-ref-7)
8. . סוטה ג, א. [↑](#endnote-ref-8)
9. . במדבר ה, יד. [↑](#endnote-ref-9)
10. . על פי חתן עם הכלה הערה ה (עמודים קד-קה). [↑](#endnote-ref-10)