## אהבה רבה ואהבת עולם בין איש לאשה

ב

חסידות מתוארות שתי דרגות של אהבה אל ה' – "אהבה רבה" ו"אהבת עולם"[[1]](#endnote-1). שתי הדרגות הללו צריכות לשרור גם בין חתן לכלה.

ברוב דרושי החסידות מתפרשת "אהבת עולם" כאהבה המתעוררת מהתבוננות הנתפסת בשכלו של האדם ונשלטת-מוגבלת על ידו, ואילו "אהבה רבה" מתפרשת כאהבה שלמעלה מדעת האדם ומחוץ לשליטת-הגבלת שכלו. פשט המושג "ברית" מתיחס ל"אהבה רבה" – הברית היא הצהרה על-שכלית שגם בנסיבות ובזמנים בהם מצד השכל וההגיון ראוי ל"אהבת עולם" שתתבטל, בכל זאת תשתמר האהבה מפני ש"אהבה רבה" אינה משועבדת לגבולות השכל.

לכן, אמיתת ברית הנישואין היא אהבה שלמעלה מטעם ודעת, ובכניסה לחיי הנישואין צריכים החתן והכלה להיתפס ב"אהבה רבה" עוד בטרם שיפנימו ויבינו את אהבתם כ"אהבת עולם". לחתן ולכלה דרושה גם "אהבת עולם", על מנת שיוכלו לבטא את אהבתם על פי גדרי התורה בזמנים ובאופנים הראויים, אך ראשית אהבתם ותכליתה היא "אהבה רבה": ראשית האהבה צריכה להיות "אהבה רבה" – "רצוא" וגעגועים אדירים זה לזו וזו לזה. תכלית אהבת בני הזוג היא לבוא ל"אהבה רבה בתענוגים" – התענגות הדדית אין סופית זה על זו וזו על זה[[2]](#endnote-2).

החופה מבטאת את ה"אהבה רבה" שצריכה לחפוף על החתן והכלה הכורתים יחד את ברית הנישואין. תכלית ריקודי החתונה וההשתטות, באופן של "שטות דקדושה"[[3]](#endnote-3), לפני החתן והכלה היא להמשיך את האור המקיף של החופה כך שיאיר לזוג כל ימי חייהם ויעורר בהם אהבה 'שטותית' קדושה, אהבה רבה שלמעלה מטעם ודעת זה אל זו וזו אל זה. על אהבה זו נאמר "באהבתה תשגה תמיד"[[4]](#endnote-4), ללא כל שליטה.[[5]](#endnote-5)

1. . ראה תניא פרק מג. [↑](#endnote-ref-1)
2. . וראה בשער השביעי. תורה "בושה, צניעות, תשוקה". [↑](#endnote-ref-2)
3. . ראה כתובות יז, א (ובשער השלישי, בתורה "בלי גבול בגבול"). [↑](#endnote-ref-3)
4. . משלי ה, יט. [↑](#endnote-ref-4)
5. . על פי חתן עם הכלה הערה פד (עמוד קס). [↑](#endnote-ref-5)