## שטות דקדושה – כח האהבה והפוריות

ה

ריקוד – בניגוד להליכה בסדר והדרגה – הוא 'שטות' החורגת מתחום השכל המסודר והמובנה.

לפעמים, הריקוד מבטא שטות שלמטה מן הדעת, על דרך הכתוב "וירקידם כמו עגל"[[1]](#endnote-1). אך הריקוד יכול גם לבטא שטות שלמעלה מן הדעת, בגילוי שמחה כזו שהשכל לא יכול להכילה, כפיזוזו וכרכורו של דוד המלך לפני ארון ה'[[2]](#endnote-2). בין כך ובין כך יכולה להיות בריקוד סגולת "שטות דקדושה"[[3]](#endnote-3).

בלשון המשנה[[4]](#endnote-4) ריקוד הוא מלאכת ניפוי ובירור ה**קמח**. כאן מברר הריקוד את **מקח** הנישואין ומנפה ממנו כל חסרון ופגם. בפרט, תפקיד הריקוד בעת החתונה הוא להפוך את השטות דקליפה –המביאה להפרת ברית הנישואין ר"ל – לשטות דקדושה[[5]](#endnote-5). השטות דקדושה היא להט אש הקדש – "שלהיבא דקדושה" – בזיווג הקדוש בין איש לאשתו. זהו סוד הזיווג הנעלה "כמי שכפאו **שד**"[[6]](#endnote-6) – זיווג בו כופים את **שד** ה**ש**טות **ד**קליפה (תאוה המסיחה את הדעת והריכוז מבן הזוג) והופכים אותו ל**ש**טות **ד**קדושה ("תאות צדיקים אך טוב"[[7]](#endnote-7) המגבירה את קשר האהבה לבן הזוג למעלה מהאהבה שמכתיב השכל). דווקא על ידי שטות דקדושה – "זכו, שכינה ביניהם"[[8]](#endnote-8).

הריקוד באופן של שטות דקדושה כדי לשמח חתן וכלה מאפשר להם לבנות את ביתם כדבעי. בית המקדש הוא הדגם הרצוי לכל בית יהודי, וקדש הקדשים שבבית המקדש, בו עומד ארון הברית, נקרא בכתוב "חדר המטות"[[9]](#endnote-9). על בני הזוג לבנות את ביתם כך שבפנימיותו, בקדש הקדשים שבבית, יעמוד ארון ברית העשוי עצי שטים[[10]](#endnote-10). כשבחדר המטות עומד ארון עצי שטים – כשמטת בני הזוג עשויה "שטה והדס"[[11]](#endnote-11) – מקבלים בני הבית כח לצאת לשליחות וללדת ילדים בגשמיות וברוחניות. בחסידות מבואר שלעץ ממנו עשויה המטה יש השפעה על כח ההולדה[[12]](#endnote-12), ובוודאי ה"**שטה**" – העולה בגימטריא כמנין שם הברית, שם **שדי** (סוד ה**שד** הקדוש, ה**ש**טות **ד**קדושה, אליו מצטרפת האות **י**[[13]](#endnote-13)) – היא העץ המסוגל ביותר להולדה. תכלית כח הפוריות ה'שטותי' שבלב לבו של הבית היא הפצתו חוצה עד להפיכת השטות דקליפה בעולם כולו לשטות דקדושה, בסוד "ומעין מבית הוי' [מבית קדש הקדשים שבו] יצא והשקה את נחל השטים"[[14]](#endnote-14). [[15]](#endnote-15)

1. . תהלים כט, ו. [↑](#endnote-ref-1)
2. . שמואל-ב ו, יד. [↑](#endnote-ref-2)
3. . ראה המשך "באתי לגני" לכ"ק אדמו"ר הריי"צ, וביאורי הרבי להמשך זה בכל מאמרי "באתי לגני". על השטות דקדושה בריקוד ראה דרושי חתונה לכ"ק אדמו"ר האמצעי, ח"א עמ' רסו. [↑](#endnote-ref-3)
4. . ראה שבת פרק ז משנה ב. [↑](#endnote-ref-4)
5. . ראה בתורה הקודמת – "רוח קנאה". [↑](#endnote-ref-5)
6. . נדרים כ, ב. [↑](#endnote-ref-6)
7. . משלי יא, כג. [↑](#endnote-ref-7)
8. . סוטה יז, א. [↑](#endnote-ref-8)
9. . מלכים-ב יא, ב. [↑](#endnote-ref-9)
10. . שמות כה, יד. [↑](#endnote-ref-10)
11. . ישעיה מא, יט. [↑](#endnote-ref-11)
12. . ראה לקוטי מוהר"ן קמא סימן רמט. [↑](#endnote-ref-12)
13. . ראה שכינה ביניהם פרק א סעיף ג. [↑](#endnote-ref-13)
14. . יואל ד, יח. [↑](#endnote-ref-14)
15. . על פי חתן עם הכלה הערה ה (עמודים קב-קג). [↑](#endnote-ref-15)