## הקדמה

י

ין **ה**משמח **ו**יין **ה**משכר של התבוננות אלקית בסודות הנישואין הוא המעניק טוב טעם ושמחה בחיי הנישואין ומעורר לעבודה הפנימית של החיים המשותפים, מתוך רצון לעשות לשכינה מדור בין בני הזוג, באהבה באחוה בשלום וברעות.

על יין זה ראויים להדרש דברי חז"ל: "'**חכלילי** עינים מיין' – כל **חך** שטועם אומר **לי** **לי**. ושמא תאמר, לנערים יפה ולזקנים אינו יפה? תלמוד לומר 'ולבן שנים מחלב', אל תיקרי 'לְבֶן שִׁנַּיִם' אלא 'לְבֶן שָׁנִים'".

יפה היין הזה לנערים ולנערות אשר אך הגיעו לפרקם, אשר שיניהם לבנות עדיין מחלב אמם. לאלו ראוי שיטעם לחיכם היין ויפתה אותם לומר "לי לי" ולהקים בית נאמן בישראל. טוב היין לנערים ולנערות המתכוננים ליום חתונתם וליום שמחת לבם, העומדים בפרק "האיש מקדש" ורוצים למזוג ביין מסכתם.

אין כמו היין הזה ללוות "חתנים מחופתם ונערים ממשתה נגינתם" – ממשתה היין של החתונה וימי ה"שבע ברכות" – בראשית החיים המשותפים של הזוג הצעיר. אותו היין שטעמו אותו בני הזוג בנפרד יכול להמזג כעת לבין שנים השואפים להיות לאחד.

"ושמא תאמר, לנערים יפה ולזקנים אינו יפה?" – שמא תחשוב לבני הזוג שגדלו והתבגרו, קנו חכמה והפכו להורים לילדים, שוב אין ראוי להם היין הזה? ההפך הוא הנכון. דווקא לְבֶן שָׁנִים, אשר צריך לשוב ולהצית את אש האהבה, ראוי לשתות שוב מהיין הטוב ולגלות מחדש את סוד האהבה המשותפת – "נכנס יין, יצא סוד". על כל זוג, בכל שלב בחייו, לשוב ולשתות מהיין – לחוש שוב מנסיונו כי יש כאן "יין ישן שדעת זקנים נוחה הימנו", ולגלות אותו בכל פעם מחדש כ"יין המשומר בענביו מששת ימי בראשית".

בספר זה – שהוא הכרך השני בסדרת יין משמח – נלקטו עוד **לב** תורות העוסקות בחתונה ובחיי הנישואין. וכמעשהו בכרך הראשון כך מעשהו בכרך השני: חלק מן התורות כבר פורסמו בעבר בפני עצמן, או בתוך מאמרים וספרים נרחבים יותר, והן באו כאן בפנים חדשות, ורבות מהן טרם פורסמו. כשם שכל אחד מהכרכים עומד בפני עצמו, כך השתדלנו שכל אחת מהתורות תהוה יחידה עצמאית. בעריכה שכזו ניתנת האפשרות לטעום בכל פעם טעם חדש, להעיף מבט מזוית שונה, ולגעת בעומק מסתורי הנישואין גם בהצצה חטופה. עם זאת, התורות מחולקות לשבעה שערים שיש מכנה משותף לתוכנם, ובחלק מהשערים – השער הראשון ("תעוררו את האהבה") והשער הששי ("ושמרו בני ישראל את השבת") – ניכרת זיקה ברורה בין התורות השונות, וניתן לקרוא אותן ברצף כמקיפות מזויות שונות נושא אחד שלם.

הרבי מליובאוויטש הדגיש כי יש לבסס את בנין הנישואין מראשיתו על אדני התורה והחסידות. הוא הורה לכל אחד מבני הזוג להוסיף בעניני תורה ומצוות בזמן ההכנה לנישואין, והנחה גם לדבר בדברי תורה מתאימים בפגישות שלפני הנישואין. עיקר הלימוד, האישי והמשותף, הוא בסודות התורה העוסקים ביעודי הנישואין – בשליחות המשותפת אליה חותרים בני הזוג. הלימוד וההתבוננות מביאים פירות בעבודה המשותפת העולה מחיל אל חיל, והכוונות הפנימיות בפרטים היום יומיים בחיי הנישואין מזככות, מטהרות ומשמחות את הלב. כשמתכוננים כך לחיי הנישואין, ומ"כטוב לב המלך ביין" של משתה הנישואין ממשיכים בהתחדשות של "וטוב לב משתה תמיד", מייסדים בית יהודי שניחוח "יינה של תורה" ספוג בקירותיו ונותן טעם טוב בפירותיו – "**ה**ביאני **א**ל **ב**ית **ה**יין ודגלו עלי **אהבה**".