## הדעת שבפה: בדיבור ובנשיקה

ב

תורה מכונה יחוד בני זוג "ידיעה" ("והאדם ידע את חוה אשתו"[[1]](#endnote-1)). ואכן, לפי החסידות, פנימיות ספירת הדעת היא כח היחוד[[2]](#endnote-2). מימוש כח היחוד של בני זוג דורש תהליך קירוב דעת שלם עד ליחוד מלא, תהליך המונחה כולו על ידי כח הדעת:

במושג דעת שתי משמעויות[[3]](#endnote-3): א) מודעות עצמית, המבטאת ריחוק ו'הסתכלות מן הצד' – משמעות המבליטה את המודעות העצמית הנפרדת של כל אחד מבני הזוג (גם אם באופן מתוקן, כדלקמן). ב) ידיעת האחר, המבטאת חיבור וקשר לזולת. שתי משמעויות הדעת הן שתי הפנים של "עץ הדעת טוב ורע"[[4]](#endnote-4) – "רע" היינו פירוד של האדם לעצמו ואילו "טוב" היינו חיבור ו"דבק טוב"[[5]](#endnote-5). שיא הדעת המתוקנת – היחוד האמיתי של בני הזוג להיות "בשר אחד"[[6]](#endnote-6) – הוא כשידיעת בן הזוג נהפכת לחלק מידיעת העצמי, שהמודעות העצמית כוללת בשלמות גם את בן הזוג[[7]](#endnote-7). אז אין כל דעת נפרדת ו'רעה', וכשנותר רק רק "עץ הדעת טוב"[[8]](#endnote-8) הוא מתחבר ל"עץ החיים" וזוכים ל"ראה חיים עם אשה אשר אהבת"[[9]](#endnote-9).

אכן, כל עוד יש נקודות ריחוק בין בני הזוג – בשל אופים השונה וכו' – עליהם לכלכל את צעדיהם מתוך מודעות מלאה, כשכח הדעת מבחין בהבדלים בין בני הזוג ומעורר מודעות לרגישויות הזולת ולצרכיו. הריחוק דורש מודעות בלתי-טבעית, משום שפעולה ספונטנית טרם תיאום מוחלט פוגעת בבן הזוג שטבעו שונה. שימוש נכון בהארת הדעת למרחוק, תוך הדגשת ההפרדה והשוני בין בני הזוג, מגשר על המרחק ומונע חיכוכים וצער בשל ההבדלים. אכן, ככל שהמודעות הנכונה והרגישה גורמת לקירוב הדעת ולידיעת הזולת באופן נכון, מתקרבים למצב בו מיחדת הדעת את מודעות שני בני הזוג והופכת אותה לאחת – עד לעצם היחוד של "והאדם ידע את… אשתו", בו מתבטל השוני בין בני הזוג והם מתואמים לחלוטין.

הדעת, על שתי משמעויותיה, מתגלה בפה האדם – "דעת גניז בפומא"[[10]](#endnote-10): ראשית משמש הפה לדיבור – המגשר על פערים ושוני (שהרי, כשיש אהבה ותיאום מוחלטים אין צורך בדיבור, ודי בהסתכלות עינים אוהבת). הדיבור לכשעצמו, כממחיש את המודעות הנפרדת של הדוברים (ה"רע" שבדעת), עלול להתדרדר למקור כעס וחיכוכים, ועל כן נדרשת בו הארת ממד החיבור והקשר (ה"טוב" שבדעת). הדעת מאירה בפה מודעות נכונה לדיבור – מכחה מתמתק הדיבור, מגשר על מרחק, ומבטא נכונה אהבה וחסד. רק אחר תיקון הדיבור מתגלה בפה עצם הדעת (העולה להתקשר ב"עץ החיים", כנ"ל), המתבטא בכח היחוד שבפה – בנשיקה[[11]](#endnote-11).

בנשיקה מתוקנת מתבטלת לחלוטין המודעות הנפרדת של בני הזוג, והם מגיעים לידיעה הדדית מלאה ועצמית. "זיווג נשיקין" שכזה מערב את האיש והאשה כל כך, עד שאין להבחין מי המשפיע ומי המקבל, ובאמת כל אחד מהם כולל בתוכו את שתי המדרגות, כמבואר בכתבי האר"י[[12]](#endnote-12). הנשיקה מכונה בזהר[[13]](#endnote-13) "אתדבקות רוחא ברוחא" – דבקות זו היא הראשית והשרש של חיבור בני הזוג (והרמז: "**אתדבקות**" עולה "**בראשית**"), והיא עולה עד ל"**כתר** **כל** **הכתרים**" (העולה "**אתדבקות** **רוחא** **ברוחא**"). הידיעה שבנשיקה היא התקשרות עצם בני הזוג, שלמעלה מזרימת האהבה שבהסתכלות העינים האוהבת שלהם (שהיא עדיין זרימה בין שנים שונים דווקא). לכן, ככלל, נשיקה ניתנת באופן טבעי מתוך עצימת העינים.

בקשר הגופני בין בני זוג, הנשיקה ("זיווג נשיקין") היא שלב מעבר בין חיבוק לבין הזיווג ממש. מכך ניתן לתת טוב טעם נוסף בפירוש לפיו שאר-כסות-ועונה הם שלושה עניינים בזיווג[[14]](#endnote-14), ולבאר זאת על סוד החיבוק-נשיקה-זיווג[[15]](#endnote-15): פשוט, לפי פירוש זה, כי החיבוק הוא קרבת הבשר של מצות "שארה" והזיווג ממש הוא מצות "עֹנתה". ניתן להשלים ולומר כי ענינה של הכסות – היוצרת זירה מתאימה וצנועה לקשר החיבה בין בני הזוג – היא לאפשר את הנשיקה (בהקשר הנפשי הכסות היא העליה מ"דעת המתפשט", המקשרת ומחברת בין הקצוות השונים, לדעת הכלולה בבינה[[16]](#endnote-16), המביאה למעלת "על כל פשעים תכסה אהבה [והיינו האהבה העצמית של אדם לעצמו, ולכל מי שנכלל בתודעתו בשלמותז]"[[17]](#endnote-17)). המקום הצנוע מאפשר קירוב דעת ודיבור אישי בין בני הזוג, אך תכלית הדיבור להגיע לנשיקה – על ה"כסות" המצניעה מפני העולם להפוך ל"כסות עינים"[[18]](#endnote-18) העוצמת את עיני בני הזוג ומאפשרת להם להגיע לנשיקה פנימית ועצמית.

1. . בראשית ד, א. [↑](#endnote-ref-1)
2. . ראה סוד הוי' ליראיו שער א פ"ג, ובכ"ד. [↑](#endnote-ref-2)
3. . ראה בספר מודעות טבעית עמ' נח ואילך. [↑](#endnote-ref-3)
4. . בראשית ב, ט (וראה עוד לעיל בתורה "הסנה בֹער באש"). [↑](#endnote-ref-4)
5. . עפ"י ישעיה מא, ז. [↑](#endnote-ref-5)
6. . בראשית ב, כד. [↑](#endnote-ref-6)
7. . וראה דרך מצותיך מצות אהבת ישראל, במדרגה השניה של האהבה המבוארת שם. [↑](#endnote-ref-7)
8. . וכפירוש בעל מי השילוח על בראשית ב, טז-יז – וראה לעיל בתורה "הסנה בֹער באש". [↑](#endnote-ref-8)
9. . קהלת ט, ט. [↑](#endnote-ref-9)
10. . זהר ח"ב קכג, א. [↑](#endnote-ref-10)
11. . ראה כל זה באורך בשכינה ביניהם פ"ב. [↑](#endnote-ref-11)
12. . ראה עץ חיים שער הכללים פ"ב, ובכ"ד. [↑](#endnote-ref-12)
13. . ח"ב קכד, ב ובכ"ד (וראה תניא פמ"ה ובאגרת התשובה פרקים ט-י). [↑](#endnote-ref-13)
14. . כפירוש הרמב"ן לשמות כא, י – עיין שם. [↑](#endnote-ref-14)
15. . וראה עוד בתורה הבאה – "תמחה את זכר עמלק". [↑](#endnote-ref-15)
16. . אבות פ"ג מי"ז: "אם אין דעת אין בינה, אם אין בינה אין דעת". [↑](#endnote-ref-16)
17. . משלי י, יב. [↑](#endnote-ref-17)
18. . בראשית כ, טז. [↑](#endnote-ref-18)