## "תמחה את זכר עמלק"

ז

יווג הוא פעולת הדעת ("והאדם ידע את חוה אשתו"[[1]](#endnote-1)), וכדי שיתחולל בשלמות נדרשים שלשה שלבים של קירוב הדעת, הבאים בזה אחר זה: חיבוק, נישוק וזיווג. אל שלשת השלבים הללו רומזים חיובי האיש אל אשתו – שאר, כסות ועונה (שהרמב"ן[[2]](#endnote-2) מפרש את כולם בקשר לזיווג האיש ואשתו) – כאשר קירוב הבשר בחיבוק הוא חיוב ה"שאר" (שפירושו בשר), ה"כסות" היא הכיסוי היוצר אוירה אינטימית המאפשרת נישוק וה"עונה" היא הזיווג בפועל[[3]](#endnote-3). האריז"ל מבאר[[4]](#endnote-4) כי בכל אחד מהשלבים מתחולל זיווג בדרגה כל שהיא – חיבור בין יסוד הדכורא ויסוד הנוקבא כפי שהם מופיעים במקום אחר בגוף. בחיבוק יש זיווג בין היסודות הנמצאים בחזה, בנישוק יש זיווג בין היסודות הנמצאים בפה (והוא מכונה בזהר[[5]](#endnote-5) "אתדבקות רוחא ברוחא"), ובזיווג עצמו מזדווגים יסוד הדכורא ויסוד הנוקבא כפשוטם.

שלשת השלבים-הזיווגים הללו מבטאים את שלש דרגות האהבה – "**בכל** **לבבך** **ובכל** **נפשך** **ובכל** **מאדך**"[[6]](#endnote-6) (המשלימים ביחד את **שלהבת** האהבה העולה מאליה[[7]](#endnote-7)): בחיבוק מתחולל זיווג בין היסודות המופיעים בחזה האיש והאשה – זהו הזיווג של הלב, המבטא את הקירוב הרגשי בין בני הזוג. ה"אתדבקות רוחא ברוחא" של זיווג הנשיקין היא אהבה של "בכל נפשך", כמפורש בספר התניא כי "על זה [יחוד הנשיקין שבבחינת 'אתדבקות רוחא ברוחא'] נאמר 'ובכל נפשך'"[[8]](#endnote-8) – באהבה זו מוסרים בני הזוג את נפשם הנפרדת, ומגיעים לתודעה אחת מאוחדת[[9]](#endnote-9). בשיאו של הזיווג עצמו באה לידי ביטוי אהבת "בכל מאדך" – "והיינו לפי שהתפעלות ותנועת הנפש בשעת מעשה [בגמר ביאה] היא מאדיית שאין דבר עומד לנגדה…"[[10]](#endnote-10). אז חורגים בני הזוג מעצמם לגמרי – הן מתודעתם הנפרדת (שהתקרבה בחיבוק) והן מתודעתם המשותפת (שהתגלתה בנשיקה) – ומגלים את היותם עצם אחד בשרש העל-מודע שלהם[[11]](#endnote-11).

אל מול הדעת דקדושה עומדת קליפת עמלק. על עמלק נאמר "ראשית גוים עמלק ואחריתו עדי אֹבד"[[12]](#endnote-12) – הוא ה"ראשית דעת"[[13]](#endnote-13) של כל **ז** העממים המכוונים כנגד מדות הלב. בניגוד לדעת דקדושה, המחברת ומקשרת ותפקידה להוליד תולדות, הרי דעת דקליפה מפרידה ומסכסכת, ואין בה כח פוריות (ועל כך נאמר כי "אל אחר איסתריס ולא עביד פירין"[[14]](#endnote-14)). ההפרדה של עמלק גורמת לפגיעה בכסא ה' בעולם ובגילוי שמו בשלמות – "כי יד על כס יה מלחמה להוי' בעמלק מדֹר דֹר"[[15]](#endnote-15) – "ידו של הקב"ה הורמה לישבע בכסאו להיות לו מלחמה ואיבה בעמלק עולמית. ומהו 'כס' ולא נאמר 'כסא', ואף השם נחלק לחציו – נשבע הקב"ה שאין שמו שלם ואין כסאו שלם עד שימחה שמו של עמלק כולו, וכשימחה שמו יהיה השם שלם והכסא שלם"[[16]](#endnote-16).

בשעת הזיווג יש לכוון למחות את זכרו של עמלק[[17]](#endnote-17), כאשר שלשת השלבים רומזים להשלמת הכסא והשלמת שם הוי' ב"ה כשבועת ה' בפסוק: החיבוק מורה על השימוש הנכון בידים – זו שבועת אהבה של "כי יד…". זיווג הנשיקין, שבסוד ה"כסות" (כנ"ל), מתקן את ה"כס" והופך אותו ל"כסא" שלם. הזיווג ממש מתקן ומשלים את שם הוי' ב"ה – הוא מתגבר על ההפרדה בין הקשר השכלי (הרמוז בשם "**יה**", ובא לידי ביטוי בזיווג נשיקין) לקשר הגופני, ומביא את הקשר המופשט בין בני הזוג לכלל מימוש בקיום מצות "פרו ורבו"[[18]](#endnote-18) (כאשר האב והאם – הרמוזים באותיות **יה** שבשם – מולידים בן ובת, הרמוזים באותיות **וה** שבשם, כנודע).

כוונה זו, של מחית זכר עמלק, באה בעיקר בזיווג שבימות החול. **עמלק** מחדיר **ספק** בנפש[[19]](#endnote-19), ובחיי הנישואין היינו ספק באהבתם של בני הזוג. תפקיד הזיווג בימות החול הוא להסיר את הספק הזה, כאשר בזיווג מודיעים בני הזוג זה לזו על אהבתם השרירה והקיימת[[20]](#endnote-20). מצות מחית עמלק היא המקור לשמחה בכל מצוות התורה – כנודע ש"אין שמחה כהתרת הספקות"[[21]](#endnote-21) (וכן עיקר השמחה בנפש היא שמחת הנקמה[[22]](#endnote-22) והנצחון[[23]](#endnote-23)) – שעל כן שיא שמחת השנה[[24]](#endnote-24) היא בחג מחית זכר עמלק, חג פורים (שהוא חג ה"פרו ורבו", כאשר בטול ספק האהבה מעודד את בני הזוג לעשות פירות לאהבתם). מחית זכר עמלק, המתחוללת דווקא בזיווגי ימות החול, היא גם מקור השמחה המיוחדת שיש בזיווגים אלו (כדוגמת שמחת פורים, שהוא יום חול שחכמים הפכו אותו ליום טוב, ודווקא בו גוברת השמחה ביותר)[[25]](#endnote-25).

1. . בראשית ד, א. [↑](#endnote-ref-1)
2. . שמות כא, י. [↑](#endnote-ref-2)
3. . וכנ"ל בתורה "הדעת שבפה: בדיבור ובנשיקה". [↑](#endnote-ref-3)
4. . ראה עץ חיים שער ל דרוש ב (מ"ב); שער לט דרוש ט, ובכ"ד. [↑](#endnote-ref-4)
5. . ח"ב קכד, ב ובכ"ד (וראה תניא פמ"ה ואגה"ת פרקים ט-י). [↑](#endnote-ref-5)
6. . דברים ו, ה. [↑](#endnote-ref-6)
7. . עפ"י שבת כא, א. [↑](#endnote-ref-7)
8. . פמ"ה. [↑](#endnote-ref-8)
9. . כמבואר לעיל בתורה הקודמת – "הדעת שבפה: בדיבור ובנשיקה". [↑](#endnote-ref-9)
10. . מאמר שני המאורות (למוהרי"א מהומיל זצ"ל) ח"ב סימן ד (בהוצאת קה"ת: לד, ב). [↑](#endnote-ref-10)
11. . ועל מדרגה זו מדובר בתורה הבאה – "ידיעה ואי-ידיעה". [↑](#endnote-ref-11)
12. . במדבר כד, כ. [↑](#endnote-ref-12)
13. . משלי א, ז. [↑](#endnote-ref-13)
14. . עץ חיים שער מח פרק ב (ובכ"ד), על פי זהר ח"ב קג, ב. [↑](#endnote-ref-14)
15. . שמות יז, טז. [↑](#endnote-ref-15)
16. . רש"י על הפסוק (על פי מדרשי חז"ל בכ"ד). [↑](#endnote-ref-16)
17. . וראה הקדמת שכינה ביניהם סוף הערה א (עמ' יג) ויין משמח ח"א שער חמישי תורה "שלש מצוות הנישואין" (עמ' קא ואילך). [↑](#endnote-ref-17)
18. . בראשית א, כח. [↑](#endnote-ref-18)
19. . מובא בכ"ד בשם מורנו הבעש"ט – ראה הוספות לכתר שם טוב השלם (הוצאת קה"ת) קיח. [↑](#endnote-ref-19)
20. . וראה בשער השלישי בתורה "גילוי סוד האהבה". [↑](#endnote-ref-20)
21. . מאמר החכם – הובא בהמשך תרל"ו בתחלתו (מצודות דוד משלי טו, ל). [↑](#endnote-ref-21)
22. . תהלים נח, יא: "ישמח צדיק כי חזה נקם". [↑](#endnote-ref-22)
23. . כמבואר בהמשך "באתי לגני" ה'שי"ת. [↑](#endnote-ref-23)
24. . סוד הוי' ליראיו שער יג (עמ' רנט ואילך). [↑](#endnote-ref-24)
25. . ועיין בכל זה בשער הששי, בעיקר בתורה "שמחת עונה". [↑](#endnote-ref-25)