## ידיעה ואי-ידיעה

כ

ח היחוד הוא פנימיות ספירת הדעת[[1]](#endnote-1), ומשום כך מכונה הקשר בין בני הזוג "ידיעה", כלשון הפסוק "והאדם ידע את חוה אשתו"[[2]](#endnote-2). הקשר בין אדם לחוה מתואר כקשר ידיעה עמוק, אך חכמי האמת מלמדים כי היה פגם בקשר זה, ובעטיו נגרם חטא עץ הדעת (המופיע במקרא לפני הפסוק "והאדם ידע את חוה אשתו", אך אליבא דאמת התחולל הזיווג לפני החטא[[3]](#endnote-3)). לשם הבנת הדברים נעמיק במושג הדעת, ונעמוד על דרגות דעת שונות ביחסים בין בני זוג:

הדעת מחברת בין המח ללב. כח יחוד זה מכונה "דעת המתפשט", ותפקידו לקשר את ההכרה השכלית להכרה הרגשית, להתפשט אל הזולת (כטבע רגש הלב – "אור המאיר לזולתו") ולהפוך את הידע על הזולת לרגש כלפיו. יציאת האדם מעצמו להתפשט ולפגוש בזולת – להזדהות עמו גם בממד החויה וליצור כלפיו רגש – היא, כמובן, הבסיס לקשר בין בני זוג.

אמנם, מעל לדעת המחברת שכל ורגש (– "דעת תחתון"), קיים כח של "דעת עליון" – חיבור בין כחות השכל (– חכמה ובינה) עצמם. השכל מוגדר כ"אור המאיר לעצמו" – האדם הרי חושב 'עם עצמו', בתוכו פנימה – ואם כן החיבור השכלי בין בני זוג שהכרתם העצמית מתחברת (במקום בו כל אדם 'נחשב' לעצמו), מלמד על היותם אחד בשרשם. כח זה מכונה "דעת הנעלם" משום שהחיבור בין הכחות המודעים העליונים והפנימיים (– השכל) שרשו במקור על-מודע ונעלם. על דעת זו נאמר[[4]](#endnote-4) "תכלית הידיעה שלא נדע" (ובלשון הקבלה שרשה ב"רישא דלא ידע ולא אתידע" – כח האמונה העצמי שבנפש[[5]](#endnote-5)). בממד זה חשים בני הזוג כי באמת אינם יודעים כלום זה על זו, אך ברור להם (באמונה שלמה) כי נשמתם אחת בשרש.

לפני החתונה מושתת הקשר על כח הדעת התחתון המכיר את בן הזוג כזולת, ומתיחס אליו עד המקום אליו ניתן להתפשט מתוך ה'אני'. לאחר החתונה יש להעלות את הקשר לרמת אי-הידיעה[[6]](#endnote-6) – לרמה בה בני הזוג מתחברים ב"דעת עליון", "דעת הנעלם", להיות אחד ממש. הפגם ב"והאדם ידע את חוה אשתו" אצל אדם הראשון היה בחוסר ההמתנה לזמן הזיווג, שבת קדש[[7]](#endnote-7). יום ששי שייך עדיין ל-**ו** ימי החול, המכוונים כנגד מדות הלב, בהן מאירה "דעת המתפשט" בלבד. בזיווגו ביום ששי חש אדם הראשון כי ידע לגמרי את חוה, אך לא חש באי-הידיעה בינו לבינה. על תחושת הידיעה המלאה בין בני זוג נאמר[[8]](#endnote-8) "תענוג תמידי אינו תענוג", ורק הדעת העליונה (הבאה לידי ביטוי בזיווג הקדוש בשבת, בו מורגש "ענג שבת" אמיתי, מתוך הקדש הנעלם[[9]](#endnote-9)) מרעננת את הקשר תמיד בהתענינות והעמקה חדשים.

1. . סוד הוי' ליראיו שער א פ"ג – ובכ"ד. [↑](#endnote-ref-1)
2. . בראשית ד, א. [↑](#endnote-ref-2)
3. . ראה רש"י שם וכן ברש"י לבראשית ג, א. [↑](#endnote-ref-3)
4. . בחינת עולם יג, מה. ספר העיקרים מ"ב ספ"ל. כש"ט (הוצאת קה"ת) אות ג. [↑](#endnote-ref-4)
5. . ראה סוד הוי' ליראיו שער א פ"א. [↑](#endnote-ref-5)
6. . על שלבי העליה ראה לעיל בתורה "הדעת שבפה: בדיבור ובנשיקה". [↑](#endnote-ref-6)
7. . פרי עץ חיים שער ר"ה פ"ד, ובכ"ד (וראה דבריו הנחמדים של מוהרצ"א מדינוב בספרו אגרא דכלה לבראשית ב, כה שלומד זאת בלשון הפסוק). וראה שכינה ביניהם פ"ה הערה כ (עמ' קמט) ולקמן בשער הששי בתורה "שמחת עונה". [↑](#endnote-ref-7)
8. . ראה לקוטי אמרים להה"מ (הוצאת קה"ת) מא, ב בשם הבעל שם טוב (והובא הרבה פעמים אצל תלמידי הבעש"ט והמגיד וכו'). [↑](#endnote-ref-8)
9. . וראה בתורות שבשער הבא (בעיקר בתורה "שמחת עונה"). [↑](#endnote-ref-9)