## "תעוררו את האהבה"

ר

גילים לחלק את מצוות התורה למצוות "בין אדם למקום" ומצוות "בין אדם לחברו" – בראשונות פונה האדם כלפי שמיא ובשניות הוא יורד אל המציאות כדי לתפקד בה כראוי. אמנם, כל התורה כולה נאמרה ב"**רצוא** **ושוב**"[[1]](#endnote-1) (= **תורה**) – בכל מצוה יש למצוא הן את הממד של הפניה כלפי שמיא ב"רצוא", והן את ה"שוב" אל המציאות ביחס נכון כלפי הזולת. כך לכל מצוה בין אדם לחברו יש למצוא גם משמעות ביחסינו אל ה', וכל מצוה בין אדם למקום יש להשליך גם על יחסינו עם הזולת.

בפרט אמורים הדברים כלפי יסוד התורה כולה – מצוות האהבה, אהבת ה' ואהבת ישראל, שהן ה'מנוע' לקיום כל המצוות הפרטיות[[2]](#endnote-2), הן אלו שבין אדם למקום והן אלו שבין אדם לחברו. כך, הכלל הגדול בתורה[[3]](#endnote-3) – "ואהבת לרעך כמוך"[[4]](#endnote-4) – התנסח בלשונו של הלל הזקן "דעלך סני לחברך לא תעביד"[[5]](#endnote-5), ונתבאר[[6]](#endnote-6) כי "חברך" ו"רעך" מתייחס הן לחבר בן אנוש (כפשט הפסוק) והן לקב"ה, המכונה בפסוק "רעך ורע אביך"[[7]](#endnote-7). ולאידך, ביחס למצות אהבת ה' נתבאר בחסידות[[8]](#endnote-8) כי תכליתה היא "לאהוב מה שהאהוב אוהב" – תכלית "ואהבת את הוי' אלהיך"[[9]](#endnote-9) היא "ואהבת לרעך כמוך". ולעניננו, מכיון שראשית ויסוד קיום מצות "ואהבת לרעך כמוך" היא באהבת איש לאשתו ואשה לאישהּ[[10]](#endnote-10), הרי שאותם הדברים האמורים ביחס לאהבת ה' יש להשליך גם על אהבת בני הזוג.

יסוד גדול הוא שעיקר קיום מצות אהבת ה' היא ההתבוננות בדברים המעוררים את האהבה[[11]](#endnote-11). גם מי שאהבתו הטבעית לה' חיה בלבו, אל לו להסתפק בכך – עליו לעורר, על ידי התבוננות, גם אהבה שכלית אל ה'[[12]](#endnote-12). על אחת כמה וכמה במי שאהבתו הטבעית התעמעמה, ואזי בכח ההתבוננות לעורר את האהבה הישנה ואף להצית בלבו אהבה חדשה ונעלית יותר. וכך בקשר בין איש לאשתו – יש להעמיק ולהתבונן בדברים המעוררים בלב את אהבת בן הזוג.

רבים טועים לחשוב כי על האהבה להיות ספונטאנית – שבאהבה כזו יש להסתפק, ובהעדרה בטלו ח"ו החום וההתרגשות (ושמא אף הדבק המחבר) שבחיי הנישואין. ולא היא: האהבה הטבעית הוליכה את החתן והכלה אל תחת החופה – באופן מורגש ובולט, באופן עדין יותר, או רק באמונה כי עתידה אהבה זו להתעורר ולצמוח[[13]](#endnote-13). אך אין להסתפק בכך – גם אם חשים באהבה זו, ועל אחת כמה וכמה כאשר במשך הזמן חשים כי אהבה זו איננה חיה ומורגשת כראוי – יש להקדיש זמן ומאמץ להתבוננויות שונות המעוררות את האהבה כלפי בן הזוג.

יתר על כן, האהבה הטבעית היא "אהבה כמים", כאהבת אח ואחות, אך "אהבה כאש" מתעוררת רק בעקבות התבוננותיב. כדי להתחתן דרושה לבני הזוג תחושת האחוה הטבעית, כאשר הקשר ביניהם 'זורם כמים', אך מהחופה עליהם לעורר בעצמם אהבת איש ואשה בוערת כאש על ידי עבודת ההתבוננות. לכל התבוננות, בה עוסק האדם בינו לבין עצמו, קודם תהליך של לימוד, שיכול וראוי להיות בחברותא. האחוה הטבעית המורגשת לפני הנישואין היא התחושה של כל אחד מבני הזוג כי מצא לו חבר נאמן[[14]](#endnote-14) – דבר המתבטא הן בלימוד משותף בחברותא בפגישות שלפני החתונה, והן בכך שכאשר בני הזוג מדברים הם מרגישים הנאה בלימוד ההדדי זה על זו (כמובן, גם אחרי החתונה על בני הזוג לשמר את תחושת החברות, ולהמשיך בלימוד המשותף בחברותא). במשך חיי הנישואין מוטלת עבודת ההתבוננות על כל איש ועל כל אשה בנפרד, וכאשר מתגברת האהבה בלב אחד מהם, היא מעוררת "כמים הפנים לפנים"[[15]](#endnote-15) את האהבה גם בלב זולתו.

בספר התניא מבוארות שש התבוננויות המעוררות אהבת ה', וניתן לכוון אותן כנגד שש מדות הלב – חסד-אהבה, גבורה-יראה, תפארת-רחמים, נצח-בטחון, הוד-תמימות, יסוד-אמת. בתורות הבאות נפרט את ההתבוננויות המבוארות בתניא ו'נתרגם' אותן להתבוננויות שתכליתן לעורר את האהבה בין איש לאשתו ולרומם אותה מעל לאהבה הטבעית שקיימת ביניהם.

1. . יחזקאל א, יד. [↑](#endnote-ref-1)
2. . ראה תניא פ"ד. [↑](#endnote-ref-2)
3. . בראשית רבה כד, ז. [↑](#endnote-ref-3)
4. . ויקרא יט, יח. [↑](#endnote-ref-4)
5. . שבת לא, א. [↑](#endnote-ref-5)
6. . רש"י שם. [↑](#endnote-ref-6)
7. . משלי כז, י. [↑](#endnote-ref-7)
8. . לוח "היום יום" כח ניסן (וראה שם ו תשרי). [↑](#endnote-ref-8)
9. . דברים ו, ה. שם יא, א. [↑](#endnote-ref-9)
10. . ראה ברית הנישואין הערה ט במבוא (וראה קדושין מא, א ובספר הליקוטים פרשת עקב סימן ח). [↑](#endnote-ref-10)
11. . רמב"ם הלכות יסודי התורה פ"ב ה"ב (וראה ב"מבוא להתבוננות יהודית" בספר כלל גדול בתורה – בפרט במה שהובא שם בעמ' כב בשם הבעש"ט ממאמר שני המאורות למהורי"א מהומיל זצ"ל ח"ב ס"ב). [↑](#endnote-ref-11)
12. . ראה תניא פמ"ד. [↑](#endnote-ref-12)
13. . ראה בקובץ שמחת עולם (קיצור הליכות ומנהגי שידוכין ונישואין הנהוגים בחב"ד) פ"ד (עמ' 38), ובאגרות קדש ח"י עמ' שלח. [↑](#endnote-ref-13)
14. . וראה שכינה ביניהם פ"ד וברית הנישואין מאמר "שלום בית" פ"ה (ובמובא שם ממשלי ישראל תקפח). [↑](#endnote-ref-14)
15. . משלי כז, יט. [↑](#endnote-ref-15)