## התבוננות במעלת וגדולת בן הזוג

ה

התבוננות הבסיסית ביותר[[1]](#endnote-1) שנועדה לעורר את האהבה אל ה' היא ההתבוננות בגדולתו שאין לה חקר[[2]](#endnote-2). "גדולה" היא כינוי לספירת החסד (כבפסוק "לך הוי' הגדֻלה והגבורה והתפארת והנצח וההוד"[[3]](#endnote-3)), וההתבוננות בגדולתו יתברך מעוררת את חוית האהבה הפשוטה כלפי ה' (האהבה היא פנימיות ספירת החסד, כנודע[[4]](#endnote-4)). חז"ל דרשו כי "'הגדֻלה' זו מעשה בראשית"[[5]](#endnote-5), וכבר הרמב"ם[[6]](#endnote-6) הורנו כי הדרך להגיע לאהבת ה' היא ההתבוננות בגדולתו המשתקפת במעשה בראשית. החסידות הרחיבה את ההתבוננות בגדולת ה' גם למדרגות נעלות ואין סופיות יותר ממעשה בראשית – התבוננות באור אין סוף וכיו"ב.

גם כאשר רוצים לעורר את האהבה הפשוטה והבסיסית אל בן הזוג, ההתבוננות הראשונה הנדרשת היא התבוננות בגדולתו של בן הזוג. בפשטות, על כל אחד ואחת להקדיש זמן להתבוננות במעלות של בן זוגו – בתכונות הטובות שלו, בהנהגותיו הראויות, בכשרונותיו הברוכים וכיו"ב – כל אותם הדברים המגדילים בעינינו את דמותו של האדם. אכן, התבוננות זו היא עדיין ברובד הגלוי של גדולת בן הזוג – כהתבוננות במעשה בראשית – והחסידות מחנכת אותנו להעמיק עוד בהתבוננות בגדולת בן הזוג. כך, אהבת ישראל בכלל מבוססת על ההכרה בגדולת נשמתו של כל יהודי – "והנפש והרוח מי יודע גדולתן ומעלתן בשרשן ומקורן באלקים חיים"[[7]](#endnote-7). יש להתבונן בגדולת נשמתו של בן הזוג – בפוטנציאל האדיר הגלום בו – וכשרואים דבר טוב, נעלה וגדול, מתעוררים רצון לקרבה ותחושת אהבה כלפיו.

כיצד זוכים לראות את גדולת נשמת בן הזוג בשרשה? מבואר בחסידות[[8]](#endnote-8) כי הכוונה בבקשת "השקיפה ממעון קדשך מן השמים וברך את עמך את ישראל"[[9]](#endnote-9) היא שה' ישקיף על ישראל דווקא מתוך התורה (שהיא בחינת "שמים") – שהיא ה'משקפת' שדרכה ניתן לראות את הגדולה של בני ישראל – ואזי יתעורר ה' באהבה כלפי עם ישראל ויברכם. כך, הכח לראות את גדולת בן הזוג מתגבר כמה מונים מתוך העיסוק הנכון בתורה. ככל שמעמיקים בתורה מבינים יותר את מהות נשמות ישראל בכלל, וניתן לזהות ענינים שונים של גדולה ומעלה בכל יהודי ויהודי בפרט, מתוך מציאת האות המיוחדת לו בתורת אמת[[10]](#endnote-10). בחיי הנישואין, על האשה להעמיק ולראות כיצד מושרשת נשמת בעלה באורות האלקיים העליונים, וכיצד תכונותיו מבטאות כחות אלקיים גדולים, ואילו על האיש לזהות את שרש אשתו בסוד הכלים העליונים (וכנודע "שרש הכלים" גבוה מ"שרש האורות"[[11]](#endnote-11)).

כאשר זוכים בני הזוג להרבות בלימוד תורה הם מסוגלים לראות את גדולת הנשמות. בלימוד תורה משותף, בחברותא של איש ואשתו, עתידה להתנוצץ לכל אחד מהם האות המיוחדת של בן זוגו בתורה, ומתוך אות זו הוא יקבל מבט חדש על נשמת בן הזוג – לפתע תתגלינה לו תכונותיו הנעלות, והעוצמה והגדולה הטמונות בנשמתו יחשפו לעיניו. התבוננות והעמקה בנקודות גדולה אלו, המתגלות לפרקים, מעוררות את עצם רגש האהבה ואת רצון החסד וההענקה בין איש לאשתו.

1. . התבוננות זו נזכרת בתניא בכ"ד – החל מפרק ג ואילך. [↑](#endnote-ref-1)
2. . תהלים קמה, ג. [↑](#endnote-ref-2)
3. . דהי"א כט, יא. [↑](#endnote-ref-3)
4. . תניא אגרת הקדש טו. סוד הוי' ליראיו שער א פ"ז. [↑](#endnote-ref-4)
5. . ברכות נח, א. [↑](#endnote-ref-5)
6. . הלכות יסודי התורה פ"ב ה"ב. [↑](#endnote-ref-6)
7. . תניא פל"ב. [↑](#endnote-ref-7)
8. . תורה אור מקץ לה, א (סה"מ עטר"ת עמ' שה; סה"מ ה'ש"ת עמ' 6). [↑](#endnote-ref-8)
9. . דברים כו, טו. [↑](#endnote-ref-9)
10. . ראה מגלה עמוקות אופן קפו ובהקדמת ספר התניא (וראה – לדוגמה – גם בהתוועדות פרשת האזינו תשמ"ב סעיף לו). [↑](#endnote-ref-10)
11. . ראה – לדוגמה – סה"מ תרמ"ט עמ' רמג-ד, סה"מ תרנ"ט עמ' ז ואילך, ובכ"ד. [↑](#endnote-ref-11)