## נשמה שלי…

ב

תניא[[1]](#endnote-1) מבואר כי ישנה אהבה "הכלולה מכל בחינות ומדרגות אהבה רבה ואהבת עולם, והיא שוה לכל נפש מישראל וירושה לנו מאבותינו". זו האהבה מתוך התבוננות כי ה' הוא חיינו, וכפי שאוהב האדם את נשמתו ומשתוקק לכך שתמשיך להחיותו, כך עליו לאהוב את ה' שהוא נפשו וחייו האמיתיים: "והיינו מה שכתב הזהר[[2]](#endnote-2) על פסוק 'נפשי אויתיך בלילה וגו''[[3]](#endnote-3) – 'דירחים לקב"ה רחימותא דנפשא ורוחא כמה דאתדבקו אילין בגופא וגופא רחים לון וכו''… וזה שכתוב 'נפשי אויתיך', כלומר מפני שאתה ה' 'נפשי' וחיי האמיתים, לכך 'אויתיך', פירוש שאני מתאוה ותאב לך כאדם המתאוה לחיי נפשו, וכשהוא חלש ומעונה מתאוה ותאב שתשוב נפשו אליו, וכן כשהוא הולך לישן מתאוה וחפץ שתשוב נפשו אליו כשיעור משנתו כך אני מתאוה ותאב לאור א"ס ב"ה חיי החיים האמיתיים…".

בסיסה של אהבה זו הוא דווקא תחושת היראה והדין – הפחד של האדם מכך שנשמתו לא תחזור אליו אחרי שהוא הולך לישון בלילה (כאשר הוא נידון אם ראוי שיקום שוב מחדש, ואם יש לו עוד מה לפעול בעולם בשליחות ה'), או החשש מפני אובדן החיים של מי שהוא חלש ומעונה. התבוננות האדם בתלות שלו בה' מחיה החיים – דווקא מתוך היראה הנובעת מכך – מעוררת בו אהבה ותשוקה אל ה'. כמובן, אהבה כזו מתעוררת רק כאשר תחושת היראה באה על רקע ההתבוננות בטוב ה' – אחרת תהיה זו תלות שלילית ומנוכרת, שיש בה גם כעס כלפי ה' האוחז בפתיל חיי האדם לטוב ולמוטב. ההכרה בטוב ה', והשמחה בכך שהחיים תלויים דווקא בו, הן ההופכות את התלות והיראה למחדדות ומעצימות את האהבה כלפיו.

גם בין איש לאשתו צריכים לעורר אהבה שכזו, כאשר כל אחד יוכל לפנות לזולתו כ"נשמה אהובה שלי". זו אהבה מתוך תחושת התלות העצמית והחיובית בין בני הזוג, כאשר הם חשים שאינם יכולים להסתדר זה בלעדי זו. אהבה שכזו בין איש לאשתו היא "אהבה שאינה תלויה בדבר"[[4]](#endnote-4). "אהבה שהיא תלויה בדבר" פירושה תלות שלילית ביכולות או בתכונות הקיימות בבן הזוג ומספקות את צרכי שלי – אז, כאשר "בטל דבר – בטלה האהבה" (ואף מתעורר כעס תחתיה[[5]](#endnote-5), שהרי איש איננו אוהב להיות תלוי ובלתי עצמאי, והשחרור מהתלות השלילית מגלה את הכעס שהסתתר תחתיה כל העת). "אהבה שאינה תלויה בדבר" מתפרשת בחסידות כאהבה שאיננה תלויה בדבר חיצוני – בפרט מסוים, או בסיפוק אינטרס כל שהוא – אלא אהבה המכוונת אל העצם השלם, מתוך תחושה שלא ניתן להסתפק בפחות מכל כולו, משום שבלעדיו אין שום דבר. זו תלות חיובית ועצמית – קשר שלם לעצם של הזולת – בו קיימת תחושה טובה שבן הזוג כה יקר ואהוב, עד שאין חיים בלעדיו.

על כל איש ואשה להתבונן כי בן זוגם הוא המשלים אותם. לאיש בלא אשה או לאשה בלא איש אין קיום אמיתי – רק ביחד נאמר בהם "ויקרא שמם אדם"[[6]](#endnote-6) – וחייהם הנשמתיים האמיתיים תלוים זה בזו. מתוך התבוננות זו, המתעצמת דווקא מתוך ממד של חרדה מאובדן בן הזוג, זוכים לראות את החיים שהוא מעניק לי ולשמוח בהם באהבה רבה – "ראה חיים עם אשה אשר אהבת"[[7]](#endnote-7).

1. . פמ"ד. [↑](#endnote-ref-1)
2. . ח"ג סח, א. [↑](#endnote-ref-2)
3. . ישעיה כו, ט. [↑](#endnote-ref-3)
4. . אבות פ"ה מט"ז. [↑](#endnote-ref-4)
5. . ראה שמואל-ב יג, טו. [↑](#endnote-ref-5)
6. . בראשית ה, ב. יבמות סג, א. [↑](#endnote-ref-6)
7. . קהלת ט, ט. [↑](#endnote-ref-7)