## "עזיזא רחימתין"

ק

יים קשר הדוק בין תחושת האהבה לתחושת הרחמים – השרש **אהב** בתורה מתורגם תמיד לשרש **רחם** בארמית, ואף בלשון הקדש מופיעה המלה "ארחמך"[[1]](#endnote-1) במובן של "אוהבך"[[2]](#endnote-2). ואכן, מבואר כי בכחה של תחושת הרחמים לעורר אהבה עזה ביותר, ולעתים, כאשר רגש האהבה נעלם – ואף מתחלף בכעס או בפגיעה – מסוגל רגש הרחמים לפדותו ולעוררו[[3]](#endnote-3), בסוד הפסוק "יעקב [שמדתו רחמים, פנימיות ספירת התפארת] אשר פדה את אברהם [שמדתו אהבה, פנימיות ספירת החסד]"[[4]](#endnote-4).

אחת ההתבוננויות המיוחדות המעוררות את האהבה לה' היא ההתבוננות ברחמים הרבים שיש לרחם עליו יתברך (בסוד הפסוק "רחמיך רבים הוי'"[[5]](#endnote-5), שאדמו"ר הזקן מפרשו[[6]](#endnote-6) – 'כמה רבה וגדולה הרחמנות שיש לרחם עליך, ה''). התעוררות הרחמנות היא על ניצוץ השכינה, "חלק אלוק ממעל ממש"[[7]](#endnote-7), אשר ירד משרשו ומקורו להחיות את האדם וכך התלבש בקליפות גסות, בחטאים ובעבירות, ואיננו זוכה לגלות את כחו האלקי בתוך מציאות גופו של האדם. בספר התניא[[8]](#endnote-8) מבואר כי התעוררות רחמים זו היא סוד הפסוק "וישק יעקב לרחל וישא את קולו ויבך"[[9]](#endnote-9) – כי יעקב, "במדתו העליונה שהיא מדת הרחמים", מעורר רחמים רבים על רחל, "היא כנסת ישראל מקור כל הנשמות". מתוך ההתבוננות ברחמים הרבים על ה' "יכול לבוא לבחינת אהבה רבה בהתגלות לבו".

גם בחיי הנישואין תופסת מקום חשוב ההתבוננות ברחמנות הרבה על בן הזוג (עד שרבי נחמן מברסלב כותב כי עיקר הרחמנות היא על האשה[[10]](#endnote-10)): הרחמים הם פנימיות מדת התפארת – ההתבוננות בתפארת הנשמה כפי שהיא בשרשה מעוררת רחמים רבים על מצבה שבמציאות, כאשר ירדה מאיגרא רמא לבירא עמיקתא. מתוך הכרה במעלת נשמת בן הזוג[[11]](#endnote-11) חשים עד כמה אין הוא מצליח לממש את הכחות והאפשרויות שלו ומתעוררים עליו ברחמים רבים. "תפארת גופא"[[12]](#endnote-12) – דווקא בהתבוננות הרחמים של ספירת התפארת מגבלות הגוף בולטות מאד. התחושה היא שבן הזוג איננו מסוגל למצות את עצמו, פעמים רבות שלא באשמתו, אלא בשל מגבלות גופו ותנאי חייו (וממילא גוברת הרחמנות על האשה דווקא בתקופות בהן אין היא טהורה – כאשר היא חווה מאד את חולשת גופה ומגבלותיו).

תחושת הרחמים מגבירה, מחממת וממקדת את האהבה להעמיק במצבו המיוחד והפרטי של בן הזוג. ענינים שבפני עצמם יכלו להיות מוקד לכעס ולחיכוך הופכים לנקודות המעוררות את הרחמים על בן הזוג – שאיננו מסוגל למלא את כל יכולותיו – והרחמים מציתים מחדש אהבה. זו אהבה עם כח מרפא מיוחד (כח השייך לספירת התפארת), משום שמעבר לחוית האהבה, הפועל היוצא של אהבה רחמנית ועזה זו הוא השתדלות להקל על בן הזוג בכל מה שאפשר, לעזור לו להתמודד עם חסרונותיו וחולשותיו, ובעיקר לסייע לו להוציא מן הכח אל הפועל את הכחות הגלומים בו.

1. מקורות:

   . תהלים יח, ב. [↑](#endnote-ref-1)
2. . ראה שם במפרשים. [↑](#endnote-ref-2)
3. . ראה תניא פל"ב ופמ"ה. [↑](#endnote-ref-3)
4. . ישעיה כט, כב. [↑](#endnote-ref-4)
5. . תהלים קיט, קנו. [↑](#endnote-ref-5)
6. . כך שמע מפיו רבי נחמן מברסלב (אבניה ברזל עמ' לד במהדורה הישנה), וראה תניא אגה"ת פ"ז. [↑](#endnote-ref-6)
7. . תניא פ"ב (עפ"י איוב לא, ב). [↑](#endnote-ref-7)
8. . פמ"ה. [↑](#endnote-ref-8)
9. . בראשית כט, יא. [↑](#endnote-ref-9)
10. . ראה שיחות הר"ן רסד. [↑](#endnote-ref-10)
11. . וראה לעיל בתורה "התבוננות במעלת וגדולת בן הזוג". [↑](#endnote-ref-11)
12. . "פתח אליהו" – הקדמת תקוני הזהר. [↑](#endnote-ref-12)