## "לא זז מחבבה עד שקראה אמי"

ב

ספר הזהר[[1]](#endnote-1) מתוארות אהבתו של משה רבינו, רעיא מהימנא, לקוב"ה ושכינתיה: "כברא דאשתדל בתר אבוי ואימיה דרחים לון יתיר מגרמיה ונפשיה ורוחיה ונשמתיה כו' ומסר גרמיה למיתה עלייהו למיפרק לון כו'" (– "כבן המשתדל אחר אביו ואמו, ואוהב אותם יותר מאת עצמו, את נפשו ורוחו ונשמתו כו' ומסר עצמו למיתה עליהם, לפדות אותם וכו'"). משה רבינו, המכוון כנגד ספירת הנצח (רגל ימין בקומת גופו של האדם[[2]](#endnote-2)), חש בשלמות כיצד הוא "ברא כרעא דאבוה"[[3]](#endnote-3) ביחס לקוב"ה, ועל כן מתעוררת בו אהבת הבן לאביו (כאשר הבן מוסר נפשו על הוריו, מתוך תחושה כי חייו הפרטיים בטלים אל מול הממד הנצחי שהטביעו בו הוריו).

ומבואר בספר התניא[[4]](#endnote-4) כי אהבה זו צריכה להתגלות בכל אחד מישראל, וזאת על ידי הרגל הלשון לכנות את הקב"ה "אבא": "ואף כי מי הוא זה ואיזהו אשר ערב לבו לגשת להשיג אפילו חלק אחד מני אלף ממדרגת אהבת רעיא מהימנא. מכל מקום הרי אפס קצהו ושמץ מנהו מרב טובו ואורו מאיר לכללות ישראל בכל דור ודור, כמו שכתוב בתיקונים דאתפשטותיה בכל דרא ודרא לאנהרא לון וכו', רק שהארה זו היא בבחינת הסתר והעלם גדול בנפשות כל בית ישראל, ולהוציא אהבה זו המסותרת מההעלם וההסתר אל הגילוי להיות בהתגלות לבו ומוחו לא נפלאת ולא רחוקה היא, אלא קרוב הדבר מאד בפיך ובלבבך, דהיינו להיות רגיל על לשונו וקולו לעורר כוונת לבו ומוחו להעמיק מחשבתו בחיי החיים א"ס ב"ה כי הוא אבינו ממש האמיתי ומקור חיינו, ולעורר אליו האהבה כאהבת הבן אל האב. וכשירגיל עצמו כן תמיד הרי ההרגל נעשה טבע. ואף אם נדמה לו לכאורה שהוא כח דמיוני לא יחוש, מאחר שהוא אמת לאמיתו מצד עצמו בבחינת אהבה מסותרת".

גם בין איש לאשתו יש מקום להתבוננות מסוג זה, כאשר ישים כל אחד מהם אל לבו כי בן זוגו הוא כעין הורה לגביו. על בני הזוג להתבונן בכך שהם באים משרש נשמה משותף, שהוא מעין אב משותף לשניהם. על כל אחד לחוש כי שרש הנשמה, שעבורו הוא חלק על-מודע בנפש, משתקף בצורה מודעת ובהירה בבן זוגו (שהרי הוא מביא לידי ביטוי את אותן תכונות שרשיות שעבור בן זוגו נותרו בהעלם הלא-מודע) – ומכיון ששרש נשמה זה הוא האב והאם הרוחניים של האדם, בן או בת הזוג איננו אלא האב או האם במובן הרוחני (יסוד נשמתי זה הוא המקור למה שהשתלשל בדרך אחוריים גם לתפיסות פסיכולוגיות, שהצליחו לשים לב לכך שכל אחד ואחת מחפשים בבן או בת זוגם 'דמות אב' או 'דמות אם', ואכמ"ל). ההתבוננות ב'הורות' של בן הזוג יכולה להעשות מוחשית ומעוררת אהבה עוד יותר, אם מוסיפים לה את ההכרה בדאגה המסורה וההורית שלו לבן זוגו.

עצתו של בעל התניא, לגלות את קשר האהבה עם אבינו שבשמים באמצעות ההרגל לקרוא לו אבא, נותנת טוב טעם גם במנהג ישראל של בני זוג רבים לפנות זה אל זו בתארים "אבא" ו"אמא" – "קול מעורר הכונה"[[5]](#endnote-5) להעמיק בכך שהבעל הוא מעין אב לאשתו, כמאמר חז"ל "לא זז מחבבה עד שקראה בתי"[[6]](#endnote-6), והאשה היא מעין אם לבעלה, כהמשך מאמר חז"ל "לא זז מחבבה עד שקראה אמי" (אך כל זה איננו בא כתחליף לפניה האוהבת של בני הזוג זה לזו בשמותיהם, כחתן וכלה, כמובן). האהבה המתעוררת בעקבות התבוננות זו רווית בטחון בבן הזוג, כאשר ה'שרשיות' וה'הורות' שלו נותנות ממד יציב ונצחי לקשר התומך עמו.

1. . ח"ג רפא, א. [↑](#endnote-ref-1)
2. . "פתח אליהו" – הקדמת תקוני הזהר. [↑](#endnote-ref-2)
3. . עפ"י עירובין ע, ב. [↑](#endnote-ref-3)
4. . פמ"ד. [↑](#endnote-ref-4)
5. . טוש"ע סימן סא סעיף ד וסימן קא סעיף ב. [↑](#endnote-ref-5)
6. . שמות רבה נב, ה. ראה גם במדבר רבה יב, ח. [↑](#endnote-ref-6)