## משמחה למסירות נפש

ה

עולם הזה נמשל לחתונה – "עלמא דאזלינן מיניה כהלולא דמיא"[[1]](#endnote-1). בכל חתונה, בתום השמחה, מתחולל הזיווג בין החתן והכלה. בדומה לכך, בחיי הצדיק בעולם יש שמחה גלויה בעבודתו את ה', ובסוף המסיבה של חיי הצדיק ב"האי עלמא" מגיע הזיווג השלם של נשמתו עם ה' בעולם העליון. דימוי זה מלמד כי הזיווג תלוי במסירות נפש והוא נפעל דווקא כשהאדם מסתלק מהעולם.

אכן, חשוב להדגיש כי אין זו הסתלקות מצערת הקוטעת את החיים – ההיפך הוא הנכון. השמחה היא פנימיות הבינה, והבטול ומסירות הנפש[[2]](#endnote-2) הם פנימיות החכמה. חכמה ובינה הן "תרין ריעין דלא מתפרשין לעלמין"[[3]](#endnote-3), ומסירות נפש מתוך שמחה אינה מות אלא התעצמות עם מדרגת "החכמה תחיה בעליה"[[4]](#endnote-4), שעל כן "צדיקים במיתתן קרויים חיים"[[5]](#endnote-5).

סדר זה של שמחה שמתוכה באים למסירות נפש הוא תכלית הבריאה, והרמז: "[בראשית ברא אלהים] **את** **השמים** **ואת** **הארץ**"[[6]](#endnote-6) עולה בגימטריא **שמחה** **מסירות** **נפש**. זהו הסדר של כל מצוה, המתחילה מ"שמחה של מצוה" ומגיעה בסיומה לזיווג עם אור ה' הנמשך על ידה (הזיווג בכל מקום מתחולל בסוף דווקא, כבכוונות התפלה בהן הזיווג נעשה בברכת "שים שלום" – הברכה האחרונה בתפלת העמידה[[7]](#endnote-7)). "עבדו את הוי' בשמחה"[[8]](#endnote-8) נדרש במשך כל קיום המצוה – כשלשם שמחת המצוה יש צורך לאדם ב"שמינית שבשמינית גאוה"[[9]](#endnote-9) של הרגשת סיפוק וישות – אך בסיום המצוה צריך לבא רגע של בטול ומסירות נפש, הזוקף את הזכות כולה לה'[[10]](#endnote-10), ודבר זה עצמו הוא היחוד עם ה' (הבטול מחסן את האדם מהכשת הנחש וממות רוחני[[11]](#endnote-11), ואם כן, מסירות הנפש היא עצמה הסגולה הבדוקה לחיים נצחיים[[12]](#endnote-12)).

בפרט אמורים הדברים ביחוד איש ואשה, שהרי "**א**ת **ה**שמים **ו**את **ה**ארץ" היא ההופעה הראשונה של שם **אהוה** בתורה[[13]](#endnote-13) – שם החיבור והיחוד, הפועל את ה"דבק **טוב**"[[14]](#endnote-14) בין האיש לאשתו[[15]](#endnote-15). וכך, גם יחוד איש ואשה כפשוטו צריך להתחיל משמחה רבה של מצוה – "שמחת עונה" בלשון חז"ל[[16]](#endnote-16) – שהרי סתם "מצוה" בחז"ל קאי על הזיווג, הצוותא והחיבור בין בני הזוג. בעיקר מוטל על האיש לקיים "ושמח את אשתו", כהוראת חז"ל לענין זה בפרט – "ישמחנה בדבר מצוה"[[17]](#endnote-17). כאשר מגיעים בזכות השמחה לכך ש"אשה מזרעת תחלה"[[18]](#endnote-18) צריך האיש לגמור את הזיווג ולהזריע מתוך בטול מוחלט. אז מוסר האיש את נפשו-רצונו ומוותר על המשך חוית ה"שמחת עונה" כדי לקיים את מצות "פרו ורבו"[[19]](#endnote-19). לפי הרמז כי "**את** **השמים** **ואת** **הארץ**" עולה **שמחה** **מסירות** **נפש**, עולה כי המסירות היא דווקא המעבר מהתרוממות השמחה השמימית ("את השמים") אל הנכונות לרדת אל הארץ ולהוליד בה תולדות ("ואת הארץ"). ואכן, מתוך בחירת ה"אבר חי" להתבטל ולמסור את הנפש, זוכים לכך שגם ה"**אבר** **מת**" נותר "**בר** **אמת**" החי בארץ חיים אמיתיים, חיי נצח, כ"צדיק חי עלמין" (– כינוי ספירת היסוד בקבלה).[[20]](#endnote-20)

1. . עירובין נד, א. [↑](#endnote-ref-1)
2. . תניא פי"ח ואילך. [↑](#endnote-ref-2)
3. . ראה זהר ח"ג ד, א. [↑](#endnote-ref-3)
4. . קהלת ז, יב. [↑](#endnote-ref-4)
5. . עפ"י ברכות יח, א. [↑](#endnote-ref-5)
6. . בראשית א, א. [↑](#endnote-ref-6)
7. . שער הכוונות דרושי העמידה דרוש ו, ובכ"ד. [↑](#endnote-ref-7)
8. . תהלים ק, ב. [↑](#endnote-ref-8)
9. . עפ"י סוטה ה, א. וראה כש"ט (הוצאת קה"ת) אות שצג. [↑](#endnote-ref-9)
10. . וראה בארוכה ב"פרק בעבודת ה'" בספר לב לדעת. [↑](#endnote-ref-10)
11. . כש"ט שם. [↑](#endnote-ref-11)
12. . וראה שיחת שבת תזו"מ, ו אייר תשנ"א סעיף ח (ובפרט הערה 38 שם) – תורת מנחם תשנ"א ח"ג עמ' 158-9. [↑](#endnote-ref-12)
13. . וראה באורך בספר אור הגנוז למהרי"ל מאניפולי. [↑](#endnote-ref-13)
14. . ישעיה מא, ז. [↑](#endnote-ref-14)
15. . ראה בהקדמת אור הגנוז ובשכינה ביניהם פ"ב (ובהקדמה בהערה יח), ובכ"ד. [↑](#endnote-ref-15)
16. . ע"ז ה, א. [↑](#endnote-ref-16)
17. . פסחים עב, ב (וראה עוד בשער ששי בתורה "שמחת עונה"). [↑](#endnote-ref-17)
18. . נדה כה, ב. [↑](#endnote-ref-18)
19. . בראשית א, כח וראה עוד בענין זה ביין משמח ח"א שער שביעי בתורה "ארבע כוונות בזיווג" בסופה (עמ' קמ). [↑](#endnote-ref-19)
20. . על פי חתן עם הכלה ביאור ה (עמ' קו-קח). [↑](#endnote-ref-20)