## "וארשתיך לי לעולם"

ב

חסידות[[1]](#endnote-1) מבואר כי היחס בין אירוסין לנישואין הוא על דרך היחס בין "ידיעת המציאות" לבין "ראית המהות": באירוסין אין לכלה השגה פנימית בחתנה – והיחוד ביניהם אף אסור ("ואסר לנו את הארוסות"[[2]](#endnote-2)) – היא רק יודעת על מציאותו, והידיעה פועלת בה "רצוא" וכלות הנפש אל החתן בציפיה עזה להכירו ולקבל ממנו השפעה פנימית. רק בנישואין זוכה הכלה לראות את מהות חתנה ולקבל ממנו השפעה פנימית, והדבר פועל בה "שוב" אל המציאות כדי לממש ולהמחיש במציאות (בביתה, בילדיה ואף בהקף רחב יותר) את מעלות וכחות בעלה[[3]](#endnote-3).

וכשם שהאשה משתדלת לעזור לבעלה להפיק את הכחות הטמונים בו, כך תפקידו לעורר בה את כשרונותיה העצמיים. אם תפקידה שלה לעזור לו במימוש מוגדר, ממוקד ונכון של הכחות ה'מפוזרים' שלו, הרי שתפקידו לעודד אותה בכל מעשיה – לעזור לה להתגבר על טבעה הבקורתי, החוסם אותה מלממש את כל יכולותיה במציאותג. ה"רצוא" של האשה נבע מתוך בקורתיות שגרמה לה לחפש משהו אחר ושונה, מחוצה לה, ואילו ב"שוב" שלה יש התפייסות עם עצמה ועם המציאות, כך שתוכל לגלות במציאות את כחות בעלה, ולפעול בתוכה בכחותיה שלה.

בפשטות, מניע ה"רצוא" הוא "שלא לשמה", רצון האשה לקבל השפעה לעצמה, ואילו ה"שוב" נעשה "לשמה", על מנת להשפיע טוב למציאות החיצונית. כך גם ביחס לאלקות – ב"רצוא" מתפקדת הנשמה ככלה השואפת לקבל שפע אלקות, וב"שוב" היא מתפקדת כחתן המשפיע אור אלקי לכל מה שהוא עוסק בו. עם זאת, יש מעלה ב"רצוא", שהוא התנועה הנשית העצמית, עד שמבואר בחסידות[[4]](#endnote-4) כי המדרגה הפנימית היא ה"רצוא" הנשי, ואילו תנועת ה"שוב" העוסקת במציאות היא החיצוניות דווקא. לכן, יש לשמר בנפש את מעלת הכלה המשתוקקת, את מעלת האירוסין, לעולם – "וארשתיך לי לעולם"[[5]](#endnote-5).

החשק התמידי – הגעגוע הנובע תמיד מהתחושה שעדיין יש ריחוק בין הכלה והחתן, ועדיין לא זכו לראית המהות השלמה – הוא ה'דלק' המניע את חיי הנישואין. החפץ העולה מן הכלה אל חתנה תמיד מקנה לה חן מיוחד ונצחי בעיניו, והרי היא "אילת אהבים ויעלת חן"[[6]](#endnote-6), החביבה על בעלה תמיד כבשעה ראשונה[[7]](#endnote-7). המעבר מהקידושין לנישואין גורם לכך שבני הזוג יוכלו לממש את הטמון בהם ולמלא ביחד את שליחותם בעולם, אך התמדת הקידושין כ"פעולה נמשכת"[[8]](#endnote-8) שומרת שהקשר ביניהם לא יהפוך רק לשותפות יעילה בפעילות ברוכה. ה"רצוא" אל העצם, לפני גילוי תכונותיו, שומר על זיקת אהבה עצמית בין החתן והכלה, והתשוקה אל הבלתי מוכר שבבן הזוג מלחלחת בכל עת את חיי הנישואין (אכן, קשר האהבה המתמיד והמתחדש גורם לכך שגם עבודת השליחות לא תשקוט על שמריה, ובכל עת יוכלו בני הזוג לחשוף עוד כחות, להעצים את פעולותיהם ולהוסיף עליהן).[[9]](#endnote-9)

1. . תורת שמואל ל"ג בעומר תרל"ח ד"ה "גל עיני". [↑](#endnote-ref-1)
2. . מנוסח ברכת האירוסין. [↑](#endnote-ref-2)
3. . וראה שכינה ביניהם פ"א אות ז (עמ' קא-קג). [↑](#endnote-ref-3)
4. . לקו"ת בחקותי ד"ה "בשברי לכם מטה לחם". [↑](#endnote-ref-4)
5. . הושע ב, כא. [↑](#endnote-ref-5)
6. . משלי ה, יט. [↑](#endnote-ref-6)
7. . ראה עירובין נד, ב. [↑](#endnote-ref-7)
8. . ראה מפענח צפונות פ"ה (ושם פ"י ס"ג). [↑](#endnote-ref-8)
9. . על פי חתן עם הכלה ביאורים צד ו-צו (עמ' קצ-קצה). [↑](#endnote-ref-9)