## אמון בכח בן הזוג

י

דוע כי אחד מצירי המחלוקת בין בית שמאי לבית הלל הוא האם "אזלינן בתר בכח" או ש"אזלינן בתר בפועל" – לפי שיטת בית שמאי "אזלינן בתר בכח" ולפי שיטת בית הלל "אזלינן בתר בפועל"[[1]](#endnote-1).

והנה, במחלוקת ביחס לריקוד לפני הכלה – "כיצד מרקדין לפני הכלה? בית שמאי אומרים כלה כמות שהיא ובית הלל אומרים כלה נאה וחסודה"[[2]](#endnote-2) – נדמה כי השיטות מתהפכות: שבח בית הלל לכלה – גם כשהיא נראית כעורה – איננו רק שינוי מפני השלום. בית הלל מסוגלים לצפות על שרשה העליון של הכלה – שהרי אליבא דאמת "בנות ישראל נאות הן אלא שהעניות מנוולתן"[[3]](#endnote-3) – ולראות שם כי גם כלה זו היא "כלה נאה וחסודה". אם כן, במחלוקת זו הולכים בית שמאי אחרי המציאות הנראית בפועל – מראה הכלה בעולם הזה – ואילו בית הלל הולכים אחרי מראה הכלה בכח, בשרש העליון והנעלם.

אכן, יש לחלק בין "בכח" קרוב – מה שנמצא ב"העלם שישנו במציאות", והוא עתיד לבוא לידי גילוי בפועל (שהרי הוא קיים, והוא רק נסתר מן העין) – לבין "בכח" רחוק, הנמצא ב"העלם שאינו במציאות" (שאין לו קיום ממשי, והוא טמון רק כ"יכולת" עקרונית של הנפש, כמבואר בחסידות). השרש העליון איננו "בכח" קרוב, העתיד לבוא לידי פועל בוודאות, ועל כן גם בית שמאי (שבדרך כלל "אזלינן בתר בכח") נוקטים שאין להתחשב בשרש עליון זה בפסיקת ההלכה[[4]](#endnote-4). לעומתם, בית הלל (שבדרך כלל "אזלינן בתר בפועל") מתחשבים ב"בכח" רחוק כשיש בכחם להמשיכו[[5]](#endnote-5) – בעצם ההתחשבות בו – אל המציאות בפועל.

באופן פרדוקסאלי, בעוד שבין ה"בכח" לבין ה"בפועל" יש פער משמעותי, הרי שביחס ל"העלם שאינו במציאות" – ל"יכולת" הנעלמת הגנוזה בנפש – אין הפרש בין "בכח" ל"בפועל". במובן זה ה"העלם שאינו במציאות" קרוב לגילוי בפועל – אם רק יעוררוהו בעוצמה מספקת – עוד יותר מאשר ה"העלם שישנו במציאות", שדורש תהליך של הבשלה והתפתחות עד שהוא יופיע במציאות. מי שיש בו יופי "בכח", אך יש מה שמכסה על היופי הזה ומסתירו, נדרש לעבודה של הסרת ההסתרה ושל חשיפת היופי "בפועל". לעומת זאת, כשאומרים שמישהו "יכול להיות יפה" הכוונה כי הוא "יכול להיות יפה בפועל" – ברגע שהיכולת הזו תתעורר, היפי יתגלה מיד (וריחוק היכולת מן המציאות הוא רק בחוסר ההכרח שתתגלה – הוא יכול להיות יפה ויכול גם לא, בדיוק באותה מדה).

הכלה מכוונת כנגד ספירת המלכות – "הכלה נקראת מלכה"[[6]](#endnote-6) – ושרש המלכות (בשונה מכל שאר הספירות) הוא ב"העלם שאינו במציאות", בראש הנסתר לחלוטין שבכתר, "רישא דלא ידע ולא אתידע", המתבטא בכח האמונה שבנפש[[7]](#endnote-7). האמונה בכך שהכלה בשרשה נאה וחסודה, אף שאין רואים זאת במציאות – ולכן נזקקים לאמונה – מסוגלת להמשיך את היפי הזה גם מההעלם שאינו במציאות[[8]](#endnote-8). **הלל** עולה בגימטריא שם **א**-**דני** – השם המאיר בספירת המלכות, ומסמל את הכלה – ולכן בית הלל רגישים במיוחד לשרש הנסתר של הכלה ומסוגלים להמשיכו אל המציאות.

כאשר משבחים כלה שאינה יפה ומרקדים לפניה "כלה נאה וחסודה" ממשיכים עליה "חוט של חסד"[[9]](#endnote-9) משרשה העליון ומיפים אותה בפועל (ואזי ה"שינוי מפני השלום" פועל שינוי אמיתי במציאות). בכל חיי הנישואין יש לנקוט בדרכם של בית הלל: אמון חזק בכך שבשרשו של בן הזוג יש בכח (גם אם בכח רחוק) את כל התכונות הטובות – וביטויו של אמון זה בדברי שבחח – גורם לשינוי בן הזוג בפועל.[[10]](#endnote-10)

1. . ראה לקוטי שיחות חלק ז עמ' 115 הערה 48. [↑](#endnote-ref-1)
2. . כתובות טז, ב – יז, א. [↑](#endnote-ref-2)
3. . נדרים פ"ט מ"י. [↑](#endnote-ref-3)
4. . וראה בענין זה גם יין משמח ח"א ראשון בתורה "חן אמת" (עמ' יח ואילך). [↑](#endnote-ref-4)
5. . וראה גם פירוש הרמ"ז על המשנה הנ"ל בנדרים: "ואמרו רז"ל (ירושלמי פ"ט ה"ט) 'אין התכשיט נאה אלא לגוף נאה שהוא מעודן', וכן רבי ישמעאל אלמלא יודע שבנות ישראל נאות לא היה טורח ליפות". [↑](#endnote-ref-5)
6. . ד"ה "לכה דודי" תרפ"ט. [↑](#endnote-ref-6)
7. . ראה סוד הוי' ליראיו שער "ג רישין". [↑](#endnote-ref-7)
8. . וראה עוד בתורה הבאה – "ישיש עליך". [↑](#endnote-ref-8)
9. . לשון רש"י שם בד"ה "וחסודה". [↑](#endnote-ref-9)
10. . על פי חתן עם הכלה הערה ג (עמ' נו-נז). [↑](#endnote-ref-10)