## "ישיש עליך… כמשוש חתן על כלה"

ב

ית הלל, הפוסקים כי כל כלה יש לשבח כ"כלה נאה וחסודה"[[1]](#endnote-1), מלמדים אותנו על התפקיד של דברי הלל ושבח בחיי הנישואין. הנהגת החתונה, בה משבחים את הכלה לפני החתן ואת החתן לפני הכלה, צריכה להמשך כל ימי חייהם, כאשר ידעו להחמיא האחד לשני כראוי.

בכלל מבואר כי בחיי היום-יום של בני הזוג, ראוי שיכבירו דברי שבח זה על זו, ובכך יעוררו את התכונות הטובות הטמונות בהם[[2]](#endnote-2). כמובן שהמדובר הוא בדברי שבח היוצאים מן הלב, באופן פנימי, משום ששבח חיצוני – הנאמר כמס שפתים בלבד – נוגע, לכל היותר, במדות טובות שנמצאות בפועל, ואיננו מסוגל לעורר משהו מפנימיות ועצמיות הנפש[[3]](#endnote-3). דברי שבח כאלו, היוצאים מן הלב ומטרתם לעורר תכונות טובות חבויות, בנויים על אבחנה דקה של כל אחד בתכונות הנפש הכמוסות בבן זוגו. על כל אחד להיות "חכם הרואה את הנולד"[[4]](#endnote-4), הרואה את המדות שניתן 'להוליד' מבן זוגו, וכמילדת (הקרויה "חכמה"[[5]](#endnote-5)) לעזור למדות אלו להתגלות בדברי השבח שלו.

אמנם, יש לשים לב לכך שדברי שבח כאלו מעוררים תכונות טובות רק מ"העלם שישנו במציאות"[[6]](#endnote-6) – רק תכונות שניתן להבחין בקיומן הנסתר, ולהסב את תשומת הלב לקיומן על ידי דברי השבח. ולכאורה, חשיפת תכונות כאלו איננה דורשת את הכח המיוחד של בית הלל. שהרי, בית שמאי, המורים לשבח את הכלה רק "כמות שהיא"א, מצטיינים במבט מפוכח, המשכיל לערוך שומא נכונה ומדויקת של המציאות – ושמאי טוב מצטיין ביכולת שלו לחדור גם לחלקים הנסתרים של מה שהוא מודד, ולהעריך את הפוטנציאל שלהם (ולכן בדרך כלל בית שמאי "אזלינן בתר בכח"). לכן, ברור כי הכח המיוחד שמנחילים לנו בית הלל הוא כחם של דברי הלל ושבח לעורר בנפש גם תכונות שנמצאות ב"העלם שאינו במציאות" – תכונות כאלה שגם שמאי מוצלח לא יצליח להבחין בהן בחכמתו[[7]](#endnote-7).

אם כן, שבחים הנאמרים מן השפה ולחוץ מסוגלים לגעת רק בחיצוניות הנפש, ואילו שבחים היוצאים מן הלב מגיעים לפנימיות הנפש ומעוררים תכונות הגנוזות בה, אך השבחים הנאמרים בחתונה (לשיטת בית הלל) מסוגלים להוציא תעלומות הגנוזות בעצמיות הנפש ממש[[8]](#endnote-8). ניתן אף לומר כי זהו סוד ההבדל בין יחסי אנוש רגילים – עליהם מבואר בחסידות כי דברי שבח שאדם אומר לחברו מסוגלים לעורר תכונות חבויות ש"ישנן במציאות", כנ"ל – לבין חיי הנישואין, בהם מגיעים לקשר עצמי ("זאת הפעם עצם מעצמי"[[9]](#endnote-9)) ומסוגלים לחשוף זה בזו כחות עצמיים ש"אינם במציאות".

נעמיק בכך בדרך רמז קבלי: **שבח** עולה בגימטריא **יש**, באשר תפקידו להמשיך תכונות טובות מהאין אל היש. בקבלה מבואר כי ה**כתר** מכונה גם **ישיש** (חושבנא דדין כחושבנא דדין)[[10]](#endnote-10), ולעניננו מלמד הדבר על שני סוגי השבח שמסוגלים להמשיך תכונות טובות מהאין העל-מודע של הכתר: דברי שבח 'רגילים' חושפים תכונות מה"העלם שישנו במציאות" של פרצוף אריך אנפין (כח הרצון בנפש[[11]](#endnote-11)) – החכם האמיתי (שזוכה למדרגת "מוחא סתימאה", החכמה של פרצוף אריך אנפין) מסוגל בכח רצונו הפנימי, המבוסס על טעם ודעת ("טעם כמוס לרצון", בלשון החסידות), לחשוף בזולתו כחות נעלמים. דברי שבח 'מופרזים', של חתן וכלה, חושפים תכונות מה"העלם שאינו במציאות" של פרצוף עתיק יומין (כח האמונה והתענוג בנפש) – מי שמאמין בכחות הקבועים, הנטועים והטבועים[[12]](#endnote-12) בעצם הנפש, ומתענג בהתרפקותו על אותם כחות נעלמים, מסוגל לגלות גם אותם. בעל האמונה הוא התם האמיתי[[13]](#endnote-13) – מי שמסוגל לאכול חתיכת לחם ולהתענג בה, מתוך אמונה פשוטה, על טעמו של בשר משובח, ובאותו אופן יכול להתענג על תכונותיו הנפלאות של בן זוג שבפועל הוא 'גולם' מוחלט, ומתוך כך להפוך באמת את מציאותו ולחשוף בו כל טוב.

וכך, הכח המיוחד בדברי ההלל והשבח הנאמרים בחתונה – מתוך שמחה ותענוג פורצי גדר – נובע מכך שאלו דברי שבח הבאים מתוך אמון 'לא מציאותי' בבן הזוג. רק אמון לא מציאותי שבן הזוג מסוגל להיות "נאה וחסוד" מוביל את בני הזוג ל"שטות דקדושה"[[14]](#endnote-14) של כריתת ברית נצחית על סמך הכרות ראשונית ושטחית יחסית. דברי השבח הנראים כ"שקר שאין לו רגלים"[[15]](#endnote-15) (עד שבית שמאי אומרים עליהםא "מדבר שקר תרחק"[[16]](#endnote-16)), והאמונה העוורת ממנה הם נובעים, מרפאים באופן הומיאופתי ("דומה בדומה"[[17]](#endnote-17)) גם כלה "חיגרת או סומא"א והופכים אותה ל"לכלה נאה וחסודה".

שמחת החתונה כולה מעצימה את תחושת ה"שטות דקדושה", ומעודדת את האמונה כי מתוך בני הזוג עוד עתידים לצמוח ולהתחדש דברים מופלאים ומרנינים, גם אם לא ניתן להבחין בהם כלל בשלב זה (גם במבט החודר ביותר). דווקא מי שאיננו פונה ישירות לחתן או לכלה, וגם אין לו נגיעות אישיות בשבח שלהם – משום שהוא בסך הכל אורח בחתונה, ולא שותף בחיי הנישואין – מסוגל להפריח לחלל האויר שבחים רחוקים כאלו, העולים עד לשרש הרחוק והנעלם ביותר בנפש. אכן, כאשר מהללים את החתן והכלה בצורה בלתי מציאותית מעניקים להם את הכח, לכל ימי חייהם, לשבח זה את זו – בשמחה ובתענוג – בשבחים תמימים-שטותיים כאלו, אשר ימשיכו ויחשפו במציאותו של בן הזוג יופי נפלא וחדש, בגשמיות וברוחניות.

1. . כתובות טז, ב – יז, א. [↑](#endnote-ref-1)
2. . שכינה ביניהם פרק ב. [↑](#endnote-ref-2)
3. . ראה שם הערה יג. ראה ברית הנישואין עמ' לד. [↑](#endnote-ref-3)
4. . תמיד לב, א. [↑](#endnote-ref-4)
5. . שבת פרק יח משנה ג. [↑](#endnote-ref-5)
6. . ראה ברית הנישואין עמ' לד. [↑](#endnote-ref-6)
7. . וראה על כך גם בתורה הקודמת. [↑](#endnote-ref-7)
8. . על היחס בין חיצון, פנימי ועצמי ראה שכינה ביניהם עמ' ל-לא הערה י. [↑](#endnote-ref-8)
9. . בראשית ב, כג. [↑](#endnote-ref-9)
10. . לקוטי תורה שיר השירים יב, ג, וש"נ. [↑](#endnote-ref-10)
11. . ראה סוד הוי' שער "ג רישין". [↑](#endnote-ref-11)
12. . כחות החב"ד-חג"ת-נהי"ם ההיוליים שבנפש. [↑](#endnote-ref-12)
13. . אודותיו מסופר ב"מעשה מחכם ותם" בסיפורי מעשיות של רבי נחמן מברסלב. [↑](#endnote-ref-13)
14. . ראה מאמר באתי לגני ה'שי"ת. [↑](#endnote-ref-14)
15. . ראה תקוני זהר תכ"ב (סו, א). אותיות דרבי עקיבא בתחלתו. [↑](#endnote-ref-15)
16. . שמות כג, ז. [↑](#endnote-ref-16)
17. . ראה שמות רבה נ, ג. [↑](#endnote-ref-17)