## תקבל את עצמך – תראה יפה

ב

מחלוקת בית שמאי ובית הלל[[1]](#endnote-1) "כיצד מרקדין לפני הכלה" סוברים בית שמאי שיש להתיחס לכלה "כמות שהיא", ואין לשבח כלה "חיגרת או סומא" כ"כלה נאה וחסודה" משום ש"התורה אמרה 'מדבר שקר תרחק'[[2]](#endnote-2)". לעומתם, בית הלל סוברים שיש לשבח את הכלה תמיד כ"כלה נאה וחסודה" משום "לעולם תהא דעתו של אדם מעורבת עם הבריות" ויש לשבח את המקח על לוקחו. כמתאים לאופים, בית שמאי נוקטים בגישה שעיקרה אמת ואילו בית הלל נוקטים בגישה שעיקרה חסד.

והנה, המחלוקת העיקרית ביותר בין האמת והחסד היא על עצם בריאת האדם – "חסד אומר יברא שהוא גומל חסדים, ואמת אומר אל יברא שכולו שקרים"[[3]](#endnote-3). חז"ל לימדו כי כל הברואים "לצביונם נבראו"[[4]](#endnote-4) – צביון הן במשמעות של רצון והן במשמעות של יפי – ולפי זה יש לומר כי יפיו של הנברא תלוי ברצונו שלו להברא. כיעורו של האדם נובע מהזדהותו עם התחושה ש"נח לו לאדם שלא נברא"[[5]](#endnote-5) – כדעת בית שמאי – וככל שהאדם שלם יותר עם בריאתו (בתחושה ש"נח לו לאדם שנברא" – כדעת בית הלל) הוא נראה יפה יותר בעולם הזה. אם כן, ככל שמשבחים את האדם ביפיו ומעודדים אותו לקבל את עצמו ולשמוח בבריאתו בעולם – מיפים אותו יותר ויותר. ככלל, ידוע בחסידות[[6]](#endnote-6) כי כאשר מפארים אדם בתכונות מסוימות מעוררים אותו לחשוף אותן, ומתברר שבפרט נכונים הדברים ביחס למדת התפארת-היפי עצמה.

ובפשטות: שמחת החיים מגלה את יפיו של האדם. כך מבאר רבי דוד מלעלוב כי יעקב אהב את רחל משום שהיתה אשה שמחה – וטבעם של גברים להמשך אחר נשים שמחות ולאהוב אותן – בעוד שלאה היתה עצובה ועיניה היו רכות מבכי. בתורה מפורש כי רחל היתה יפת תאר ויפת מראה[[7]](#endnote-7) (ונראה בפשטות כי זו סיבת אהבתו של יעקב, שמדתו תפארת והוא רגיש ליפי), ומתברר כי הא בהא תליא – יפיה של רחל תלוי בשמחתה.

אכן, השמחה עצמה תלויה בקשר הבריא והפורה עם הבעל – רחל נתעצבה כאשר לא זכתה לילדים (ובכך גרמה ליעקב אוהבה לכעוס עליה[[8]](#endnote-8)), ואף נפטרה מן העולם כשצערה הגיע לשיא (בלידת בן-אוני – בן צערי-אנינותי[[9]](#endnote-9)), ואילו לאה היתה עצובה משום שחששה ליפול בגורלו של עשו, אך משנישאה ליעקב החלה לפעם בה שמחה (אשר הלכה וגברה עם כל לידת ילד נוסף, כפי שניכר בשמות שהיא נותנת לילדיה). מכך נלמד שעל כל בעל לשמח את אשתו – שבטבעה שייכת לקו הגבורות הבקורתי, ואיננה מרוצה מאופן בריאתה – ולעודדה לקבל ולאהוב את עצמה. בכך ימשיך הבעל לאשתו יפי פנימי וחיצוני רב.[[10]](#endnote-10)

1. . כתובות טז, א – יז, א. [↑](#endnote-ref-1)
2. . שמות כג, ז. [↑](#endnote-ref-2)
3. . בראשית רבה ח, ה. [↑](#endnote-ref-3)
4. . ראש השנה יא, א. [↑](#endnote-ref-4)
5. . עירובין יג, ב. [↑](#endnote-ref-5)
6. . וראה לעיל בשתי התורות הקודמות. [↑](#endnote-ref-6)
7. . בראשית כט, יז. [↑](#endnote-ref-7)
8. . שם ל, ב. [↑](#endnote-ref-8)
9. . שם לה, יח (ועיי"ש במפרשי הפסוק). [↑](#endnote-ref-9)
10. . על פי חתן עם הכלה ביאור ג (עמ' ס-סד). [↑](#endnote-ref-10)